# śrī-rūpa-gosvāmi-praṇītaḥ

# śrī-śrī-bhakti-rasāmṛta-sindhuḥ

# Version 2/01

# Thank you for using a Gaudiya Grantha Mandir text. Remember, GGM is an open source network.

# So, give back to the world community of scholars by notifying us of any mistakes or variant readings, either by emailing us directly or by posting in the GGM forums. And if you are working closely on this or any other text, please send us your edited version.

**And, if you can, please help by donating to the cause.**

**The work done here will last for generations.**

# Thank you, The Editors.

# This is the complete mula-matram of the Bhakti Rasamrita Sindhu.Taken from the 1984 reprint of Haridas Das's edition.

# Jagadananda Das.śrī-śrī-bhakti-rasāmṛta-sindhuḥ

[1]

## bhagavad-bhakti-bheda-nirūpakaḥ

## pūrva-vibhāgaḥ

[1.1]

## sāmānya-bhaktiḥ

### prathama-laharī

śrī-śrī-rādhā-govinda-devau vijayete

**akhila-rasāmṛta-mūrtiḥ prasṛmara-ruci-ruddha-tārakā-pāliḥ |**

**kalita-śyāmā-lalito rādhā-preyān vidhur jayati ||1||**

**hṛdi yasya preraṇayā pravartito’haṁ varāka-rūpo’pi |**

**tasya hareḥ pada-kamalaṁ vande caitanya-devasya ||2||**

**viśrāma-mandiratyā tasya sanātana-tanor mad-īśasya |**

**bhakti-rasāmṛta-sindhur bhavatu sadāyam pramodāya ||3||**

**bhakti-rasāmṛta-sindhau carataḥ paribhūta-kāla-jāla-bhiyaḥ |**

**bhakta-makarān aśīlita-mukti-nadīkān namasāmi ||4||**

**mīmāṁsaka-baḍavāgneḥ kaṭhinām api kuṇṭhayann asau |**

**sphuratu sanātana suciraṁ tava bhakti-rasāmṛtāmbhodhiḥ ||5||**

**bhakti-rasasya prastutir akhila-jagaṅ-maṅgala-prasaṅgasya |**

**ajñenāpi mayāsya kriyate suhṛdām pramodāya ||6||**

**etasya bhagavad-bhakti-rasāmṛta-payonidheḥ |**

**catvārah khalu vakṣyante bhāgāḥ pūrvādayaḥ kramāt ||7||**

**tatra pūrve vibhāge’smin bhakti-bheda-nirūpake |**

**anukrameṇa vaktavyaṁ laharīṇāṁ catuṣṭayam ||8||**

**ādyā sāmānya-bhakty-āḍhyā dvitīyā sādhanānvitā |**

**bhāvāśritā tṛtīyā ca turyā prema-nirūpikā ||9||**

**tatrādau suṣṭhu vaiśiṣṭyam asyāḥ kathayituṁ sphuṭam |**

**lakṣaṇaṁ kriyate bhakter uttamāyāḥ satāṁ matam ||10||**

**anyābhilāṣitā-śūnyaṁ jñāna-karmādy-anāvṛtam |**

**ānukūlyena kṛṣṇānuśīlanaṁ bhaktir uttamā ||11||**

yathā śrī-nārada-pañcarātre—

sarvopādhi-vinirmuktaṁ tat-paratvena nirmalam |

hṛṣīkeṇa hṛṣīkeśa-sevanaṁ bhaktir ucyate ||12||

śrī-bhāgavatasya tṛtīya-skandhe ca (3.29.11-13)—

ahaituky avyavahitā yā bhaktiḥ puruṣottame ||13||

sālokya-sārṣṭi-sāmīpya-sārūpyaikatvam apy uta |

dīyamānaṁ na gṛhṇanti vinā mat-sevanaṁ janāḥ ||14||

sa eva bhakti-yogākhya ātyantika udāhṛtaḥ ||15||

**sālokyetyādi-padyastha-bhaktotkarṣa-ṇirūpaṇam |**

**bhakter viśuddhatā-vyaktyā lakṣaṇe paryavasyati ||16||**

**kleśa-ghnī śubhadā mokṣa-laghutā-kṛt sudurlabhā |**

**sāndrānanda-viśeṣātmā śrī-kṛṣṇākarṣiṇī ca sā ||17||**

**tatrāsyāḥ kleśaghnatvam -**

**kleśās tu pāpaṁ tad-bījam avidyā ceti te tridhā ||18||**

tatra **pāpam—**

**aprārabdhaṁ bhavet pāpaṁ prārabdhaṁ ceti tad dvidhā ||19||**

tatra **aprārabdha-haratvam,** yathā ekaḍaśe (11.14.19)—

yathāgniḥ susamiddhārciḥ karoty edhāṁsi bhasmasāt |

tathā mad-viṣayā-bhaktir uddhavaināṁsi kṛtsnaśaḥ ||20||

**prārabdha-haratvam,** yathā tṛtīye (3.33.6)—

yan-nāma-dheya-śravaṇānukīrtanād

yat-prahvaṇad yat-smaraṇād api kvacit |

śvādo'pi sadyaḥ savanāya kalpate

kutaḥ punas te bhagavan nu darśanāt ||21||

**durjātir eva savanāyogyatve kāraṇam matam |**

**durjāty-ārambhakaṁ pāpaṁ yat syāt prārabdham eva tat ||22||**

padma-purāne ca—

aprārabdha-phalaṁ pāpaṁ kūṭaṁ bījaṁ phalonmukham |

krameṇaiva pralīyeta viṣṇu-bhakti-ratātmanām ||23||

**bīja-haratvam**, yathā ṣaṣṭhe (6.2.17)—

tais tāny aghāni pūyante tapo-dāna-vratādibhiḥ |

nādharmajaṁ tad-hṛdayaṁ tad apīśāṅghri-sevayā ||24||

**avidyā-haratvam,** yathā caturthe (4.22.39)—

yat-pāda-paṅkaja-palāśa-vilāsa-bhaktyā

karmāśayaṁ grathitam udgrathayanti santaḥ |

tadvan na rikta-matayo yatayo’pi ruddha-

sroto-gaṇās tam araṇaṁ bhaja vāsudevam ||25||

pādme ca—

kṛtānuyātrā-vidyābhir hari-bhaktir anuttamā |

avidyāṁ nirdahaty āśu dāva-jvāleva pannagīm ||26||

**śubhadatvam**—

**śubhāni prīṇanaṁ sarva-jagatām anuraktatā |**

**sadguṇāḥ sukham ity-ādīny ākhyātāni manīṣibhiḥ ||27||**

tatra **jagat-prīṇanādidvaya-pradatvam**, yathā pādme—

yenārcito haris tena tarpitāni jaganty api |

rajyanti jantavas tatra jangamāḥ sthāvarā api ||28||

**sad-guṇādi-pradatvam**, yathā pañcame (5.18.12)—

yasyāsti bhaktir bhagavaty akiñcanā

sarvair guṇais tatra samāsate surāḥ |

harāv abhaktasya kuto mahad-guṇā

manorathenāsati dhāvato bahiḥ ||29||

**sukha-pradatvam—**

**sukhaṁ vaiṣayikaṁ brāhmam aiśvaraṁ ceti tat tridhā ||30||**

yathā tantre—

siddhayaḥ paramāścaryā bhuktir muktiś ca śāśvatī |

nityaṁ ca paramānando bhaved govinda-bhaktitaḥ ||31||

yathā hari-bhakti-sudhodaye ca—

bhūyo’pi yāce deveśa tvayi bhaktir dṛḍhāstu me |

yā mokṣānta-caturvarga phaladā sukhadā latā ||32||

**mokṣa-laghutākṛt**—

**manāg eva prarūḍhāyāṁ hṛdaye bhagavād-ratau |**

**puruṣārthās tu catvārās tṛṇāyante samantataḥ ||33||**

yathā śrī-nārada-pañcarātre—

hari-bhakti-mahā-devyāḥ sarvā mukty-ādi-siddhayaḥ |

bhuktyaś cādbhutās tasyāś ceṭikāvad anuvratāḥ ||34|| iti |

**sudurlabhā—**

**sādhanaughair anāsangair alabhyā sucirād api |**

**hariṇā cāśvadeyeti dvidhā sā syāt sudurlabhā ||35||**

tatra **ādyā**, yathā tāntre—

jñānataḥ sulabhā muktir bhuktir yajñādi-puṇyataḥ |

seyaṁ sādhana-sāhasrair hari-bhaktiḥ sudurlabhā ||36||

**dvitīyā**, yathā pañcama-skandhe (5.6.18)—

rājan patir gurur alaṁ bhavatāṁ yadūnāṁ

daivaṁ priyaḥ kula-patiḥ kva ca kiṅkaro vaḥ |

astv evam aṅga bhajatāṁ bhagavān mukundo

muktiṁ dadāti karhicit sma na bhakti-yogam ||37||

**sāndrānanda-viśeṣātmā—**

**brahmānando bhaved eṣa cet parārddha-guṇīkṛtaḥ |**

**naiti bhakti-sukhāmbhodheḥ paramāṇu-tulām api ||38||**

yathā, hari-bhakti-sudhodaye—

tvat-sākṣāt-karaṇāhlāda-viśuddhābdhi-sthitasya me |

sukhāni goṣpadāyante brāhmāṇy api jagad-guro ||39||

tathā bhāvārtha-dīpikāyāṁ (10.88.11) ca—

tvat-kathāmṛta-pāthodhau viharanto mahā-mudaḥ |

kurvanti kṛtinaḥ kecit catur-vargaṁ tṛṇopamam ||40||

**śrī-kṛṣṇākarṣiṇī**—

**kṛtvā hariṁ prema-bhājaṁ priya-varga-samanvitam |**

**bhaktir vaśīkarotīti śrī-kṛṣṇākarṣiṇī matā ||41||**

yathā ekādaśe (11.14.20)—

na sādhyati mām yogo na sāṅkhyaṁ dharma uddhava |

na svādhyāyas tapas tyāgo yathā bhaktir mamorjitā ||42||

saptame (7.10.48) ca nāradoktau—

yūyaṁ nṛloke bata bhūri-bhāgā

lokaṁ punānā munayo'bhiyanti |

yeṣāṁ gṛhān āvasatīti sākṣād

guḍhaṁ paraṁ brahma manuṣya-liṅgam ||43||

**agrato vakṣyamāṇāyās tridhā bhakter anukramāt |**

**dviśaḥ ṣaḍbhiḥ padair etan māhātyaṁ parikīrtitam ||44||**

**kiṁ ca**—

**svalpāpi rucir eva syād bhakti-tattvāvabodhikā |**

**yuktis tu kevalā naiva yad asyā apratiṣṭhatā ||45||**

tatra prācīnair apy uktam—

yatnenāpādito’py arthaḥ kuśalair anumātṛbhiḥ |

abhiyuktatarair anyair anyathaivopapādyate ||46||

iti śrī śrī bhakti-rasāmṛta-sindhau

pūrva-bhāge bhakti-sāmānya laharī prathamā

-=o0o=-

(1.2)

### dvitīyā laharī

## sādhana-bhaktiḥ

**sā bhaktiḥ sādhanaṁ bhāvaḥ premā ceti tridhoditā ||1||**

tatra **sādhana-bhaktiḥ** -

**kṛti-sādhyā bhavet sādhya-bhāvā sā sādhanābhidhā |**

**nitya-siddhasya bhāvasya prākaṭyaṁ hṛdi sādhyatā ||2||**

**sā bhaktiḥ saptama-skandhe bhaṅgyā devarṣiṇoditā ||3||**

yathā saptame (7.1.31)—

tasmāt kenāpy upāyena manaḥ kṛṣṇe niveśayet ||4|| iti |

**vaidhī rāgānugā ceti sā dvidhā sādhanābhidhā ||5||**

tatra **vaidhī—**

**yatra rāgānavāptatvāt pravṛttir upajāyate |**

**śāsanenaiva śāstrasya sā vaidhī bhaktir ucyate ||6||**

yatha, dvitīye (2.1.6)—

tasmād bhārata sarvātmā bhagavān īśvaro hariḥ |

śrotavyaḥ kīrtitavyaś ca smartavyaś cecchatābhayam ||7||

pādme ca—

smartavyaḥ satataṁ viṣṇur vismartavyo na jātucit |

sarve vidhi-niṣedhāḥ syur etayor eva kiṅkarāḥ ||8||

**ity asau syād vidhir nityaḥ sarva-varṇāśramādiṣu |**

**nityatve’py asya nirṇītam ekādaśy-ādivat-phalam ||9||**

yathā, ekādāśe (11.5.2-3) tu vyaktam evoktam—

mukha bāhūru-pādebhyaḥ puruṣasyāśramaiḥ saha |

catvāro jajñire varṇā guṇair viprādayaḥ pṛthak ||10||

ya eṣāṁ puruṣaṁ sākṣād ātma-prabhavam īśvaram |

na bhajanty avajānanti sthānād bhraṣṭāḥ patanty adhaḥ ||11||

**tat phalaṁ ca,** tatraiva (11.27.49)—

evaṁ kriyā-yoga-pathaiḥ pumān vaidika-tāntrikaiḥ |

arcann ubhyataḥ siddhiṁ matto vindaty abhīpsitām ||12||

pañcarātre ca—

surarṣe vihitā śāstre harim uddiśya yā kriyā |

saiva bhaktir iti proktā tayā bhaktiḥ parā bhavet ||13||

tatra **adhikārī—**

**yaḥ kenāpy atibhāgyena jāta-śraddho’sya sevane |**

**nātisakto na vairāgya-bhāg asyām adhikāry asau ||14||**

yathaikādaśe (11.20.28)—

yadṛcchayā mat-kathādau jāta-śraddho’stu yaḥ pumān |

na nirviṇṇo nātisakto bhakti-yogo’sya siddhidaḥ ||15||

**uttamo madhyamaś ca syāt kaniṣṭhaś ceti sa tridhā ||16||**

tatra **uttamaḥ**—

**śāstre yuktau ca nipuṇaḥ sarvathā dṛḍha-niścayaḥ |**

**prauḍha-śraddho’dhikārī yaḥ sa bhaktāv uttamo mataḥ ||17||**

tatra **madhyamaḥ**—

**yaḥ śāstrādiṣv anipuṇaḥ śraddhāvān sa tu madhyamaḥ ||18||**

tatra **kaniṣṭhaḥ**—

**yo bhavet komala-śraddhaḥ sa kaniṣṭho nigadyate ||19||**

**tatra gītādiṣūktānāṁ caturṇām adhikāriṇām |**

**madhye yasmin bhagavatah kṛpā syāt tat-priyasya vā ||20||**

**sa kṣīṇa-tat-tad-bhāvaḥ syāc chuddha-bhakty-adhikāravān |**

**yathebhaḥ śaunakādiś ca dhruvaḥ sa ca catuḥsanaḥ ||21||**

**bhukti-mukti-spṛhā yāvat piśācī hṛdi vartate |**

**tāvad bhakti-sukhasyātra katham abhyudayo bhavet ||22||**

**tatrāpi ca viśeṣeṇa gatim aṇvīm anicchataḥ |**

**bhaktir hṛta-manaḥ-prāṇān premṇā tān kurute janān ||23||**

tathā ca, tṛtīye (3.25.36)—

tair darśanīyāvayavair udāra-

vilāsa-hāsekṣita-vāma-sūktaiḥ |

hṛtātmano hṛta-prāṇāṁś ca bhaktir

anicchato me gatim aṇvīṁ prayuṅkte ||24||

**śrī kṛṣṇa-caraṇāmbhoja-sevā-nirvṛta-cetasām |**

**eṣāṁ mokṣāya bhaktānāṁ na kadācit spṛhā bhavet ||25||**

yathā tatraiva, śrīmad-uddhavoktau (3.4.15)—

ko nv īśa te pāda-saroja-bhājāṁ

sudurlabho’rtheṣu caturṣv apīha |

tathāpi nāhaṁ pravṛṇomi bhūman

bhavat-padāmbhoja-niṣevaṇotsukaḥ ||26||

tatraiva, śrīkapila-devoktau (3.25.35)—

naikātmatāṁ me spṛhayanti kecin

mat-pāda-sevābhiratā mad-īhāḥ |

ye’nyonyato bhāgavatāḥ prasajya

sabhājayante mama pauruṣāṇi ||27||

tatraiva (3.29.13)—

sālokya-sārṣṭi-sāmīpya- sārūpyaikatvam apy uta |

dīyamānaṁ na gṛhṇanti vinā mat-sevanaṁ janāḥ ||28||

caturthe śrī-dhruvoktau (4.9.10)—

yā nirvṛtis tanu-bhṛtāṁ tava pāda-padma-

dhyānād bhavaj-jana-kathā-śravaṇena vā syāt |

sā brahmaṇi sva-mahimany api nātha mā bhūt

kiṁ tv antakāsi-lulitāt patatāṁ vimānāt ||29||

tatraiva śrīmad-ādirājoktau (4.20.24)—

na kāmaye nātha tad apy ahaṁ kvacin

na yatra yuṣmac-caraṇāmbujāsavaḥ |

mahattamāntar-hṛdayān mukha-cyuto

vidhatsva karṇāyutam eṣa me varaḥ ||30||

pañcame śrī-śukoktau (5.14.44)—

yo dustyajān kṣiti-suta-svajanārtha-dārān

prārthyāṁ śriyaṁ sura-varaiḥ sadayāvalokām |

naicchan nṛpas tad-ucitaṁ mahatāṁ madhudviṭ-

sevānurakta-manasām abhavo’pi phalguḥ ||31||

ṣaṣṭhe śrī-vṛtroktau (6.11.25)—

na nāka-pṛṣṭhaṁ na ca pārameṣṭhyaṁ

na sārva-bhaumaṁ na rasādhipatyam |

na yoga-siddhīr apunar-bhavaṁ vā

samañjasa tvā virahayya kāṅkṣe ||32||

tatraiva śrī-rudroktau (6.17.28)—

nārāyaṇa-parāḥ sarve na kutaścana bibhyati |

svargāpavarga-narakeṣv api tulyārtha-darśinaḥ ||33||

tatraiva indroktau (6.18.74)—

ārādhanaṁ bhagavata īhamānā nirāśiṣaḥ |

ye tu necchanty api paraṁ te svārtha-kuśalāḥ smṛtāḥ ||34||

saptame prahlādoktau (7.6.25)—

tuṣṭe ca tatra kim alabhyam ananta ādye

kiṁ tair guṇa-vyatikarād iha ye sva-siddhāḥ |

dharmādayaḥ kim aguṇena ca kāṅkṣitena

sāraṁ juṣāṁ caraṇayor upagāyatāṁ naḥ ||35||

tatraiva śakroktau (7.8.42)—

pratyānītāḥ parama bhavatā trāyatā naḥ sva-bhāgā

daityākrāntaṁ hṛdaya-kamalaṁ tad-gṛhaṁ pratyabodhi |

kāla-grastaṁ kiyad idam aho nātha śuśrūṣatāṁ te

muktis teṣāṁ na hi bahumatā nārasiṁhāparaiḥ kim ||36||

aṣṭame śrī-gajendroktau (8.3.20)—

ekāntino yasya na kañcanārthaṁ

vāñchanti ye vai bhagavat-prapannāḥ |

aty-adbhutaṁ tac-caritaṁ sumaṅgalaṁ

gāyanta ānanda-samudra-magnāḥ ||37||

navame śrī-vaikuṇṭhanāthoktau (9.4.67)—

mat-sevayā pratītaṁ te sālokyādi-catuṣṭayam |

necchanti sevayā pūrṇāḥ kuto’nyat kāla-viplutam ||38||

śrī-daśame nāgapatnī-stutau (10.16.37)—

na nāka-pṛṣṭhaṁ na ca sārva-bhaumaṁ

na pārameṣṭhyaṁ na rasādhipatyam |

na yoga-siddhīr apunar-bhavaṁ vā

vāñchanti yat-pāda-rajaḥ-prapannāḥ ||39||

tatraiva śrī-veda-stutau (10.87.21)—

duravagamātma-tattva-nigamāya tavātta-tanoś

carita-mahāmṛtābdhi-parivarta-pariśramaṇāḥ |

na parilaṣanti kecid apavargam apīśvara te

caraṇa-saroja-haṁsa-kula-saṅga-visṛṣṭa-gṛhāḥ ||40||

ekādaśe śrī-bhagavad-uktau (11.20.34)—

na kiñcit sādhavo dhīrā bhaktā hy ekāntino mama |

vāñchanty api mayā dattaṁ kaivalyam apunar-bhavam ||41||

tathā (11.14.14)—

na pārameṣṭhyaṁ na mahendra-dhiṣṇyaṁ

na sārvabhaumaṁ na rasādhipatyam |

na yoga-siddhīr apunar-bhavaṁ vā

mayy arpitātmecchati mad vinānyat ||42||

dvādaśe śrī-rudroktau (12.10.6)—

naivecchaty āśiṣaḥ kvāpi brahmarṣir mokṣam apy uta |

bhaktiṁ parāṁ bhagavati labdhavān puruṣe’vyaye ||43||

padma-purāṇe ca kārttika-māhātmye (dāmodarāṣṭake)—

varaṁ deva mokṣaṁ na mokṣāvadhiṁ vā

na cānyaṁ vṛṇe’haṁ vareśād apīha |

idaṁ te vapur nātha gopāla-bâlaṁ

sadā me manasy avirāstāṁ kim anyaiḥ ||44||

kuverātmajau baddha-mūrtyaiva yadvat

tvayā mocitau bhakti-baddhau kṛtau ca |

tathā prema-bhaktiṁ svakāṁ me prayaccha

na mokṣe graho me’sti dāmodareha ||45||

hayaśīrṣīya-śrī-nārāyaṇa-vyūha-stave ca—

na dharma kāmam arthaṁ vā mokṣaṁ vā varadeśvara |

prārthaye tava pādābje dāsyam evābhikāmaye ||46||

tatraiva—

punaḥ punar varān ditsur viṣṇur muktiṁ na yācitaḥ |

bhaktir eva vṛtā yena prahlādaṁ taṁ namāmy ahaṁ ||47||

yadṛcchayā labdham api viṣṇor dāśarathes tu yaḥ |

naicchan mokṣaṁ vinā dāsyaṁ tasmai hanumate namaḥ ||48||

ata eva prasiddham **śrī-hanumad-vākyam—**

bhava-bandha-cchide tasyai spṛhayāmi na muktaye |

bhavān prabhur ahaṁ dāsa iti yatra vilupyate ||49||

śrī-nārada pañcarātre ca jitante-stotre—

dharmārtha-kāma-mokṣeṣu necchā mama kadācana |

tvat-pāda-pañkajasyādho jīvitaṁ dīyataṁ mama ||50||

mokṣa-sālokya-sārūpyān prārthaye na dharādhara |

icchāmi hi mahābhāga kāruṇyaṁ tava suvrata ||51||

ataeva śrī-bhāgavate ṣaṣṭhe (6.14.5)—

muktānām api siddhānāṁ nārāyaṇa-parāyaṇaḥ |

sudurlabhaḥ praśāntātmā koṭiṣv api mahā-mune ||52||

prathame ca śrī-dharmarāja-mātuḥ stutau (1.8.20)—

tathā paramahaṁsānāṁ munīnām amalātmanām |

bhakti-yoga-vidhānārthaṁ kathaṁ paśyema hi striyaḥ ||53||

tatraiva śrī-sūtoktau (1.7.10)—

ātmārāmāś ca munayo nirgranthā apy urukrame |

kurvanty ahaitukīṁ bhaktim ittham-bhūta-guṇo hariḥ ||54||

**atra tyājyatayaivoktā muktiḥ pañca-vidhāpi cet |**

**sālokyādis tathāpy atra bhaktyā nātivirudhyate ||55||**

**sukhaiśvaryottarā seyaṁ prema-sevottarety api |**

**sālokyādir dvidhā tatra nādyā sevā-juṣaṁ matā ||56||**

**kintu premaika-mādhurya-juṣa ekāntino harau |**

**naivāṅgīkurvate jātu muktiṁ pañca-vidhām api ||57||**

**tatrāpy ekāntināṁ śreṣthā govinda-hṛta-mānasāḥ |**

**yeṣāṁ śrīśa-prasādo'pi mano hartuṁ na śaknuyāt ||58||**

**siddhāntatas tv abhede'pi śrīśa-kṛṣṇa-svarūpayoḥ |**

**rasenotkṛṣyate kṛṣṇa-rūpam eṣā rasa-sthitiḥ ||59||**

**śāstrataḥ śrūyate bhaktau nṛ-mātrasyādhikāritā |**

**sarvādhikāritāṁ māgha-snānasya bruvatā yataḥ |**

**dṛṣtāntitā vaśiṣṭhena hari-bhaktir nṛpaṁ prati ||60||**

yathā pādme -

sarve’dhikāriṇo hy atra hari-bhaktau yathā nṛpa ||61||

kāśī-khaṇḍe ca tathā—

antyajā api tad-rāṣṭre śaṅkha-cakrāṅka-dhāriṇaḥ |

samprāpya vaiṣṇavīṁ dīkṣāṁ dīkṣitā iva sambabhuḥ ||62||

**api ca**—

**ananuṣṭhānato doṣo bhakty-aṅgānāṁ prajāyate |**

**na karmaṇām akaraṇād eṣa bhakty-adhikāriṇām ||63||**

**niṣiddhācārato daivāt prāyaścittaṁ tu nocitam |**

**iti vaiṣṇava-śāstrāṇāṁ rahasyaṁ tad-vidāṁ matam ||64||**

yathaikādaśe (11.20.26, 11.21.2)—

sve sve’dhikāre yā niṣṭhā sā guṇaḥ parikīrtitaḥ |

viparyayas tu doṣaḥ syād ubhayor eṣa niścayaḥ ||65||

prathame (1.5.17)—

tyaktvā svadharmaṁ caraṇāmbujam harer

bhajann apakvo’tha patet tato yadi |

yatra kva vābhadram abhūd amuṣya kiṁ

ko vārtha āpto’bhajatāṁ sva-dharmataḥ ||66||

ekādaśe (11.11.37)—

ājñāyaiva guṇān doṣān mayādiṣṭān api svakān |

dharmān santyajya yaḥ sarvān māṁ bhajet sa ca sattamaḥ ||67||

tatraiva (11.5.41)—

devarṣi-bhūtāpta-nṝṇāṁ pitṝṇāṁ

na kiṅkaro nāyam ṛṇī ca rājan |

sarvātmanā yaḥ śaraṇaṁ śaraṇyaṁ

gato mukundaṁ parihṛtya kartam ||68||

śrī-bhagavad-gītāsu (18.66)—

sarva-dharman parityājya mām ekaṁ śaraṇaṁ vraja |

ahaṁ tvāṁ sarva-pāpebhyo mokṣayiṣyāmi mā sucaḥ ||69||

agastya-saṁhitāyām—

yathā vidhi-niṣedhau tu muktaṁ naivopasarpataḥ |

tathā na spṛśato rāmopāsakaṁ vidhi-pūrvakam ||70||

ekādaśe eva (11.5.42)—

svapāda-mulaṁ bhajataḥ priyasya

tyaktāny abhāvasya hariḥ pareśaḥ |

vikarma yac cotpatitaṁ kathañcid

dhunoti sarvaṁ hṛdi sanniviṣṭaḥ ||71||

**hari-bhakti-vilāse’syā bhakter aṅgāni lakṣaśaḥ |**

**kintu tāni prasiddhāni nirdiśyante yathāmati ||72||**

atra **aṅga-lakṣaṇam** -

**āśritāvāntarāneka-bhedaṁ kevalam eva vā |**

**ekaṁ karmātra vidvadbhir ekaṁ bhakty-aṅgam ucyate ||73||**

atha **aṅgāni—**

**guru-pādāśrayas tasmāt kṛṣṇa-dīkṣādi-śikṣaṇam |**

**viśrambheṇa guroḥ sevā sādhu-vartmānuvartanam ||74||**

**sad-dharma-pṛcchā bhogādi-tyāgaḥ kṛṣṇasya hetave |**

**nivāso dvārakādau ca gaṅgāder api sannidhau ||75||**

**vyāvahāreṣu sarveṣu yāvad-arthānuvartitā |**

**hari-vāsara-sammāno dhātry-aśvatthādi-gauravam ||76||**

**eṣām atra daśāṅgānāṁ bhavet prārambha-rupatā ||77||**

**saṅga-tyāgo vidūreṇa bhagavad-vimukhair janaiḥ |**

**śiṣyādy-ananubandhitvaṁ mahārambhādy-anudyamaḥ ||78||**

**bahu-grantha-kalābhyāsa-vyākhyā-vāda-vivarjanam ||79||**

**vyāvahāre’py akārpaṇyaṁ śokādy-avaśa-vartitā ||80||**

**anya-devān avajñā ca bhūtānudvega-dāyitā |**

**sevā-nāmāparādhānām udbhavābhāva-kāritā ||81||**

**kṛṣṇa-tad-bhakta-vidveṣa-vinindādy-asahiṣṇutā |**

**vyatirekatayāmīṣāṁ daśānāṁ syād anuṣṭhitīḥ ||82||**

**asyās tatra praveśāya dvāratve’py aṅga-viṁśateḥ |**

**trayāṁ pradhānam evoktaṁ guru-pādāśrayādikam ||83||**

**dhṛtir vaiṣṇava-cihṇānāṁ harer nāmākṣarasya ca |**

**nirmālyādeś ca tasyāgre tāṇḍavaṁ daṇḍavan-natiḥ ||84||**

**abhyutthānam anuvrajyā gatiḥ sthāne parikramaḥ |**

**arcanaṁ paricaryā ca gītaṁ saṅkīrtanaṁ japaḥ ||85||**

**vijñaptiḥ stava-pāṭhaś ca svādo naivedya-pādyayoḥ |**

**dhūpa-mālyādi-saurabhyaṁ śrī-mūrteḥ spṛṣṭir īkṣaṇam ||86||**

**ārātrikotsavādeś ca śravaṇaṁ tat-kṛpekṣaṇam |**

**smṛtir dhyānaṁ tathā dāsyaṁ sakhyam ātma-nivedanam ||87||**

**nija-priyopaharaṇaṁ tad-arthe’khila-ceṣṭitam |**

**sarvathā śaraṇāpattis tadīyānāṁ ca sevanam ||88||**

**tadīyās tulasī-śāstra-mathurā-vaiṣṇavādayaḥ |**

**yathā-vaibhava-sāmagrī sad-goṣṭhībhir mahotsavaḥ ||89||**

**ūrjādaro viśeṣeṇa yātrā janma-dinādiṣu |**

**śraddhā viśeṣataḥ prītiḥ śrī-mūrter aṅghri-sevane ||90||**

**śrīmad-bhāgavatārthānām āsvādo rasikaiḥ saha |**

**sajātīyāśaye snigdhe sādhau saṅgaḥ svato vare ||91||**

**nāma-saṅkīrtanaṁ śrī-mathurā-maṇḍale sthitiḥ ||92||**

**aṅgānāṁ pañcakasyāsya pūrvaṁ vilikhitasya ca |**

**nikhila-śraiṣṭhya-bodhāya punar apy atra kīrtanam ||93||**

**iti kāya-hṛṣīkāntaḥ-karaṇānām upāsanāḥ ||94||**

**catuḥṣaṣṭiḥ pṛthak sāṅghātika-bhedāt kramādināḥ ||95||**

**athārṣānumatenaiṣām udāharaṇam īryate ||96||**

1 - tatra **gurupādāśrayo**, yathā ekādaśe (11.3.21)—

tasmād guruṁ prapadyeta jijñāsuḥ śreya uttamam |

śābde pare ca niṣṇātaṁ brahmaṇy upaśamāśrayam ||97||

2 - **śrī-kṛṣṇa-dīkṣādi-śikṣaṇaṁ**, yathā tatraiva (11.3.22)—

tatra bhāgavatān dharmān śikṣed gurv-ātma-daivataḥ |

amāyayānuvṛttyā yais tuṣyed ātmātma-do hariḥ ||98||

3 - **viśrambheṇa guroḥ sevā**, yathā tatraiva (11.17.27)—

ācāryaṁ māṁ vijānīyān nāvamanyeta karhicit |

na martya-buddhyāsūyeta sarva-deva-mayo guruḥ ||99||

4 - **sādhu-vartmānuvartanam**, yathā skānde—

sa mṛgyaḥ śreyasāṁ hetuḥ panthāḥ santāpa-varjitaḥ |

anvāpta-śramaṁ pūrve yena santaḥ pratasthire ||100||

brahma-yāmale ca—

śruti-smṛti-purāṇādi-pañcarātra-vidhiṁ vinā |

aikāntikī harer bhaktir utpātāyaiva kalpate ||101||

**bhaktir aikāntikī veyam avicārāt pratīyate |**

**vastutas tu tathā naiva yad aśāstrīyatekṣyate ||102||**

5 - **sad-dharma-pṛcchā**, yathā nāradīye—

acirād eva sarvārthaḥ sidhyaty eṣām abhīpsitaḥ |

sad-dharmasyāvabodhāya yeṣāṁ nirbandhinī matiḥ ||103||

6 - **kṛṣṇārthe bhogādi-tyāgo**, yathā pādme -

harim uddiśya bhogāni kāle tyaktavatas tava |

viṣṇu-loka-sthitā sampad-alolā sā pratīkṣate ||104||

7 - **dvārakādi-nivāso**, yathā skānde—

saṁvatsaraṁ vā ṣaṇmāsān māsaṁ māsārdham eva vā |

dvārakā-vāsinaḥ sarve narā nāryaś caturbhujāḥ ||105||

**ādi-padena puruṣottama-vāsaś ca**, yathā brāhme—

aho kṣetrasya māhātmyaṁ samantād daśa-yojanam |

diviṣṭhā yatra paśyanti sarvān eva caturbhujān ||106||

**gaṅgādi-vāso**, yathā prathame (1.19.6)—

yā vai lasac-chrī-tulasī-vimiśra-

kṛṣṇāṅghri-reṇv-abhyadhikāmbu-netrī |

punāti seśān ubhayatra lokān

kas tāṁ na seveta mariṣyamāṇaḥ ||107||

8— **yāvad-arthānuvartitā**, yathā nāradīye—

yāvatā syāt sva-nirvāhaḥ svīkuryāt tāvad artha-vit |

ādhikye nyūnatāyāṁ ca cyavate paramārthataḥ ||108||

9 - **hari-vāsara-sammāno**, yathā brahma-vaivarte—

sarva-pāpa-praśamanaṁ puṇyam ātyantikaṁ tathā |

govinda-smāraṇaṁ nṝṇām ekadaśyām upoṣaṇam ||109||

10 - **dhātry-aśvatthādi-gauravam**, yathā skānde—

aśvattha-tulasī-dhātrī-go-bhūmisura-vaiṣṇavāḥ |

pūjitāḥ praṇatāḥ dhyātāḥ kṣapayanti nṝṇām agham ||110||

11 - atha **śrī-kṛṣṇa-vimukha-jana-saṁtyāgo**, yathā kātyāyana-saṁhitāyām—

varaṁ huta-vaha-jvālā-pañjarāntar-vyavasthitiḥ |

na śauri-cintā-vimukha-jana-saṁvāsa-vaiśasam ||111||

viṣṇu-rahasye ca—

āliṅganaṁ varaṁ manye vyāla-vyāghra-jalaukasām |

na saṅgaḥ śalya-yuktānāṁ nānā-devaika-sevinām ||112||

12 - 13 - 14 - **śiṣyānanubanddhitvādi-trayaṁ**, yathā saptame (7.13.8)—

na śiṣyān anubadhnīta granthān naivābhyased bahūn |

na vyākhyām upayuñjīta nārambhān ārabhet kvacit ||113||

15 - **vyāvahāre’py akārpaṇyaṁ**, yathā pādme—

alabdhe vā vinaṣṭe vā bhakṣyācchādana-sādhane |

aviklava-matir bhūtvā harim eva dhiyā smaret ||114||

16— **śokādy-avaśa-vartitā**, yathā tatraiva—

śokāmarṣādibhir bhāvair ākrāntaṁ yasya mānasam |

kathaṁ tatra mukundasya sphūrti-sambhāvanā bhavet ||115|||

17- **anya-devānajñā**, yathā tatraiva—

harir eva sadārādhyaḥ sarva-deveśvareśvaraḥ |

itare brahma-rudrādyā nāvajñeyāḥ kadācana ||116||

18- **bhūtānudvega-dāyitā**, yathā mahābhārate—

piteva putraṁ karuṇo nodvejayati yo janam |

viśuddhasya hṛṣīkeśas tūrṇaṁ tasya prasīdati ||117||

19 - **sevā-nāmāparādhānāṁ varjanaṁ**, yathā vārāhe—

mamārcanāparādhā ye kīrtyante vasudhe mayā |

vaiṣṇavena sadā te tu varjanīyāḥ prayatnataḥ ||118||

pādme ca—

sarvāparādha-kṛd api mucyate hari-saṁśrayaḥ |

harer apy aparādhān yaḥ kuryād dvipadapāṁśulaḥ ||119||

nāmāśrayaḥ kadācit syāt taraty eva sa nāmataḥ |

nāmno hi sarva-suhṛdo hy aparādhāt pataty adhaḥ ||120||

20- **tan-nindādy asahiṣṇutā**, yathā śrī-daśame (10.74.40)—

nindāṁ bhagavataḥ śrṇvaṁs tat-parasya janasya vā |

tato nāpaiti yaḥ so’pi yāty adhaḥ sukṛtāc cyutaḥ ||121||

21 - atha **vaiṣṇava-cihṇa-dhṛtiḥ**, yathā pādme—

ye kaṇṭha-lagna-tulasī-nalinākṣā-mālā

ye bāhu-mūla-paricihṇita-śaṅkha-cakrāḥ |

ye vā lalāṭa-phalake lasad-ūrdhva-puṇḍrās

te vaiṣṇavā bhuvanam āśu pavitrayanti ||122||

22 - **nāmākṣara-dhṛtiḥ**, yathā skānde—

hari-nāmākṣara-yutaṁ bhāle gopī-mṛḍaṅkitam |

tulasī-mālikoraskaṁ spṛśeyur na yamodbhaṭāḥ ||123||

pādme ca—

kṛṣṇa-nāmākṣarair gātram aṅkayec candanādinā |

sa loka-pāvano bhutvā tasya lokam avāpnuyāt ||124||

23 - **nirmālya-dhṛtiḥ**, yathā ekādaśe (11.6.46)—

tvayopayukta-srag-gandha-vāso'laṅkāra-carcitāḥ |

ucchiṣṭa-bhojino dāsās tava māyāṁ jayemahi ||125||

skānde ca—

kṛṣṇottīrṇaṁ tu nirmālyaṁ yasyāṅgaṁ spṛśate mune |

sarva-rogais tathā pāpair mukto bhavati nārada ||126||

24 - **agre tāṇḍavaṁ**, yathā dvārakā-māhātmye—

yo nṛtyati prahṛṣṭātmā bhāvair bahuṣu bhaktitaḥ |

sa nirdahati pāpāni manvantara-śateṣv api ||127||

tathā śrī-nāradoktau ca—

nṛtyatāṁ śrī-pater agre tālikā-vādanair bhṛśam |

uḍḍīyante śarīra-sthāḥ sarve pātaka-pakṣiṇaḥ ||128||

25— **daṇḍavan-natiḥ**, yathā nāradīye—

eko’pi kṛṣṇāya kṛtaḥ praṇāmo

daśāśvamedhāvabhṛthair na tulyaḥ |

daśāśvamedhī punar eti janma

kṛṣṇa-praṇāmī na punar-bhavāya ||129||

26 - **abhyūtthānaṁ**, yathā brahmāṇḍe—

yān ārūḍhaṁ puraḥ prekṣya samāyāntaṁ janārdanam |

abhyutthānaṁ naraḥ kurvan pātayet sarva-kilbiṣam ||130||

27 - **anuvrajyā**, yathā bhaviṣyottare—

rathena saha gacchanti pārśvataḥ pṛṣṭhato’grataḥ |

viṣṇunaiva samāḥ sarve bhavanti śvapadādayaḥ ||131||

28 - **sthāne gatiḥ**—

**sthānaṁ tīrthaṁ gṛhaṁ cāsya tatra tīrthe gatir yathā ||132||**

purāṇāntare—

saṁsāra-maru-kāntāra-nistāra-karaṇa-kṣamau |

slāghyau tāv eva caraṇau yau hares tīrtha-gāminau ||133||

**ālaye ca**, yathā hari-bhakti-sudhodaye—

pravīśann ālayaṁ viṣṇor darśanārthaṁ subhaktimān |

na bhūyaḥ praviśen mātuḥ kukṣi-kārāgṛhaṁ sudhīḥ ||134||

29 - **parikramo**, yathā tatraiva—

viṣṇuṁ pradakṣinī-kurvan yas tatrāvartate punaḥ |

tad evāvartanaṁ tasya punar nāvartate bhave ||135||

skānde ca caturmāsya-māhātmye—

catur-vāraṁ bhramībhis tu jagat sarvaṁ carācaram |

krāntaṁ bhavati viprāgrya tat-tīrtha-gamanādikam ||136||

30 - atha **arcanam—**

**śuddhi-nyāsādi-pūrvāṅga-karma-nirvāha-pūrvakam |**

**arcanam tūpacārāṇāṁ syān mantreṇopapādanam ||137||**

tad, yathā daśame (10.81.19)—

svargāpavargayoḥ puṁsāṁ rasāyāṁ bhuvi sampadām |

sarvāsām api siddhīnāṁ mūlaṁ tāc-caraṇārcanaṁ ||138||

viṣṇurahasye ca—

śrī-viṣṇor arcanaṁ ye tu prakurvanti narā bhuvi |

te yānti śāśvataṁ viṣṇor ānandaṁ paramaṁ padam ||139||

31 - **paricaryā—**

**paricaryā tu sevopakaraṇādi-pariṣkriyā |**

**tathā prakīrṇaka-cchatra-vāditrādyair upāsanā ||140||**

yathā nāradīye—

muhūrtaṁ vā muhūrtārdhaṁ yas tiṣṭhed dhari-mandire |

sa yāti paramaṁ sthānaṁ kim u śuśrūṣaṇe ratāḥ ||141 ||

yathā caturthe (4.21.31)—

yat-pāda-sevābhirucis tapasvinām

aśeṣa-janmopacitaṁ malaṁ dhiyaḥ |

sadyaḥ kṣiṇoty anvaham edhatī satī

yathā padāṅguṣṭha-viniḥsṛtā sarit ||142||

**aṅgāni vividhāny eva syuḥ pūjā-paricaryayoḥ |**

**na tāni likhitāny atra grantha-bāhulya-bhītitaḥ ||143||**

32 - atha **gītaṁ**, yathā laiṅge—

brāhmaṇo vāsudevākhyaṁ gāyamāno’niśaṁ param |

hareḥ sālokyam āpnoti rudra-gānādhikaṁ bhavet ||144||

33 - atha **saṁkīrtanam**—

nāma-līlā-guṇadīnām uccair-bhāṣā tu kīrtanam ||145||

tatra **nāma-kīrtanam**, yathā viṣṇu-dharme—

kṛṣṇeti maṅgalaṁ nāma yasya vāci pravartate |

bhasmībhavanti rājendra mahā-pātaka-koṭayaḥ ||146||

**līlā-kīrtanam**, yathā saptame (7.9.18)—

so’haṁ priyasya suhṛdaḥ paradevatāyā

līlā-kathās tava nṛsiṁha viriñca-gītāḥ |

añjas titarmy anugṛṇan guṇa-vipramukto

durgāṇi te pada-yugālaya-haṁsa-saṅgaḥ ||147||

**guṇa-kīrtanam**, yathā prathame (1.5.22)—

idaṁ hi puṁsas tapasaḥ śrutasya vā

sviṣṭasya sūktasya ca buddhi-dattayoḥ |

avicyuto’rthaḥ kavibhir nirūpito

yad uttamaḥśloka-guṇānuvarṇanam ||148||

34 - atha **japaḥ**

**mantrasya sulaghūccāro japa ity abhidhīyate ||149 ||**

yathā pādme—

kṛṣṇāya nama ity eṣa mantraḥ sarvārtha-sādhakaḥ |

bhaktānāṁ japatāṁ bhūpa svarga-mokṣa-phala-pradaḥ ||150||

35 - atha **vijñaptiḥ**, yathā skānde—

harim uddiśya yat kiñcit kṛtaṁ vijñāpanaṁ girā |

mokṣa-dvārārgalān mokṣas tenaiva vihitas tava ||151 ||

**samprārthanātmikā dainya-bodhikā lālasāmayī |**

**ity ādir vividhā dhīraiḥ kṛṣṇe vijñaptir īritā ||152||**

tatra **samprārthanātmikā**, yathā pādme—

yuvatīnāṁ yathā yūni yūnāṁ ca yuvatau yathā |

mano’bhiramate tadvan mano’bhiramatāṁ tvayi ||153||

**dainya-bodhikā**, yathā tatraiva—

mat-tulyo nāsti pāpātmā nāparādhī ca kaścana |

parihāre’pi lajjā me kiṁ brūve puruṣottama ||154||

**lālasāmayī**, yathā śrī-nārada-pañcarātre—

kadā gambhīrayā vācā śriyā yukto jagat-pate |

cāmara-vyagra-hastaṁ mām evaṁ kurv iti vakṣyasi ||155||

yathā vā—

kadāhaṁ yamunā-tīre nāmāni tava kīrtayan |

udbāṣpaḥ puṇḍarīkākṣa racayiṣyāmi tāṇḍavam ||156||

36 - atha **stava-pāṭhaḥ**—

**proktā manīṣibhir gītā-stava-rājādayaḥ stavāḥ ||157||**

yathā skānde—

śrī-kṛṣṇa-stava-ratnaughair yeṣāṁ jihvā tv alaṅkṛtā |

namasyā muni-siddhānāṁ vandanīyā divaukasām ||158||

nārasiṁhe ca—

stotraiḥ stavaś ca devāgre yaḥ stauti madhusūdanam |

sarva-pāpa-vinirmukto viṣṇu-lokam avāpnuyāt ||159 ||

37 - atha **naivedyāsvādo**, yathā pādme—

naivedyam annaṁ tulasī-vimiśraṁ

vīśeṣataḥ pāda-jalena siktam |

yo’śnāti nityaṁ purato murāreḥ

prāpṇoti yajñāyuta-koṭi-puṇyam ||160||

38 - atha **pādyāsvādo**, yathā tatraiva—

na dānaṁ na havir yeṣāṁ svādhyāyo na surārcanam |

te’pi pādodakaṁ pītvā prayānti paramāṁ gatim ||161||

39 - atha **dhūpa-saurabhyam**, yathā hari-bhakti-sudhodaye—

āghrāṇaṁ yad dharer datta-dhūpocchiṣṭasya sarvataḥ |

tad-bhava-vyāla-daṣṭānāṁ nasyaṁ karma viṣāpaham ||162||

atha **mālya-saurabhyaṁ**, yathā tantre—

praviṣṭe nāsikā-randhre harer nirmālya-saurabhe |

sadyo vilayam āyāti pāpa-pañjara-bandhanam ||163||

agastya-saṁhitāyāṁ ca—

āghrāṇaṁ gandha-puṣpāder arcitasya tapodhana |

viśuddhiḥ syād anantasya ghrāṇasyehābhidhīyate ||164||

40 - atha **śrī-mūrteḥ sparśanaṁ**, yathā viṣṇu-dharmottare—

spṛsṭvā viṣṇor adhiṣṭhānaṁ pavitraḥ śraddhayānvitaḥ |

pāpa-bandhair vinirmuktaḥ sarvān kāmān avāpnuyāt ||165||

41 - atha **śrī-mūrter darśanam**, yathā vārāhe—

vṛndāvane tu govindaṁ ye paśyanti vasundhare |

na te yama-puraṁ yānti yānti puṇya-kṛtāṁ gatim ||166||

42 - **ārātrika-darśanaṁ**, yathā skānde—

koṭayo brahma-hatyānām agamyāgama-koṭayaḥ |

dahaty āloka-mātreṇa viṣṇoḥ sārātrikaṁ mukham ||167||

**utsava-darśanaṁ**, yathā bhaviṣyottare—

ratha-sthaṁ ye nirīkṣante kautikenāpi keśavam |

devatānāṁ gaṇāḥ sarve bhavanti śvapacādayaḥ ||168||

ādi-śabdena **pūjā-darśanaṁ**, yathāgneye—

pūjitaṁ pūjyamānaṁ vā yaḥ paśyed bhaktito harim ||169||

43 - atha **śravaṇam**

**śravaṇaṁ nāma-carita-guṇādīnāṁ śrutir bhavet ||170||**

tatra **nāma-śravaṇaṁ**, yathā gāruḍe—

saṁsāra-sarpa-daṣṭa-naṣṭa-ceṣṭaika-bheṣajam |

kṛṣṇeti vaiṣṇavaṁ mantraṁ śrutvā mukto bhaven naraḥ ||171 ||

**caritra-śravaṇaṁ**, yathā caturthe (4.29.41)—

tasmin mahan-mukharitā madhubhic-caritra-

pīyūṣa-śeṣa-saritaḥ paritaḥ sravanti |

tā ye pibanty avitṛṣo nṛpa gāḍha-karṇais

tān na spṛśanty aśana-tṛḍ-bhaya-śoka-mohāḥ ||172 ||

**guṇa-śravaṇaṁ**, yathā dvādaśe (12.3.15)—

yas tūttamaḥśloka-guṇānuvādaḥ

saṅgīyate’bhīkṣṇam amaṅgala-ghnaḥ |

tam eva nityaṁ śṛṇuyād abhīkṣṇaṁ

kṛṣṇe’malāṁ bhaktim abhīpsamānaḥ ||173 ||

atha **tat-kṛpekṣaṇaṁ**, yathā daśame (10.14.8)—

tat te’nukampāṁ susamīkṣamāṇo

bhuñjāna evātma-kṛtaṁ vipākam |

hṛd-vāg-vapurbhir vidadhan namas te

jīveta yo mukti-pade sa dāya-bhāk ||174 ||

atha **smṛtiḥ—**

**yathā kathaṁ cin-manasā sambandhaḥ smṛtir ucyate ||175||**

yathā viṣṇu-purāṇe (5.17.17)—

smṛte sakala-kalyāṇa-bhājanaṁ yatra jāyate |

puruṣaṁ tam ajaṁ nityaṁ vrajāmi śaraṇaṁ harim ||176||

yathā ca pādme—

prayāṇe cāprayāṇe ca yan-nāma smaratāṁ nṝṇām |

sadyo naśyati pāpaugho namas tasmai cid-ātmane ||177||

atha **dhyānam—**

dhyānam rupa-guṇa-krīḍā-sevādeḥ suṣṭhu cintanam ||178||

tatra **rūpa-dhyānaṁ**, yathā nārasiṁhe—

bhagavac-caraṇa-dvandva-dhyānaṁ nirdvandvam īritam |

pāpino’pi prasaṅgena vihitaṁ suhitaṁ param ||179 ||

**guṇa-dhyānaṁ**, yathā viṣṇudharme—

ye kurvanti sadā bhaktyā guṇānusmaraṇaṁ hareḥ |

prakṣīṇa-kaluṣaughās te praviśanti hareḥ padam ||180||

**krīdā-dhyānaṁ**, yathā padme—

sarva-mādhurya-sārāṇi sarvādbhutamayāni ca |

dhyāyan hareś caritrāṇi lalitāni vimucyate ||181 ||

**sevā-dhyānaṁ**, yathā purāṇāntare—

mānasenopacārena paricarya hariṁ sadā |

pare vāṅ-manasā’gamyaṁ taṁ sākṣāt pratipedire ||182||

atha **dāsyam**—

**dāsyaṁ karmārpaṇaṁ tasya kaiṅkaryam api sarvathā ||183||**

tatra **ādyaṁ** yathā skānde—

tasmin samarpitaṁ karma svābhāvikam apīśvare |

bhaved bhāgavato dharmas tat-karma kimutārpitam ||184||

**karma svābhāvikaṁ bhadraṁ japa-dhyānārcanādi ca |**

**itīdaṁ dvividhaṁ kṛṣṇe vaiṣṇavair dāsyam arpitam ||185||**

**mṛdu-śraddhasya kathitā svalpā karmādhikāritā |**

**tad-arpitaṁ harau dāsyam iti kaiścid udīryate ||186||**

**dvitiyaṁ**, yathā nāradīye—

īhā yasya harer dāsye karmaṇā manasā girā |

nikhilāsv apy avasthāsu jīvan-muktaḥ sa ucyate ||187||

atha **sakhyam**—

**viśvāso mitra-vṛttiś ca sakhyaṁ dvividham īritam ||188||**

tatra **ādyaṁ,** yathā mahābhārate—

pratijñā tava govinda na me bhaktaḥ praṇaśyati |

iti saṁsmṛtya saṁsmṛtya prāṇān saṁdhārayāmy aham ||189 ||

tathā ekādaśe (11.2.53) ca—

tri-bhuvana-vibhava-hetave’py akuṇṭha-

smṛtir ajitātma-surādibhir vimṛgyāt |

na calati bhagavat-padāravindāl

lava-nimiṣārdham api yaḥ sa vaiṣṇavāgryaḥ ||190||

**śraddhā-mātrasya tad-bhaktāv adhikāritva-hetutā |**

**aṅgatvam asya viśvāsa-viśeṣasya tu keśave ||191||**

**dvitīyaṁ,** yathā agastya-saṁhitāyām—

paricaryā parāḥ kecit prāsādeṣu ca śerate |

manuṣyam iva taṁ draṣṭuṁ vyāvahartuṁ ca bandhuvat ||192||

**rāgānugāṅgatāsya syād vidhi-mārgānapekṣatvāt |**

**mārga-dvayena caitena sādhyā sakhya-ratir matā ||193||**

atha **ātma-nivedanaṁ**, yathā ekādaśe (11.29.34)—

martyo yadā tyakta-samasta-karmā

niveditātmā vicikīrṣito me |

tadāmṛtatvaṁ pratipadyamāno

mayātma-bhuūyāyā ca kalpate vai ||194||

**artho dvidhātma-śabdasya paṇḍitair upapāyate |**

**dehy-ahantāspadaṁ kaiścid dehaḥ kaiścin mamatva-bhāk ||195||**

tatra **dehī**, yathā yāmunācārya-stotre (49)—

vapurādiṣu yo’pi ko'pi vā

guṇato’sāni yathā tathā-vidhaḥ |

tad ayaṁ tava pāda-padmayor

aham adyaiva mayā samarpitaḥ ||196||

**deho**, yathā bhakti-viveke—

cintāṁ kuryān na rakṣāyai vikrītasya yathā paśoḥ |

tathārpayan harau dehaṁ viramed asya rakṣanāt ||197||

**duṣkaratvena virale dve sakhyātma-nivedane |**

**keṣāṁcid eva dhīrāṇāṁ labhate sādhanārhatām ||198||**

atha **nija-priyopaharaṇaṁ**, yathā ekādaśe (11.11.41)—

yad yad iṣṭatamaṁ loke yac cāti-priyam ātmanaḥ |

tat tan nivedayen mahyaṁ tad ānantyāya kalpate ||199 ||

atha **tad-arthe’khila-ceṣṭitaṁ**, yathā pañcarātre—

laukikī vaidikī vāpi yā kriyā kriyate mune |

hari-sevānukūlaiva sā kāryā bhaktim icchatā ||200||

atha **śaraṇāpattiḥ**, yathā hari-bhakti-vilāse (11.677)—

tavāsmīti vadan vācā tathaiva manasā vidan |

tat-sthānam āśritas tanvā modate śaraṇāgataḥ ||201 ||

śrī-nārasiṁhe ca—

tvāṁ prapanno’smi śaraṇaṁ deva-deva janārdana |

iti yaḥ śaraṇaṁ prāptas taṁ kleśād uddharāmy aham ||202 ||

53— atha **tadīyānāṁ sevanam** | **tulāsyaḥ**, yathā skānde—

yā dṛṣṭā nikhilāgha-saṅga-śamanī spṛṣṭā vapuḥ-pāvanī

rogāṇām abhivanditā nirasanī siktāntaka-trāsinī |

pratyāsatti-vidhāyinī bhagavataḥ kṛṣṇasya saṁropitā

nyastā tac-caraṇe vimukti-phaladā tasyai tulasyai namaḥ ||203 ||

tathā ca tatraiva—

dṛṣtā spṛṣṭā tathā dhyātā kīrtitā namitā stutā |

ropitā sevitā nityaṁ pūjitā tulasī śubhā ||204 ||

navadhā tulasīṁ devīṁ ye bhajanti dine dine |

yuga-koṭi-sahasrāṇi te vasanti harer gṛhe ||205||

54— atha **śāstrasya,**

śāstram atra samākhyātaṁ yad bhakti-pratipādakam ||206||

yathā skānde—

vaiṣṇavāni tu śāstrāṇī ye śṛṇvanti paṭhanti ca |

dhanyās te mānavā loke tesāṁ kṛṣṇaḥ prasīdati ||207||

vaiṣṇavāni tu śāstrāṇī ye’rcayanti gṛhe narāḥ |

sarva-pāpa-vinirmuktā bhavanti sura-vanditāḥ ||208||

tiṣṭhate vaiṣṇavaṁ śāstraṁ likhitaṁ yasya mandire |

tatra nārāyaṇo devaḥ svayaṁ vasati nārada ||209||

tathā śrī-bhāgavate dvādaśe (12.13.15) ca—

sarva-vedānta-sāraṁ hi śrī-bhāgavatam iṣyate |

tad-rasāmṛta-tṛptasya nānyatra syād ratiḥ kvacit ||210||

55— atha **mathurāyāḥ**, yathā ādi-vārāhe—

mathurāṁ ca parityajya yo’nyatra kurute ratim |

mūḍho bhramati saṁsāre mohitā mama māyayā ||211||

brahmāṇḍe ca—

trailokya-varti-tīrthānāṁ sevanād durlabhā hi yā |

parānanda-mayī siddhir mathurā-sparṣa-mātrataḥ ||212||

**śrutā smṛtā kīrtitā ca vāñchitā prekṣitā gatā |**

**spṛṣṭā śritā sevitā ca mathurābhīṣṭadā nṛṇām |**

**iti khyātaṁ purāṇeṣu na vistāra-bhiyocyate ||213 ||**

56—atha **vaiṣṇavānāṁ sevanaṁ**, yathā pādme (6.253.176)—

ārādhanānāṁ sarveṣāṁ viṣṇor ārādhanaṁ param |

tasmāt parataraṁ devi tadīyānāṁ samarcanam ||214||

tṛtīye (3.7.19) ca—

yat-sevayā bhagavataḥ kūṭa-sthasya madhu-dviṣaḥ |

rati-rāso bhavet tīvraḥ pādayor vyasanārdanaḥ ||215||

skānde ca—

śaṅkha-cakrāṅkita-tanuḥ śirasā mañjarī-dharaḥ |

gopī-candana-liptāṅgo dṛṣtaś cet tad-aghaṁ kutaḥ ||216||

prathame (1.19.33) ca—

yeṣāṁ saṁsmaraṇāt puṁsāṁ sadyaḥ śuddhyanti vai gṛhāḥ |

kiṁ punar darśana-sparśa-pāda-śaucāsanādibhiḥ ||217||

ādī-purāṇe—

ye me bhakta-janāḥ pārtha na me bhaktāś ca te janāḥ |

mad-bhaktānāṁ ca ye bhaktās te me bhaktatamā matāḥ ||218||

**yāvanti bhagavad-bhakter aṅgāni kathitānīha |**

**prāyas tāvanti tad-bhakta-bhakter api budhā viduḥ ||219 ||**

57 - atha **yathā-vaibhava-mahotsavo**, yathā pādme—

yaḥ karoti mahīpāla harer gehe mahotsavam |

tasyāpi bhavati nityaṁ hari-loke mahotsava ||220||

58 - atha **ūrjādaro**, yathā pādme—

yathā dāmodaro bhakta-vatsalo vidito janaiḥ |

tasyāyaṁ tādṛśo māsaḥ svalpam apy uru-kārakaḥ ||221||

tatrāpi **mathurāyāṁ viśeṣo**, yathā tatraiva—

bhuktiṁ muktiṁ harir dadyād arcito’nyatra sevinām |

bhaktiṁ tu na dadāty eva yato vaśyakarī hareḥ ||222||

sā tv añjasā harer bhaktir labhyate kārttike naraiḥ |

mathurāyāṁ sakṛd api śrī-dāmodara-sevanāt ||223||

59— atha **śrī-janma-dina-yātrā**, yathā bhaviṣyottare—

yasmin dine prasūteyaṁ devakī tvāṁ janārdana |

tad-dinaṁ brūhi vaikuṇṭha kurmas te tatra cotsavam |

tena samyak-prapannānāṁ prasādaṁ kuru keśavaḥ ||224 ||

60— atha **śrī-mūrter-anghri-sevane prītiḥ**, yathā ādi-purāṇe—

mama nāma-sadāgrāhī mama sevā-priyaḥ sadā |

bhaktis tasmai pradātavyā na tu muktiḥ kadācana ||225||

61— atha **śrī-bhāgavatārthāsvādo**, yathā prathame (1.1.3)—

nigama-kalpa-taror-galitaṁ phalaṁ

śuka-mukhād amṛta-drava-saṁyutam |

pibata bhāgavataṁ rasam ālayaṁ

muhur aho rasikā bhuvi bhāvukāḥ ||226||

tathā dvitīye (2.1.9) ca—

pariniṣṭhito’pi nairguṇye uttamaḥśloka-līlayā |

gṛhita-cetā rājarṣe ākhyānaṁ yad adhītavān ||227||

62—atha **sa-jātīyāśaya-snigdha-śrī-bhagavad-bhakta-saṅgo**, yathā prathame (1.18.13)—

tulayāma lavenāpi na svargaṁ nāpunar-bhavam |

bhagavat-saṅgi-saṅgasya martyānāṁ kimutāśiṣaḥ ||228||

hari-bhakti-sudhodaye ca—

yasya yat-saṅgatiḥ puṁso maṇivat syāt sa tad-guṇaḥ |

sva-kūlarddhyai tato dhīmān sva-yūthyān eva saṁśrayet ||229 ||

63— atha **śrī-nāma saṁkīrtanaṁ**, yathā dvitīye (2.1.11)—

etan nirvidyamānānām icchatām akuto-bhayam |

yogināṁ nṛpa nirṇītaṁ harer nāmānukīrtanaṁ ||230||

ādi-purāṇe ca—

gītvā ca mama nāmāni vicaren mama sannidhau |

iti bravīmi te satyaṁ krīto’haṁ tasya cārjuna ||231||

pādme ca—

yena janma-sahasrāṇi vāsudevo niṣevitaḥ |

tan-mukhe hari-nāmāni sadā tiṣṭhanti bhārata ||232||

yatas tatraiva ca—

nāma cintāmaṇiḥ kṛṣṇaś caitanya-rasa-vigrahaḥ |

pūrṇaḥ śuddho nitya-mukto’bhinnatvān nāma-nāminoḥ ||233 ||

**ataḥ śrī-kṛṣṇa-nāmādi na bhaved grāhyaṁ indriyaiḥ |**

**sevonmukhe hi jihvādau svayam eva sphuraty adaḥ ||234 ||**

64 - atha **śrī-mathurā-maṇḍale sthitiḥ**, yathā pādme—

anyeṣu puṇya-tīrtheṣu muktir eva mahā-phalam |

muktaiḥ prārthyā harer bhaktir mathurāyāṁ tu labhyate ||235||

tri-vargadā kāmināṁ yā mumukṣūṇāṁ ca mokṣadā |

bhaktīcchor bhaktidā kas tāṁ mathurāṁ nāśrayed budhaḥ ||236||

aho madhu-purī dhanyā vaikuṇṭhāc ca garīyasī |

dinam ekaṁ nivāsena harau bhaktiḥ prajāyate ||237||

**durūhādbhuta-vīrye’smin śraddhā dūre’stu pañcake |**

**yatra svalpo’pi sambandhaḥ sad-dhiyāṁ bhāva-janmane ||238||**

tatra **śrī-murtiḥ** yathā—

smerāṁ bhaṅgī-traya-paricitāṁ sāci-vistīrṇa-dṛṣṭiṁ

vaṁśī-nyastādhara-kiśalayām ujjvalāṁ candrakeṇa |

govindākhyāṁ hari-tanum itaḥ keśi-tīrthopakaṇṭhe

mā prekṣiṣṭhās tava yadi sakhe bandhu-sange’sti raṅgaḥ ||239 ||

**śrī-bhāgavataṁ** yathā—

śaṅke nītāḥ sapadi daśama-skandha-padyāvalīnāṁ

varṇāḥ karṇādhvani pathi katāmānupurvyād bhavadbhiḥ |

haṁho dimbhāḥ parama-śubhadān hanta dharmārtha-kāmān

yad garhantaḥ sukhamayam amī mokṣam apy ākṣipanti ||240||

**kṛṣṇa-bhakto** yathā—

dṛg-ambhobhir dhautaḥ pulaka-patalī maṇḍita-tanuḥ

skhalann antaḥ-phullo dadhad atipṛthuṁ vepathum api |

dṛśoḥ kakṣāṁ yāvan mama sa puruṣaḥ ko’py upayayau

na jāte kiṁ tāvan matir iha gṛhe nābhiramate ||241 ||

**nāma** yathā—

yadavadhi mama śītā vaiṇikenānugītā

śruti-patham agha-śatror nāmā-gāthā prayātā |

anavakalita-pūrvāṁ hanta kām apy avasthāṁ

tadavadhi dadhad-antar-mānasaṁ śāmyatīva ||242 ||

**śrī mathurā-maṇḍalaṁ,** yathā—

taṭa-bhuvi kṛta-kāntiḥ śyāmalā yās taṭinyāḥ

sphuṭita-nava-kadambālambi-kūjad-dvirephā |

niravadhi-madhurimṇā maṇḍiteyaṁ kathaṁ me

manasi kam api bhāvaṁ kānana-śrīs tanoti ||243 ||

**alaukika-padārthānām acintyā śaktir īdṛśī |**

**bhāvaṁ tad-viṣayaṁ cāpi yā sahaiva prakāśayet ||244 ||**

**keṣāṁcit kvacid aṅgānāṁ yat kṣudraṁ śrūyate phalaṁ |**

**bahir-mukha-pravṛttyaitat kintu mukhyaṁ phalaṁ ratiḥ ||245||**

**saṁmataṁ bhakti-vijñānāṁ bhakty-aṅgatvaṁ na karmaṇām ||246||**

yatha caikādaśe (11.20.9)—

tāvat karmāṇi kurvīta na nirvidyeta yāvatā |

mat-kathā-śravaṇādau vā śraddhā yāvan na jāyate ||247||

**jñāna-vairāgyayor bhakti-praveśāyopayogitā |**

**īṣat prathamam eveti nāṅgatvam ucitaṁ tayoḥ ||248||**

**yad ubhe citta-kāṭhinya-hetū prāyaḥ satāṁ mate |**

**sukumāra-svabhāveyaṁ bhaktis tad-dhetur īritā ||249 ||**

yathā tatraiva (11.20.31)—

tasmān mad-bhakti-yuktasya yogino vai mad-ātmanaḥ |

na jñānaṁ na ca vairāgyaṁ prāyaḥ śreyo bhaved iha ||250||

**kintu jñāna-virakty-ādi-sādhyaṁ bhaktyaiva sidhyati ||251 ||**

yathā tatraiva (11.20.32-33)—

yat karmabhir yat tapasā jñāna-vairāgya taś ca yat |

yogena dāna dharmeṇa śreyobhir itarair api ||252 ||

sarvaṁ mad-bhakti-yogena mad-bhakto labhate’njasā |

svargāpavargaṁ mad-dhāma kathañcid yadi vāñchati ||253 ||

**rucim udvahatas tatra janasya bhajane hareḥ |**

**viṣayeṣu gariṣṭho’pi rāgaḥ prāyo vilīyate ||254 ||**

**anāsaktasya viṣayān yathārham upayuñjataḥ |**

**nirbandhaḥ kṛṣṇa-sambandhe yuktaṁ vairāgyam ucyate ||255||**

**prāpañcikatayā buddhyā hari-sambandhi-vastunaḥ |**

**mumukṣubhiḥ parityāgo vairāgyaṁ phalgu kathyate ||256||**

**proktena lakṣaṇenaiva bhaktir adhikṛtasya ca |**

**aṅgatve suniraste’pi nityādy-akhila-karmaṇāṁ ||257||**

**jnānasyādhyātmikasyāpi vairagyasya ca phalgunaḥ |**

**spaṣṭatārthaṁ punar api tad evedaṁ nirākṛtaṁ ||258||**

**dhana-śiṣyādibhir dvārair yā bhaktir upapādyate |**

**vidūratvād uttamatā-hānyā tasyāś ca nāṅgatā ||259 ||**

**viśeṣaṇatvam evaiṣāṁ saṁśrayanty adhikāriṇām |**

**vivekādīny ato’mīṣām api nāṅgatvam ucyate ||260||**

**kṛṣṇonmukhaṁ svayaṁ yānti yamāḥ śaucādayas tathā |**

**ity eṣāṁ ca na yuktā syād bhakty-aṅgāntara-pātitā ||261 ||**

yathā skānde—

ete na hy adbhutā vyādha tavāhiṁsādayo guṇāḥ |

hari-bhaktau pravṛttā ye na te syuḥ para-tāpinaḥ ||262 ||

tatraiva—

antaḥ-śuddhir bahiḥ-śuddhis tapaḥ-śānty-adayas tathā |

amī guṇāḥ prapadyante hari-sevābhikāminām ||263 ||

**sā bhaktir eka-mukhyāṇgāśritānaikāṅgi kātha vā |**

**svavāsanānusāreṇa niṣṭhātaḥ siddhi-kṛd bhavet ||264 ||**

tatra **ekāṅgā**, yathā granthāntare[[1]](#footnote-2)—

śrī viṣṇoḥ śravaṇe parīkṣid abhavad vaiyāsakiḥ kīrtane

prahlādaḥ smaraṇe tad-aṅghri-bhajane lakṣmīḥ pṛthuḥ pūjane |

akrūras tv abhivandane kapi-patir dāsye’tha sakhye’rjunaḥ

sarvasvātma-nivedane balir abhūt kṛṣṇāptir eṣāṁ parā ||265||

**anekāṅgā**, yathā navame (9.4.18-20)—

sa vai manaḥ kṛṣṇa-padāravindayor

vacāṁsi vaikuṇṭha-guṇānuvarṇane |

karau harer mandira-mārjanādiṣu

śrutiṁ cakārācyuta-sat-kathodaye ||266||

mukunda-liṅgālaya-darśane dṛśau

tad-bhṛtya-gātra-sparśe’ṅga-saṅgamam |

ghrāṇaṁ ca tat-pāda-saroja-saurabhe

śrīmat-tulasyā rasanāṁ tad-arpite ||267||

pādau hareḥ kṣetra-padānusarpaṇe

śiro hṛṣīkeśa-padābhivandane |

kāmaṁ ca dāsye na tu kāma-kāmyayā

yathottamaḥśloka-janāśraya ratiḥ ||268||

**śāstroktayā prabalayā tat-tan-maryādayānvitā |**

**vaidhi bhaktir iyaṁ kaiścan maryādā-mārga ucyate ||269 ||**

atha **rāgānugā**—

**virājantīm abhivyaktāṁ vraja-vāsī janādiṣu |  
rāgātmikām anusṛtā yā sā rāgānugocyate ||270||**

**rāgānugā-vivekārtham ādau rāgātmikocyate ||271 ||**

**iṣṭe svārasikī rāgaḥ paramāviṣṭatā bhavet |  
tan-mayī yā bhaved bhaktiḥ sātra rāgātmikoditā ||272 ||**

**sā kāmarūpā sambandha-rūpā ceti bhaved dvidhā ||273 ||**

tathā hi saptame (7.1.29-30)—  
kāmād dveṣād bhayāt snehād yathā bhaktyeśvare manaḥ |  
āveśya tad aghaṁ hitvā bahavas tad-gatiṁ gatāḥ ||274 ||  
gopyaḥ kāmād bhayāt kaṁso dveṣāc caidyādayo nṛpāḥ |  
sambandhād vṛṣṇayaḥ snehād yūyaṁ bhaktyā vayaṁ vibho ||275||iti ||

**ānukūlya-viparyāsād bhīti-dveṣau parāhatau |  
snehasya sakhya-vācitvād vaidha-bhakty-anuvartitā ||276||  
kiṁ vā premābhidhāyitvān nopayogo’tra sādhane |  
bhaktyā vayam iti vyaktaṁ vaidhī bhaktir udīritā ||277||**

**yad-arīṇāṁ priyāṇāṁ ca prāpyam ekam ivoditam |  
tad brahma-kṛṣṇayor aikyāt kiraṇārkopamā-juṣoḥ ||278||**

**brahmaṇy eva layaṁ yānti prāyeṇa ripavo hareḥ |  
kecit prāpyāpi sārūpyābhāsaṁ majjanti tat-sukhe ||279 ||**

tathā ca brahmāṇḍa purāṇe—

siddha-lokas tu tamasaḥ pāre yatra vasanti hi |  
siddhā brahma-sukhe magnā daityāś ca hariṇa hatāḥ ||280||

**rāga-bandhena kenāpi taṁ bhajanto vrajanty amī |  
aṅghri-padma-sudhāḥ prema-rūpās tasya priyā janāḥ ||281 ||**

tathā hi śrī-daśame (10.87.23)—

nibhṛta-marun-mano’kṣa-dṛḍha-yoga-yujo hṛdi yan  
munaya upāsate tad-arayo’pi yayuḥ smaraṇāt |  
striya uragendra-bhoga-bhuja-daṇḍa-viṣakta-dhiyo  
vayam api te samāḥ sama-dṛśo’ṅghri-saroja-sudhāḥ ||282 ||

tatra  **rūpā—**

**sā kāmarūpā sambhoga-tṛṣṇāṁ yā nayati svatām |  
yad asyāṁ kṛṣṇa-saukhyārtham eva kevalam udyamaḥ ||283 ||**

**iyaṁ tu vraja-devīṣu suprasiddhā virājate |  
āsāṁ prema-viśeṣo’yaṁ prāptaḥ kām api mādhurīṁ |  
tat-tat-krīḍā-nidānatvāt kāma ity ucyate budhaiḥ ||284 ||**

tathā ca tantre—

premaiva gopa-rāmāṇāṁ kāma ity agamat prathām ||285||

**ity uddhavādayo’py etaṁ vāñchati bhagavat-priyāḥ ||286||**

**kāma-prāyā ratiḥ kintu kubjāyām eva sammatā ||287||**

tatra **sambandha-rūpā—**

**sambandha-rūpā govinde pitṛtvādy-ābhimānitā |  
atropalakṣaṇatayā vṛṣṇīnāṁ vallavā matāḥ |  
yadaiśya-jñāna-śūnyatvād eṣāṁ rāge pradhānatā ||288||**

**kāma-sambandha-rūpe te prema-mātra-svarūpake |  
nitya-siddhāśrayatayā nātra samyag vicārite ||289 ||**

**rāgātmikāyā dvaividhyād dvidhā rāgānugā ca sā |  
kāmānugā ca sambandhānugā ceti nigadyate ||290||**

tatra **adhikārī—**

**rāgātmikaika-niṣṭhā ye vraja-vāsi-janādayaḥ |  
teṣāṁ bhāvāptaye lubdho bhaved atrādhikāravān ||291 ||**

**tat-tad-bhāvādi-mādhurye śrute dhīr yad apekṣate |  
nātra śāstraṁ na yuktiṁ ca tal-lobhotpatti-lakṣaṇam ||292 ||**

**vaidha-bhakty-adhikārī tu bhāvāvirbhavanāvadhi |  
atra śāstraṁ tathā tarkam anukūlam apekṣate ||293 ||**

**kṛṣṇaṁ smaran janaṁ cāsya preṣṭhaṁ nija-samīhitam |  
tat-tat-kathā-rataś cāsau kuryād vāsaṁ vraje sadā ||294 ||**

**sevā sādhaka-rūpeṇa siddha-rūpeṇa cātra hi |  
tad-bhāva-lipsunā kāryā vraja-lokānusārataḥ ||295||**

**śravaṇotkīrtanādīni vaidha-bhakty-uditāni tu |  
yāny aṅgāni ca tāny atra vijñeyāni manīṣibhiḥ ||296||**

tatra **kāmānugā**—

**kāmānugā bhavet tṛṣṇā kāma-rūpānugāminī ||297||**

**sambhogecchā-mayī tat-tad-bhāvecchātmeti sā dvidhā ||298||**

**keli-tātparyavaty eva sambhogecchā-mayī bhavet |  
tad-bhāvecchātmikā tāsām bhāva-mādhurya-kāmitā ||299 ||**

**śrī-mūrter mādhurīṁ prekṣya tat-tal-līlāṁ niśamya vā |  
tad-bhāvākāṇkṣiṇo ye syus teṣu sādhanatānayoḥ |  
purāṇe śruyate pādme puṁsam api bhaved iyam ||300||**

yathā—

purā maharṣayaḥ sarve daṇḍakāraṇya-vāsinaḥ |  
dṛṣṭvā rāmaṁ hariṁ tatra bhoktum aicchan suvigraham ||301 ||  
te sarve strītvam āpannāḥ samudbhūtāś ca gokule |  
hariṁ samprāpya kāmena tato muktā bhavārṇavāt ||302 ||

**riraṁsāṁ suṣṭhu kurvan yo vidhi-mārgeṇa sevate |  
kevalenaiva sa tadā mahiṣītvam iyāt pure ||303 ||**

tathā ca mahā-kaurme—

agni-putrā mahātmānas tapasā strītvam āpire |  
bhartāraṁ ca jagad-yoniṁ vāsudevam ajaṁ vibhum ||304 ||

atha **sambandhānugā**—

**sā sambandhānugā bhaktiḥ procyate sadbhir ātmani |  
yā pitṛtvādi-sambandha-mananāropanātmikā ||305||**

**lubdhair vātsalya-sakhyādau bhaktiḥ kāryātra sādhakaiḥ |  
vrajendra-subalādīnāṁ bhāva-ceṣṭita-mudrayā ||306||**

**tathā hi śruyate śāstre kaścit kurupurī-sthitaḥ |  
nanda-sūnor adhiṣṭhānaṁ tatra putratayā bhajan |  
nāradasyopadeśena siddho’bhūd vṛddha-vardhakiḥ ||307||**

ataeva nārāyaṇa-vyūha-stave—

pati-putra-suhṛd-bhrātṛ-pitṛvan maitravad dharim |  
ye dhyāyanti sadodyuktās tebhyo’pīha namo namaḥ ||308||

**kṛṣṇa-tad-bhakta-kāruṇya-mātra-lābhaika-hetukā |  
puṣṭi-mārgatayā kaiścid iyaṁ rāgānugocyate ||309 ||**

iti śrī-śrī-bhakti-rasāmṛta-sindhau  
purva-vibhāge sādhana-bhakti-laharī-dvitiyā ||

--o)0(o--

[1.3]

### atha bhāvaḥ

**śuddha-sattva-viśeṣātmā prema-sūryāṁśu-sāmya-bhāk |**

**rucibhiś citta-māsṛṇya-kṛd asau bhāva ucyate ||1||**

tathā hi tantre—

premṇas tu prathamāvasthā bhāva ity abhidhīyate |

sāttvikāḥ svalpa-mātrāḥ syur atrāśru-pulakādayaḥ ||2||

sa yathā padma-purāṇe—

dhyāyaṁ dhyāyaṁ bhagavataḥ pādāmbuja-yugaṁ tadā |

īṣad-vikriyamāṇātmā sārdra-dṛṣtir abhūd asau ||3||

āvirbhūya mano-vṛttau vrajanti tat-svarūpatāṁ |

**svayaṁ-prakāśa-rūpāpi bhāsamānā prākāśyavat ||4||**

**vastutaḥ svayam āsvāda-svarūpaiva ratis tv asau |**

**kṛṣṇādi-karmakāsvāda-hetutvaṁ pratipadyate ||5||**

**sādhanābhiniveśena kṛṣṇa-tad-bhaktayos tathā |**

**prasādenātidhanyānāṁ bhāvo dvedhābhijāyate |**

**ādyas tu prāyikas tatra dvitīyo viralodayaḥ ||6||**

tatra **sādhanābhiniveśa-jaḥ**

**vaidhī-rāgānugā-mārga-bhedena parikīrtitaḥ |**

**dvividhaḥ khalu bhāvo'tra sādhanābhiniveśajaḥ ||7||**

**sādhanābhiniveśas tu tatra niṣpādayan rucim |**

**harāv āsaktim utpādya ratiṁ saṁjanayaty asau ||8||**

tatra **ādyo** (1.5.26)—

tatrānvahaṁ kṛṣṇa-kathāḥ pragāyatām

anugraheṇāśṛṇavaṁ manoharāḥ |

tāḥ śraddhayā me’nupadaṁ viśṛṇvataḥ

priya-śravasy aṅga mamābhavad ratiḥ ||9|| iti |

**ratyā tu bhāva evātra na tu premābhidhīyate |**

**mama bhaktiḥ pravṛtteti vakṣyate sa yad agrataḥ ||10||**

yathā tatraiva (1.5.28)—

itthaṁ śarat-prāvṛṣikāv ṛtū harer

viśṛṇvato me’nusavaṁ yaśo’malam |

saṅkīrtyamānaṁ munibhir mahātmabhir

bhaktiḥ pravṛttātma rajas-tamopahā ||11||

tṛtīye ca (3.25.25)—

satāṁ prasaṅgān mama vīrya-saṁvido

bhavanti hṛt-karṇa-rasāyanāḥ kathāḥ |

taj-joṣaṇād āśv apavarga-vartmani

śraddhā ratir bhaktir anukramiṣyati ||12||

**purāṇe nātya-śāstre ca dvayos tu rati-bhāvayoḥ |**

**samānārthatayā hy atra dvayam aikyena lakṣitam ||13||**

**dvitīyo**, yathā pādme—

itthaṁ manorathaṁ bālā kurvatī nṛtya utsukā |

hari-prītyā ca tāṁ sarvāṁ rātrim evātyavāhayat ||14||

**atha śri-kṛṣṇa-tad-bhakta-prasādajaḥ**

**sādhanena vinā yas tu sahasaivābhijāyate |**

**sa bhāvaḥ kṛṣṇa-tad-bhakta-prasādaja itīyate ||15||**

atha **śrī-kṛṣṇa-prasādajaḥ—**

**prasādā vācikāloka-dāna-hārdādayo hareḥ ||16||**

tatra **vācika-prasādajaḥ**, yathā nāradīye—

sarva-maṇgala-mūrdhanyā pūrṇānanda-mayī sadā |

dvijendra tava mayy astu bhaktir avyābhicāriṇī ||17||

**āloka-dānajaḥ**, yathā skānde—

adṛṣṭa-pūrvam ālokya kṛṣṇaṁ jāṅgala-vāsinaḥ |

viklidyad-antarātmano dṛṣṭiṁ nākraṣṭum īśire ||18||

hārdaḥ—

**prasāda āntaro yaḥ syāt sa hārda iti kathyate ||19||**

yathā śuka-saṁhitāyāṁ—

mahābhāgavato jātaḥ putras te bādarāyaṇa |

vinopāyair upeyābhūd viṣṇu-bhaktir ihoditā ||20||

atha **tad-bhakta-prasādajaḥ**, yathā saptame (7.4.36)—

guṇair alam asaṅkhyeyair mahātmyaṁ tasya sūcyate |

vāsudeve bhagavati yasya naisargikī ratiḥ ||21||

**nāradasya prasādena prahlāde śudha-vāsanā |**

**nisargaḥ saiva tenātra ratir naisargikī matā ||22||**

skānde ca—

aho dhanyo’si devarṣe kṛpayā yasya tat-kṣaṇāt |

nīco’py utpulako lebhe lubdhako ratim acyute ||23||

**bhaktānāṁ bhedataḥ seyaṁ ratiḥ pañca-vidhā matā |**

**agre vivicya vaktavyā tena nātra prapañcyate ||24 ||**

**kṣāntir avyartha-kālatvaṁ viraktir māna-śunyatā |**

**āśā-bandhaḥ samutkaṇṭhā nāma-gāne sadā ruciḥ ||25||**

**āsaktis tad-guṇākhyāne prītis tad-vasati-sthale |**

**ity ādayo’nubhāvāḥ syur jāta-bhāvāṅkure jane ||26||**

tatra **kṣāntiḥ—**

**kṣobha-hetāv api prāpte kṣāntir akṣubhitātmatā ||27||**

yathā prathame (1.19.15)—

taṁ mopayātaṁ pratiyantu viprā

gaṅgā ca devī dhṛta-cittam īśe |

dvijopasṛṣṭaḥ kuhakas takṣako vā

daśatv alaṁ gāyata viṣṇu-gāthāḥ ||28||

atha **avyārtha-kālatvaṁ**, yathā hari-bhakti-sudhodaye—

vāgbhiḥ stuvanto manasā smarantas

tanvā namanto’py aniśaṁ na tṛptāḥ |

bhaktāḥ sravan-netra-jalāḥ samagram

āyur harer eva samarpayanti ||29||

atha **viraktiḥ—**

**viraktir indriyārthānāṁ syād arocakatā svayaṁ ||30||**

yathā pañcame (5.14.43)—

yo dustyajān dāra-sutān suhṛd rājyaṁ hṛdi-spṛśaḥ |

jahau yuvaiva malavad uttamaḥśloka-lālasaḥ ||31||

atha **māna-śūnyatā—**

**utkṛṣṭatve’py amānitvaṁ kathitā māna-śūnyatā ||32 ||**

yathā pādme—

harau ratiṁ vahann eṣa narendrāṇāṁ śikhā-maṇiḥ |

bhikṣām aṭann ari-pure śvapākam api vandate ||33||

atha **āśā-bandhaḥ—**

**āśā-bandho bhagavataḥ prāpti-sambhāvanā dṛḍhā ||34 ||**

yathā śrīmat-prabhupādānāṁ—

na premā śravaṇādi-bhaktir api vā yogo’thavā vaiṣṇavo

jñānaṁ vā śubha-karma vā kiyad aho saj-jātir apy asti vā |

hīnārthādhika-sādhake tvayi tathāpy acchedya-mūlā satī

he gopī-jana-vallabha vyathayate hā hā mad-āśaiva mām ||35||

atha **samutkaṇṭhā—**

**samutkaṇṭhā nijābhīṣṭa-lābhāya guru-lubdhatā ||36||**

atha kṛṣṇa-karṇāmṛte (54)—

ānamrām asita-bhruvor upacitam akṣīṇa-pakṣmāṅkureṣv

ālolām anurāgiṇor nayanayor ārdrāṁ mṛdau jalpite |

ātāmrām adharāmṛte mada-kalām amlāna vaṁśī-svaneṣv

āśāste mama locanaṁ vraja-śiśor-mūrtiṁ jagan-mohinīm ||37||

atha **nāma-gāne sadā ruciḥ**, yathā—

rodana-bindu-maranda-syandi-dṛg-indīvarādya govinda |

tava madhura-svara-kaṇṭhī gāyati nāmāvalīṁ bālā ||38||

**tad-guṇākhyāne āsāktiḥ**, yathā kṛṣṇa-karṇāmṛte (88)—

mādhuryād api madhuraṁ

manmathatā tasya kim api kaiśoram |

capalyād api capalaṁ

ceto bata harati hanta kiṁ kurmaḥ ||39||

tad **vasati-sthale prītiḥ**, yathā padyāvalyām[[2]](#footnote-3)—

atrāsīt kila nanda-sadma śakaṭasyātrābhavad bhañjanaṁ

bandha-ccheda-karo’pi dāmabhir abhūd baddho’tra dāmodaraḥ |

itthaṁ māthura-vṛddha-vaktra-vigalat-pīyūṣa-dhārāṁ pibann

ānandāśru-dharaḥ kadā madhu-purīṁ dhanyaś cariṣyāmy aham ||40||

api ca—

**vyaktaṁ masṛṇitevāntar** **lakṣyate rati-lakṣaṇam |**

**mumukṣu-prabhṛtīnāṁ ced bhaved eṣā ratir na hi ||41||**

**vimuktākhila-tarṣair yā muktir api vimṛgyate |**

**yā kṛṣṇenātigopyāśu bhajadbhyo’pi na dīyate ||42||**

**sā bhukti-mukti-kāmatvāc chuddhāṁ bhaktim akurvatām |**

**hṛdaye sambhavaty eṣāṁ kathaṁ bhāgavatī ratiḥ ||43||**

**kintu bāla-camatkāra-karī tac-cihna-vīkṣayā |**

**abhijñena subodho’yaṁ raty-ābhāsaḥ prakīrtitaḥ ||44||**

**pratibimbas tathā cchāyā raty-ābhāso dvidhā mataḥ ||45||**

tatra **pratibimbaḥ**—

**aśramābhīṣṭa-nirvāhī rati-lakṣaṇa-lakṣitaḥ |**

**bhogāpavarga-saukhyāṁśa-vyañjakaḥ pratibimbakaḥ ||46||**

**daivāt sad-bhakta-saṅgena kīrtanādy-anusāriṇām |**

**prāyaḥ prasanna-manasāṁ bhoga-mokṣādi rāgiṇām ||47||**

**keṣāṁcit hṛdi bhāvendoḥ pratibimba udañcati |**

**tad-bhakta-hṛn-nabhaḥ-sthasya tat-saṁsarga-prabhāvataḥ ||48||**

**atha chāyā—**

**kṣudra-kautūhala-mayī cañcalā duḥkha-hāriṇī |**

**rateś chāyā bhavet kiṁcit tat-sādṛśyāvalambinī ||49||**

**hari-priya-kriyā-kāla-deśa-pātrādi-saṅgamāt |**

**apy ānuṣaṅgikād eṣa kvacid ajñeṣv apīkṣyate ||50||**

**kintu bhāgyaṁ vinā nāsau bhāva-cchāyāpy udañcati |**

**yad abhyudayataḥ kṣemaṁ tatra syād uttarottaram ||51||**

**hari-priya-janasyaiva prasāda-bhara-lābhataḥ |**

**bhāvābhāso’pi sahasā bhāvatvam upagacchati ||52||**

**tasminn evāparādhena bhāvābhāso’py anuttamaḥ |**

**krameṇa kṣayam āpnoti kha-sthaḥ pūrṇa-śaśī yathā ||53||**

kiṁ ca—

**bhāvo’py abhāvam āyāti kṛṣṇa-preṣṭhāparādhataḥ |**

**ābhāsatāṁ ca śanakair nyūna-jātīyatām api ||54||**

**gāḍhāsaṅgāt sadāyāti mumukṣau supratiṣṭhite |**

**ābhāsatām asau kiṁ vā bhajanīyeśa-bhāvatām ||55||**

**ata eva kvacit teṣu navya-bhakteṣu dṛśyate |**

**kṣaṇam īśvara-bhāvo’yaṁ nṛtyādau mukti-pakṣagaḥ ||56||**

**sādhanekṣāṁ vinā yasminn akasmād bhāva īkṣyate |**

**vighna-sthagitam atrohyaṁ prāg-bhavīyaṁ susādhanaṁ ||57||**

**lokottara-camatkāra-kārakaḥ sarva-śaktidaḥ |**

**yaḥ prathīyān bhaved bhāvaḥ sa tu kṛṣṇa-prasādajaḥ ||58||**

**jane cej jāta-bhāve’pi vaiguṇyam iva dṛśyate |**

**kāryā tathāpi nāsūyā kṛtārthaḥ sarvathaiva saḥ ||59 ||**

yathā nārasiṁhe—

bhagavati ca harāv ananya-cetā

bhṛśam alino’pi virājate manuṣyaḥ |

na hi śaśa-kaluṣa-cchaviḥ kadācit

timira-parābhavatām upaiti candraḥ ||60||

**ratir aniśa-nisargoṣṇa-prabalatarānanda-pūra-rūpaiva |**

**uṣmāṇam api vamantī sudhāṁśu-koṭer api svādvī ||61||**

iti śrī-śrī bhakti-rasāmṛta-sindhau

purva-vibhāge bhāva-bhakti-laharī tṛtīyā ||

--o)0(o--

[1.4]

## atha premā

**samyaṅ-masṛṇita-svānto mamatvātiśayāṅkitaḥ |**

**bhāvaḥ sa eva sāndrātmā budhaiḥ premā nigadyate ||1||**

yathā pañcarātre—

ananya-mamatā viṣṇau mamatā prema-saṅgatā |

bhaktir ity ucyate bhīṣma-prahlādoddhava-nāradaiḥ ||2||

**bhaktiḥ premocyate bhīṣma-mukhyair yatra tu saṅgatā |**

**mamatānya-mamatvena varjitety atra yojanā ||3 ||**

**bhāvottho’ti-prasādotthaḥ śrī-harer iti sa dvidhā ||4 ||**

tatra **bhāvotthaḥ—**

**bhāva evāntar-aṅgāṇam-aṅgānām-anusevayā |**

**ārūḍhaḥ parama-utkarṣam bhāva-uttaḥ parikīrtitaḥ ||5||**

tatra **vaidha-bhāvottho**, yathaikādaśe (11.2.40)**—**

evaṁ-vrataḥ sva-priya-nāma-kīrtyā

jātānurāgo druta-citta uccaiḥ |

hasaty atho roditi rauti gāyaty

unmādavan nṛtyati loka-bāhyaḥ ||6||

rāgānugīya-bhāvottho, yathā pādme**—**

na patiṁ kāmayet kañcid brahmacarya-sthitā sadā |

tam-eva mūrtiṁ dhyāyantī candrakantir-varānanā ||7||

śrī-kṛṣṇa-gāthāṁ gāyantī romāṇcodbheda-lakṣaṇā |

asmin-manvantare snigdhā śrī-kṛṣṇa-priya-vartayā ||8||

atha **harer atiprasādotthaḥ—**

**harer atiprasādo’yaṁ saṅga-dānādir ātmanaḥ ||9 ||**

yathaikādaśe (11.12.7)—

te nādhīta-śruti-gaṇā nopāsita-mahattamāḥ |

avratātapta-tapasaḥ mat-saṅgān mām upāgatāḥ ||10||

māhātmya-jñāna-yuktaś ca kevalaś ceti sa dvidhā ||11 ||

atha **ādyo**, yathā pañcarātre—

māhātmya-jñāna-yuktas tu sudṛḍhaḥ sarvato’dhikaḥ |

sneho bhaktir iti proktas tayā sārṣṭyādinānyathā ||12||

**kevalo**, yathā tatraiva—

manogatir avicchinnā harau prema-pariplutā |

abhisandhi-vinirmuktā bhaktir-viṣṇu-vaśaṅkarī ||13|| iti |

**mahima-jñāna-yuktaḥ syād vidhi-mārgānusāriṇām |**

rāgānugāśritānāṁ tu prāyaśaḥ kevalo bhavet ||14 ||

**ādau śraddhā tataḥ sādhu-saṅgo’tha bhajana-kriyā |**

**tato’nartha-nivṛttiḥ syāt tato niṣṭhā rucis tataḥ ||15||**

**athāsaktis tato bhāvas tataḥ premābhyudañcati |**

**sādhakānām ayaṁ premnaḥ prādurbhāve bhavet kramaḥ ||16||**

**dhanyasyāyaṁ navaḥ premā yasyonmīlati cetasi |**

**antarvāṇībhir apy asya mudrā suṣṭhu sudurgamā ||17||**

ataeva śrī-nārada-pañcarātre, yathā—

bhāvonmatto hareḥ kiñcin na veda sukham ātmanaḥ |

dukhaṁ ceti maheśāni paramānanda āplutaḥ ||18||

**premṇa eva vilāsatvād vairalyāt sādhakeṣv api |**

**atra snehādayo bhedā vivicya na hi śaṁsitāḥ ||19||**

**śrīmat-prabhupadāmbhojaiḥ sarvā bhāgavatāmṛte |**

**vyaktīkṛtāsti gūḍhāpi bhakti-siddhānta-mādhurī ||20||**

**gopāla-rūpa-śobhāṁ dadhad api raghunātha-bhāva-vistārī |**

**tuṣyatu sanātanātmā prathama-vibhāge sudhāmbu-nidheḥ ||21 ||**

iti śrī-śrī-bhakti-rasāmṛta-sindhau

pūrva-vibhāge prema-bhakti-laharī-caturthī

iti śrī-śrī-bhakti-rasāmṛta-sindhau

rasopayogi-sthāyi-bhāvopapādano nāma

pūrvavibhāgaḥ samāptaḥ

**—o)0(o—**

[2]

**sāmānya-bhagavad-bhakti-rasa-nirūpako**

**dakṣiṇa-vibhāgaḥ**

[2.1]

## vibhāvākhyā

### prathama-laharī

**prabalam ananya-śrayiṇā niṣevitaḥ sahaja-rūpeṇa |**

**agha-damano mathurāyāṁ sadā sanātana-tanur jayati ||1||**

**rasāmṛtābdher bhāge’smin dvitīye dakṣiṇābhidhe |**

**sāmānya-bhagavad-bhakti-rasas tāvad udīryate ||2||**

**asya pañca laharyaḥ syur vibhāvākhyāgrimā matā |**

**dvitīyā tv anubhāvākhyā tṛtīyā sāttvikābhidhā |**

**vyabhicāry-abhidhā turyā sthāyi-saṁjñā ca pañcamī ||3||**

**athāsyāḥ keśava-rater lakṣitāyā nigadyate |**

**sāmagrī-paripoṣena paramā rasa-rūpatā ||4||**

**vibhāvair anubhāvaiś ca sāttvikair vyabhicāribhiḥ |**

**svādyatvaṁ hṛdi bhaktānām ānītā śravaṇādibhiḥ |**

**eṣā kṛṣṇa-ratiḥ sthāyī bhāvo bhakti-raso bhavet ||5||**

**prāktany ādhunikī cāsti yasya sad-bhakti-vāsanā |**

**eṣa bhakti-rasāsvādas tasyaiva hṛdi jāyate ||6||**

**bhakti-nirdhūta-doṣāṇāṁ prasannojjvala-cetasām |**

**śrī-bhāgavata-raktānāṁ rasikāsaṅga-raṅgiṇām ||7||**

**jīvanī-bhūta-govinda-pāda-bhakti-sukha-śriyām |**

**premāntaraṅga-bhūtāni kṛtyāny evānutiṣṭhatām ||8||**

**bhaktānāṁ hṛdi rājantī saṁskāra-yugalojjvalā |**

**ratir ānanda-rūpaiva nīyamānā tu rasyatām ||9||**

**kṛṣṇādibhir vibhāvādyair gatair anubhavādhvani |**

**prauḍhānanda-camatkāra-kāṣṭhām āpadyate parām ||10||**

**kintu premā vibhāvādyaiḥ svalpair nīto’py aṇīyasīm |**

**vibhāvanādy-avasthāṁ tu sadya āsvādyatāṁ vrajet ||11||**

atra **vibhāvādi-sāmānya-lakṣaṇam—**

**ye kṛṣṇa-bhakta-muralī-nādādyā hetavo rateḥ |**

**kārya-bhūtāḥ smitādyāś ca tathāṣṭau stabdhatādayaḥ ||12||**

**nirvedādyāḥ sahāyāś ca te jñeyā rasa-bhāvane |**

**vibhāvā anubhāvāś ca sāttvikā vyabhicāriṇaḥ ||13||**

tatra **vibhāvāḥ—**

**tatra jñeyā vibhāvās tu raty-āsvādana-hetavaḥ |**

**te dvidhālambanā eke tathaivoddīpanāḥ pare ||14||**

tad uktam agni-purāṇe (alaṅkāra-vibhāga, 3.35)—

vibhāvyate hi raty-ādir yatra yena vibhāvyate |

vibhāvo nāma sa dvedhālambanoddīpanātmakaḥ ||15||

tatra **ālambanāḥ—**

**kṛṣṇaś ca kṛṣṇa-bhaktāś ca budhair ālambanā matāḥ |**

**raty-āder viṣayatvena tathādhāratayāpi ca ||16||**

tatra **śrī-kṛṣṇaḥ**—

**nāyakānāṁ śiro-ratnaṁ kṛṣṇas tu bhagavān svayam |**

**yatra nityatayā sarve virājante mahā-guṇāḥ |**

**so’nyarūpa-svarūpābhyām asminn ālambano mataḥ ||17||**

tatra **anya-rūpeṇa**, yathā—

hanta me katham udeti sa-vatse, vatsa-pāla-paṭale ratir atra |

ity aniścita-matir baladevo, vismaya-stimita-mūrtir ivāsīt ||18||

atha **svarūpam**—

**āvṛtaṁ prakaṭaṁ ceti svarūpaṁ kathitaṁ dvidhā ||19||**

tatra **āvṛtam—**

**anya-veśādinācchannaṁ svarūpaṁ proktam āvṛtam ||20||**

**tena**, yathā—

māṁ snehayati kim uccair, mahileyaṁ dvārakāvarodhe’tra |

āṁ viditaṁ kutukārthī, vanitā-veśo hariś carati ||21||

**prakaṭa-svarūpeṇa**, yathā—

ayaṁ kambu-grīvaḥ kamala-kamanīyākṣi-paṭimā

tamāla-śyāmāṅga-dyutir atitarāṁ chatrita-śirāḥ |

dara-śrī-vatsāṅkaḥ sphurad-ari-darādy-aṅkita-karaḥ

karoty uccair modaṁ mama madhura-mūrtir madhuripuḥ ||22||

atha **tad-guṇāḥ—**

**ayaṁ netā suramyāṅgaḥ sarva-sal-lakṣaṇānvitaḥ |**

**ruciras tejasā yukto balīyān vayasānvitaḥ ||23||**

**vividhādbhuta-bhāṣā-vit satya-vākyaḥ priyaṁ vadaḥ |**

**vāvadūkaḥ supāṇḍityo buddhimān pratibhānvitaḥ ||24||**

**vidagdhaś caturo dakṣaḥ kṛtajñaḥ sudṛḍha-vrataḥ |**

**deśa-kāla-supātrajñaḥ śāstra-cakṣuḥ śucir vaśī ||25||**

**sthiro dāntaḥ kṣamā-śīlo gambhīro dhṛtimān samaḥ |**

**vadānyo dhārmikaḥ śūraḥ karuṇo mānya-mānakṛt ||26||**

**dakṣiṇo vinayī hrīmān śaraṇāgata-pālakaḥ |**

**sukhī bhakta-suhṛt prema-vaśyaḥ sarva-śubhaṅkaraḥ ||27||**

**pratāpī kīrtimān rakta-lokaḥ sādhu-samāśrayaḥ |**

**nārī-gaṇa-manohārī sarvārādhyaḥ samṛddhimān ||28||**

**varīyān īśvaraś ceti guṇās tasyānukīrtitāḥ |**

**samudrā iva pañcāśad durvigāhā harer amī ||29||**

**jīveṣu ete vasanto’pi bindu-bindutayā kvacit |**

**paripūrṇatayā bhānti tatraiva puruṣottame ||30||**

**tathā hi pādme pārvatyai śiti-kaṇṭhena tad-guṇāḥ |**

**kandarpa-koṭi-lāvaṇya ity ādyāḥ parikīrtitāḥ ||31||**

**eta eva guṇāḥ prāyo dharmāya vana-mālinaḥ |**

**pṛthivyā prathama-skandhe prathayāñcakrire sphuṭam ||32||**

yathā prathame (1.16.27-30)—

satyaṁ śaucaṁ dayā kṣāntis tyāgaḥ santoṣa ārjavam |

śamo damas tapaḥ sāmyaṁ titikṣoparatiḥ śrutam ||33||

jñānaṁ viraktir aiśvaryaṁ śauryaṁ tejo balaṁ smṛtiḥ |

svātantryaṁ kauśalaṁ kāntir dhairyaṁ mārdavam eva ca ||34||

prāgalbhyaṁ praśrayaḥ śīlaṁ saha ojo balaṁ bhagaḥ |

gāmbhīryaṁ sthairyam āstikyaṁ kīrtir māno’nahaṅkṛtiḥ ||35||

ime cānye ca bhagavan nityā yatra mahā-guṇāḥ |

prārthyā mahattvam icchadbhir na viyanti sma karhicit ||36||

**atha pañca-guṇā ye syur aṁśena giriśādiṣu ||37||**

**sadā svarūpa-samprāptaḥ sarva-jño nitya-nūtanaḥ |**

**sac-cid-ānanda-sāndrāṅgaḥ sarva-siddhi-niṣevitaḥ ||38||**

**athocyante guṇāḥ pañca ye lakṣmīśādi-vartinaḥ |**

**avicintya-mahā-śaktiḥ koṭi-brahmāṇḍa-vigrahaḥ ||39||**

**avatārāvalī-bījaṁ hatāri-gati-dāyakaḥ |**

**ātmārāma-gaṇākarṣīty amī kṛṣṇe kilādbhutāḥ ||40||**

**sarvādbhuta-camatkāra- līlā-kallola-vāridhiḥ |**

**atulya-madhura-prema-maṇḍita-priya-maṇḍalaḥ ||41||**

**trijagan-mānasākarṣi-muralī-kala-kūjitaḥ |**

**asamānordhva-rūpa-śrī-vismāpita-carācaraḥ ||42||**

**līlā-premṇā priyādhikyaṁ mādhuryaṁ veṇu-rūpayoḥ |**

**ity asādhāraṇaṁ proktaṁ govindasya catuṣṭayam ||43||**

**evaṁ guṇāś catur-bhedāś catuḥ-ṣaṣṭir udāhṛtāḥ |**

**sodāharaṇam eteṣāṁ lakṣaṇaṁ kriyate kramāt ||44||**

tatra (1) **suramyāṅgaḥ**—

**ślāghyāṅga-sanniveśo yaḥ suramyāṅgaḥ sa kathyate ||45||**

yathā—

mukhaṁ candrākāraṁ karabha-nibham uru-dvayam idaṁ

bhujau stambhārambhau sarasija-vareṇyaṁ kara-yugam |

kavāṭābhaṁ vakṣaḥ-sthalam aviralaṁ śroṇi-phalakaṁ

parikṣāmo madhyaḥ sphurati murahantur madhurimā ||46||

(2) **sarva-sal-lakṣaṇānvitaḥ**—

**tanau guṇottham aṅkottham iti sal-lakṣaṇaṁ dvidhā ||47||**

tatra **guṇottham**—

**guṇotthaṁ syād guṇair yogo raktatā-tuṅgatādibhiḥ ||48||**

yathā—

rāgaḥ saptasu hanta ṣaṭsv api śiśor aṅgeṣv alaṁ tuṅgatā

visāras triṣu kharvatā triṣu tathā gambhīratā ca triṣu |

dairghyaṁ pañcasu kiṁ ca pañcasu sakhe samprekṣyate sūkṣmatā

dvātriṁśad-vara-lakṣaṇaḥ katham asau gopeṣu sambhāvyate ||49||

**aṅkottham**—

**rekhāmayaṁ rathāṅgādi syād aṅkotthaṁ karādiṣu ||50||**

yathā—

karayoḥ kamalaṁ tathā rathāṅgaṁ

sphuṭa-rekhāmayam ātmajasya paśya |

pada-pallavayoś ca vallavendra

dhvaja-vajrāṅkuśa-mīna-paṅkajāni ||51||

(3) **ruciraḥ—**

**saundaryeṇa dṛg-ānanda-kārī rucira ucyate ||52||**

yathā tṛtīye (bhā.pu. 3.2.13)—

yad dharma-sūnor bata rājasūye

nirīkṣya dṛk-svastyayanaṁ tri-lokaḥ |

kārtsnyena cādyeha gataṁ vidhātur

arvāk-sṛtau kauśalam ity amanyata ||53||

yathā vā—

aṣṭānāṁ danujabhid-aṅga-paṅkajānām

ekasmin katham api yatra ballavīnām |

lolākṣi-bhramara-tatiḥ papāta tasmān

notthātuṁ dyuti-madhu-paṅkilāt kṣamāsīt ||54||

(4) **tejasā yuktaḥ**

**tejo dhāma prabhāvaś cety ucyate dvividhaṁ budhaiḥ ||55||**

tatra **dhāma**—

**dīpti-rāśir bhaved dhāma ||56||**

yathā—

ambara-maṇi-nikurambaṁ viḍambayann api marīci-kulaiḥ |

hari-vakṣasi ruci-niviḍe maṇirāḍ ayam uḍur iva sphurati ||57||

**prabhāvaḥ—**

**prabhāvaḥ sarvajit-sthitiḥ ||58||**

yathā—

dūratas tam avalokya mādhavaṁ

komalāṅgam api raṅga-maṇḍale |

parvatodbhaṭa-bhujāntaro’py asau

kaṁsa-malla-nivahaḥ sa vivyathe ||59||

(5) **balīyān**—

**prāṇena mahatā pūrṇo balīyān iti kathyate ||60||**

yathā—

paśya vindhya-girito’pi gariṣṭhaṁ

daitya-puṅgavam udagram ariṣṭam |

tula-khaṇḍam iva piṇḍitam ārāt

puṇḍarīka-nayano vinunoda ||61||

yathā vā—

vāmas tāmarasākṣasya bhuja-daṇḍaḥ sa pātu vaḥ |

krīḍā-kandukatāṁ yena nīto govardhano giriḥ ||62||

(6) **vayasānvitaḥ—**

**vayaso vividhatve’pi sarva-bhakti-rasāśrayaḥ |**

**dharmī kiśora evātra nitya-nānā-vilāsavān ||63||**

yathā—

tadātvābhivyaktīkṛta-taruṇimārambha-rabhasaṁ

smita-śrī-nirdhūta-sphurad-amala-rākā-pati-madam |

darodañcat-pañcāśuga-nava-kalā-meduram idaṁ

murārer mādhuryaṁ manasi madirākṣīr madayati ||64||

(7) **vividhādbhuta-bhāṣāvit—**

**vividhādbhuta-bhāṣāvit sa prokto yas tu kovidaḥ |**

**nānā-deśyāsu bhāṣāsu saṁskṛte prākṛteṣu ca ||65||**

yathā—

vraja-yuvatiṣu śauriḥ śaurasenīṁ surendre

praṇata-śirasi saurīṁ bhāratīm ātanoti |

ahaha paśuṣu kīreṣv apy apabhraṁsa-rūpāṁ

katham ajani vidagdhaḥ sarva-bhāṣāvalīṣu ||66||

(8) **satya-vākyaḥ—**

**syān nānṛtaṁ vaco yasya satya-vākyaḥ sa kathyate ||67||**

yathā—

pṛthe tanaya-pañcakaṁ prakaṭam arpayiṣyāmi te

raṇorvaritam ity abhūt tava yathārtham evoditam |

ravir bhavati śītalaḥ kumuda-bandhur apy uṣṇalas

tathāpi na murāntaka vyabhicariṣṇur uktis tava ||68||

yathā vā—

gūḍho’pi veṣeṇa mahī-surasya

harir yathārthaṁ magadhendram ūce |

saṁsṛṣṭam ābhyāṁ saha pāṇḍavābhyāṁ

māṁ viddhi kṛṣṇaṁ bhavataḥ sapatnam ||69||

(9) **priyaṁvadaḥ—**

**jane kṛtāparādhe’pi sāntva-vādī priyaṁvadaḥ ||70||**

yathā—

kṛta-vyalīke’pi na kuṇḍalīndra

tvayā vidheyā mayi doṣa-dṛṣṭiḥ |

pravāsyamāno’si surārcitānāṁ

paraṁ hitāyādya gavāṁ kulasya ||71||

(10) **vāvadūkaḥ—**

**śruti-preṣṭhoktir akhila-vāg-guṇānvita-vāg api |**

**iti dvidhā nigadito vāvadūko manīṣibhiḥ ||72||**

tatra **ādyo**, yathā—

aśliṣṭa-komala-padāvali-mañjulena

praty-akṣara-kṣarad-amanda-sudhā-rasena |

sakhyaḥ samasta-jana-karṇa-rasāyanena

nāhāri kasya hṛdayaṁ hari-bhāṣitena ||73||

**dvitīyo**, yathā—

prativādi-citta-parivṛtti-paṭur

jagad-eka-saṁśaya-vimarda-karī |

pramitākṣarādya-vividhārthamayī

hari-vāg iyaṁ mama dhinoti dhiyaḥ ||74||

(11) **supaṇḍityaḥ—**

**vidvān nītijña ity eṣa supaṇḍityo dvidhā mataḥ |**

**vidvān akhila-vidyā-vin nītijñas tu yathārha-kṛt ||75||**

tatra **ādyo**, yathā—

yaṁ suṣṭhu pūrvaṁ paricarya gauravāt

pitāmahādy-ambudharaiḥ pravartitāḥ |

kṛṣṇārṇavaṁ kāśya-guru-kṣamābhūtas

tam eva vidyā-saritaḥ prapedire ||76||

yathā vā—

āmnāya-prathitānvayā smṛtimatī bāḍhaṁ ṣaḍ-aṅgojjvalā

nyāyenānugatā purāṇa-suhṛdā mīmāṁsayā maṇḍitā |

tvāṁ labdhāvasarā cirād gurukule prekṣya svasaṅgārthinaṁ

vidyā nāma vadhūś caturdaśa-guṇā govinda śuśrūyate ||77||

**dvitīyo**, yathā—

mṛtyus taskara-maṇḍale sukṛtināṁ vṛnde vasantānilaḥ

kandarpo ramaṇīṣu durgata-kule kalyāṇa-kalpa-drumaḥ |

indur bandhu-gaṇe vipakṣa-paṭale kālāgni-rudrākṛtiḥ

śāsti svasti-dhurandharo madhupurīṁ nītyā madhūnāṁ patiḥ ||78||

(12) **buddhimān—**

**medhāvī sūkṣmadhīś ceti procyate buddhimān dvidhā ||79||**

tatra **medhāvī**, yathā—

avanti-pura-vāsinaḥ sadanam etya sāndīpaner

guror jagati darśayan samayam atra vidyārthinām |

sakṛn nigada-mātrataḥ sakalam eva vidyā-kulaṁ

dadhau hṛdaya-mandire kim api citravan mādhavaḥ ||80||

**sūkṣma-dhīḥ**, yathā—

yadubhir ayam avadhyo mleccha-rājas tad enaṁ

tarala-tamasi tasmin vidravann eva neṣye |  
sukhamaya-nija-nidrā-bhañjana-dhvaṁsi-dṛṣṭir

jhara-muci mucukundaḥ kandare yatra śete ||81||

(13) **pratibhānvitaḥ—**

**sadyo navanavollekhi-jñānaṁ syāt pratibhānvitaḥ ||82||**

yathā padyāvalyāṁ (283)—

vāsaḥ samprati keśava kva bhavato mugdhekṣaṇe nanv idaṁ

vāsaṁ brūhi śaṭha prakāma-subhage tvad-gātra-saṁsargataḥ |

yāminyām uṣitaḥ kva dhūrta vitanur muṣṇāti kiṁ yāminī

śaurir gopa-vadhūṁ chalaiḥ parihasann evaṁ-vidhaiḥ pātu vaḥ ||83||

(14) **vidagdhaḥ—**

**kalā-vilāsa-digdhātmā vidagdha iti kīrtyate ||84||**

yathā—

gītaṁ gumphati tāṇḍavaṁ ghaṭayati brūte prahelī-kramaṁ

veṇuṁ vādayate srajaṁ viracayaty ālekhyam abhyasyati |

nirmāti svayam indrajāla-paṭalīṁ dyūte jayaty unmadān

paśyoddāma-kalā-vilāsa-vasatiś citraṁ hariḥ krīḍati ||85||

(15) **caturaḥ—**

**caturo yugapad-bhūri-samādhāna-kṛd ucyate ||86||**

yathā—

pārāvatī-viracanena gavāṁ kalāpaṁ

gopāṅganā-gaṇam apāṅga-taraṅgitena |

mitrāṇi citratara-saṅgara-vikrameṇa

dhinvann ariṣṭa-bhayadena harir vireje ||87||

(16) **dakṣaḥ—**

**duṣkare kṣipra-kārī yas taṁ dakṣaṁ paricakṣate ||88||**

yathā śrī-daśame (10.59.17)—

yāni yodhaiḥ prayuktāni śastrāstrāṇi kurūdvaha |

haris tāny acchinat tīkṣṇaiḥ śarair ekaika-śastribhiḥ ||89||

yathā vā—

aghahara kuru yugmībhūya nṛtyaṁ mayaiva

tvam iti nikhila-gopī-prārthanā-pūrti-kāmaḥ |

atanuta gati-līlā-lāghavormiṁ tathāsau

dadṛśur adhikam etās taṁ yathā sva-sva-pārśve ||90||

(17) **kṛtajñaḥ—**

**kṛtajñaḥ syād abhijño yaḥ kṛta-sevādi-karmaṇām ||91||**

yathā mahābhārate[[3]](#footnote-4)—

ṛṇam etat pravṛddhaṁ me hṛdayān nāpasarpati |

yad govindeti cukrośa kṛṣṇā māṁ dūra-vāsinam ||92||

yathā vā—

anugatim ati-pūrvaṁ cintayann ṛkṣa-mauler

akuruta bahumānaṁ śaurir ādāya kanyām |

katham api kṛtam alpaṁ vismaren naiva sādhuḥ

kim uta sa khalu sādhu-śreṇi-cūḍāgra-ratnam ||93||

(18) **sudṛḍha-vrataḥ—**

**pratijñā-niyamau yasya satyau sa sudṛḍha-vrataḥ ||94||**

tatra **satya-pratijño**, yathā hari-vaṁśe (2.68.38)[[4]](#footnote-5)—

na deva-gandharva-gaṇā na rākṣasā

na cāsurā naiva ca yakṣa-pannagāḥ |

mama pratijñām apahantum udyatā

mune samarthāḥ khalu satyam astu te ||95||

yathā vā—

sa-helam ākhaṇḍala-pāṇḍu-putrau

vidhāya kaṁsārir apārijātau |

nija-pratijñāṁ saphalāṁ dadhānaḥ

satyāṁ ca kṛṣṇāṁ ca sukhām akārṣīt ||96||

**satya-niyamo**, yathā—

girer uddharaṇaṁ kṛṣṇa duṣkaraṁ karma kurvatā |

mad-bhaktaḥ syān na duḥkhīti sva-vrataṁ vivṛtaṁ tvayā ||97||

(19) **deśa-kāla-supātrajñaḥ**—

**deśa-kāla-supātrajñas tat-tad-yogya-kriyā-kṛtiḥ ||98||**

yathā—

śaraj-jyotsnā-tulyaḥ katham api paro nāsti samayas

trilokyām ākṛīḍaḥ kvacid api na vṛndāvana-samaḥ |

na kāpy ambhojākṣī vraja-yuvati-kalpeti vimṛśan

mano me sotkaṇṭhaṁ muhur ajani rāsotsava-rase ||99||

(20) **śāstra-cakṣuḥ—**

**śāstrānusāri-karmā yaḥ śāstra-cakṣuḥ sa kathyate ||100||**

yathā—

abhūt kaṁsa-ripor netraṁ

śāstram evārtha-dṛṣṭaye |

netrāmbujaṁ tu yuvatī-

vṛndān mādāya kevalam ||101||

(21) **śuciḥ—**

**pāvanaś ca viśuddheś cety ucyate dvividhaḥ śuciḥ |**

**pāvanaḥ pāpa-nāśī syād viśuddhas tyakta-dūsaṇaḥ ||102||**

tatra **pāvano**, yathā pādme—

taṁ nirvyājaṁ bhaja guṇa-nidhe pāvanaṁ pāvanānāṁ

śraddhā-rajyan-matir atitarām uttamaḥ-śloka-maulim |

prodyann antaḥ-karaṇa-kuhare hanta yan-nāma-bhānor

ābhāso’pi kṣapayati mahā-pātaka-dhvānta-rāśim ||103||

**viśuddho**, yathā—

kapaṭaṁ ca haṭhaś ca nācyute

bata satrājiti nāpy adīnatā |

katham adya vṛthā syamantaka

prasabhaṁ kaustubha-sakhyam icchasi ||104||

(22) **vaśī**

**vaśī jitendriyaḥ proktaḥ ||105||**

yathā prathame (1.11.37)—

uddāma-bhāva-piśunāmala-valgu-hāsa-

vrīḍāvaloka-nihato madano’pi yāsām |

saṁmuhya cāpam ajahāt pramadottamās tā

yasyendriyaṁ vimathituṁ kuhakair na śekuḥ ||106||

(23) **sthiraḥ**

**āphalodayakṛt sthiraḥ ||107||**

yathā,

nirvedam āpa na vana-bhramaṇe murārir

nācintayad vyasanam ṛkṣa-vilapraveśe |

āhṛtya hanta maṇim eva puraṁ prapede

syād udyamaḥ kṛta-dhiyāṁ hi phalodayāntaḥ ||108||

(24) **dāntaḥ—**

**sa dānto duḥsaham api yogyaṁ kleśaṁ saheta yaḥ ||109||**

yathā—

gurum api guru-vāsa-kleśam avyāja-bhaktyā

harir aja-gaṇa-dantaḥ komalāṅgo’pi nāyam |

prakṛtir ati-durūhā hanta lokottarāṇāṁ

kim api manasi citraṁ cintyamānā tanoti ||110||

(25) **kṣamāśīlaḥ**

**kṣamāśīlo’parādhānāṁ sahanaḥ parikīrtyate ||111||**

yathā māgha-kāvye[[5]](#footnote-6) (16.25)—

prativācam adatta keśavaḥ

śapamānāya na cedi-bhūbhṛte |

anahuṅkurute ghana-dhvaniḥ

na hi gomāyu-rutāni keśarī ||112||

yathā vā yāmunācārya-stotre[[6]](#footnote-7) (60)—

raghuvara yad abhūs tvaṁ tādṛśo vāyasasya

praṇata iti dayālur yac ca caidyasya kṛṣṇa |

pratibhavam aparāddhur mugdha sāyujyado’bhūr

vada kim apadam āgas tasya te’sti kṣamāyāḥ ||113||

(26) **gambhīraḥ—**

**durvibodhāśayo yas tu sa gambhīraḥ itīryate ||114||**

yathā—

vṛndāvane varātiḥ stutibhir nitarām upāsyamāno’pi |

śakto na harir vidhinā ruṣṭas tuṣṭo’thavā jñātum ||115||

yathā vā—

unmado’pi harir navya-rādhā-praṇaya-sīdhunā |

abhijñenāpi rāmeṇa lakṣito’yam avikriyaḥ ||116||

(27) **dhṛtimān**—

**pūrṇa-spṛhaś ca dhṛtimān śāntaś ca kṣobha-kāraṇe ||117||**

tatra **ādyo—**

svīkurvann api nitarāṁ yaśaḥ-priyatvaṁ

kaṁsārir magadha-pater vadha-prasiddhām |

bhīmāya svayam atulām adatta kīrtiṁ

kiṁ lokottara-guṇa-śālinām apekṣyam ||118||

**dvitīyo**, yathā—

ninditasya dama-ghoṣa-sūnunā

sambhrameṇa munibhiḥ stutasya ca |

rājasūya-sadasi kṣitīśvaraiḥ

kāpi nāsya vikṛtir vitarkitā ||119||

(28) **samaḥ—**

**rāga-dveṣa-vimukto yaḥ samaḥ sa kathito budhaiḥ ||120||**

yathā śrī-daśame (10.16.33)—

nyāyyo hi daṇḍaḥ kṛta-kilbiṣe’smiṁs

tavāvatāraḥ khala-nigrahāya |

ripoḥ sutānām api tulya-dṛṣṭer

dhatse damaṁ phalam evānuśaṁsan ||121||

yathā vā—

ripur api yadi śuddho maṇḍanīyas tavāsau

yaduvara yadi duṣṭo daṇḍanīyaḥ suto’pi |

na punar akhila-bhartuḥ pakṣapātojjhitasya

kvacid api viṣamaṁ te ceṣṭitaṁ jāghaṭīti ||122||

(29) **vadānyaḥ—**

**dāna-vīro bhaved yas tu sa vadānyo nigadyate ||123||**

yathā—

sarvārthināṁ bāḍham abhīṣṭa-pūrtyā

vyarthīkṛtāḥ kaṁsa-nisūdanena |

hriyeva cintāmaṇi-kāmadhenu-

kalpa-drumā dvāravatīṁ bhajanti ||124||

yathā vā—

yeṣāṁ ṣoḍaśa-pūritā daśa-śatī svāntaḥ-purāṇāṁ tathā

cāṣṭāśliṣṭa-śataṁ vibhāti paritas tat-saṅkhya-patnī-yujām |

ekaikaṁ prati teṣu tarṇaka-bhṛtāṁ bhūṣā-juṣām anvahaṁ

gṛṣṭīnāṁ yugapac ca baddham adadād yas tasya vā kaḥ samaḥ ||125||

(30) **dhārmikaḥ—**

**kurvan kārayate dharmaṁ yaḥ sa dhārmika ucyate ||126||**

yathā—

pādaiś caturbhir bhavatā vṛṣasya

guptasya gopendra tathābhyavardhi |

svairaṁ carann eva yathā trilokyām

adharma-sparśāṇi haṭhāj jaghāsa ||127||

yathā vā—

vitāyamānair bhavatā makhotkarair

ākṛṣyamāṇeṣu patiṣv anāratam |

mukunda khinnaḥ sura-subhruvāṁ gaṇas

tavāvatāraṁ navamaṁ namasyati ||128||

(31) **śūraḥ—**

**utsāhī yudhi śūro’stra-prayoge ca vicakṣaṇaḥ ||129||**

tatra **ādyo**, yathā—

pṛthu-samara-saro vigāhya kurvan

dviṣad-aravinda-vane vihāra-caryām |

sphurasi tarala-bāhu-daṇḍa-śuṇḍas

tvam agha-vidāraṇa vāraṇendra-līlaḥ ||130||

**dvitīyo**, yathā—

kṣaṇād akṣauhiṇī-vṛnde jarāsandhasya dāruṇe |

dṛṣṭaḥ ko’py atra nādaṣṭo hareḥ praharaṇāhibhiḥ ||131||

(32) **karuṇaḥ**—

**para-duḥkhāsaho yas tu karuṇaḥ sa nigadyate ||132||**

yathā—

rājñām agādha-gatibhir magadhendra-kārā-

duḥkhāndhakāra-paṭalaiḥ svayam andhitānām |

akṣīṇi yaḥ sukhamayāni ghṛṇī vyatānīd

vṛnde tam adya yadunandana-padma-bandhum ||133||

yathā vā—

skhalan-nayana-vāribhir viracitābhiṣeka-śriye

tvarā-bhara-taraṅgataḥ kavalitātma-visphūrtaye |

niśānta-śara-śāyinā sura-sarit-sutena smṛteḥ

sapadya-vaśa-vartmaṇo bhagavataḥ kṛpāyai namaḥ ||134||

(33) **mānyamānakṛt**—

**guru-brāhmaṇa-vṛddhādi-pūjako mānyamāna-kṛt ||135||**

yathā—

abhivādya guroḥ padāmbujaṁ

pitaraṁ pūrvajam apy athānataḥ |

harir añjalinā tathā girā

yadu-vṛddhānana-mat-kramādayam ||136||

(34) **dakṣiṇaḥ**—

**sauśīlya-saumya-carito dakṣiṇaḥ kīrtyate budhaiḥ ||137||**

yathā—

bhṛtyasya paśyati gurūn api nāparādhān

sevāṁ manāg api kṛtāṁ bahudhābhyupaiti |

āviṣkaroti piśuneṣv api nābhyasūyāṁ

śīlena nirmala-matiḥ puruṣottamo’yam ||138||

(35) **vinayī—**

**auddhatya-parihārī yaḥ kathyate vinayīty asau ||139||**

yathā māgha-kāvye (13.7)—

avaloka eṣa nṛpateḥ sudūrato

rabhasād rathād avatarītum icchataḥ |

avatīrṇavān prathamam ātmanā harir

vinayaṁ viśeṣayati sambhrameṇa saḥ ||140||

(36) **hrīmān—**

**jñāte’smara-rahasye’nyaiḥ kriyamāṇe stave’thavā |**

**śālīnatvena saṅkocaṁ bhajan hrīmān udīryate ||141||**

yathā lalita-mādhave (9.40)—

darodañcad-gopī-stana-parisara-prekṣaṇa-bhayāt

karotkampād īṣac calati kila govardhana-girau |

bhayārtair ārabdha-stutir akhila-gopaiḥ smita-mukhaṁ

puro dṛṣṭvā rāmaṁ jayati namitāsyo madhuripuḥ ||142||

(37) **śaraṇāgata-pālakaḥ—**

**pālayan śaraṇāpannān śaraṇāgata-pālakaḥ ||143||**

yathā—

jvara parihara vitrāsaṁ tvam atra samare kṛtāparādhe’pi |

sadyaḥ prapadyamāne yad indavati yādavendro’yam ||144||

(38) **sukhī—**

**bhoktā ca duḥkha-gandhair apy aspṛṣṭaś ca sukhī bhavet ||145||**

tatra **ādyo**, yathā—

ratnālaṅkāra-bhāras tava dhana-damano rājya-vṛttyāpy alabhyaḥ

svapne dambholi-pāṇer api duradhigamaṁ dvāri tauryatrikaṁ ca |

pārśve gaurī-gariṣṭhāḥ pracura-śaśi-kalāḥ kānta-sarvāṅga-bhājaḥ

sīmantinyaś ca nityaṁ yaduvara bhuvane kas tvad-anyo’sti bhogī ||146||

**dvitīyo**, yathā—

na hāniṁ na mlāniṁ nija-gṛha-kṛtya-vyasanitāṁ

na ghoraṁ nodghūrṇāṁ na kila kadanaṁ vetti kim api |

varāṅgībhiḥ sāṅgīkṛta-suhṛd-anaṅgābhir abhito

harir vṛndāraṇye param aniśam uccair viharati ||147||

(39) **bhakta-suhṛt—**

**susevyo dāsa-bandhuś ca dvidhā bhakta-suhṛn mataḥ ||148||**

tatra **ādyo**, yathā viṣṇu-dharme—

tulasī-dala-mātreṇa jalasya culukena ca |

vikrīṇīte svam ātmānaṁ bhaktebhyo bhakta-vatsalaḥ ||149||

**dvitīyo**, yathā prathame (1.9.37)—

sva-nigamam apahāya mat-pratijñām

ṛtam adhikartum avapluto rathasthaḥ |

dhṛta-ratha-caraṇo’bhyayāc caladgur

harir iva hantum ibhaṁ gatottarīyaḥ ||150||

(40) **prema-vaśyaḥ—**

**priyatva-mātra-vaśyo yaḥ prema-vaśyo bhaved asau ||151||**

yathā śrī-daśame (10.80.19)—

sakhyuḥ priyasya viprarṣer aṅga-saṅgāti-nirvṛtaḥ |

prīto vyamuñcad adhvindūn netrābhyāṁ puṣkarekṣaṇaḥ ||152||

yathā vā tatraiva (10.9.18)—

sva-mātuḥ svinna-gātrāyā visrasta-kavara-srajaḥ |

dṛṣṭvā pariśramaṁ kṛṣṇaḥ kṛpayāsīt sva-bandhane ||153||

(41) **sarva-śubhaṅkaraḥ—**

**sarveṣāṁ hita-kārī yaḥ sa syāt sarva-śubhaṅkaraḥ ||154||**

yathā—

kṛtāḥ kṛtārthā munayo vinodaiḥ

khala-kṣayeṇākhila-dhārmikāś ca |

vapur-vimardena khalāś ca yuddhe

na kasya pathyaṁ hariṇā vyadhāyi ||155||

(42) **pratāpī—**

**pratāpī pauruṣodbhūta-śatru-tāpi prasiddhi-bhāk ||156||**

yathā—

bhavataḥ pratāpa-tapane

bhuvanaṁ kṛṣṇa pratāpayati |

ghorāsura-ghukānāṁ

śaraṇam abhūt kandarā-timiram ||157||

(43) **kīrtimān—**

**sādguṇyair nirmalaiḥ khyātaḥ kīrtimān iti kīrtyate ||158||**

yathā—

tvad-yaśaḥ-kumuda-bandhu-kaumudī

śubhra-bhāvam abhito nayanty api |

nandanandana kathaṁ nu nirmame

kṛṣṇa-bhāva-kalilaṁ jagat-trayam ||159||

yathā vā lalita-mādhave (5.18)—

bhītā rudraṁ tyajati girijā śyāmam aprekṣya kaṇṭhaṁ

śubhraṁ dṛṣṭvā kṣipati vasanaṁ vismito nīla-vāsāḥ |

kṣīraṁ matvā śrapayati yamī-nīram ābhīrikotkā

gīte dāmodara-yaśasi te vīṇayā nāradena ||160||

(44) **rakta-lokaḥ—**

**pātraṁ lokānurāgāṇāṁ rakta-lokaṁ vidur budhāḥ ||161||**

yathā prathame (1.11.9)—

yarhy ambujākṣāpasasāra bho bhavān

kurūn madhūn vātha suhṛd-didṛkṣayā

tatrābda-koṭi-pratimaḥ kṣaṇo bhaved

raviṁ vinākṣṇor iva nas tavācyuta ||162||

yathā vā—

āśīs tathyā jaya jaya jayety āvirāste munīnāṁ

deva-śreṇī-stuti-kala-kalo meduraḥ prādurasti |

harṣād ghoṣaḥ sphurati parito nāgarīṇāṁ garīyān

ke vā raṅga-sthala-bhuvi harau bhejire nānurāgam ||163||

(45) **sādhu-samāśrayaḥ—**

**sad-eka-pakṣapātī yaḥ sa syāt sādhu-samāśrayaḥ ||164||**

yathā—

puruṣottama ced avātariṣyad

bhuvane’smin na bhavān bhuvaḥ śivāya |

vikaṭāsura-maṇḍalān na jāne

sujanānāṁ bata kā daśābhaviṣyat ||165||

(46) **nārī-gaṇa-mano-hārī**—

**nārī-gaṇa-mano-hārī sundarī-vṛnda-mohanaḥ ||166||**

yathā śrī-daśame (10.90.26)—

śruta-mātro’pi yaḥ strīṇāṁ prasahyākarṣate manaḥ |

urugāyorugīto vā paśyantīnāṁ ca kiṁ punaḥ ||167||

yathā vā—

tvaṁ cumbako’si mādhava loha-mayī nūnam aṅganā-jātiḥ |

dhāvati tatas tato’sau yato yataḥ krīḍayā bhramasi ||168||

(47) **sarvārādhyaḥ—**

**sarveṣām agra-pūjyo yaḥ sa sarvārādhya ucyate ||169||**

yathā prathame (1.9.41)**—**

muni-gaṇa-nṛpa-varya-saṅkule’ntaḥ-

sadasi yudhiṣṭhira-rājasūya eṣām |

arhaṇam upapeda īkṣaṇīyo

mama dṛśi-gocara eṣa āvir ātmā ||170||

(48) **samṛddhimān—**

**mahā-sampatti-yukto yo bhaved eṣa samṛddhimān ||171||**

yathā—

ṣaṭ-pañcāśad-yadu-kula-bhuvāṁ koṭayas tvāṁ bhajante

varṣanty aṣṭau kim api nidhayaś cārtha-jātaṁ tavāmī |

śuddhāntaś ca sphurati navabhir lakṣitaḥ saudha-lakṣmair

lakṣmīṁ paśyan mura-damana te nātra citrāyate kaḥ ||172||

yathā vā kṛṣṇa-karṇāmṛte[[7]](#footnote-8)—

cintāmaṇiś caraṇa-bhūṣaṇam aṅganānāṁ

śṛṅgāra-puṣpa-taravas taravaḥ surāṇām |

vṛndāvane vraja-dhanaṁ nanu kāma-dhenu-

vṛndāni ceti sukha-sindhur aho vibhūtiḥ ||173||

(49) **varīyān—**

**sarveṣām ati-mukhyo yaḥ sa varīyān itīryate ||174||**

yathā—

brahmann atra puru-dviṣā saha puraḥ pīṭhe niṣīda kṣaṇaṁ

tuṣṇīṁ tiṣṭha surendra cāṭubhir alaṁ vārīśa dūrībhava |

ete dvāri muhuḥ kathaṁ sura-gaṇāḥ kurvanti kolāhalaṁ

hanta dvāravatī-pater avasaro nādyāpi niṣpadyate ||175||

(50) **īśvaraḥ—**

**dvidheśvaraḥ svatantraś ca durlaṅghyājñaś ca kīrtyate ||176||**

tatra **svatantro**, yathā—

kṛṣṇaḥ prasādam akarod aparādhyate’pi

pādāṅkam eva kila kāliya-pannagāya |

na brahmaṇe dṛśam api stuvate’py apūrvaṁ

sthāne svatantra-carito nigamair nuto’yam ||177||

**durlaṅghyājño**, yathā tṛtīye (3.2.21)—

svayaṁ tv asāmyātiśayas tryadhīśaḥ

svārājya-lakṣmy-āpta-samasta-kāmaḥ |

baliṁ haradbhiś cira-loka-pālaiḥ

kirīṭa-koṭy-eḍita-pāda-pīṭhaḥ ||178||

yathā vā—

navye brahmāṇḍa-vṛnde sṛjati vidhigaṇaḥ sṛṣṭaye yaḥ kṛtājño

rudraughaḥ kāla-jīrṇe kṣayam avatanute yaḥ kṣayāyānuśiṣṭaḥ |

rakṣāṁ viṣṇu-svarūpā vidadhati taruṇe rakṣiṇo ye tvad-aṁśāḥ

kaṁsāre santi sarve diśi diśi bhavataḥ śāsane’jāṇḍanāthāḥ ||179||

atha (51) **sadā-svarūpa-samprāptaḥ**—

**sadā-svarūpa-samprāpto māyā-kārya-vaśīkṛtaḥ ||180||**

yathā prathame (1.11.39)—

etad īśanam īśasya prakṛti-stho’pi tad-guṇaiḥ |

na yujyate sadātma-sthair yathā buddhis tad-āśrayā ||181||

(52) **sarvajñaḥ—**

**para-citta-sthitaṁ deśa-kālādy-antaritaṁ tathā |**

**yo jānāti samastārthaḥ sa sarvajño nigadyate ||182||**

yathā prathame (1.15.11)—

yo no jugopa vana etya duranta-kṛcchrād

durvāsaso’ri-racitād ayutāgra-bhug yaḥ |

śākānna-śiṣṭam upayujya yatas tri-lokīṁ

tṛptām amaṁsta salile vinimagna-saṅghaḥ ||183||

(53) **nitya-nūtanaḥ**—

**sadānubhūyamāno’pi karoty ananubhūtavat |**

**vismayaṁ mādhurībhir yaḥ sa prokto nitya-nūtanaḥ ||184||**

yathā prathame (1.11.34)—

yadyapy asau pārśva-gato raho-gatas

tathāpi tasyāṅghri-yugaṁ navaṁ navam |

pade pade kā virameta tat-padāc

calāpi yac chrīr na jahāti karhicit ||185||

yathā vā lalita-mādhave (1.52)—

kulavara-tanu-dharma-grāva-vṛndāni bhindan

sumukhi niśita-dīrghāpāṅga-ṭaṅka-cchaṭābhiḥ |

yugapad ayam apūrvaḥ kaḥ puro viśva-karmā

marakata-maṇi-lakṣair goṣṭha-kakṣāṁ cinoti ||186||

(54) **sac-cid-ānanda-sāndrāṅgaḥ—**

**sac-cid-ānanda-sāndrāṅgaś cidānanda-ghanākṛtiḥ ||187||**

yathā—

kleśe kramāt pañca-vidhe kṣayaṁ gate

yad-brahma-saukhyaṁ svayam asphurat param |

tad vyarthayan kaḥ purato narākṛtiḥ

śyāmo’yam āmoda-bharaḥ prakāśate ||188||

yathā va brahma-saṁhitāyām ādi-puruṣa-rahasye (5.51)—

yasya prabhā prabhavato jagad-aṇḍa-koṭi-

koṭiṣv aśeṣa-vasudhādi vibhūti-bhinnam |

tad brahma niṣkalam anantam aśeṣa-bhūtaṁ

govindam ādi-puruṣaṁ tam ahaṁ bhajāmi ||189||

**ataḥ śrī-vaiṣṇavaiḥ sarva-śruti-smṛti-nidarśanaiḥ |**

**tad brahma śrī-bhagavato vibhūtir iti kīrtyate ||190||**

tathā hi yāmunācārya-stotre (14)—

yad-aṇḍāntara-gocaraṁ ca yad

daśottarāṇy āvaraṇāni yāni ca |

guṇāḥ pradhānaṁ puruṣaḥ paraṁ padaṁ

parātparaṁ brahma ca te vibhūtayaḥ ||191||

(55) **sarva-siddhi-niṣevitaḥ—**

**sva-vaśākhila-siddhiḥ syāt sarva-siddhi-niṣevitaḥ ||192||**

yathā—

daśabhiḥ siddha-sakhībhir vṛtā mahā-siddhayaḥ kramād aṣṭau |

aṇimādayo labhante nāvasaraṁ dvāri kṛṣṇasya ||193||

(56) atha **avicintya-mahā-śaktiḥ**—

**divya-sargādi-kartṛtvaṁ brahma-rudrādi-mohanam |**

**bhakta-prārabdha-vidhvaṁsa ity ādy acintya-śaktitā ||194||**

tatra **divya-sargādi-kartṛtvaṁ**, yathā—

āsīc chāyā-dvitīyaḥ prathamam atha vibhur vatsa-ḍimbhādi-dehān

aṁśenāṁśena cakre tad anu bahu-catur-bāhutāṁ teṣu tene |

vṛttas tattvādi-vītair atha kam alabhavaiḥ stūyamāno’khilātmā

tāvad brahmāṇḍa-sevyaḥ sphuṭam ajani tato yaḥ prapadye tam īśam ||195||

**brahma-rudrādi-mohanaṁ,** yathā—

mohitaḥ śiśu-kṛtau pitāmaho

hanta śambhur api jṛmbhito raṇe |

yena kaṁsa-ripuṇādya tat-puraḥ

ke mahendra vibudhā bhavad-vidhāḥ ||196||

**bhakta-prārabdha-vidhvaṁso**, yathā śrī-daśame (10.45.45)—

guru-putram ihānītaṁ nija-karma-nibandhanam |

ānayasva mahārāja mac-chāsana-puraskṛtaḥ ||197||

ādi-śabdena **durghaṭa-ghaṭanāpi—**

api jani-parihīnaḥ sūnur ābhīra-bhartur

vibhur api bhuja-yugmotsaṅga-paryāpta-mūrtiḥ |

prakaṭita-bahu-rūpo’py eka-rūpaḥ prabhur me

dhiyam ayam avicintyānanta-śaktir dhinoti ||198||

(57) **koṭi-brahmāṇḍa-vigrahaḥ**—

**agaṇya-jagad-aṇḍāḍhyaḥ koṭi-brahmāṇḍa-vigrahaḥ |**

**iti śrī-vigrahasyāsya vibhutvam anukīrtitam ||199||**

yathā tatraiva (10.14.11)—

kvāhaṁ tamo-mahad-ahaṁ-kha-carāgni-vār-bhū-

saṁveṣṭitāṇḍa-ghaṭa-sapta-vitasti-kāyaḥ |

kvedṛg-vidhāvigaṇitāṇḍa-parāṇu-caryā-

vātādhva-roma-vivarasya ca te mahitvam ||200||

yathā vā—

tattvair brahmāṇḍam āḍhyaṁ surakula-bhuvanaiś cāṅkitaṁ yojanānāṁ

pañcāśat-koṭy-akharva-kṣiti-khacitam idaṁ yac ca pātāla-pūrṇam |

tādṛg-brahmāṇḍa-lakṣāyuta-paricaya-bhāg eka-kakṣaṁ vidhātrā

dṛṣṭaṁ yasyātra vṛndāvanam api bhavataḥ kaḥ stutau tasya śaktaḥ ||201||

(58) **avatārāvalī-bījam**

**avatārāvalī-bījam avatārī nigadyate ||202||**

yathā śrī-gīta-govinde (1.16)—

vedān uddharate jaganti vahate bhūgolam udbibhrate

daityaṁ dārayate baliṁ chalayate kṣatra-kṣayaṁ kurvate |

paulastyaṁ jayate halaṁ kalayate kāruṇyam ātanvate

mlecchān mūrcchayate daśākṛti-kṛte kṛṣṇāya tubhyaṁ namaḥ ||203||

(59) **hatāri-gati-dāyakaḥ—**

**mukti-dātā hatārīṇāṁ hatāri-gati-dāyakaḥ ||204||**

yathā—

parābhavaṁ phenila-vaktratāṁ ca

bandhaṁ ca bhītiṁ ca mṛtiṁ ca kṛtvā |  
pavarga-dātāpi śikhaṇḍa-maule

tvaṁ śātravāṇām apavargado’si ||205||

yathā vā—

citraṁ murāre sura-vairi-pakṣas

tvayā samantād anubaddha-yuddhaḥ |  
amitra-vṛndāny avibhidya bhedaṁ

mitrasya kurvann amṛtaṁ prayāti ||206||

(60) **ātmārāma-gaṇākarṣī**—

**ātmārāma-gaṇākarṣīty etad vyaktārtham eva hi ||207||**

yathā—

pūrṇa-paramahaṁsaṁ māṁ mādhava līlā-mahauṣadhir ghrātā |

kṛtvā bata sāraṅgaṁ vyadhita kathaṁ sārase tṛṣitam ||208||

**athāsādharaṇa-guṇa-catuṣke—** (61) **līlā-mādhuryaṁ**—

yathā bṛhad-vāmane—

santi yadyapi me prājyā līlās tās tā manoharāḥ |

na hi jāne smṛte rāse mano me kīdṛśaṁ bhavet ||209||

yathā vā—

parisphuratu sundaraṁ caritram atra lakṣmī-pates

tathā bhuvana-nandinas tad-avatāra-vṛndasya ca |  
harer api camatkṛti-prakara-vardhanaḥ kintu me

bibharti hṛdi vismayaṁ kam api rāsa-līlā-rasaḥ ||210||

(62) **premṇā priyādhikyam**, yathā śrī-daśame (10.31.15)—

aṭati yad bhavān ahni kānanaṁ

truṭir yugāyate tvām apaśyatām |

kuṭila-kuntalaṁ śrī-mukhaṁ ca te

jaḍa udīkṣitāṁ pakṣma-kṛt dṛśām ||211||

yathā vā—

brahma-rātri-tatir apy agha-śatro

sā kṣaṇārdhavad agāt tava saṅge |

hā kṣaṇārdham api vallavikānāṁ

brahma-rātri-tativad virahe’bhūt ||212||

(63) **veṇu-mādhuryam**, yathā tatraiva (10.33.15)—

savanaśas tad-upadhārya sureśāḥ

śakra-śarva-parameṣṭhi-purogāḥ |

kavaya ānata-kandhara-cittāḥ

kaśmalaṁ yayur aniścita-tattvāḥ ||213||

yathā vā vidagdha-mādhave (1.26)—

rundhann ambu-bhṛtaś camatkṛti-paraṁ kurvan muhus tumburuṁ

dhyānād antarayan sanandana-mukhān vismerayan vedhasam |

autsukyāvalibhir baliṁ caṭulayan bhogīndram āghūrṇayan

bhindann aṇḍa-kaṭāha-bhittim abhito babhrāma vaṁśī-dhvaniḥ ||214||

(64) **rūpa-mādhuryaṁ**, yathā tṛtīye (3.2.12)—

yan martya-līlaupayikaṁ sva-yoga-

māyā-balaṁ darśayatā gṛhītam |

vismāpanaṁ svasya ca saubhagarddheḥ

paraṁ padaṁ bhūṣaṇa-bhūṣaṇāṅgam ||215||

śrī-daśame ca (10.29.40)—

kā stry aṅga te kala-padāyata-mūrcchitena

saṁmohitā’ryapadavīṁ na calet trilokyām |

trailokya-saubhagam idaṁ ca nirīkṣya rūpaṁ

yad go-dvija-druma-mṛgān pulakāny abibhrat ||216||

yathā vā, lalita-mādhave (8.34)—

aparikalita-pūrvaḥ kaś camatkāra-kārī

sphurati mama garīyān eṣa mādhurya-pūraḥ |

ayam aham api hanta prekṣya yaṁ lubdha-cetāḥ

sarabhasam upabhoktuṁ kāmaye rādhikeva ||217||

**samasta-vividhāścarya-kalyāṇa-guṇa-vāridheḥ |**

**guṇānām iha kṛṣṇasya diṅ-mātram upadarśitam ||218||**

yathā ca śrī-daśame (10.14.7)—

guṇātmanas te’pi guṇān vimātuṁ

hitāvatīrṇasya ka īśire’sya |

kālena yair vā vimitāḥ sukalpair

bhū-pāṁśavaḥ khe mihikā dyubhāsaḥ ||219||

**nitya-guṇo vanamālī, yad api śikhāmaṇir aśeṣa-netṝṇām |**

**bhaktāpekṣikam asya, trividhatvaṁ likhyate tad api ||220||**

**hariḥ pūrṇatamaḥ pūrṇataraḥ pūrṇa iti tridhā |**

**śreṣṭha-madhyādibhiḥ śabdair nāṭye yaḥ paripaṭhyate ||221||**

**prakāśitākhila-guṇaḥ smṛtaḥ pūrṇatamo budhaiḥ |**

**asarva-vyañjakaḥ pūrṇataraḥ pūrṇo’lpa-darśakaḥ ||222||**

**kṛṣṇasya pūrṇatamatā vyaktābhūd gokulāntare |**

**pūrṇatā pūrṇataratā dvārakā-mathurādiṣu ||223||**

**sa punaś caturvidhaḥ syād dhīrodāttaś ca dhīra-lalitaś ca |**

**dhīra-praśānta-nāmā tathaiva dhīroddhataḥ kathitaḥ ||224||**

**bahuvidha-guṇa-kriyāṇām āspada-bhūtasya padmanābhasya |**

**tat-tal-līlā-bhedād virudhyate na hi catur-vidhāḥ ||225||**

tatra **dhīrodāttaḥ**—

**gambhīro vinayī kṣantā karuṇaḥ sudṛḍha-vrataḥ |**

**akatthano gūḍha-garvo dhīrodāttaḥ su-sattva-bhṛt ||226||**

yathā—

vīraṁ-manya-mada-prahāri-hasitaṁ dhaureyam ārtoddhṛtau

nirvyūḍha-vratam unnata-kṣiti-dharoddhāreṇa dhīrākṛtim |

mayy uccaiḥ kṛta-kilbiṣe’pi madhuraṁ stutyā muhur yantritaṁ

prekṣya tvāṁ mama durvitarkya-hṛdayaṁ dhīr gīś ca na spandate ||227||

**gambhīratvādi-sāmānya-guṇā yad iha kīrtitāḥ |**

**tad eteṣu tad-ādhikya-pratipādana-hetave ||228||**

**idaṁ hi dhīrodāttatvaṁ pūrvaiḥ proktaṁ raghūdvahe |**

**tat-tad-bhaktānusāreṇa tathā kṛṣṇe vilokyate ||229||**

**dhīra-lalitaḥ—**

**vidagdho nava-tāruṇyaḥ parihāsa-viśāradaḥ |**

**niścinto dhīra-lalitaḥ syāt prāyaḥ preyasī-vaśaḥ ||230||**

yathā—

vācā sūcita-śarvarī-rati-kalā-prāgalbhyayā rādhikāṁ

vrīḍā-kuñcita-locanāṁ viracayann agre sakhīnām asau |

tad-vakṣo-ruha-citra-keli-makarī-pāṇḍitya-pāraṁ gataḥ

kaiśoraṁ saphalī-karoti kalayan kuñje vihāraṁ hariḥ ||231||

**govinde prakaṭaṁ dhīra-lalitatvaṁ pradarśyate |**

**udāharanti nāṭya-jñāḥ prāyo’tra makara-dhvajam ||232||**

**dhīra-śāntaḥ—**

**śama-prakṛtikaḥ kleśa-sahanaś ca vivecakaḥ |**

**vinayādi-guṇopeto dhīra-śānta udīryate ||233||**

yathā—

vinaya-madhura-mūrtir manthara-snigdha-tāro

vacana-paṭima-bhaṅgī-sūcitāśeṣa-nītiḥ |

abhidadhad iha dharmaṁ dharma-putropakaṇṭhe

dvija-patir iva sākṣāt prekṣyate kaṁsa-vairī ||234||

**yudhiṣṭhirādiko dhīrair dhīra-śāntaḥ prakīrtitaḥ ||235||**

**dhīroddhataḥ—**

**mātsaryavān ahaṅkārī māyāvī roṣaṇaś calaḥ |**

**vikatthanaś ca vidvadbhir dhīroddhata udāhṛtaḥ ||236||**

yathā—

āḥ pāpin yavanendra dardura punar vyāghuṭya sadyas tvayā

vāsaḥ kutracid andha-kūpa-kuhara-kroḍe’dya nirmīyatām |

helottānita-dṛṣṭi-mātra-bhasita-brahmāṇḍāṇḍaḥ puro

jāgarmi tvad-upagrahāya bhujagaḥ kṛṣṇo’tra kṛṣṇābhidhaḥ ||237||

**dhīroddhatas tu vidvadbhir bhīmasenādir ucyate ||238||**

**mātsaryādyāḥ pratīyante doṣatvena yad apy amī |**

**līlā-viśeṣa-śālitvān nirdoṣe’tre guṇāḥ smṛtāḥ ||239||**

yathā vā—

ambho-bhāra-bhara-praṇamra-jalada-bhrāntiṁ vitanvann asau

ghorāḍambara-ḍambaraḥ suvikuṭām utkṣipya hastārgalām |  
durvāraḥ para-vāraṇaḥ svayam ahaṁ labdho’smi kṛṣṇaḥ puro

re śrīdāma-kuraṅgasaṅgara-bhuvo bhaṅgaṁ tvam aṅgīkuru ||240||

**mitho virodhino’py atra kecin nigaditā guṇāḥ |**

**harau niraṅkuśaiśvaryāt ko’pi na syād asambhavaḥ ||241||**

tathā ca kaurme—

asthūlaś cāṇuś caiva sthūlo’ṇuś caiva sarvataḥ |

avarṇaḥ sarvataḥ proktaḥ śyāmo raktānta-locanaḥ |

aiśvarya-yogād bhagavān viruddhārtho’bhidhīyate ||242||

tathāpi doṣāḥ parame naivāhāryāḥ kathañcana |

guṇā viruddhā apy ete samāhāryāḥ samantataḥ ||243||

mahāvārāhe ca—

sarve nityāḥ śāśvatāś ca dehās tasya parātmanaḥ |

hānopādāna-rahitā naiva prakṛtijāḥ kvacit ||244||

paramānanda-sandohā jñāna-mātrāś ca sarvataḥ |

sarve sarva-guṇaiḥ pūrṇāḥ sarva-doṣa-vivarjitāḥ ||245||

vaiṣṇava-tantre’pi—

aṣṭādaśa-mahā-doṣai rahitā bhagavat-tanuḥ |

sarvaiśvaryamayī satya-vijñānānanda-rūpiṇī ||246||

**aṣṭādaśa-mahā-doṣāḥ**, yathā viṣṇu-yāmale—

mohas tandrā bhramo rukṣa-rasatā kāma ulbaṇaḥ |

lolatā mada-mātsarye hiṁsā kheda-pariśramau ||247||

asatyaṁ krodha ākāṅkṣā āśaṅkā viśva-vibhramaḥ |

viṣamatvaṁ parāpekṣā doṣā aṣṭādaśoditāḥ ||248||

**itthaṁ sarvāvatārebhyas tato’py atrāvatāriṇaḥ |**

**vrajendra-nandane suṣṭhu mādhurya-bhara īritaḥ ||249||**

tathā ca brahma-saṁhitāyām ādi-puruṣa-rahasye (5.59)—

yasyaika-niśvasita-kālam athāvalambya

jīvanti loma-bilajā jagad-aṇḍa-nāthāḥ |

viṣṇur mahān sa iha yasya kalā-viśeṣo

govindam ādi-puruṣaṁ tam ahaṁ bhajāmi ||250||

**athāṣṭāv anukīrtyante sad-guṇatvena viśrutāḥ |**

**maṅgalālaṅkriyā-rūpāḥ sattva-bhedās tu pauruṣāḥ ||251||**

**śobhā vilāso mādhuryaṁ māṅgalyaṁ sthairya-tejasī |**

**lalitaudāryam ity ete sattva-bhedās tu pauruṣāḥ ||252||**

tatra **śobhā—**

**nīce dayādhike spardhā śauryotsāhau ca dakṣatā |**

**satyaṁ ca vyaktim āyāti yatra śobheti tāṁ viduḥ ||253||**

yathā—

svarga-dhvaṁsaṁ vidhitsur vraja-bhuvi kadanaṁ suṣṭhu vīkṣyātivṛṣṭyā

nīcān ālocya paścān namuci-ripu-mukhānūḍha-kāruṇya-vīciḥ |

aprekṣya svena tulyaṁ kam api nija-ruṣām atra paryāpti-pātraṁ

bandhūn ānandayiṣyann udaharatu hariḥ satya-sandho mahādrim ||254||

**vilāsaḥ—**

**vṛṣabhasyeva gambhīrā gatir dhīraṁ ca vīkṣaṇam |**

**sa-smitaṁ ca vaco yatra sa vilāsa itīryate ||255||**

yathā—

malla-śreṇyām avinayavatīṁ mantharāṁ nyasya dṛṣṭiṁ

vyādhunvāno dvipa iva bhuvaṁ vikramāḍambareṇa |

vāg-ārambhe smita-parimalaiḥ kṣālayan mañca-kakṣāṁ

tuṅge raṅga-sthala-parisare sārasākṣaḥ sasāra ||256||

**mādhuryam—**

**tan mādhuryaṁ bhaved yatra ceṣṭādeḥ spṛhaṇīyatā ||257||**

yathā—

varām adhyāsīnas taṭa-bhuvam avaṣṭambha-rucibhiḥ

kadambaiḥ prālambaṁ pravalita-vilambaṁ viracayan |

prapannāyām agre mihira-duhitus tīrtha-padavīṁ

kuraṅgī-netrāyāṁ madhu-ripur apāṅgaṁ vikirati ||258||

**māṅgalyam—**

**māṅgalyaṁ jagatām eva viśvāsāspadatā matā ||259||**

yathā—

anyāyyaṁ na harāv iti vyapagata-dvārārgalā dānavā

rakṣī kṛṣṇa iti pramattam abhitaḥ krīḍāsu raktāḥ surāḥ |

sākṣī vetti sa bhaktim ity avanata-vrātāś ca cintojjhitāḥ

ke viśvambhara na tvad-aṅghri-yugale viśrambhitāṁ bhejire ||260||

**sthairyam—**

**vyavasāyād acalanaṁ sthairyaṁ vighnākulād api ||261||**

yathā—

pratikule’pi sa-śūle, śive śivāyāṁ niraṁśukāyāṁ ca |

vyalunād eva mukundo vindhyāvali-nandanasya bhujān ||262||

**tejaḥ—**

**sarva-cittāvagāhitvaṁ tejaḥ sadbhir udīryate ||263||**

yathā śrī-daśame (10.43.17)—

mallānām aśanir nṝṇāṁ naravaraḥ strīṇāṁ smaro mūrtimān

gopānāṁ svajano’satāṁ kṣitirbhujāṁ śāstā sva-pitroḥ śiśuḥ |

mṛtyur bhoja-pater virāḍ aviduṣāṁ tattvaṁ paraṁ yogināṁ

vṛṣṇīnāṁ paradevateti vidito raṅgaḥ gataḥ sāgrajaḥ ||264||

**yathā—**

**tejo budhair avajñāder asahiṣṇutvam ucyate ||265||**

yathā—

ākruṣṭe prakaṭaṁ didaṇḍayiṣuṇā caṇḍena raṅga-sthale

nande cānakadundubhau ca purataḥ kaṁsena viśva-druhā |

dṛṣṭiṁ tatra surāri-mṛtyu-kulaṭā-samparka-dūtīṁ kṣipan

mañcasyopari sañcukurdiṣur asau paśyācyutaḥ prāñcati ||266||

**lalitam—**

**śṛṅgāra-pracurā ceṣṭā yatra taṁ lalitaṁ viduḥ ||267||**

yathā—

vidhatte rādhāyāḥ kuca-mukulayoḥ keli-makarīṁ

kareṇa vyagrātmā sarabhasam asavyena rasikaḥ |

ariṣṭe sāṭopaṁ kaṭu ruvati savyena vihasann

udañcad-romāñcaṁ racayati ca kṛṣṇaḥ parikaram ||268||

**audāryam—**

**ātmādy-arpaṇa-kāritvam audāryam iti kīrtyate ||269||**

yathā—

vadānyaḥ ko bhaved atra vadānyaḥ puruṣottamāt |

akiñcanāya yenātmā nirguṇāyāpi dīyate ||270||

**sāmānyā nāyaka-guṇāḥ sthiratādyā yad apy amī |**

**tathāpi pūrvataḥ kiñcid viśeṣāt punar īritāḥ ||271||**

**athāsya** **sahāyāḥ—**

**asya gargādayo dharme yuyudhānādayo yudhi |**

**uddhavādyās tathā mantre sahāyāḥ parikīrtitāḥ ||272||**

atha **kṛṣṇa-bhaktāḥ—**

**tad-bhāva-bhāvita-svāntāḥ kṛṣṇa-bhaktā itīritāḥ ||273||**

**yo satya-vākya ity ādyā hrīmān ity antimā guṇāḥ |**

**proktāḥ kṛṣṇe’sya bhakteṣu te vijñeyā manīṣibhiḥ ||274||**

**te sādhakāś ca siddhāś ca dvi-vidhāḥ parikīrtitāḥ ||275||**

tatra **sādhakāḥ—**

**utpanna-ratayaḥ samyaṅ nairvighnyam anupāgatāḥ |**

**kṛṣṇa-sākṣāt-kṛtau yogyāḥ sādhakāḥ parikīrtitāḥ ||276||**

yathaikādaśe (11.2.46)—

īśvare tad-adhīneṣu bāliśeṣu dviṣatsu ca |

prema-maitrī-kṛpopekṣā yaḥ karoti sa madhyamaḥ ||277||

yathā vā—

siktāpy aśru-jalotkareṇa bhagavad-vārtā-nadī-janmanā

tiṣṭhaty eva bhavāgni-hetir iti te dhīmann alaṁ cintayā |

hṛd-vyomany amṛta-spṛhā-hara-kṛpā-vṛṣṭeḥ sphuṭaṁ lakṣyate

nediṣṭaḥ pṛthu-roma-tāṇḍava-bharāt kṛṣṇāmbudhasyodgamaḥ ||278||

**bilvamaṅgala-tulyā ye sādhakās te prakīrtitāḥ ||279||**

atha **siddhāḥ—**

**avijñātākhila-kleśāḥ sadā kṛṣṇāśrita-kriyāḥ |**

**siddhāḥ syuḥ santata-prema-saukhyāsvāda-parāyaṇāḥ ||280||**

**samprāpta-siddhayaḥ siddhā nitya-siddhāś ca te tridhā ||281||**

tatra **samprāpta-siddhayaḥ**—

**sādhanaiḥ kṛpayā cāsya dvidhā samprāpta-siddhayaḥ ||282||**

tatra **sādhana-siddhāḥ**, yathā tṛtīye (3.15.25)—

yac ca vrajanty animiṣām ṛṣabhānuvṛttyā

dūre yamā hy upari naḥ spṛhaṇīya-śīlāḥ |

bhartur mithaḥ su-yaśasaḥ kathanānurāga-

vaiklavya-bāṣpa-kalayā pulakī-kṛtāṅgāḥ ||283||

yathā vā—

ye bhakti-prabhaviṣṇutā-kavalita-kleśormayaḥ kurvate

dṛk-pāte’pi ghṛṇāṁ kṛta-praṇatiṣu prāyeṇa mokṣādiṣu |

tān prema-prasarotsava-stavakita-svāntān pramodāśrubhir

nirdhautāsya-taṭān muhuḥ pulakino dhanyān namaskurmahe ||284||

**mārkaṇḍeyādayaḥ proktāḥ sādhanaiḥ prāpta-siddhayaḥ ||285||**

atha **kṛpā-siddhāḥ**, yathā śrī-daśame (10.23.42-43)—

nāsāṁ dvijāti-saṁskāro na nivāso gurāv api |

na tapo nātma-mīmāṁsā na śaucaṁ na kriyāḥ śubhāḥ ||286||

athāpi hy uttamaḥśloke kṛṣṇe yogeśvareśvare |

bhaktir dṛḍhā na cāsmākaṁ saṁskārādimatām api ||287||

yathā vā—

na kācid abhavad guror bhajana-yantraṇe’bhijñatā

na sādhana-vidhau ca te śrama-lavasya gandho’py abhūt |

gato’si caritārthatāṁ paramahaṁsa-mṛgya-śriyā

mukunda-pada-padmayoḥ praṇaya-sīdhuno dhārayā ||288||

**kṛpā-siddhā yajña-patnī-vairocani-śukādayaḥ ||289||**

atha **nitya-siddhāḥ**—

**ātma-koṭi-guṇaṁ kṛṣṇe premāṇaṁ paramaṁ gatāḥ |**

**nityānanda-guṇāḥ sarve nitya-siddhā mukundavat ||290||**

yathā pādme śrī-bhagavat-satyabhāmā-devī-saṁvāde—

atha brahmādi-devānāṁ tathā prārthanayā bhuvaḥ |

āgato’haṁ gaṇāḥ sarve jātās te’pi mayā saha ||291||

ete hi yādavāḥ sarve mad-gaṇā eva bhāmini |

sarvadā mat-priyā devi mat-tulya-guṇa-śālinaḥ ||292||

tathā ca śrī-daśame (10.14.32)—

aho bhāgyam aho bhāgyaṁ nanda-gopa-vrajaukasām |

yan-mitraṁ paramānandaṁ pūrṇaṁ brahma sanātanam ||293||

tatraiva (10.26.13)—

dustyajaś cānurāgo’smin sarveṣāṁ no vrajaukasām |

nanda te tanaye’smāsu tasyāpy autpattikaḥ katham ||294||

**sanātanaṁ mitram iti tasyāpy autpattikaḥ katham |**

**sneho’smāsv iti caiteṣāṁ nitya-preṣṭhatvam āgatam ||295||**

**ity ataḥ kathitā nitya-priyā yādava-vallavāḥ |**

**eṣāṁ laukikavac-ceṣṭā līlā mura-ripor iva ||296||**

tathā hi pādmottara-khaṇḍe—

yathā saumitri-bharatau yathā saṅkarṣaṇādayaḥ |

tathā tenaiva jāyante nija-lokād yadṛcchayā ||297||

punas tenaiva gacchanti tat-padaṁ śāśvataṁ param |

na karma-bandhanaṁ janma vaiṣṇavānāṁ ca vidyate ||298||

**ye proktāḥ pañca-pañcāśat kramāt kaṁsaripor guṇāḥ |**

**te cānye cāpi siddheṣu siddhidatvādayo matāḥ ||299||**

**bhaktās tu kīrtitāḥ śāntās tathā dāsa-sutādayaḥ |**

**sakhāyo guru-vargāś ca preyasyaś ceti pañcadhā ||||**

**atha uddīpanāḥ—**

**uddīpanās tu te proktā bhāvam uddīpayanti ye |**

**te tu śrī-kṛṣṇa-candrasya guṇāś ceṣṭāḥ prasādhanam ||301||**

**smitāṅga-saurabhe vaṁśa-śṛṅga-nūpura-kambavaḥ |**

**padāṅka-kṣetra-tulasī-bhakta-tad-vāsarādayaḥ ||302||**

tatra **guṇāḥ—**

**guṇās tu trividhāḥ proktāḥ kāya-vāṅ-mānasāśrayāḥ ||303||**

**tatra kāyikāḥ—**

**vayaḥ-saundarya-rūpāṇi kāyikāmṛdutādayaḥ ||304||**

**guṇāḥ svarūpam evāsya kāyikādyā yadapy amī |**

**bhedaṁ svīkṛtya varṇyante tathāpy uddīpanā iti ||305||**

**atas tasya svarūpasya syād ālambanataiva hi |**

**uddīpanatvam eva syād bhūṣaṇādes tu kevalam ||306||**

**eṣām ālambanatvaṁ ca tathoddīpanatāpi ca ||307||**

**tatra vayaḥ—**

**vayaḥ kaumāra-paugaṇḍa-kaiśoram iti tat tridhā ||308||**

**kaumāraṁ pañcamābdāntaṁ paugaṇḍaṁ daśamāvadhi |**

**ā-ṣoḍaśāc ca kaiśoraṁ yauvanaṁ syāt tataḥ param ||309||**

**aucityāt tatra kaumāraṁ vaktavyaṁ vatsale rase |**

**paugaṇḍaṁ preyasi tat-tat-khelādi-yogataḥ ||310||**

**śraiṣṭhyam ujjvala evāsya kaiśorasya tathāpy adaḥ |**

**prāyaḥ sarva-rasaucityād atrodāhriyate kramāt ||311||**

**ādyaṁ madhyaṁ tathā śeṣaṁ kaiśoraṁ trividhaṁ bhavet ||312||**

tatra **ādyam—**

**varṇasyojjvalatā kāpi netrānte cāruṇa-cchaviḥ |**

**romāvali-prakaṭatā kaiśore prathame sati ||313||**

tathā—

harati śitimā ko’py aṅgānāṁ mahendra-maṇi-śriyaṁ

praviśati dṛśor ante kāntir manāg iva lohinī |

sakhi tanu- ruhāṁ rājiḥ sūkṣmā darāsya virohate

sphurati suṣamā navyedānīṁ tanau vana-mālinaḥ ||314||

**vaijayantī-śikhaṇḍādi-naṭa-pravara-veśatā |**

**vaṁśī-madhurimā vastra-śobhā cātra paricchadaḥ ||315||**

yathā śrī-daśame (10.21.5)—

barhāpīḍaṁ naṭa-vara-vapuḥ karṇayoḥ karṇikāraṁ

bibhrad-vāsaḥ kanaka-kapiśaṁ vaijayantīṁ ca mālām |

randhrān veṇor adhara-sudhayā pūrayan gopa-vṛndair

vṛndāraṇyaṁ sva-pada-ramaṇaṁ prāviśad gīta-kīrtiḥ ||316||

**kharatātra nakhāgrāṇāṁ dhanur āndolitā bhruvoḥ |**

**radānāṁ rañjanaṁ rāga-cūrṇair ity ādi ceṣṭitam ||317||**

yathā—

navaṁ dhanur ivātanor naṭad-agha-dviṣor bhrū-yugaṁ

śarālir iva śāṇitā nakhara-rājir agre kharā |

virājati śarīriṇī rucira-danta-lekhāruṇā

na kā sakhi samīkṣaṇād yuvatir asya vitrasyati ||318||

**tan-mohanatā**, yathā—

kartuṁ mugdhāḥ svayam acaṭunā na kṣamante’bhiyogaṁ

na vyādātuṁ kvacid api jane vaktram apy utsahante |

dṛṣṭvā tās te nava-madhurima-smeratāṁ mādhavārtāḥ

sva-prāṇebhyas trayam udasṛjann adya toyāñjalīnām ||319||

atha **madhyamam—**

**ūru-dvayasya bāhvoś ca kāpi śrīr urasas tathā |**

**mūrter mādhurimādyaṁ ca kaiśore sati madhyame ||320||**

yathā—

spṛhayati kari-śuṇḍā-daṇḍanāyoru-yugmaṁ

garuḍa-maṇi-kavāṭī-sakhyam icchaty uraś ca |

bhuja-yugam api dhitsaty argalāvarga-nindām

abhinava-taruṇimnaḥ prakrame keśavasya ||321||

**mukhaṁ smita-vilāsāḍhyaṁ vibhramottarale dṛśau |**

**tri-jagan-mohanaṁ gītam ity ādir iha mādhurī ||322||**

yathā—

anaṅga-naya-cāturī-paricayottaraṅge dṛśau

mukhāmbujam udañcita-smita-vilāsa-ramyādharam |

acañcala-kulāṅganā-vrata-viḍambi-saṅgītakaṁ

hares taruṇimāṅkure sphurati mādhurī kāpy abhūt ||323||

**vaidagdhī-sāra-vistāraḥ kuñja-keli-mahotsavaḥ |**

**ārambho rāsa-līlāder iha ceṣṭādi-sauṣṭhavam ||324||**

yathā—

vyaktālakta-padaiḥ kvacit pariluṭhat-piñchāvataṁsaiḥ kvacit

talpair vicyuta-kāñcibhiḥ kvacid asau vyākīrṇa-kuñjotkarā |

prodyan-maṇḍala-bandha-tāṇḍava-ghaṭālakṣmollasat-saikatā

govindasya vilāsa-vṛndam adhikaṁ vṛndāṭavī śaṁsati ||325||

**tan-mohanatā**, yathā—

vidūrān mārāgniṁ hṛdaya-ravi-kānte prakaṭayann

udasyan dharmenduṁ vidadhad abhito rāga-paṭalam |

kathaṁ hā nas trāṇaṁ sakhi mukulayan bodha-kumudaṁ

tarasvī kṛṣṇābbhre madhurima-bharārko’bhyudayate ||326||

atha **śeṣam—**

**pūrvato’py adhikotkarṣaṁ bāḍham aṅgāni bibhrati |**

**tri-vali-vyaktir ity ādyaṁ kaiśore carame sati ||327||**

yathā—

marakata-girer gaṇḍa-grāva-prabhā-hara-rakṣasaṁ

śata-makha-maṇi-stambhārambha-pramāthi-bhuja-dvayam |

tanu-taraṇijā-vīci-cchāyā-viḍambi-bali-trayaṁ

madana-kadalī-sādhiṣṭhoruṁ smarāmy asurāntakam ||328||

**tan-mādhuryaṁ**, yathā—

daśārdha-śara-mādhurī-damana-dakṣayāṅga-śriyā

vidhūnita-vadhū-dhṛtiṁ varakalā-vilāsāspadam |

dṛg-añcala-camatkṛti-kṣapita-khañjarīṭa-dyutiṁ

sphurat-taruṇimodgamaṁ taruṇi paśya pītāmbaram ||329||

**idam eva hareḥ prājñair nava-yauvanam ucyate ||330||**

**atra gokula-devīnāṁ bhāva-sarvasva-śālitā |**

**abhūta-pūrva-kandarpa-tantra-līlotsavādayaḥ ||331||**

yathā—

kāntābhiḥ kalahāyate kvacid ayaṁ kandarpa-lekhān kvacit

kīrair arpayati kvacid vitanute krīḍābhisārodyamam |

sakhyā bhedayati kvacit smara-kalā-ṣāḍguṇyavān īhate

sandhiṁ kvāpy anuśāsti kuñja-nṛpatiḥ śṛṅgāra-rājyottamam ||332||

**tan-mohanatā**, yathā—

karṇākarṇi sakhī-janena vijane dūtī-stuti-prakriyā

patyur vañcana-cāturī guṇanikā kuñja[[8]](#footnote-9)-prayāṇe niśi |

vādhiryaṁ guru-vāci veṇu-virutāv utkarṇateti vratān

kaiśoreṇa tavādya kṛṣṇa guruṇā gaurī-gaṇaḥ paṭhyate ||333||

**netuḥ svarūpam evoktaṁ kaiśoram iha yadyapi |**

**nānākṛti-prakaṭanāt tathāpy uddīpanaṁ matam ||334||**

**bālye’pi nava-tāruṇya-prākaṭyaṁ kvacit |**

**tan nātirasa-vāhitvān na rasajñair udāhṛtam ||335||**

atha **saundaryam—**

**bhavet saundaryam aṅgānāṁ sanniveśo yathocitam ||336||**

yathā—

mukhaṁ te dīrghākṣaṁ marakata-taṭī-pīvaram uro

bhuja-dvandvaṁ stambha-dyuti-suvalitaṁ pārśva-yugalam |

parikṣīṇo madhyaḥ prathima-laharī-hāri jaghanaṁ

na kasyāḥ kaṁsāre harati hṛdayaṁ paṅkaja-dṛśaḥ ||337||

atha **rūpam—**

**vibhūṣaṇaṁ vibhūṣyaṁ syād yena tad rūpam ucyate ||338||**

yathā—

kṛṣṇasya maṇḍana-tatir maṇi-kuṇḍalādyā

nītāṅga-saṅgatim alaṅkṛtaye varāṅgi |

śaktā babhūva na manāg api tad-vidhāne

sā pratyuta svayam analpam alaṅkṛtāsīt ||339||

atha **mṛdutā—**

**mṛdutā komalasyāpi saṁsparśāsahatocyate ||340||**

yathā—

ahaha navāmbuda-kānter amuṣya sukumāratā kumārasya |

api nava-pallava-saṅgād aṅgāny aparajya śīryanti ||341||

**ye nāyaka-prakaraṇe vācikā mānasās tathā |**

**guṇāḥ proktānta evātra jñeyā uddīpanā budhaḥ ||342||**

**ceṣṭā—**

**ceṣṭā rāsādi-līlāḥ syus tathā duṣṭa-vadhādayaḥ ||343||**

tatra **rāso**, yathā—

nṛtyad-gopa-nitambinī-kṛta-parīrambhasya rambhādibhir

gīrvāṇībhir anaṅga-raṅga-vivaśaṁ sandṛśyamāna-śriyaḥ |

krīḍā-tāṇḍava-paṇḍitasya paritaḥ śrī-puṇḍarīkākṣa te

rāsārambha-rasārthino madhurimā cetāṁsi naḥ karṣati ||344||

**duṣṭa-vadho**, yathā lalita-mādhave (9.50)—

śambhur vṛṣaṁ nayati mandara-kandarāntar

mlānaḥ salīlam api yatra śiro dhunāne |

āḥ kautukaṁ kalaya keli-lavād ariṣṭaṁ

taṁ duṣṭa-puṅgavam asau harir unmamātha ||345||

atha **prasādhanam—**

**kathitaṁ vasanākalpa-maṇḍanādyaṁ prasādhanam ||346||**

tatra **vasanam—**

navārka-raśmi-kāśmīra-haritālādi-sannibham |  
yugaṁ catuṣkaṁ bhūyiṣṭhaṁ vasanaṁ tri-vidhaṁ hareḥ ||347||

tatra **yugam—**

**paridhānaṁ sa-saṁvyānaṁ yuga-rūpam udīritam ||348||**

yathā stavāvalyāṁ mukundāṣṭake (3)—

kanaka-nivaha-śobhānandi pītaṁ nitambe

tad-upari navaraktaṁ vastram itthaṁ dadhānaḥ |

priyam iva kila varṇaṁ rāga-yuktaṁ priyāyāḥ

praṇayatu mama netrābhīṣṭa-pūrtiṁ mukundaḥ ||349||

**catuṣkam—**

**catuṣkaṁ kañcukoṣṇīṣa-tunda-bandhāntarīyakam ||350||**

yathā—

smerāsyaḥ parihita-pāṭalāmbara-śrīś

channāṅgaḥ puraṭa-rucoru-kañcakena |

uṣṇīṣaṁ dadhad aruṇaṁ dhaṭīṁ ca citrāḥ

kaṁsārir vahati mahotsave mudaṁ naḥ ||351||

**bhūyiṣṭham—**

**khaṇḍitākhaṇḍitaṁ bhūri naṭa-veśa-kriyocitam |**

**aneka-varṇaṁ vasanaṁ bhūyiṣṭhaṁ kathitaṁ budhaiḥ ||352||**

yathā—

akhaṇḍita-vikhaṇḍitaiḥ sita-piśaṅga-nīlāruṇaiḥ

paṭaiḥ kṛta-yathocita-prakaṭa-sanniveśojjvalaḥ |

ayaṁ karabha-rāṭ-prabhaḥ pracura-raṅga-śṛṅgāritaḥ

karoti karabhoru me ghana-rucir mudaṁ mādhavaḥ ||353||

**atha ākalpaḥ—**

**keśa-bandhanam ālepo mālā-citra-viśeṣakaḥ |**

**tāmbūla-keli-padmādir ākalpaḥ parikīrtitaḥ ||354||**

**syāj jūṭaḥ kavarī cūḍā veṇī ca kaca-bandhanam |**

**pāṇḍuraḥ karburaḥ pīta ity ālepas tridhā mataḥ ||355||**

**mālā tridhā vaijayantī ratna-mālā vana-srajaḥ |**

**asyā vaikakṣakāpīḍa-prālambādyā bhidā matāḥ ||356||**

**makarī-patra-bhaṅgāḍhyaṁ citraṁ pīta-sitāruṇam |**

**tathā viśeṣako’pi syād anyad ūhyaṁ svayaṁ budhaiḥ ||357||**

yathā—

tāmbūla-sphurad-ānanendur amalaṁ dhaṁmillam ullāsayan

bhakti-ccheda-lasat-sughṛṣṭa-ghusṛṇālepa-śriyā peśalaḥ |

tuṅgoraḥ-sthala-piṅgala-srag alika-bhrājiṣṇu-patrāṅguliḥ

śyāmāṅga-dyutir adya me sakhi dṛśor dugdhe mudaṁ mādhavaḥ ||358||

atha **maṇḍanam—**

**kirīṭaṁ kuṇḍale hāraś catuṣkī valayormayaḥ |**

**keyūra-nūpurādyaṁ ca ratna-maṇḍanam ucyate ||359||**

yathā—

kāñcī citrā mukuṭam atulaṁ kuṇḍale hāri-hīre

hāras tāro valayam amalaṁ candrā-cāruś catuṣkī |

ramyā cormir madhurima-pūre nūpure cety aghārer

aṅgair evābharaṇa-paṭalī bhūṣitā dogdhi bhūṣām ||360||

**kusumādi-kṛtaṁ cedaṁ vanya-maṇḍanam īritam |**

**dhātu-kḷptaṁ tilakaṁ patra-bhaṅga-latādikam ||361||**

atha **smitaṁ**, yathā kṛṣṇa-karṇāmṛte (99)—

akhaṇḍa-nirvāṇa-rasa-pravāhair

vikhaṇḍitāśeṣa-rasāntarāṇi |

ayantritodvānta-sudhārṇavāni

jayanti śītāni tava smitāni ||362||

atha **aṅga-saurabhaṁ**, yathā—

parimala-sarid eṣā yad vahantī samantāt

pulakayati vapur naḥ kāpy apūrvā munīnām |

madhu-ripur uparāge tad-vinodāya manye

kuru-bhuvam anavadyāmoda-sindhur viveśa ||363||

atha **vaṁśaḥ**—

dhyānaṁ balāt paramahaṁsa-kulasya bhindan

nindan sudhā-madhurimāṇam adhīra-dharmā |

kandarpa-śāsana-dhurāṁ muhur eṣa śaṁsan

vaṁśī-dhvanir jayati kaṁsa-nisūdanasya ||364||

**eṣa tridhā bhaved veṇu-muralī-vaṁśikety api ||365||**

tatra **veṇuḥ—**

**pāvikākhyo bhaved veṇur dvādaśāṅguler dairghya-bhāk |**

**sthaulye’ṅguṣṭha-mitaḥ ṣaḍbhir eṣa randhraiḥ samanvitaḥ ||366||**

**muralī—**

**hasta-dvaya-mitāyāmā mukha-randhra-samanvitā |**

**catuḥ-svara-cchidra-yuktā muralī cāru-nādinī ||367||**

**vaṁśī—**

**ardhāṅgulāntaronmānaṁ tārādi-vivarāṣṭakam |**

**tataḥ sārdhāṅgulād yatra mukha-randhraṁ tathāṅgulam ||368||**

**śiro vedāṅgulaṁ pucchaṁ try-aṅgulaṁ sā tu vaṁśikā |**

**nava-randhrā smṛtā sapta-daśāṅgula-mitā budhaiḥ ||369||**

**daśāṅgulāntarā syāc cet sā tāra-mukha-randhrayoḥ |**

**mahānandeti vyākhyātā tathā saṁmohinīti ca ||370||**

**bhavet sūryāntarā sā cet tata ākarṣiṇī matā |**

**ānandinī tadā vaṁśī bhaved indrāntarā yadi ||371||**

**gopānāṁ vallabhā seyaṁ vaṁśulīti ca viśrutā |**

**kramān maṇimayī haimī vaiṇavīti tridhā ca sā ||372||**

atha **śṛṅgam—**

**śṛṅgaṁ tu gavalaṁ hema-nibaddhāgrima-paścimam |**

**ratna-jāla-sphuran-madhyaṁ mandra-ghoṣābhidhaṁ smṛtam ||373||**

yathā—

tārāvalī veṇu-bhujaṅgamena

tārāvalīlā-garalena daṣṭā |

viṣāṇikā-nāda-payo nipīya

viṣāṇi kāmaṁ dvi-guṇī-cakāra ||374||

atha **nūpuraṁ**, yathā—

agha-mardanasya sakhi nūpura-dhvaniṁ

niśamayya sambhṛta-gabhīra-sambhramā |

aham īkṣaṇottaralitāpi nābhavaṁ

bahir adya hanta guravaḥ puraḥ sthitāḥ ||375||

atha **kambuḥ—**

**kambus tu dakṣiṇāvartaḥ pāñcajanyatayocyate ||376||**

yathā—

amara-ripu-vadhūṭī-bhrūṇa-hatyā-vilāsī

tridiva-pura-purandhrī-vṛnda-nāndīkaro’yam |

bhramati bhuvana-madhye mādhavādhmāta-dhāmnaḥ

kṛta-pulaka-kadambaḥ kambu-rājasya nādaḥ ||377||

atha **padāṅkaḥ**, yathā śrī-daśame (10.38.26)—

tad-darśanāhlāda-vivṛddha-sambhramaḥ

premṇordhva-romāśru-kalākulekṣaṇaḥ |

rathād avaskandya sa teṣv aceṣṭata

prabhor amūny aṅghri-rajāṁsy aho iti ||378||

yathā vā—

kalayata harir adhvanā sakhāyaḥ

sphuṭam amunā yamunā-taṭīm ayāsīt |

harati pada-tatir yad-akṣiṇī me

dhvaja-kuliśākuśa-paṅkajāṅkiteyam ||379||

atha **kṣetram,** yathā**—**

hari-keli-bhuvāṁ vilokanaṁ

bata dūre’stu sudurlabha-śriyām |

mathurety api karṇa-paddhatiṁ

praviśan nāma mano dhinoti naḥ ||380||

atha **tulasī**, yathā bilvamaṅgale[[9]](#footnote-10)—

ayi paṅkaja-netra-mauli-māle

tulasī-mañjari kiñcid arthayāmi |

avabodhaya pārtha-sārathes tvaṁ

caraṇābja-śaraṇābhilāṣiṇaṁ mām ||381||

atha **bhakto**, yathā caturthe (4.12.21)—

vijñāya tāv uttama-gāya-kiṅkarāv

abhyutthitaḥ sādhvasa-vismṛta-kramaḥ |

nanāma nāmāni gṛṇan madhu-dviṣaḥ

pārṣat-pradhānāv iti saṁhatāñjaliḥ ||382||

yathā vā—

subala bhuja-bhujaṅgaṁ nyasya tuṅge tavāṁse

smita-vilasad-apāṅgaḥ prāṅgaṇe bhrājamānaḥ |

nayana-yugam asiñcad yaḥ sudhā-vīcibhir naḥ

kathaya sa dayitas te kvāyam āste vayasyaḥ ||383||

**atha tad-vāsaro**, yathā—

adbhutā bahavaḥ santu bhagavat-parva-vāsarāḥ |

āmodayati māṁ dhanyā kṛṣṇa-bhādrapadāṣṭamī ||384||

iti śrī-śrī-bhakti-rasāmṛta-sindhau dakṣiṇa-vibhāge

bhakti-rasa-sāmānya-nirūpaṇe vibhāva-laharī prathamā |

**dakṣiṇa-vibhāgaḥ**

[2.2]

# anubhāvākhyā dvitīya-laharī

**anubhāvās tu citta-stha-bhāvānām avabodhakāḥ |**

**te bahir vikriyā prāyāḥ proktā udbhāsvarākhyayā ||1||**

**nṛtyaṁ viluṭhitaṁ gītaṁ krośanaṁ tanu-moṭanam |**

**huṅkāro jṛmbhaṇaṁ śvāsa-bhūmā lokānapekṣitā |**

**lālā-sravo’ṭṭahāsaś ca ghūrṇā-hikkādayo’pi ca ||2||**

**te śītāḥ kṣepaṇāś ceti yathārthākhyā dvidhoditāḥ |**

**śītāḥ syur gīta-jṛmbhādyā nṛtyādyāḥ kṣepaṇābhidhāḥ ||3||**

**tatra nṛtyaṁ**, yathā—

muralī-khuralī-sudhā-kiraṁ

hari-vaktrendum avekṣya kampitaḥ |

gaṇane sagaṇeśa-ḍiṇḍima-

dhvanibhis tāṇḍavam āśrito haraḥ ||4||

**viluṭhitaṁ**, yathā tṛtīye (3.1.32)

kaccid budhaḥ svasty-anamīva āste

śvaphalka-putro bhagavat-prapannaḥ |

yaḥ kṛṣṇa-pādāṅkita-mārga-pāṁsuṣv

aceṣṭata prema-vibhinna-dhairyaḥ ||5||

yathā vā—

navānurāgeṇa tavāvaśāṅgī

vana-srag-āmodam avāpya mattā |

vrajāṅgane sā kaṭhine luṭhantī

gātraṁ sugātrī vraṇayāñcakāra ||6||

**gītaṁ**, yathā—

rāga-ḍambara-karambita-cetāḥ

kurvatī tava navaṁ guṇa-gānam |

gokulendra kurute jalatāṁ sā

rādhikādya-dṛṣadāṁ suhṛdāṁ ca ||7||

**krośanaṁ**, yathā—

hari-kīrtana-jāta-vikriyaḥ

sa vicukrośa tathādya nāradaḥ |

acirān nara-siṁha-śaṅkayā

danujā yena dhṛtā vililyire ||8||

yathā vā—

urarīkṛta-kākur ākulā

kararīva vraja-rāja-nanda |

muralī-taralī-kṛtāntarā

muhur ākrośad ihādya sundarī ||9||

**tanu-moṭanaṁ**, yathā—

kṛṣṇa-nāmani mudopavīṇite

prīṇite manasi vaiṇiko muniḥ |

udbhaṭaṁ kim api moṭayan

vapus troṭayaty akhila-yajña-sūtrakam ||10||

**huṅkāro**, yathā—

vaiṇava-dhvanibhir udbhramad-dhiyaḥ

śaṅkarasya divi huṅkṛti-svanaḥ |

dhvaṁsayann api muhuḥ sa dānavaṁ

sādhu-vṛndam akarot sadā navam ||11||

**jṛmbhaṇam,** yathā—

vistṛta-kumuda-vane’sminn

udayati pūrṇe kalānidhau purataḥ |

tava padmini mukha-padmaṁ

bhajate jṛmbhām aho citram ||12||

**śvāsa-bhūmā**, yathā—

upasthite citra-paṭāmbudāgame

vivṛddha-tṛṣṇā lalitākhya-cātakī |

niḥśvāsa-jhañjhā-marutāpavāhitaṁ

kṛṣṇāmbudākāram avekṣya cukṣubhe ||13||

**lokānapekṣitā**, yathā śrī-daśame (10.23.41)—

aho paśyata nārīṇām api kṛṣṇe jagad-gurau |

duranta-bhāvaṁ yo’vidhyan mṛtyupāśān gṛhābhidhān ||14||

yathā vā padyāvalyām (73)—

parivadatu jano yathā tathā vā

nanu mukharo na vayaṁ vicārayāmaḥ

hari-rasa-madirā madātimattā

bhuvi viluṭhāma naṭāma nirviśāma ||15||

**lālā-sravo**, yathā—

śaṅke prema-bhujaṅgena daṣṭaḥ kaṣṭaṁ gato muniḥ |

niścalasya yad etasya lālā sravati vaktrataḥ ||16||

**aṭṭahāsaḥ—**

**hāsād bhinno’ṭṭahāso’yaṁ citta-vikṣepa-sambhavaḥ ||17||**

yathā—

śaṅke ciraṁ keśava-kiṅkarasya

cetas taṭe bhakti-latā praphullā |

yenādhi-tuṇḍa-sthalam aṭṭahāsa-

prasūna-puñjāś caṭulaṁ skhalanti ||18||

**ghūrṇā**, yathā—

dhruvam agharipur ādadhāti vātyāṁ

nanu murali tvayi phutkṛti-cchalena |

kim ayam itarathā dhvanir vighūrṇanaṁ

sakhi tava ghūrṇayati vrajāmbujākṣīḥ ||19||

**hikkā**, yathā—

na putri racayauṣadhaṁ visṛja romam atyuddhataṁ

mudhā priya-sakhīṁ prati tvam aśivaṁ kim āśaṅkase |

hari-praṇaya-vikriyākulatayā bruvāṇā muhur

varākṣi harir ity asau vitanute’dya hikkā-bharam ||20||

**vapur-utphullatā-raktodgamādyāḥ syuḥ pare’pi ye |**

**atīva-viralatvāt te naivātra parikīrtitāḥ ||21||**

iti śrī-śrī-bhakti-rasāmṛta-sindhau dakṣiṇa-vibhāge

bhakti-rasa-sāmānya-nirūpaṇe’nubhāva-laharī dvitīyā |

**dakṣiṇa-vibhāgaḥ**

[2.3]

# sāttvikākhyā tṛtīya-laharī

**kṛṣna-sambandhibhiḥ sākṣāt kiñcid vā vyavadhānataḥ |**

**bhāvaiś cittam ihākrāntaṁ sattvam ity ucyate budhaiḥ ||1||**

**sattvād asmāt samutpannā ye ye bhāvās te tu sāttvikāḥ |**

**snigdhā digdhās tathā rukṣā ity amī trividhā matāḥ ||2||**

tatra **snigdhāḥ—**

**snigdhās tu sāttvikā mukhyā gauṇāś ceti dvidhā matāḥ ||3||**

tatra **mukhyāḥ—**

**ākramān mukhyayā ratyā mukhyāḥ syuḥ sāttvikā amī |**

**vijñeyaḥ kṛṣṇa-sambandhaḥ sākṣād evātra sūribhiḥ ||4||**

yathā—

kundair mukundāya mudā sṛjantī

srajāṁ varāṁ kunda-viḍambi-dantī |

babhūva gāndharva-rasena veṇor

gāndharvikā spandana-śūnya-gātrī ||5||

**mukhyaḥ stambho’yam itthaṁ te jñeyāḥ svedādayo’pi ca ||6||**

atha **gauṇāḥ—**

**ratyākramaṇataḥ proktā gauṇās te gauṇa-bhūtayā |**

**atra kṛṣṇasya sambandhaḥ syāt kiñcid vyavadhānataḥ ||7||**

yathā—

sva-vilocana-cātakāmbude

puri nīte puruṣottame purā |

atitāmra-mukhī sagadgadaṁ

nṛpam ākrośati gokuleśvarī ||8||

imau gauṇau vaivarṇya-svara-bhedau |

atha **digdhāḥ—**

**rati-dvaya-vinābhūtair bhāvair manasa ākramāt |**

**jane jāta-ratau digdhās te ced raty-anugāminaḥ ||9||**

yathā—

pūtanām iha niśāmya niśāyāṁ

sā niśānta-luṭhad-udbhaṭa-gātrīm |

kampitāṅga-latikā vraja-rājñī

putram ākula-matir vicinoti ||10||

**kampo raty-anugāmitvād asau digdha itīryate ||11||**

**rukṣāḥ—**

**madhurāścarya-tad-vārtotpannair mud-vismayādibhiḥ |**

**jātā bhaktopame rukṣā rati-śūnye jane kvacit ||12||**

yathā—

bhogaika-sādhana-juṣā rati-gandha-śūnyaṁ

svaṁ ceṣṭayā hṛdayam atra vivṛṇvato’pi |

ullāsinaḥ sapadi mādhava-keli-gītais

tasyāṅgam utpulakitaṁ madhurais tadāsīt ||13||

**rukṣa eṣa romāñcāḥ—**

**rukṣo’yaṁ rati-śūnyatvād romāñcaṁ kathito budhaiḥ |**

**mumukṣu-prabhṛtau pūrvaṁ yo ratābhyāsa īritaḥ ||14||**

**cittaṁ sattvībhavat prāṇe nyasyaty ātmānam udbhaṭam |**

**prāṇas tu vikriyāṁ gacchan dehaṁ vikṣobhayaty alam |**

**tadā stambhādayo bhāvā bhakta-dehe bhavanty amī ||15||**

**te stambha-sveda-romāñcāḥ svara-bhedo’tha vepathuḥ |**

**vaivarṇyam aśru pralaya ity aṣṭau sāttvikāḥ smṛtāḥ ||16||**

**catvāri kṣmādi-bhūtāni prāṇo jātv avalambate |**

**kadācit sva-pradhānaḥ san dehe carati sarvataḥ ||17||**

**stambhaṁ bhūmi-sthitaḥ prāṇas tanoty aśru-jalāśrayaḥ |**

**tejasthaḥ sveda-vaivarṇye pralayaṁ viyad-āśrayaḥ ||18||**

**svastha eva kramān manda-madhya-tīvratva-bheda-bhāk |**

**romāñca-kampa-vaivarṇyāṇy atra trīṇi tanoty asau ||19||**

**bahir antaś ca vikṣobha-vidhāyitvād ataḥ sphuṭam |**

**proktānubhāvatāmīṣāṁ bhāvatā ca manīṣibhiḥ ||20||**

tatra **stambhaḥ—**

**stambho harṣa-bhayāścarya-viṣādāmarṣa-sambhavaḥ |**

**tatra vāg-ādi-rāhityaṁ naiścalyaṁ śūnyatādayaḥ ||21||**

tatra **harṣād**, yathā tṛtīye (3.2.14)—

yasyānurāga-pluta-hāsa-rāsa-

līlāvaloka-pratilabdha-mānāḥ |

vraja-striyo dṛgbhir anupravṛtta-

dhiyo’vatasthuḥ kila kṛtya-śeṣāḥ ||22||

**bhayād**, yathā—

giri-sannibha-malla-cakra-ruddhaṁ

purataḥ prāṇa-parārdhataḥ parārdhyam |

tanayaṁ jananī samīkṣya śuṣyan

nayanā hanta babhūva niścalāṅgī ||23||

**āścaryād**, yathā śrī-daśame (10.13.56)—

tato’tikutukodvṛtya- stimitaikādaśendriyaḥ |

tad-dhāmnābhūd ajas tūṣṇīṁ pūr-devy-antīva putrikā ||24||

yathā vā—

śiśoḥ śyāmasya paśyantī śailam abhraṁlihaṁ kare |

tatra citrārpitevāsīd goṣṭhī goṣṭha-nivāsinām ||25||

**viṣādād**, yathā—

baka-sodara-dānavodare

pūrataḥ prekṣya viśantam acyutam |

diviṣan-nikaro viṣaṇṇa-dhīḥ

prakaṭaṁ citrapaṭāyate divi ||26||

**amarṣād**, yathā—

kartum icchati mura-dviṣe puraḥ

patri-mokṣam akṛpe kṛpī-sute |

satvaro’pi ripu-niṣkraye ruṣā

niṣkriyaḥ kṣaṇam abhūt kapi-dhvajaḥ ||27||

atha **svedaḥ—**

**svedo harṣa-bhaya-krodhādi-jaḥ kleda-karas tanoḥ ||28||**

tatra **harṣād**, yathā—

kim atra sūryātapam ākṣipantī

mugdhākṣi cāturyam urīkaroṣi |

jñātaṁ puraḥ prekṣya saroruhākṣaṁ

svinnāsi bhinnā kusumāyudhena ||29||

**bhayād**, yathā—

kutukād abhimanyu-veṣiṇaṁ

harim ākruśya girā pragalbhayā |

viditākṛtir ākulaḥ kṣaṇād

ajani svinna-tanuḥ sa raktakaḥ ||30||

**krodhād**, yathā—

yajñasya bhaṅgād ativṛṣṭi-kāriṇaṁ

samīkṣya śakraṁ saruṣo garutmataḥ |

ghanopariṣṭād api tiṣṭhatas tadā

nipetur aṅgād ghana-nīra-bindavaḥ ||31||

atha **romāñcaḥ—**

**romāñco’yaṁ kilāścarya-harṣotsāha-bhayādijaḥ |**

**romṇām abhyudgamas tatra gātra-saṁsparśanādayaḥ ||32||**

tatra **āścaryād**, yathā—

ḍimbhasya jṛmbhāṁ bhajatas trīlokīṁ

vilokya vailakṣyavatī mukhāntaḥ |

babhūva goṣṭhendra-kuṭumbinīyaṁ

tanu-ruhaiḥ kuḍmalitāṅga-yaṣṭiḥ ||33||

**harṣād**, yathā śrī-daśame (10.30.10)—

kiṁ te kṛtaṁ kṣiti tapo bata keśavāṅghri-

sparśotsavotpulakitāṅga-ruhair vibhāsi |

apy aṅghri-sambhava urukrama-vikramād vā

āho varāha-vapuṣaḥ parirambhaṇena ||34||

**utsāhād**, yathā—

śṛṅgaṁ kelir aṇārambhe raṇayaty agha-mardane |

śrīdāmno yoddhu-kāmasya reme romāñcitaṁ vapuḥ ||35||

**bhayād**, yathā—

viśva-rūpa-dharam adbhutākṛtiṁ

prekṣya tatra puruṣottamaṁ puraḥ |

arjunaḥ sapadi śuṣyad-ānanaḥ

śiśriye vikaṭa-kaṇṭakāṁ tanum ||36||

**atha svara-bhedaḥ—**

**visāda-vismayāmarṣa-harṣa-bhīty-ādi-sambhavam |**

**vaisvaryaṁ svara-bhedaḥ syād eṣa gadgadikādikṛt ||37||**

**tatra viṣādād**, yathā—

vraja-rājñi rathāt puro hariṁ

svayam ity ardha-viśīrṇa-jalpayā |

hriyam eṇadṛśā gurāv api

ślathayantyā kila roditā sakhī ||38||

**vismayād**, yathā śrī-daśame (10.13.64)—

śanair athotthāya vimṛjya locane

mukundam udvīkṣya vinamra-kandharaḥ |

kṛtāñjaliḥ praśrayavān samāhitaḥ

sa-vepathur gadgadayailatelayā ||39||

**amarṣād**, yathā tatraiva (10.29.30)—

preṣṭhaṁ priyetaram iva pratibhāṣamāṇaṁ

kṛṣṇaṁ tad-artha-vinivartita-sarva-kāmāḥ |

netre vimṛjya ruditopahate sma kiñcit

saṁrambha-gadgada-giro’bruvatānuraktāḥ ||40||

**harṣād**, yathā tatraiva (10.39.56-57)—

hṛṣyat-tanūruho bhāva-pariklinnātma-locanaḥ ||

girā gadgadayāstauṣīt sattvam ālambya sātvataḥ |

praṇamya mūrdhnāvahitaḥ kṛtāñjali-puṭaḥ śanaiḥ ||41||

**bhīter**, yathā—

tvayy arpitaṁ vitara veṇum iti pramādī

śrutvā mad-īritam udīrṇa-vivarṇa-bhāvaḥ |

tūrṇaṁ babhūva guru-gadgada-ruddha-kaṇṭhaḥ

patrī mukunda tad anena sa hārito’sti ||42||

atha **vepathuḥ—**

**vitrāsāmarṣa-harṣādyair vepathur gātra-laulya-kṛt ||43||**

tatra **vitrāsena**, yathā—

śaṅkha-cūḍam adhirūḍha-vikramaṁ

prekṣya vistṛta-bhujaṁ jighṛkṣayā |

hā vrajendra-tanayeti-vādinī

kampa-sampadam adhatta rādhikā ||44||

**amarṣeṇa**, yathā—

kṛṣṇādhikṣepa-jātena vyākulo nakulāmbujaḥ |

cakampe drāg amarṣeṇa bhū-kampe girirāḍ iva ||45||

**harṣeṇa**, yathā—

vihasasi kathaṁ hatāśe paśya bhayenādya kampamānāsmi |

cañcalam upasīdantaṁ nivāraya vraja-pates tanayam ||46||

atha **vaivarṇyam—**

**viṣāda-roṣa-bhīty-āder vaivarṇyaṁ varṇa-vikriyā |**

**bhāva-jñair atra mālinya-kārśyādyāḥ parikīrtitāḥ ||47||**

tatra **viṣādād**, yathā—

śvetīkṛtākhila-janaṁ viraheṇa tavādhunā |

gokulaṁ kṛṣṇa devarṣeḥ śvetadvīpa-bhramaṁ dadhe ||48||

**roṣād**, yathā—

kaṁsa-śatrum abhiyuñjataḥ puro

vīkṣya kaṁsa-sahajān udāyudhān |

śrī-balasya sakhi tasya ruṣyataḥ

prodyad-indu-nibham ānanaṁ babhau ||49||

**bhīter**, yathā—

rakṣite vraja-kule bakāriṇā

parvataṁ vara-mudasya līlayā |

kālimā bala-ripor mukhe bhavann

ūcivān manasi bhītim utthitām ||50||

**viṣāde śvetimā proktā dhausaryaṁ kālimā kvacit |**

**roṣe tu raktimā bhītyāṁ kālimā kvāpi śuklimā ||51||**

**raktimā lakṣyate vyakto harṣodreke’pi kutracit |**

**atrāsārvatrikatvena naivāsyodāhṛtiḥ kṛtā ||52||**

**atha aśru—**

**harṣa-roṣa-viṣādādyair aśru netre jalodgamaḥ |**

**harṣaje’śruṇi śītatvam auṣṇyaṁ roṣādi-sambhave |**

**sarvatra nayana-kṣobha-rāga-saṁmārjanādayaḥ ||53||**

atra **harṣeṇa**, yathā—

govinda-prekṣaṇākṣepi-bāṣpa-pūrābhivarṣiṇam |

uccair anindad ānandam aravinda-vilocanā ||54|

**roṣeṇa**, yathā hari-vaṁśe (2.66.24)—

tasyāḥ susrāva netrābhyāṁ vāri praṇaya-kopajam |

kuśeśaya-palāśābhyām avaśyāya-jalaṁ yathā ||55||

yathā vā—

bhīmasya cedīśa-vadhaṁ vidhitso

reje’śru-visrāvi ruṣoparaktam |

udyan-mukhaṁ vāri-kaṇāvakīrṇaṁ

sāndhya-tviṣā grastam ivendu-bimbam ||56||

**viṣādena**, yathā śrī-daśame (10.60.23)—

padā sujātena nakhāruṇa-śriyā

bhuvaṁ likhanty aśrubhir añjanāsitaiḥ |

āsiñcatī kuṅkuma-rūṣitau stanau

tasthāv adho-mukhy atiduḥkha-ruddha-vāk ||57||

**atha pralayaḥ—**

**pralayaḥ sukha-duḥkhābhyāṁ ceṣṭā-jñāna-nirākṛtiḥ |**

**atrānubhāvāḥ kathitā mahī-nipatanādayaḥ ||58||**

**tatra sukhena**, yathā—

milantaṁ harim ālokya latā-puñjād atarkitam |

jñapti-śūnya-manā reje niścalāṅgī vrajāṅganā ||59||

**duḥkhena**, yathā śrī-daśame (10.39.15)—

anyāś ca tad-anudhyāna-nivṛttāśeṣa-vṛttayaḥ |

nābhyajānan imaṁ lokam ātma-lokaṁ gatā iva ||60||

**sarve hi sattva-mūlatvād bhāvā yadyapi sāttvikāḥ |**

**tathāpy amīṣāṁ sattvaika-mūlatvāt sāttvika-prathā ||61||**

**sattvasya tāratamyāt prāṇa-tanu-kṣobha-tāratamyaṁ syāt |**

**tata eva tāratamyaṁ sarveṣāṁ sāttvikānāṁ syāt ||62||**

**dhūmāyitās te jvalitā dīptā uddīpta-saṁjñitāḥ |**

**vṛddhiṁ yathottaraṁ yāntaḥ sāttvikāḥ syuś catur-vidhāḥ ||63||**

**sā bhūri-kāla-vyāpitvaṁ bahv-aṅga-vyāpitā’pi ca |**

**svarūpeṇa tathotkarṣa iti vṛddhis tridhā bhavet ||64||**

**tatra netrāmbu-vaisvarya-varjānām eva yujyate |**

**bahv-aṅga-vyāpitāmīṣāṁ tayoḥ kāpi viśiṣṭatā ||65||**

**tatrāśrūṇāṁ dṛg-aucchūnya-kāritvam avadātatā |**

**tathā tārātivaicitrī-vailakṣaṇya-vidhāyitā |**

**vaisvarṇyasya tu bhinnatve kauṇṭhya-vyākulatādayaḥ ||66||**

**bhinnatvaṁ sthāna-vibhraṁśaḥ kauṇṭhyaṁ syāt sanna-kaṇṭhatā |**

**vyākulatvaṁ tu nānocca-nīca-gupta-viluptatā ||67||**

**prāyo dhūmāyitā eva rukṣās tiṣṭhanti sāttvikāḥ |**

**snigdhās tu prāyaśaḥ sarve caturdhaiva bhavanty amī ||68||**

**mahotsavādi-vṛtteṣu sad-goṣṭhī-tāṇḍavādiṣu |**

**jvalanty ullāsinaḥ kvāpi te rukṣā api kasyacit ||69||**

**sarvānanda-camatkāra-hetur bhāvo varo ratiḥ |**

**ete hi tad-vinābhāvān na camatkāritāśrayāḥ ||70||**

tatra **dhūmāyitāḥ—**

**advitīyā amī bhāvā athavā sa-dvitīyakāḥ |**

**īṣad-vyaktā apahnotuṁ śakyā dhūmāyitā matāḥ ||71||**

yathā—

ākarṇayann aghaharām agha-vairi-kīrtiṁ

pakṣmāgra-miśra-viralāśrur abhūt purodhāḥ |

yaṣṭā darocchvasita-loma-kapolam īṣat-

prasvinna-nāsikam uvāha mukhāravindam ||72||

atha **jvalitāḥ—**

**te dvau trayo vā yugapad yāntaḥ suprakaṭāṁ daśām |**

**śakyāḥ kṛcchreṇa nihnotuṁ jvalitā iti kīrtitāḥ ||73||**

yathā—

na guñjām ādātuṁ prabhavati karaḥ kampa-taralo

dṛśau sāsre piñchaṁ na paricinutaṁ satvara-kṛti |

kṣamāv ūrū stabdhau padam api na gantuṁ tava sakhe

vanād vaṁśī-dhvāne parisaram avāpte śravaṇayoḥ ||74||

yathā vā—

niruddhaṁ bāṣpāmbhaḥ katham api mayā gadgada-giro

hriyā sadyo gūḍhāḥ sakhi vighaṭito vepathur api |

giri-droṇyāṁ veṇau dhvanati nipuṇair iṅgita-maye

tathāpy ūhāñcakre mama manasi rāgaḥ parijanaiḥ ||75||

atha **dīptāḥ—**

**prauḍhāṁ tri-caturā vyaktiṁ pañca vā yugapad-gatāḥ |**

**saṁvarītum aśakyās te dīptā dhīrair udāhṛtāḥ ||76||**

yathā—

na śaktim upavīṇane ciram adhatta kampākulo

na gadgada-niruddha-vāk prabhur abhūd upaślokane |

kṣamo’jani na vīkṣaṇe vigalad-aśru-puraḥ puro

madhu-dviṣi parisphuraty avaśam-mūrtir āsīn muniḥ ||77||

yathā vā—

kim unmīlaty asre kusumaja-rajo gañjasi mudhā

sa-romāñce kampe himam anilam ākrośasi kutaḥ |

kim ūru-stambhe vā vana-viharaṇaṁ dvekṣi sakhi te

nirābādhā rādhe vadati madanādhiṁ svara-bhidā ||78||

atha **uddīptāḥ—**

**ekadā vyaktim āpannāḥ pañca-ṣāḥ sarva eva vā |**

**ārūḍhā paramotkarṣam uddīptā iti kīrtitāḥ ||79||**

yathā—

adya svidyati vepate pulakibhir nispandatām aṅgakair

dhatte kākubhir ākulaṁ vilapati mlāyaty analpoṣmabhiḥ |

stimyaty ambubhir ambaka-stavakitaiḥ pītāmbaroḍḍāmaraṁ

sadyas tad-viraheṇa muhyati muhur goṣṭhādhivāsī janaḥ ||80||

**uddīptā eva sūddiptā mahā-bhāve bhavanty amī |**

**sarva eva parāṁ koṭiṁ sāttvikā yatra bibhrati ||81||**

**kiṁ ca—**

**athātra sāttvikābhāsā vilikhyante catur-vidhāḥ ||82||**

**raty-ābhāsa-bhavās te tu sattvābhāsa-bhavās tathā |**

**niḥsattvāś ca pratīpāś ca yathā-pūrvam amī varāḥ ||83||**

tatra **ādyāḥ—**

**mumukṣu-pramukheṣv ādyā raty-ābhāsāt puroditāt ||84||**

yathā—

vārāṇasī-nivāsī kaścid ayaṁ vyāharan hareś caritam |

yati-goṣṭhyām utpulakaḥ siñcati gaṇḍa-dvayīm asraiḥ ||85||

atha **sattvābhāsa-bhavāḥ—**

**mud-vismayāder ābhāsaḥ prodyan jātyā ślathe hṛdi |**

**sattvābhāsa iti proktaḥ sattvābhāsa-bhavās tataḥ ||86||**

yathā—

jaran-mīmāṁsakasyāpi śṛṇvataḥ kṛṣṇa-vibhramam |

hṛṣṭāyamāna-manaso babhūvotpulakaṁ vapuḥ ||87||

yathā vā—

mukunda-caritāmṛta-prasara-varṣiṇas te mayā

kathaṁ kathana-cāturī-madhurimā gurur varṇyatām |

muhūrtam atad-arthino’pi viṣayiṇo’pi yasyānanān

niśamya vijayaṁ prabhor dadhati bāṣpa-dhārām amī ||88||

atha **niḥsattvāḥ—**

**nisarga-picchila-svānte tad-abhyāsa-pare’pi ca |**

**sattvābhāsaṁ vināpi syuḥ kvāpy aśru-pulakādayaḥ ||89||**

yathā—

niśamayato hari-caritaṁ na hi sukha-duḥkhādayo’sya hṛdi bhāvāḥ |

anabhiniveśāj jātā katham asravad asram aśrāntam ||90||

**prakṛtyā śithilaṁ yeṣāṁ manaḥ picchilam eva vā |**

**teṣv eva sāttvikābhāsaḥ prāyaḥ saṁsadi jāyate ||91||**

atha **pratīpāḥ—**

**hitād anyasya kṛṣṇasya pratīpāḥ krud-bhayādibhiḥ ||92||**

tatra **krudhā**, yathā hari-vaṁśe (2.30.63)[[10]](#footnote-11)—

tasya prasphuritauṣṭhasya raktādhara-taṭasya ca |

vaktraṁ kaṁsasya roṣeṇa rakta-sūryāyate tadā ||93||

**bhayena**, yathā—

mlānānanaḥ kṛṣṇam avekṣya raṅge

siṣveda mallas tv adhi-bhāla-śukti |

mukti-śriyāṁ suṣṭhu puro milantyām

atyādarāt pādyam ivājahāra ||94||

yathā vā—

pravācyamāne purataḥ purāṇe

niśamya kaṁsasya bhayātirekam |

pariplavāntaḥkaraṇaḥ samantāt

parimlāna-mukhas tadāsīt ||95||

**nāsty arthaḥ sāttvikābhāsa-kathane ko’pi yadyapi |**

**sāttvikānāṁ vivekāya dik tathāpi pradarśitā ||96||**

iti śrī-śrī-bhakti-rasāmṛta-sindhau dakṣiṇa-vibhāge

bhakti-rasa-sāmānya-nirūpaṇe sāttvika-laharī tṛtīyā |

# [2.4]

# vyabhicāryākhyā caturtha-laharī

**athocyante trayas-triṁśad-bhāvā ye vyabhicāriṇaḥ |**

**viśeṣeṇābhimukhyena caranti sthāyinaṁ prati ||1||**

**vāg-aṅga-sattva-sūcyā jñeyās te vyabhicāriṇaḥ |**

**sañcārayanti bhāvasya gatiṁ sañcāriṇo’pi ||2||**

**unmajjanti nimajjanti sthāyiny amṛta-vāridhau |**

**ūrmivad vardhayanty enaṁ yānti tad-rūpatāṁ ca te ||3||**

**nirvedo’tha viṣādo dainyaṁ glāni-śramau ca mada-garvau |**

**śaṅkā-trāsāvegā unmādāpasmṛtī tathā vyādhiḥ ||4||**

**moho mṛtir ālasyaṁ jāḍyaṁ vrīḍāvahitthā ca |**

**smṛtir atha vitarka-cintā-mati-dhṛtayo harṣa utsukatvaṁ ca ||5||**

**augryam arṣāsūyāś cāpalyaṁ caiva nidrā ca |**

**suptir bodha itīme bhāvā vyabhicāriṇaḥ samākhyātāḥ ||6||**

tatra (1) **nirvedaḥ—**

**mahārti-viprayogerṣyā-sad-vivekādi-kalpitam |**

**svāvamānanam evātra nirveda iti kathyate |**

**atra cintāśru-vaivarṇya-dainya-niḥśvasitādayaḥ ||7||**

tatra **mahārtyā**, yathā—

hanta deha-hatakaiḥ kim amībhiḥ

pālitair viphala-puṇya-phalair naḥ |

ehi kāliya-hrade viṣa-vahnau

svaṁ kuṭumbini haṭhāj juhavāma ||8||

**viprayogeṇa**, yathā—

asaṅgamān mādhava-mādhurīṇām

apuṣpite nīrasatāṁ prayāte |

vṛndāvane śīryati hā kuto’sau

prāṇity apuṇyaḥ subalo dvirephaḥ ||9||

yathā vā, dāna-keli-kaumudyām (20)—

bhavatu mādhava-jalpam aśṛṇvatoḥ

śravaṇayor alam aśravaṇir mama |

tam avilokayator avilocaniḥ

sakhi vilocanayoś ca kilānayoḥ ||10||

**īrṣyayā**, yathā hari-vaṁśe (2.67.11)[[11]](#footnote-12) satyādevī-vākyam—

stotavyā yadi tāvat sā nāradena tavāgrataḥ |

durbhago’yaṁ janas tatra kim artham anuśabditaḥ ||11||

**sad-vivekena**, yathā śrī-daśame (10.51.47)—

mamaiṣa kālo’jita niṣphalo gato

rājya-śriyonnaddha-madasya bhūpateḥ |

martyātma-buddheḥ suta-dāra-koṣa-bhūṣv

āsajjamānasya duranta-cintayā ||12||

**amaṅgalam api procya nirvedaṁ prathamaṁ muniḥ |**

**mene’muṁ sthāyinaṁ śānta iti jalpanti kecana ||13||**

atha (2) **viṣādaḥ—**

**iṣṭānavāpti-prārabdha-kāryāsiddhi-vipattitaḥ |**

**aparādhādito’pi syād anutāpo viṣaṇṇatā ||14||**

**atropāya-sahāyānusandhiś cintā ca rodanam |**

**vilāpa-śvāsa-vaivarṇya-mukha-śoṣādayo’pi ca ||15||**

tatra **iṣṭānavāptito**, yathā—

jarāṁ yātā mūrtir mama vivaśatāṁ vāg api gatā

mano-vṛttiś ceyaṁ smṛti-vidhuratā-paddhatim agāt |

agha-dhvaṁsin dūre vasatu bhavad-ālokana-śaśī

mayā hanta prāpto na bhajana-rucer apy avasaraḥ ||16||

**prārabdha-kāryāsiddheḥ**, yathā—

svapne mayādya kusumāni kilāhṛtāni

yatnena tair viracitā vana-mālikā ca |

yāvan mukunda-hṛdi hanta nidhīyate sā

hā tāvad eva tarasā virarāma nidrā ||17||

**vipattiteḥ,** yathā—

katham anāyi pure mayakā sutaḥ

katham asau na nigṛhya gṛhe dhṛtaḥ |

amum aho bata danti-vidhuntudo

vidhuritaṁ vidhum atra vidhitsati ||18||

**aparādhāt**, yathā śrī-daśame (10.14.9)—

paśyeśa me’nāryam ananta ādye

parātmani tvayy api māyi-māyini

māyāṁ vitatyekṣitum ātma-vaibhavaṁ

hy ahaṁ kiyān aiccham ivārcir agnau ||19||

yathā vā—

syamantakam ahaṁ hṛtvā gato ghorāsyam antakam |

karavai taraṇīṁ kāṁ vā kṣipto vaitaraṇīyam anu ||20||

atha (3) **dainyam—**

**duḥkha-trāsāparādhādyair anaurjityaṁ tu dīnatā |**

**cāṭu-kṛn-māndya-mālinya-cintāṅga-jaḍimādi-kṛt ||21||**

tatra **duḥkhena**, yathā śrī-daśame (10.51.57)—

ciram iha vṛjinārtas tapyamāno’nutāpair

avitṛṣa-ṣaḍa-mitro labdha-śāntiḥ kathaṅcit |

śaraṇada samupetas tvat-padābjaṁ parātmann

abhayam ṛtam aśokaṁ pāhi māpannam īśa ||22||

**trāsena**, yathā prathame (1.8.10) —

abhidravati mām īśa śaras taptāyaso vibho |

kāmaṁ dahatu māṁ nātha mā me garbho nipātyatām ||23||

**aparādhena**, yathā śrī-daśame (10.14.10) —

ataḥ kṣamasvācyuta me rajo-bhuvo

hy ajānatas tvat-pṛthagīśa-māninaḥ

ajāvalepāndhatamo’ndhacakṣuṣa

eṣo’nukampyo mayi nāthavān iti ||24||

**ādya-śabdena lajjayāpi**, yathā tatraiva (10.22.14)—

mā’nayaṁ bhoḥ kṛthās tvāṁ tu nanda-gopa-sutaṁ priyam |

jānīmo’ṅga vraja-ślāghyaṁ dehi vāsāṁsi vepitāḥ ||25||

atha (4) **mlāniḥ—**

**ojaḥ somātmakaṁ dehe bala-puṣṭi-kṛd asya tu |**

**kṣayāccham ādhi-raty-ādyair glānir niṣprāṇatā matā |**

**kampāṅga-jāḍya-vaivarṇya-kārśya-dṛg-bhramaṇādi-kṛt ||26||**

**tatra śrameṇa**, yathā—

āghūrṇan-maṇi-valayojjvala-prakoṣṭhā

goṣṭhāntar-madhuripu-kīrti-nartitauṣṭhī |

lolākṣī dadhi-kalasaṁ viloḍayantī

kṛṣṇāya klama-bhara-niḥspṛhā babhūva ||27||

yathā vā—

gumphituṁ nirupamāṁ vana-srajaṁ

cāru puṣpa-paṭalaṁ vicinvatī |

durgame klama-bharātidurbalā

kānane kṣaṇam abhūn mṛgekṣaṇā ||28||

**ādhinā**, yathā—

sā rasa-vyatikareṇa vihīnā

kṣīṇa-jīvanatayoccala-haṁsā |

mādhavādya viraheṇa tavāmbā

śuṣyati sma sarasī śucineva ||29||

**ratyā**, yathā rasa-sudhākare (2.13f)—

ati-prayatnena ratānta-tāntā

kṛṣṇena talpāvaropitā sā |

ālambya tasyaiva karaṁ kareṇa

jyotsnā-kṛtānandam alindam āpa ||30||

atha (5) **śramaḥ—**

**adhva-nṛtya-ratādy-utthaḥ khedaḥ śrama itīryate |**

**nidrā-svedāṅga-saṁmarda-jṛmbhāśvāsādi-bhāg asau ||31||**

atha **adhvano**, yathā—

kṛtāgasaṁ putram anuvrajantī

vrajājirāntar vraja-rāja-rājñī |

pariskhalat-kuntala-bandhaneyaṁ

babhūva gharmāmbu-karambitāṅgī ||32||

**nṛtyādeḥ**, yathā—

vistīryottaralita-hāram aṅga-hāraṁ

saṅgītonmukha-mukharair vṛtaḥ suhṛdbhiḥ |

asvidyad viracita-nanda-sūnur vā

kurvāṇas taṭa-bhuvi tāṇḍavāni rāmaḥ ||33||

**ratād**, yathā śrī-daśame (10.33.20)—

tāsām ativihāreṇa śrāntānāṁ vadanāni saḥ |

prāmṛjat karuṇaḥ premṇā śantamenāṅga pāṇinā ||34||

atha (6) **madaḥ**—

**viveka-hara ullāso madaḥ sa dvi-vidho mataḥ |**

**madhu-pāna-bhavo’naṅga-vikriyā-bhara-jo’pi ca |**

**gaty-aṅga-vāṇī-skhalana-dṛg-ghūrṇā-raktimādi-kṛt ||35||**

tatra **madhu-pāna-bhavo**, yathā lalita-mādhave (5.41)—

bile kva nu vililyire nṛpa-pipīlikāḥ pīḍitāḥ

pinasmi jagad-aṇḍakaṁ nanu hariḥ krudhaṁ dhāsyati |

śacī-gṛha-kuraṅga re hasasi kiṁ tvam ity unnadann

udeti mada-ḍambara-skhalita-cūḍam agre halī ||36||

yathā vā prācām[[12]](#footnote-13)—

bha-bha-bhramati medinī la-la-landate candramāḥ

kṛ-kṛṣṇa vavada drutaṁ ha-ha-hasanti kiṁ vṛṣṇayaḥ |

sisīdhu mu-mu-muñca me pa-pa-pa-pāna-pātre sthitaḥ

mada-skhalitam ālapan hala-dharaḥ śriyaḥ vaḥ kriyāt ||37||

**uttamas tu madāc chete madhyo hasati pāyati |**

**kaniṣṭhaḥ krośati svairaṁ puruṣaṁ vakti roditi ||38||**

**mado’pi tri-vidhaḥ proktas taruṇādi-prabhedataḥ |**

**atra nātyupayogitvād vistārya na hi varṇitaḥ ||39||**

**anaṅga-vikriyā-bharajo**, yathā—

vrajapati-sutam agre vikṣya bhugnībhavad-bhrūr

bhramati hasati rodity āsyam antardadhāti |

pralapati muhur ālīṁ vandate paśya vṛnde

nava-madana-madāndhā hanta gāndharvikeyam ||40||

atha (7) **garvaḥ—**

**saubhāgya-rūpa-tāruṇya-guṇa-sarvottamāśrayaiḥ |**

**iṣṭa-lābhādinā cānya-helanaṁ garva īryate ||41||**

**atra solluṇṭha-vacanaṁ līlānuttara-dāyitā |**

**svāṅgekṣā nihnavo’nyasya vacanāśravaṇādayaḥ ||42||**

tatra **saubhāgyena**, yathā śrī-kṛṣṇa-karṇāmṛte (3.93)—

hastam utkṣipya yāto’si balāt kṛṣṇa kim adbhutam |

hṛdayād yadi niryāsi pauruṣaṁ gaṇayāmi te ||43||

**rūpa-tāruṇyena**, yathā—

yasyāḥ svabhāva-madhurāṁ pariṣevya mūrtiṁ

dhanyā babhūva nitarām api yauvana-śrīḥ |

seyaṁ tvayi vraja-vadhū-śata-bhukta-mukte

dṛk-pātam ācaratu kṛṣṇa kathaṁ sakhī me ||44||

**guṇena**, yathā—

gumphantu gopāḥ kusumaiḥ sugandhibhir

dāmāni kāmaṁ dhṛta-rāmaṇīyakaiḥ |

nidhāsyate kintu sa-tṛṣṇam agrataḥ

kṛṣṇo madīyāṁ hṛdi vismitaḥ srajam ||45||

**sarvottamāśrayeṇa**, yathā śrī-daśame (10.2.33)

tathā na te mādhava tāvakāḥ kvacid

bhraśyanti mārgāt tvayi baddha-sauhṛdāḥ

tvayābhiguptā vicaranti nirbhayā

vināyakānīkapa-mūrdhasu prabho ||46||

**iṣṭa-lābhena**, yathā—

vṛndāvanendra bhavataḥ paramaṁ prasādam

āsādya nandita-matir muhur uddhato’smi |

āśaṁsate muni-manoratha-vṛtti-mṛgyāṁ

vaikuṇṭha-nātha-karuṇām api nādya cetaḥ ||47||

atha (8) **śaṅkā—**

**svīya-cauryāparādhādeḥ para-krauryāditas tathā |  
svāniṣṭotprekṣaṇaṁ yat tu sā śaṅkety abhidhīyate |**

**atrāsya-śoṣa-vaivarṇya-dik-prekṣā-līnatādayaḥ ||48||**

**tatra cauryād**, yathā—

sa-tarṇakaṁ ḍimbha-kadambakaṁ haran

sa-dambham ambhoruha-sambhavas tadā |

tirobhaviṣyan haritaś calekṣaṇair

aṣṭābhir aṣṭau haritaḥ samīkṣate ||49||

yathā vā—

syamantakaṁ hanta vamantam arthaṁ

nihnutya dūre yad ahaṁ prayātaḥ |

avadyam adyāpi tad eva karma

śarmāṇi citte mama nirbhinatti ||50||

**aparādhād**, yathā—

tad-avadhi malino’si nanda-goṣṭhe

yad-avadhi vṛṣṭim acīkaraḥ śacīśa |

śṛṇu hitam abhitaḥ prapadya kṛṣṇaṁ

śriyam aviśaṅkam alaṅkuru tvam aindrīm ||51||

**para-krauryeṇa**, yathā padyāvalyām (331)—

prathayati na tathā mamārtim uccaiḥ

sahacari vallava-candra-viprayogaḥ |

kaṭubhir asura-maṇḍalaiḥ parīte

danujapater nagare yathāsya vāsaḥ ||52||

**śaṅkā tu pravara-strīṇāṁ bhīrutvād bhaya-kṛd bhavet ||53||**

atha (9) **trāsaḥ—**

**trāsaḥ kṣobho hṛdi taḍid-ghora-sattvogra-nisvanaiḥ |**

**pārśvasthālamba-romāñca-kampa-stambha-bhramādi-kṛt ||54||**

tatra **taḍitā**, yathā—

bāḍhaṁ niviḍayā sadyas taḍitā tāḍitekṣaṇaḥ |

rakṣa kṛṣṇeti cukrośa ko’pi gopī-stanandhayaḥ ||55||

**ghora-sattvena**, yathā—

adūram āseduṣi vallavāṅganā

svaṁ puṅgavīkṛtya surāri-puṅgave |

kṛṣṇa-bhrameṇāśu taraṅgad-aṅgikā

tamālam āliṅgya babhūva niścalā ||56||

**ugra-nisvanena**, yathā—

ākarṇya karṇa-padavī-vipadaṁ yaśodā

visphūrjitaṁ diśi diśi prakaṭaṁ vṛkāṇām |

yāmān nikāma-caturā caturaḥ sva-putraṁ

sā netra-catvara-caraṁ ciram ācacāra ||57||

**gātrotkampī manaḥ-kampaḥ sahasā trāsa ucyate |**

**pūrvāpara-vicārotthaṁ bhayaṁ trāsāt pṛthag bhavet ||58||**

atha (10) **āvegaḥ—**

**cittasya sambhramo yaḥ syād āvego’yaṁ sa cāṣṭadhā |  
priyāpriyānala-marud-varṣotpāta-gajāritaḥ ||59||**

**priyotthe pulakaḥ sāntvaṁ cāpalyābhyudgamādayaḥ |**

**apriyotthe tu bhū-pāta-vikrośa-bhramaṇādayaḥ ||60||**

**vyatyasta-gati-kampākṣi-mīlanāsrādayo’gnije |**

**vātaje’jāvṛti-kṣipra-gati-dṛṅ-mārjanādayaḥ ||61||**

**vṛṣṭijo dhāvana-cchatra-gātra-saṅkocanādi-kṛt |**

**autpāte mukha-vaivarṇya-vismayo’kaṇṭhitādayaḥ ||62||**

**gāje palāyanotkampa-trāsa-pṛṣṭhekṣaṇādayaḥ |**

**arijo varma-śastrādi-grahāpasaraṇādikṛt ||63||**

atra **priya-darśanajo**, yathā—

prekṣya vṛndāvanāt putram āyāntaṁ prasnuta-stanī |

saṅkulā pulakair āsīd ākulā gokuleśvarī ||64||

**priya-śravaṇajo**, yathā śrī-daśame (10.23.18)—

śrutvācyutam upāyātaṁ nityaṁ tad-darśanotsukāḥ |

tat-kathākṣipta-manaso babhūvur jāta-sambhramāḥ ||65||

**apriya-darśanajo**, yathā—

kim idaṁ kim idaṁ kim etad uccair

iti ghora-dhvani-ghūrṇitā lapantī |

niśi vakṣati vīkṣya pūtanāyās

tanayaṁ bhrāmyati sambhramād yaśodā ||66||

**apriya-śravaṇajo**, yathā—

niśamya putraṁ kraṭatos taṭānte

mahījayor madhyagam ūrdhva-netrā |

ābhīra-rājñī hṛdi sambhrameṇa

biddhā vidheyaṁ na vidāñcakāra ||67||

**agnijo**, yathā—

dhīr vyagrājani naḥ samasta-suhṛdāṁ tāṁ prāṇa-rakṣā-maṇiṁ

gavyā gauravataḥ samīkṣya niviḍe tiṣṭhantam antar-vane |

vahniḥ paśya śikhaṇḍa-śekhara kharaṁ muñcann akhaṇḍa-dhvaniṁ

dīrghābhiḥ sura-dīrghikāmbu-laharīm arcibhir ācāmati ||68||

**vātajo**, yathā—

pāṁśu-prārabdha-ketau bṛhad-aṭavi-kuṭonmāthi-śauṭīrya-puñje

bhāṇḍīroddaṇḍa-śākhā-bhuja-tatiṣu gate tāṇḍavācārya-caryām |

vāta-vrāte karīṣaṅ-kaṣatara-śikhare śārkare jhātkariṣṇau

kṣauṇyām aprekṣya putraṁ vrajapati-gṛhiṇī paśya sambambhramīti ||69||

**varṣajo**, yathā śrī-daśame (10.25.11)—

atyāsārātivātena paśavo jāta-vepanāḥ |

gopā gopyaś ca śītārtā govindaṁ śaraṇaṁ yayuḥ ||70||

yathā vā—

samam uru-karakābhir danti-śuṇḍā-sapiṇḍāḥ

pratidiśam iha goṣṭhe vṛṣṭi-dhārāḥ patanti |

ajaniṣata yuvāno’py ākulās tvaṁ tu bālaḥ

sphuṭam asi tad-agārān mā sma bhūr niryiyāsuḥ ||71||

**utpātajo**, yathā—

kṣitir ativipulā ṭalaty akasmād

upari ghuranti ca hanta ghoram ulkāḥ |

mama śiśur ahi-dūṣitārka-putrī-

taṭam aṭatīty adhunā kim atra kuryām ||72||

**gājo**, yathā—

apasarāpasara tvarayā gurur

mudira-sundara he purataḥ karī |

mradima-vīkṣaṇatas tava naś calaṁ

hṛdayam āvijate pura-yoṣitām ||73||

**gajena duṣṭa-sattvo’nyaḥ paśv-ādir upalakṣyate ||74||**

yathā vā—

caṇḍāṁśos turagān saṭāgra-naṭanair āhatya vidrāvayan

drāg andhaṅkaraṇaḥ surendra-sudṛśāṁ goṣṭhoddhūtaiḥ pāṁśubhiḥ |

pratyāsīdatu mat-puraḥ sura-ripur garvāndham arvākṛtir

dragiṣṭhe muhur atra jāgrati bhuje vyagrāsi mātaḥ katham ||75||

**arijo**, yathā lalita-mādhave (2.29)—

sthūlas tāla-bhujān natir giritaṭī-vakṣāḥ kva yakṣādhamaḥ

kvāyaṁ bāla-tamāla-kandala-mṛduḥ kandarpa-kāntaḥ śiśuḥ |

nāsty anyaḥ saha-kāritā-paṭur iha prāṇī na jānīmahe

hā goṣṭheśvari kīdṛg adya tapasāṁ pākas tavonmīlati ||76||

yathā vā tatraiva (5.30)—

saptiḥ saptī ratha iha rathaḥ kuñjaro me

tūṇas tūṇo dhanur uta dhanur bhoḥ kṛpāṇī kṛpāṇī |

kā bhīḥ kā bhīr ayam ayam ahaṁ hā tvaradhvaṁ tvaradhvaṁ

rājñaḥ putrī bata hṛta-hṛtā kāminā vallavena ||77||

**āvegābhāsa evāyaṁ parāśrayatāpi cet |**

**nāyakotkarṣa-bodhāya tathāpy atra nidarśitaḥ ||78||**

atha (11) **unmādaḥ—**

**unmādo hṛd-bhramaḥ prauḍhānandāpad-virahādijaḥ ||79||**

**atrāṭṭa-hāso naṭanaṁ saṅgītaṁ vyartha-ceṣṭitam |**

**pralāpa-dhāvana-krośa-viparīta-kriyādayaḥ ||80||**

tatra **prauḍhānandād**, yathā karṇāmṛte (2.25)—

rādhā punātu jagad acyuta-datta-cittā

manthānakaṁ vidadhatī dadhi-rikta-pātre |

yasyāḥ stana-stavaka-cañcala-locanālir

devo’pi ruddha-hṛdayo dhavalaṁ dudoha ||81||

**āpado**, yathā—

paśūn api kṛtāñjalir namati māntrikā ity alaṁ

tarūn api cikitsakā iti viṣauṣadhaṁ pṛcchati |

hradaṁ bhujaga-bhairavaṁ hari hari praviṣṭe harau

vrajendra-gṛhiṇī muhur bhrama-mayīm avasthāṁ gatā ||82||

**virahād**, yathā śrī-daśame (10.30.4)—

gāyantya uccair amum eva saṁhatā

vicikyur unmattakavad vanād vanam |

papracchur ākāśavad antaraṁ bahir

bhūteṣu santaṁ puruṣaṁ vanaspatīn ||83||

**unmādaḥ pṛthag ukto’yaṁ vyādhiṣv antarbhavann api |**

**yat tatra vipralambhādau vaicitrīṁ kurute parām ||84||**

**adhirūḍhe mahā-bhāve mohanatvam upāgate |**

**avasthāntaram āpto’sau divyonmāda itīryate ||85||**

atha (12) **apasmāraḥ—**

**duḥkhottha-dhātu-vaiṣamyādy-udbhūtaś citta-viplavaḥ |**

**apasmāro’tra patanaṁ dhāvanāsphoṭana-bhramāḥ |**

**kampaḥ phena-srutir bāhu-kṣepaṇa-vikrośanādayaḥ ||86||**

yathā—

phenāyate pratipadaṁ kṣipate bhujormim

āghūrṇate luṭhati kujati līyate ca |

ambā tavādya virahe ciram amburāja-

beleva vṛṣṇi-tilaka vraja-rāja-rājñī ||87||

yathā vā—

śrutvā hanta hataṁ tvayā yadu-kulottaṁsātra kaṁsāsuraṁ

daityas tasya suhṛttamaḥ pariṇatiṁ ghorāṁ gataḥ kām api |

lālā-phena-kadamba-cumbita-mukha-prāntas taraṅgad-bhujo

ghūrṇann arṇava-sīmni maṇḍalatayā bhrāmyan na viśrāmyati ||88||

**unmādavad iha vyādhi-viśeṣo’py eṣa varṇitaḥ |**

**parāṁ bhayānakābhāse yat karoti camatkṛtim ||89||**

atha (13) **vyādhiḥ—**

**doṣodreka-viyogādyair vyādhayo ye jvarādayaḥ |**

**iha tat-prabhavo bhāvo vyādhir ity abhidhīyate |**

**atra stambhaḥ ślathāṅgatva-śvāsottāpa-klamādayaḥ ||90||**

yathā—

tava cira-viraheṇa prāpya pīḍām idānīṁ

dadhad-uru-jaḍimāni dhmāpitāny aṅgakāni |

śvasita-pavana-dhāṭī-ghaṭṭita-ghrāṇa-vāṭaṁ

luṭhati dharaṇi-pṛṣṭhe goṣṭha-vāṭī-kuṭumbam ||91||

atha (14) **mohaḥ—**

**moho hṛn-mūḍhatā harṣād viśleṣād bhayatas tathā |  
viṣādādeś ca tatra syād dehasya patanaṁ bhuvi |**

**śūnyendriyatvaṁ bhramaṇaṁ tathā niśceṣṭatā-mayaḥ ||92||**

tatra **harṣād**, yathā śrī-daśame (10.12.44)—

itthaṁ sma pṛṣṭaḥ sa tu bādarāyaṇis

tat-smāritānanta-hṛtākhilendriyaḥ |

kṛcchrāt punar labdha-bahir-dṛśiḥ śanaiḥ

pratyāha taṁ bhāgavatottamottamam ||93||

yathā vā—

nirucchvasita-rītayo vighaṭitākṣipa-kṣma-kriyā

nirīha-nikhilendriyāḥ pratinivṛtta-cid-vṛttayaḥ |

avekṣya kuru-maṇḍale rahasi puṇḍarīkekṣaṇaṁ

vrajāmbuja-dṛśo’bhajan kanaka-śālabhañjī-śriyam ||94||

**viśleṣād**, yathā haṁsadūte (4)—

kadācit khedāgniṁ vighaṭayitum antar-gatam asau

sahālībhir lebhe taralita-manā yāmuna-taṭīm |

cirād asyāś cittaṁ paricita-kuṭīra-kalanād

avasthā tastāra sphuṭam atha suṣupteḥ priya-sakhī ||95||

**bhayād**, yathā—

mukundam āviṣkṛta-viśva-rūpaṁ

nirūpayan vānara-varya-ketuḥ |

karāravindāt purataḥ skhalantaṁ

na gāṇḍīvaṁ khaṇḍita-dhīr viveda ||96||

**viṣādād**, yathā śrī-daśame (10.11.49)—

kṛṣṇaṁ mahā-baka-grastaṁ dṛṣṭvā rāmādayo’rbhakāḥ |

babhūvur indriyāṇīva vinā prāṇaṁ vicetasaḥ ||97||

**asyānyatrātma-paryante syāt sarvatraiva mūḍhatā |**

**kṛṣṇa-sphūrti-viśeṣas tu na kadāpy atra līyate ||98||**

atha (15) **mṛtiḥ—**

**viṣāda-vyādhi-santrāsa-samprahāra-klamādibhiḥ |**

**prāṇa-tyāgo mṛtis tasyām avyaktākṣara-bhāṣaṇam |**

**vivarṇa-gātratā-śvāsa-māndya-hikkādayaḥ kriyāḥ ||99||**

yathā—

anullāsa-śvāsā muhur asaralottānita-dṛśo

vivṛṇvantaḥ kāye kim api nava-vaivarṇyam abhitaḥ |

harer nāmāvyaktīkṛtam alaghu-hikkā-laharībhiḥ

prajalpantaḥ prāṇān jahati mathurāyāṁ sukṛtinaḥ ||100||

yathā vā—

viramad-alaghu-kaṇṭhodghoṣa-ghutkāra-cakrā

kṣaṇa-vighaṭita-tāmyad-dṛṣṭi-khadyota-dīptiḥ |

hari-mihira-nipīta-prāṇa-gāḍhāndhakārā

kṣayam agamad akasmāt pūtanā kāla-rātriḥ ||101||

**prāyo’tra maraṇāt pūrvā citta-vṛttir mṛtir matā |**

**mṛtir atrānubhāvaḥ syād iti kenacid ucyate |**

**kintu nāyaka-vīryārthaṁ śatrau maraṇam ucyate ||102||**

atha (16) **ālasyam—**

**sāmarthyasyāpi sad-bhāve kriyānunmukhatā hi yā |**

**tṛpti-śramādi-sambhūtā tad-ālasyam udīryate ||103||**

**atrāṅga-bhajo jṛmbhā ca kriyā dveṣo’kṣi-mardanam |**

**śayyāsanaika-priyatā tandrā-nidrādayo’pi ca ||104||**

tatra **tṛpter,** yathā—

viprāṇāṁ nas tathā tṛptir āsīd govardhanotsave |

nāśīrvāde’pi gopendra yathā syāt prabhaviṣṇutā ||105||

**śramād,** yathā—

suṣṭhu niḥsaha-tanuḥ subalo’bhūt

prītaye mama vidhāya niyuddham |

moṭayantam abhito nijam aṅgaṁ

nāhavāya sahasāhvayatām amum ||106||

atha (17) **jāḍyam—**

**jāḍyam apratipattiḥ syād iṣṭāniṣṭha-śrutīkṣaṇaiḥ |**

**virahādyaiś ca tan-mohāt pūrvāvasthāparāpi ca |**

**atrānimiṣatā tūṣṇīm-bhāva-vismaraṇādayaḥ ||107||**

tatra **iṣṭa-śrutyā**, yathā śrī-daśame (10.21.13)—

gāvaś ca kṛṣṇamukha-nirgata-veṇu-gīta-

pīyūṣam uttabhita-karṇa-puṭaiḥ pibantyaḥ |

śāvāḥ snuta-stana-payaḥ-kavalāḥ sma tasthur

govindam ātmani dṛśāśru-kulāḥ spṛśantyaḥ ||108||

**aniṣṭa-śrutyā**, yathā—

ākalayya parivartita-gotrāṁ

keśavasya giram arpita-śalyām |

biddha-dhīr adhika-nirnimiṣākṣī-

lakṣmaṇā kṣaṇam avartata tūṣṇīm ||109||

**iṣṭekṣaṇena**, yathā śrī-daśame (10.71.40)—

govindaṁ gṛham ānīya deva-deveśam ādṛtaḥ |

pūjāyāṁ nāvidat kṛtyaṁ pramādopahato nṛpaḥ ||110||

**aniṣṭekṣaṇena**, yathā tatraiva (10.39.36)—

yāvad ālakṣyate ketur yāvad reṇū rathasya ca |

anuprasthāpitātmāno lekhyānīvopalakṣitāḥ ||111||

**viraheṇa,** yathā—

mukunda viraheṇa te vidhuritāḥ sakhāyaś cirād

alaṅkṛtibhir ujjhitā bhuvi niviśya tatra sthitāḥ |

skhalan-malina-vāsasaḥ śavala-rukṣa-gātra-śriyaḥ

sphuranti khala-devala-dvija-gṛhe surārcā iva ||112||

atha (18) **vrīḍā—**

**navīna-saṅgamākārya-stavāvajñādinā kṛtā |**

**adhṛṣṭatā bhaved vrīḍā tatra maunaṁ vicintanam |**

**avaguṇṭhana-bhū-lekhau tathādhomukhatādayaḥ ||113||**

tatra **navīna-saṅgamena**, yathā padyāvalyām (198)—

govinde svayam akaroḥ saroja-netre

premāndhā vara-vapur arpaṇaṁ sakhi |

kārpaṇyaṁ na kuru darāvaloka-dāne

vikrīte kariṇi kim aṅkuśe vivādaḥ ||114||

**akāryeṇa**, yathā—

tvam avāg iha mā śiraḥ kṛthā

vadanaṁ ca trapayā śacī-pate |

naya kalpa-taruṁ na cec chacīṁ

katham agre mukham īkṣayiṣyasi ||115||

**stavena**, yathā—

bhūri-sādguṇya-bhāreṇa stūyamānasya śauriṇā |

uddhavasya vyarociṣṭa namrī-bhūtaṁ tadā śiraḥ ||116||

**avajñayā**, yathā hari-vaṁśe (2.67.19)[[13]](#footnote-14) satyādevī-vākyam—

vasanta-kusumaiś citraṁ sadā raivatakaṁ girim |

priyā bhūtvā’priyā bhūtā kathaṁ drakṣyāmi taṁ punaḥ ||117||

atha (19) **avahitthā—**

**avahitthākāra-guptir bhaved bhāvena kenacit ||118||**

**atrāṅgādeḥ parābhyūha-sthānasya parigūhanam |**

**anyatrekṣā vṛthā-ceṣṭā vāg-bhaṅgīty-ādayaḥ kriyāḥ ||119||**

tathā coktam—

anubhāva-pidhānārtho’vahitthaṁ bhāva ucyate ||120||

tatra **jaihmyena**, yathā śrī-daśame (10.32.15)—

sabhājayitvā tam anaṅga-dīpanaṁ

sahāsa-līlekṣaṇa-vibhrama-bhruvā |

saṁsparśanenāṅka-kṛtāṅghri-hastayoḥ

saṁstutya īṣat kupitā babhāṣire ||121||

**dākṣiṇyena**, yathā—

sātrājitī-sadana-sīmani pārijāte

nīte praṇīta-mahasā madhusūdanena |

drāghīya-sīmani vidarbha-bhuvas taderṣyāṁ

sauśīlyataḥ kila na ko’pi vidāmbabhūva ||122||

**hriyā**, yathā prathame (1.11.33)—

tam ātmajair dṛṣṭibhir antarātmanā

duranta-bhāvāḥ parirebhire patim |

niruddham apy āsravad ambu netrayor

vilajjatīnāṁ bhṛgu-varya vaiklavāt ||123||

**jaihmya-hrībhyāṁ**, yathā—

kā vṛṣasyati taṁ goṣṭha-bhujaṅgaṁ kula-pālikā |

dūti yatra smṛte mūrtir bhītyā romāñcitā mama ||124||

**saujanyena**, yathā—

gūḍhā gābhīrya-sampadbhir mano-gahvara-garbhagā |

prauḍhāpy asyā ratiḥ kṛṣṇe durvitarkā parair abhūt ||125||

**gauraveṇa**, yathā—

govinde subala-mukhaiḥ samaṁ suhṛdbhiḥ

smerāsyaiḥ sphuṭam iha narma nirmimāṇe |

ānamrīkṛta-vadanaḥ pramoda-mugdho

yatnena smitam atha saṁvavāra patrī ||126||

**hetuḥ kaścid bhavet kaścid gopyaḥ kaścana gopanaḥ |**

**iti bhāva-trayasyātra viniyogaḥ samīkṣyate ||127||  
hetutvaṁ gopanatvaṁ ca gopyatvaṁ cātra sambhavet |**

**prāyeṇa sarva-bhāvānām ekaśo’nekaśo’pi ca ||128||**

atha (20) **smṛtiḥ—**

**yā syāt pūrvānubhūtārtha-pratītiḥ sadṛśekṣayā |**

**dṛḍhābhyāsādinā vāpi sā smṛtiḥ parikīrtitā |**

**bhaved atra śiraḥ-kampo bhrū-vikṣepādayo’pi ca ||129||**

tatra **sadṛśekṣaṇā**, yathā—

vilokya śyāmam ambhodam ambhoruha-vilocanā |

smāraṁ smāraṁ mukunda tvāṁ smāraṁ vikramam anvabhūt ||130||

**dṛḍhābhyāsena**, yathā—

praṇidhāna-vidhim idānīm akurvato’pi pramādato hṛdi me |

hari-pada-paṅkaja-yugalaṁ kvacit kadācit parisphurati ||131||

atha (21) **vitarkaḥ—**

**vimarṣāt saṁśayādeś ca vitarkas tūha ucyate |**

**eṣa bhrū-ksepaṇa-śiro’ṅguli-sañcālanādi-kṛt ||132||**

tatra **vimarṣād**, yathā vidagdha-mādhave (2.27)—

na jānīṣe mūrdhnaś cyutam api śikhaṇḍaṁ yad akhilaṁ

na kaṇṭhe yan mālyaṁ kalayasi purastāt kṛtam api |

tad unnītaṁ vṛndāvana-kuhara-līlā-kalabha he

sphuṭaṁ rādhā-netra-bhramara-vara vīryonnatir iyam ||133||

**saṁśayāt**, yathā—

asau kiṁ tāpiñcho na hi tad-amala-śrīr iha gatiḥ

payodaḥ kiṁ vāmaṁ na yad iha niraṅko himakaraḥ |

jagan-mohārambhoddhūra-madhura-vaṁśī-dhvanir ito

dhruvaṁ mūrdhany adrer vidhu-mukhi mukundo viharati ||134||

**vinirṇayānta evāyaṁ tarka ity ūcire pare ||135||**

atha (22) **cintā—**

**dhyānaṁ cintā bhaved iṣṭānāpty-aniṣṭāpti-nirmitam |**

**śvāsādhomukha-bhūlekha-vaivarṇyān nidratā iha |**

**vilāpottāpa-kṛśatā-bāṣpa-dainyādayo’pi ca ||136||**

tatra **iṣṭānāptyā**, yathā śrī-daśame (10.29.29)

kṛtvā mukhāny avaśucaḥ śvasanena śuṣyad

bimbādharāṇi caraṇena likhantyaḥ |

asrer upātta-masibhiḥ kuca-kuṅkumāni

tasthur mṛjantya uru-duḥkha-bharāḥ sma tūṣṇīm ||137||

yathā vā—

aratibhir atikramya kṣāmā pradoṣam adoṣa-dhīḥ

katham api cirād adhyāsīnā praghāṇam aghāntaka |

vidhūrita-mukhī ghūrṇaty antaḥ prasūs tava cintayā

kim ahaha gṛhaṁ krīḍā-lubdha tvayādya visasmare ||138||

**aniṣṭāptyā**, yathā—

gṛhiṇi gahanayāntaścintayonnidra-netrā

glapaya na mukha-padmaṁ tapta-bāṣpa-plavena |

nṛpa-puram anuvindan gāndineyena sārdhaṁ

tava sutam aham eva drāk parāvartayāmi ||139||

atha (23) **matiḥ—**

**śāstrādīnāṁ vicārottham artha-nirdhāraṇaṁ matiḥ ||140||**

**atra kartavya-karaṇaṁ saṁśaya-bhramayoś chidā |**

**upadeśaś ca śiṣyāṇām ūhāpohādayo’pi ca ||141||**

yathā pādme vaiśākha-māhātmye—

vyāmohāya carācarasya jagatas te te purāṇāgamās

tāṁ tām eva hi devatāṁ paramikāṁ jalpantu kalpāvadhi |

siddhānte punar eka eva bhagavān viṣṇuḥ samastāgama-

vyāpāreṣu vivecana-vyatikaraṁ nīteṣu niścīyate ||142||

yathā vā śrī-daśame (10.60.39)—

tvaṁ nyasta-daṇḍamunibhir gaditānubhāva

ātmātmadaś ca jagatām iti me vṛto’si |

hitvā bhavad-bhruva udīrita-kāla-vega-

dhvastāśiṣo’bja-bhavanākapatīn kuto’nye ||143||

atha (24) **dhṛtiḥ—**

**dhṛtiḥ syāt pūrṇatā jñāna-duḥkhābhāvottamāptibhiḥ |**

**aprāptātīta-naṣṭārthān abhisaṁśocanādi-kṛt ||144||**

tatra **jñānena**, yathā vairāgya-śatake (55) bhartṛhariḥ—

aśnīmahi vayaṁ bhikṣām āśāvāso vasīmahi |

śayīmahi mahī-pṛṣṭhe kurvīmahi kim īśvaraiḥ ||145||

**duḥkhābhāvena**, yathā—

goṣṭhaṁ ramā-keli-gṛhaṁ cakāsti

gāvaś ca dhāvanti paraḥ-parārdhāḥ |

putras tathā dīvyati divya-karmā

tṛptir mamābhūd gṛhamedhi-saukhye ||146||

**uttamāptyā**, yathā—

hari-līlā-sudhā-sindhos taṭam apy adhitiṣṭhataḥ |

mano mama catur-vargaṁ tṛṇāyāpi na manyate ||147||

atha (25) **harṣaḥ—**

**abhīṣṭekṣaṇa-lābhādi-jātā cetaḥ-prasannatā |**

**harṣaḥ syād iha romāñcaḥ svedo’śru mukha-phullatā |**

**āvegonmāda-jaḍatās tathā mohādayo’pi ca ||148||**

tatra **abhīṣṭekṣaṇena**, yathā śrī-viṣṇu-purāṇe [vi.pu. 5.17.25]—

tau dṛṣṭvā vikasad-vaktra-sarojaḥ sa mahāmatiḥ |

pulakāñcita-sarvāṅgas tadākrūro’bhavan mune ||149||

**abhīṣṭa-lābhena**, yathā śrī-daśame (10.33.12)—

tatraikāṁsagataṁ bāhuṁ kṛṣṇasyotpalasaurabham |

candanāliptam āghrāya hṛṣṭaromā cucumba ha ||150||

atha (26) **autsukyam—**

**kālākṣamatvam autsukyam iṣṭekṣāpti-spṛhādibhiḥ |**

**mukha-śoṣa-tvarā-cintā-niḥśvāsa-sthiratādikṛt ||151||**

tatra **iṣṭekṣā-spṛhayā**, yathā śrī-daśame (10.71.34)

prāptaṁ niśamya nara-locana-pāna-pātram

autsukya-viślathita-keśa-dukūla-baddhāḥ |

sadyo visṛjya gṛha-karma patīṁś ca talpe

draṣṭuṁ yayur yuvatayaḥ sma narendra-mārge ||152||

yathā vā, stavāvalyāṁ śrī-rādhikāṣṭake (14.7)—

prakaṭita-nija-vāsaṁ snigdha-veṇu-praṇādair

druta-gati harim ārāt prāpya kuñje smitākṣī |

śravaṇa-kuhara-kaṇḍuṁ tanvatī namra-vaktrā

snapayati nija-dāsye rādhikā māṁ kadā nu ||153||

**iṣṭāpti-spṛhayā**, yathā—

narma-karmaṭhatayā sakhī-gaṇe

drāghayaty aghaharāgrataḥ kathām |

gucchaka-grahaṇa-kaitavād asau

gahvaraṁ druta-pada-kramaṁ yayau ||154||

atha (27) **augryam—**

**aparādha-durukty-ādi- jātaṁ caṇḍatvam ugratā |**

**vadha-bandha-śiraḥ-kampa-bhartsanottāḍanādi-kṛt ||155||**

tatra **aparādhād**, yathā—

sphurati mayi bhujaṅgī-garbha-viśraṁsi-kīrtau

viracayati mad-īśe kilbiṣaṁ kāliyo’pi |

huta-bhuji bata kuryāṁ jāṭhare vauṣaḍ enaṁ

sapadi danuja-hantuḥ kintu roṣād bibhemi ||156||

**duruktito**, yathā sahadevoktiḥ—

prabhavati vibudhānām agrimasyāgra-pūjāṁ

na hi danuja-ripor yaḥ prauṅdha-kīrter visoḍhum |

kaṭutara-yama-daṇḍoddaṇḍa-rocir mayāsau

śirasi pṛthuni tasya nyasyate savya-pādaḥ ||157||

yathā vā baladevoktiḥ—

ratāḥ kila nṛpāsane kṣitipa-lakṣa-bhuktojjhite

khalāḥ kuru-kulādhamāḥ prabhum ajāṇḍa-koṭiṣv amī |

hahā bata viḍambanā śiva śivādya naḥ śṛṇvatāṁ

haṭhād iha kaṭākṣayanty akhila-vandyam apy acyutam ||158||

atha (28) **amarṣaḥ—**

**adhikṣepāpamānādeḥ syād amarṣo’sahiṣṇutā ||159||**

**tatra svedaḥ śiraḥkampo vivarṇatvaṁ vicintanam |**

**upāyānveṣaṇākrośa-vaimukhyottāḍanādayaḥ ||160||**

tatra **adhikṣepād**, yathā vidagdha-mādhave (2.53)—

nirdhautānām akhila-dharaṇī-mādhurīṇāṁ dhūrīṇā

kalyāṇī me nivasati vadhūḥ paśya pārśve navoḍhā |

antargoṣṭhe caṭula naṭayann atra netra-tribhāgaṁ

niḥśaṅkas tvaṁ bhramasi bhavitā nākulatvaṁ kuto me ||161||

**apamānād**, yathā padmoktiḥ—

kadamba-vana-taskara drutam apehi kiṁ cāṭubhir

jane bhavati mad-vidhe paribhavo hi nātaḥ paraḥ |

tvayā vraja-mṛgī-dṛśāṁ sadasi hanta candrāvalī

varāpi yad ayogyayā sphuṭam adūṣi tārākhyayā ||162||

**ādi-śabdād vañcanād api**, yathā śrī-daśame (10.31.16)—

pati-sutānvaya-bhārtṛ-bāndhavān

ativilaṅghya te’nty acyutāgatāḥ |

gati-vidas tavodgīta-mohitāḥ

kitava yoṣitaḥ kas tyajen niśi ||163||

atha (29) **asūyā—**

**dveṣaḥ parodaye’sūyānya-saubhāgya-guṇādibhiḥ |**

**tatrerṣyānādarākṣepā doṣāropo guṇeṣv api |**

**apavṛttis tiro-vīkṣā bhruvor bhaṅguratādayaḥ ||164||**

tatra **anya-saubhāgyena**, yathā padyāvalyām (302)[[14]](#footnote-15)—

mā garvam udvaha kapola-tale cakāsti

kṛṣṇa-svahasta-likhitā nava-mañjarīti |

anyāpi kiṁ na sakhi bhājanam īdṛśīnāṁ

vairī na ced bhavati vepathur antarāyaḥ ||165||

yathā vā śrī-daśame (10.30.30)—

tasyā amūni naḥ kṣobhaṁ kurvanty uccaiḥ padāni yat |

yaikāpahṛtya gopīnāṁ raho bhuṅkte’cyutādharam ||166||

**guṇena**, yathā—

svayaṁ parājayaṁ prāptān kṛṣṇa-pakṣān vijitya naḥ |

baliṣṭhā bala-pakṣāś ced durbalāḥ ke tataḥ kṣitau ||167||

atha (30) **cāpalyam—**

**rāga-dveṣādibhiś citta-lāghavaṁ cāpalaṁ bhavet |**

**tatrāvicāra-pāruṣya-svacchandācaraṇādayaḥ ||168||**

tatra **rāgeṇa**, yathā śrī-daśame (10.52.41)—

śvo bhāvini tvam ajitodvahane vidarbhān

guptaḥ sametya pṛtanā-patibhiḥ parītaḥ |

nirmathya caidya-magadheśa-balaṁ prasahya

māṁ rākṣasena vidhinodvaha vīrya-śulkām ||169||

**dveṣeṇa**, yathā—

vaṁśī-pūreṇa kālindyāḥ sindhuṁ vindatu vāhitā |

guror api puro nīvīṁ yā bhraṁśayati subhruvām ||170||

atha (31) **nidrā—**

**cintālasya-nisarga-klamādibhiś citta-mīlanaṁ nidrā |**

**tatrāṅga-bhaṅga-jṛmbhā-jāḍya-śvāsākṣi-mīlanāni syuḥ ||171||**

tatra **cintayā**, yathā—

lohitāyati mārtaṇḍe veṇu-dhvanim aśṛṇvatī |

cintayākrānta-hṛdayā nidadrau nanda-gehinī ||172||

**ālasyena**, yathā—

dāmodarasya bandhana-karmabhir atiniḥsahāṅga-latikeyam |

dara-vighūrṇitottamāṅgā kṛtāṅga-bhaṅgā vrajeśvarī sphurati ||173||

**nisargeṇa**, yathā—

aghahara tava vīrya-proṣitāśeṣa-cintāḥ

parihṛta-gṛha-vāstu-dvāra-bandhānubaddhāḥ |

nija-nijam iha rātrau prāṅganaṁ śobhayantaḥ

sukham avicalad-aṅgāḥ śerate paśya gopāḥ ||174||

**klamena**, yathā—

saṅkrānta-dhātu-citrā suratānte sā nitānta-tāntā’dya |

vakṣasi nikṣiptāṅgī harer viśākhā yayau nidrām ||175||

**yuktāsya sphūrti-mātreṇa nirviśeṣeṇa kenacit |**

**hṛn-mīlanāt puro’vasthā nidrā bhakteṣu kathyate ||176||**

atha (32) **suptiḥ—**

**suptir nidrā-vibhāvā syān nānārthānubhavātmikā |**

**indriyoparati-śvāsa-netra-saṁmīlanādi-kṛt ||177||**

yathā—

kāmaṁ tāmarasākṣa keli-vitatiḥ prāduṣkṛtā śaiśavī

darpaḥ sarpa-pates tad asya tarasā nirdhūyatām uddhūraḥ |

ity utsvapna-girā cirād yadu-sabhāṁ vismāpayan smerayan

niḥśvāsena darottaraṅgad-udaraṁ nidrāṁ gato lāṅgalī ||178||

atha (33) **bodhaḥ—**

**avidyā-moha-nidrāder dhvaṁsodbodhaḥ prabuddhatā ||179||**

tatra **avidyā-dhvaṁsataḥ—**

**avidyā-dhvaṁsato bodho vidyodaya-puraḥsaraḥ |**

**aśeṣa-kleśa-viśrānti-svarūpāvagamādi-kṛt ||180||**

yathā—

vindan vidyā-dīpikāṁ sva-svarūpaṁ

buddhvā sadyaḥ satya-vijñāna-rūpam |

niṣpratyūhas tat paraṁ brahma mūrtaṁ

sāndrānandākāram anveṣayāmi ||181||

**moha-dhvaṁsataḥ—**

**bodho moha-kṣayāc chabda-gandha-sparśa-rasair hareḥ |**

**dṛg-unmīlana-romāñca-dharotthānādi-kṛd bhavet ||182||**

tatra **śabdena**, yathā—

prathama-darśana-rūḍha-sukhāvalī-

kavalitendriya-vṛttir abhūd iyam |

agha-bhidaḥ kila nāmny udite śrutau

lalitayodamimīlad ihākṣiṇī ||183||

**gandhena**, yathā—

aciram agha-hareṇa tyāgataḥ srasta-gātrī

vana-bhuvi śavalāṅgī śānta-niḥśvāsa-vṛttiḥ |

prasarati vana-mālā saurabhe paśya rādhā

pulakita-tanur eṣā pāṁśu-puñjād udasthāt ||184||

**sparśena**, yathā—

asau pāṇi-sparśo madhura-masṛṇaḥ kasya vijayī

viśīryantyāḥ saura-pulina-vanam ālokya mama yaḥ |

durantām uddhūya prasabham abhito vaiśasa-mayīṁ

drutaṁ mūrcchām antaḥ sakhi sukha-mayīṁ pallavayati ||185||

**rasena**, yathā—

antarhite tvayi balānuja rāsa-kelau

srastāṅga-yaṣṭir ajaniṣṭa sakhī visaṁjñā |

tāmbūla-carvitam avāpya tavāmbujākṣī

nyastaṁ mayā mukha-puṭe pulakojjvalāsīt ||186||

**nidrādhvaṁsataḥ—**

**bodho nidrākṣayāt svapna-nidrā-pūrti-svanādibhiḥ |**

**tatrākṣi-mardanaṁ śayyā-mokṣo’ṅga-valanādayaḥ ||187||**

tatra **svapnena**, yathā—

iyaṁ te hāsa-śrīr viramatu vimuñcāñcalam idaṁ

na yāvad-vṛddhāyai sphuṭam abhidadhe tvac-caṭulatām |

iti svapne jalpanty aciram avabuddhā gurum asau

puro dṛṣṭvā gaurī namita-mukha-bimbā muhur abhūt ||188||

**nidrā-pūrtyā**, yathā—

dūtī cāgāt tad-āgāraṁ jajāgāra ca rādhikā |

tūrṇaṁ puṇyavatīnāṁ hi tanoti phalam udyamaḥ ||189||

**svanena**, yathā—

dūrād vidrāvayan nidrā-marālīr gopa-subhruvām |

sāraṅga-raṅgadaṁ reje veṇu-vārida-garjitam ||190||

**iti bhāvās trayas-triṁśat kathitā vyabhicāriṇaḥ |**

**śreṣṭha-madhya-kaniṣṭheṣu varṇanīyā yathocitam ||191||**

**mātsaryodvega-dambherṣyā viveko nirṇayas tathā |**

**klaibyaṁ kṣamā ca kutukam utkaṇṭhā vinayo’pi ca ||192||**

**saṁśayo dhārṣṭyam ity ādyā bhāvā ye syuḥ pare’pi ca |**

**ukteṣv antarbhavantīti na pṛthaktvena darśitāḥ ||193||**

tathā hi—

**asūyāyāṁ tu mātsaryaṁ trāse’py udvega eva tu |**

**dambhas tathāvahitthāyām īrṣyāmarṣe matāv ubhau |**

**viveko nirṇayaś cemau dainye klaibyaṁ kṣamā dhṛtau ||194||**

**autsukye kutukotkaṇṭhe lajjāyāṁ vinayas tathā |**

**saṁśayo’ntarbhavet tarke tathā dhārṣṭyaṁ ca cāpale ||195||**

**eṣāṁ sañcāri-bhāvānāṁ madhye kaścana kasyacit |**

**vibhāvaś cānubhāvaś ca bhaved eva parasparam ||196||**

**nirvede tu yatherṣyāyā bhaved atra vibhāvatā |**

**asūyāyāṁ punas tasyā vyaktam uktānubhāvatā ||197||**

**autsukyaṁ prati cintāyāḥ kathitātrānubhāvatā |**

**nidrāṁ prati vibhāvatvam evaṁ jñeyaḥ pare’py amī ||198||**

**eṣāṁ ca sāttvikānāṁ ca tathā nānā-kriyā-tateḥ |**

**kārya-kāraṇa-bhāvas tu jñeyaḥ prāyeṇa lokataḥ ||199||**

**nindāyās tu vibhāvatvaṁ vaivarṇyāmarṣayor matam |**

**asūyāyāṁ punas tasyāḥ kathitaivānubhāvatā ||200||**

**prahārasya vibhāvatvaṁ saṁmoha-pralayau prati |**

**augryaṁ pratyanubhāvatvam evaṁ jñeyāḥ pare’pi ca ||201||**

**trāsa-nidrā-śramālasya-mada-bhid-bodha-varjinām |**

**sañcāriṇām iha kvāpi bhaved raty-anubhāvatā ||202||**

**sākṣād-rater na sambandhaḥ ṣaḍbhis trāsādibhiḥ saha |**

**syāt parasparayā kintu līlānuguṇatākṛte ||203||**

**vitarka-mati-nirveda-dhṛtīnāṁ smṛti-harṣayoḥ |**

**bodha-bhid-dainya-suptīnāṁ kvacid rati-vibhāvatā ||204||**

**paratantrāḥ svatantrāś cety uktāḥ sañcāriṇo dvidhā ||205||**

tatra **paratantrāḥ—**

**varāvaratayā proktāḥ paratantrā api dvidhā ||206||**

tatra **varaḥ—**

**sākṣād vyavahitaś ceti varo’py eṣa dvidhoditaḥ ||207||**

tatra **sākṣāt—**

**mukhyām eva ratiṁ puṣṇan sākṣād ity abhidhīyate ||208||**

yathā—

tanuruhālī ca tanuś ca nṛtyaṁ

tanoti me nāma niśamya yasya |

apaśyato māthura-maṇḍalaṁ tad-

vyarthena kiṁ hanta dṛśor dvayena ||209||

atha **vyavahitaḥ—**

**puṣṇāti yo ratiṁ gauṇīṁ sa vyavahito mataḥ ||210||**

yathā—

dhig astu me bhuja-dvandvaṁ bhīmasya parighopamam |

mādhavākṣepiṇaṁ duṣṭaṁ yat pinaṣṭi na cedipam ||211||

**nirvedaḥ krodha-vaśyatvād ayaṁ vyavahito rateḥ ||212||**

atha **avaraḥ—**

**rasa-dvayasyāpy aṅgatvam agacchann avaro mataḥ ||213||**

yathā—

lelihyamānaṁ vadanair jvaladbhir

jaganti daṁṣṭrāsphuṭad-uttamāṅgaiḥ |

avekṣya kṛṣṇaṁ dhṛta-viśvarūpaṁ

na svaṁ viśuṣyan smarati sma jiṣṇuḥ ||214||

**ghora-kriyādy-anubhāvād ācchādya sahajāṁ ratim |**

**durvarāvirabhūd bhītir moho’yaṁ bhī-vaśas tataḥ ||215||**

atha **svatantrāḥ—**

**sadaiva pāratantrye’pi kvacid eṣāṁ svatantratā |**

**bhūpāla-sevakasyeva pravṛttasya kara-grahe ||216||**

**bhāvajñai rati-śūnyaś ca raty-anusparśanas tathā |**

**rati-gandhiś ca te tredhā svatantrāḥ parikīrtitāḥ ||217||**

tatra **rati-śūnyaḥ—**

**janeṣu rati-śūnyeṣu rati-śūnyo bhaved asau ||218||**

yathā śrī-daśame (10.23.39)—

dhig janma nas trivṛd-vidyāṁ dhig vrataṁ dhig bahujñatām |

dhik kulaṁ dhik kriyā-dīkṣāṁ vimukhā ye tv adhokṣaje ||219||

atra svatantro nirvedaḥ |

tatra **raty-anusparśanaḥ—**

**yaḥ svato rati-gandhena vihīno’pi prasaṅgataḥ |**

**paścād ratiṁ spṛśed eṣa raty-anusparśano mataḥ ||220||**

yathā—

gariṣṭhāriṣṭa-ṭaṅkārair vidhurā vadhirāyitā |

hā kṛṣṇa pāhi pāhīti cukrośābhīra-bālikā ||221||

atra trāsaḥ |

atha **rati-gandhiḥ—**

**yaḥ svātantrye’pi tad-gandhaṁ rati-gandhir vyanakti saḥ ||222||**

yathā—

pītāṁśukaṁ paricinomi dhṛtaṁ tvayāṅge

saṅgopanāya na hi naptri vidhehi yatnam |

ity āryayā nigaditā namitottamāṅgā

rādhāvaguṇṭhita-mukhī tarasā tadāsīt ||223||

atra lajjā |

**ābhāsaḥ punar eteṣām asthāne vṛttito bhavet |**

**prātikūlyam anaucityam asthānatvaṁ dvidhoditam ||224||**

tatra **prātikūlyam—**

**vipakṣe vṛttir eteṣāṁ prātikūlyam itīryate ||225||**

yathā—

gopo’py aśikṣita-raṇo’pi tam aśva-daityaṁ

hanti me hanta mama jīvita-nirviśeṣam |

krīḍā-vinirjita-surādhipater alaṁ me

durjīvitena hata-kaṁsa-narādhipasya ||226||

atra nirvedasyābhāsaḥ |

yathā vā—

ḍuṇḍabho jalacaraḥ sa kāliyo

goṣṭha-bhūbhṛd api loṣṭra-sodaraḥ |

tatra karma kim ivādbhutaṁ jane

yena mūrkha jagadīśateryate ||227||

atrāsūyāyāḥ |

**atha anaucityam—**

**asatyatvam ayogyatvam anaucityaṁ dvidhā bhavet |**

**aprāṇini bhaved ādyaḥ tiryag-ādiṣu cāntimam ||228||**

tatra **aprāṇini**, yathā—

chāyā na yasya sakṛd apy upasevitābhūt

kṛṣṇena hanta mama tasya dhig astu janma |

mā tvaṁ kadamba vidhuro bhava kāliyāhiṁ

mṛdnan kariṣyati hariś caritārthatāṁ te ||229||

atra nirvedasya |

**tiraści**, yathā—

adhirohatu kaḥ pakṣī kakṣām aparo mamādya medhyasya |

hitvāpi tārkṣya-paksaṁ bhajate pakṣaṁ harir yasya ||230||

atra garvasya |

**vahamāneṣv api sadā jñāna-vijñāna-mādhurīm |**

**kadambādiṣu sāmānya-dṛṣṭy-ābhāsatvam ucyate ||231||**

**bhāvānāṁ kvacid utpatti-sandhi-śāvalya-śāntayaḥ |**

**daśāś catasra etāsām utpattis tv iha sambhavaḥ ||232||**

yathā—

maṇḍale kim api caṇḍa-marīcer

lohitāyati niśamya yaśodā |

vaiṇavīṁ dhvani-dhurām avidūre

prasrava-stimita-kañculikāsīt ||233||

atra harṣotpattiḥ |

yathā vā—

tvayi rahasi milantyāṁ sambhrama-nyāsa-bhugnāpy

uṣasi sakhi tavālī mekhalā paśya bhāti |

iti vivṛta-rahasye kuñcita-bhrūr

dṛśam anṛju kirantī rādhikā vaḥ punātu ||234||

atrāsūyotpattiḥ |

atha **sandhiḥ—**

**sarūpayor bhinnayor vā sandhiḥ syād bhāvayor yutiḥ ||235||**

tatra **sarūpayoḥ sandhiḥ—**

**sandhiḥ sarūpayos tatra bhinna-hetūtthayor mataḥ ||236||**

yathā—

rākṣasīṁ niśi niśāmya niśānte

gokuleśa-gṛhiṇī patitāṅgīm |

tat-kucopari sutaṁ ca hasantaṁ

hanta niścala-tanuḥ kṣaṇam āsīt ||237||

atrāniṣṭeṣṭa-saṁvīkṣākṛtayor jāḍyayor yutiḥ |

atha **bhinnayoḥ—**

**bhinnayor hetunaikena bhinnenāpy upajātayoḥ ||238||**

atha **eka-hetu-jayoḥ,** yathā—

durvāracāpalo’yaṁ dhāvann antar bahiś ca goṣṭhasya |

śiśur akutaścid bhītir dhinoti hṛdayaṁ dunoti ca me ||239||

tatra harṣa-śaṅkayoḥ |

**tatra bhinna-hetujayoḥ**, yathā—

vilasantam avekṣya devakī

sutam utphulla-vilocanaṁ puraḥ |

prabalām api malla-maṇḍalīṁ

himam uṣṇaṁ ca jalaṁ dṛśor dadhe ||240||

atra harṣa-viṣādayoḥ sandhiḥ |

**ekena jāyamānānām anekena ca hetunā |**

**bahūnām api bhāvānāṁ sandhiḥ sphuṭam avekṣyate ||241||**

tatra **eka-hetujānāṁ,** yathā—

niruddhā kālindī-taṭa-bhuvi mukundena balinā

haṭhād antaḥ-smerāṁ taralatara-tārojjvala-kalām |

abhivyaktāvajñām aruṇa-kuṭilāpāṅga-suṣamāṁ

dṛśaṁ nyasyanty asmin jayati vṛṣabhānoḥ kula-maṇiḥ ||242||

atra harṣautsukya-garvāmarṣāsūyānāṁ sandhiḥ |

**aneka-hetujānāṁ**, yathā—

parihita-hari-hārā vīkṣya rādhā savitrīṁ

nikaṭa-bhuvi tathāgre tarka-bhāk smera-padmām |

harim api dara-dūre svāminaṁ tatra cāsīn

mahasi vinata-vakra-prasphura-mlāna-vaktrā ||243||

atra lajjāmarṣa-harṣa-viṣādānāṁ sandhiḥ |

**atha śāvalyam—**

**śavalatvaṁ tu bhāvānāṁ saṁmardaḥ syāt parasparam ||244||**

yathā—

śaktaḥ kiṁ nāma kartuṁ sa śiśur ahaha me mitra-pakṣānadhākṣīd

ātiṣṭheyaṁ tam eva drutam atha śaraṇaṁ kuryur etan na vīrāḥ |

āṁ divyā malla-goṣṭhī viharati sa kareṇoddadhārādri-varyaṁ

kuryām adyaiva gatvā vraja-bhuvi kadanaṁ hā tataḥ kampate dhīḥ ||245||

atra garva-viṣāda-dainya-mati-smṛti-śaṅkāmarṣa-trāsānāṁ śāvalyam |

yathā vā—

dhig dīrghe nayane mamāstu mathurā yābhyāṁ na sā prekṣyate

vidyeyaṁ mama kiṅkarī-kṛta-nṛpā kālas tu sarvaṅkaraḥ |

lakṣmī-keli-gṛhaṁ gṛhaṁ mama hahā nityaṁ tanuḥ kṣīyate

sadmany eva hariṁ bhajeya hṛdayaṁ vṛndāṭavī karṣati ||246||

atra nirveda-garva-śaṅkā-dhṛti-viṣāda-maty-autsukyānāṁ śāvalyam |

**atha śāntiḥ—**

**atyārūḍhasya bhāvasya vilayaḥ śāntir ucyate ||247||**

yathā—

vidhurita-vadanā vidūna-bhāsas

tam aghaharaṁ gahane gaveṣayantaḥ |

mṛdu-kala-muralīṁ niśamya śaile

vraja-śiśavaḥ pulakojjvalā babhūvuḥ ||248||

atra viṣāda-śāntiḥ |

**śabdārtha-rasa-vaicitrī vāci kācana nāsti me |**

**yathā-kathañcid evoktaṁ bhāvodāharaṇaṁ param ||249||**

**trayastriṁśad ime’ṣṭau ca vakṣyante sthāyinaś ca ye |**

**mukhya-bhāvābhidhās tv eka-catvāriṁśad amī smṛtāḥ ||250||**

**śarīrendriya-vargasya vikāraṇāṁ vidhāyakāḥ |**

**bhāvāvirbhāva-janitāś citta-vṛttaya īritāḥ ||251||**

**kvacit svābhāviko bhāvaḥ kaścid āgantukaḥ kvacit |**

**yas tu svābhāviko bhāvaḥ sa vyāpyāntar-bahiḥ-sthitaḥ ||252||**

**mañjiṣṭhādye yathā dravye rāgas tan-maya īkṣyate |**

**atra syān nāma-mātreṇa vibhāvasya vibhāvatā ||253||**

**etena sahajenaiva bhāvenānugatā ratiḥ |**

**eka-rūpāpi yā bhakter vividhā pratibhāty asau ||254||**

**āgantukas tu yo bhāvaḥ paṭādau raktimeva saḥ |**

**tais tair vibhāvair evāyaṁ dhīyate dīpyate’pi ca ||255||**

**vibhāvanādi-vaiśiṣṭyād bhaktānāṁ bhedatas tathā |**

**prāyeṇa sarva-bhāvānāṁ vaiśiṣṭyam upajāyate ||256||**

**vividhānāṁ tu bhaktānāṁ vaiśiṣṭyād vividhaṁ manaḥ |**

**mano’nusārād bhāvānāṁ tāratamyaṁ kilodaye ||257||**

**citte gariṣṭhe gambhīre mahiṣṭhe karkaśādike |**

**samyag-unmīlitāś cāmī na lakṣyante sphuṭaṁ janaiḥ ||258||**

**citte laghiṣṭhe cottāne kṣodiṣṭhe komalādike |**

**manāg-unmīlitāś cāmī lakṣyante bahir ulbaṇāḥ ||259||**

**gariṣṭhaṁ svarṇa-piṇḍābhaṁ laghiṣṭhaṁ tula-piṇḍavat |**

**citta-yugme’tra vijñayā bhāvasya pavanopamā ||260||**

**gambhīraṁ sindhuvac cittam uttānaṁ palvalādivat |**

**citta-dvaye’tra bhāvasya mahādri-śikharopamā ||261||**

**pattanābhaṁ mahiṣṭhaṁ syāt kṣodiṣṭhaṁ tu kuṭiravat |**

**citta-yugme’tra bhāvasya dīpenebhena vopamā ||262||**

**karkaśaṁ trividhaṁ proktaṁ vajraṁ svarṇaṁ tathā jatu |**

**citta-traye’tra bhāvasya jñeyā vaiśvānaropamā ||263||**

**atyanta-kaṭhinaṁ vajram akutaścana mārdavam |**

**īdṛśaṁ tāpasādīnāṁ cittaṁ tāvad avekṣyate ||264||**

**svarṇaṁ dravati bhāvāgnes tāpenātigarīyasā |**

**jatu dravatvam āyāti tāpa-leśena sarvataḥ ||265||**

**komalaṁ ca tridhaivoktaṁ madanaṁ navanītakam |**

**amṛtaṁ ceti bhāvo’tra prāyaḥ sūryātapāyate ||266||**

**draved atrādya-yugalam ātapena yathāyatham |**

**dravībhūtaṁ svabhāvena sarvadaivāmṛtaṁ bhavet |**

**govinda-preṣṭha-varyāṇāṁ cittaṁ syād amṛtaṁ kila ||267||**

**kṛṣṇa-bhakti-viśeṣasya gariṣṭhatvādibhir guṇaiḥ |**

**samavetaṁ sadāmībhir dvitrair api mano bhavet ||268||**

**kintu suṣṭhu mahiṣṭhatvaṁ bhāvo bāḍham upāgataḥ |**

**sarva-prakāram evedaṁ cittaṁ vikṣobhayaty alam ||269||**

yathā dāna-keli-kaumudyām (4)—

gabhīro’py aśrāntaṁ duradhigama-pāro’pi nitarām

ahāryāṁ maryādāṁ dadhad api harer āspadam api |

satāṁ stomaḥ premaṇy udayati samagre sthagayituṁ

vikāraṁ na sphāraṁ jala-nidhir ivendau prabhavati ||270||

iti śrī-śrī-bhakti-rasāmṛta-sindhau dakṣiṇa-vibhāge

bhakti-rasa-sāmānya-nirūpaṇe vyabhicāri-laharī caturthī ||

--o)0(o--

(2.5)

# sthāyi-bhāvākhyā pañcama-laharī

**aviruddhān viruddhāṁś ca bhāvān yo vaśatāṁ nayan |**

**su-rājeva virājeta sa sthāyī bhāva ucyate ||1||**

**sthāyī bhāvo’tra sa proktaḥ śrī-kṛṣṇa-viṣayā ratiḥ |**

**mukhyā gauṇī ca sā dvedhā rasa-jñaiḥ parikīrtitā ||2||**

tatra **mukhyā—**

**śuddha-sattva-viśeṣātmā ratir mukhyeti kīrtitā |**

**mukhyāpi dvi-vidhā svārthā parārthā ceti kīrtyate ||3||**

tatra **svārthā—**

**aviruddhaiḥ sphuṭaṁ bhāvaiḥ puṣṇāty ātmānam eva yā |**

**viruddhair duḥkha-glāniḥ sā svārthā kathitā ratiḥ ||4||**

atha **parārthā—-**

**aviruddhaṁ viruddhaṁ ca saṅkucantī svayaṁ ratiḥ |**

**yā bhāvam anugṛhṇāti sā parārthā nigadyate ||5||**

**śuddhā prītis tathā sakhyaṁ vātsalyaṁ priyatety asau |**

**svaparārthyaiva sā mukhyā punaḥ pañca-vidhā bhavet ||6||**

**vaiśiṣṭyaṁ pātra-vaiśiṣṭyād ratir eṣopagacchati |**

**yathārkaḥ pratibimbātmā sphaṭikādiṣu vastuṣu ||7||**

tatra **śuddhā—**

**sāmānyāsau tathā svacchā śāntiś cety ādimā tridhā |**

**eṣāṅga-kampatā-netrāmīlanonmīlanādi-kṛt ||8||**

tatra **sāmānyā—**

**kañcid viśeṣam aprāptā sādhāraṇa-janasya yā |**

**bālikadaiś ca kṛṣṇe syāt sāmānyā sā ratir matā ||9||**

yathā—

asmin mathurā-vīthyām udayati madhure virocane purataḥ |

kathasva sakhe mradimānaṁ mānasa-madanaṁ kim eti mama ||10||

yathā vā—

tri-varṣā bālikā seyaṁ varṣīyasi samīkṣyatām |

yā puraḥ kṛṣṇam ālokya huṅkurvaty abhidhāvati ||11||

atha **svacchā—**

**tat-tat-sādhanato nānā-vidha-bhakti-prasaṅgataḥ |**

**sādhākānāṁ tu vaividhyaṁ yāntī svacchā ratir matā ||12||**

**yadā yādṛśī bhakte syād āsaktis tādṛśaṁ tadā |**

**rūpaṁ sphaṭikavad dhatte svacchāsau tena kīrtitā ||13||**

yathā—

kvacit prabhur iti stuvan kvacana mitram ity uddhasan

kvacit tanaya ity avan kvacana kānta ity ullasan |

kvacin manasi bhāvayan parama eṣa ātmety asāv

abhūd vividha-sevayā vividha-vṛttir āryo dvijaḥ ||14||

**anācānta-dhiyāṁ tat-tad-bhāva-niṣṭhā sukhārṇave |**

**āryāṇām atiśuddhānāṁ prāyaḥ svacchā ratir bhavet ||15||**

atha **śāntiḥ—**

**mānase nirvikalpatvaṁ śama ity abhidhīyate ||16||**

tatha coktam—

vihāya viṣayonmukhyaṁ nijānanda-sthitir yataḥ |

ātmanaḥ kathyate so’tra svabhāvaḥ śama ity asau ||17||

**prāyaḥ śama-pradhānānāṁ mamatā-gandha-varjitā |**

**paramātmatayā kṛṣṇe jātā śānta-ratir matā ||18||**

yathā—

devarṣi-vīṇayā pīte hari-līlā-mahotsave |

sanakasya tanau kampo brahmānubhavino’py abhūt ||19||

yathā vā—

hari-vallabha-sevayā samantād

apara-vargānubhavaṁ kilāvadhīrya |

ghana-sundaram ātmano’py abhīṣṭaṁ

paramaṁ brahma didṛkṣate mano me ||20||

**agrato vakṣyamāṇais tu svādaiḥ prīty-ādi-saṁśrayaiḥ |**

**rater asyā asamparkād iyaṁ śuddheti bhaṇyate ||21||**

**atha bheda-trayī hṛdyā rateḥ prīty-ādir īryate |**

**gāḍhānukūlatotpannā mamatvena sadāśritā ||22||**

**kṛṣṇa-bhakteṣv anugrāhya-sakhi-pūjyeṣv anukramāt |**

**tri-vidheṣu trayī prītiḥ sakhyaṁ vatsalatety asau ||23||**

**atra netrādi-phullatva-jṛmbhaṇodghūrṇanādayaḥ |**

**kevalā saṅkulā ceti dvi-vidheyaṁ rati-trayī ||24||**

tatra **kevalā—**

**raty-antarasya gandhena varjitā kevalā bhavet |**

**vrajānuge rasālādau śrīdāmādau vayasyake |**

**gurau ca vrajanāthādau krameṇaiva sphuraty asau ||25||**

tatra **saṅkulā—**

**eṣāṁ dvayos trayāṇāṁ vā sannipātas tu saṅkulā |**

**udbhavādau ca bhīmādau mathurādau krameṇa sā |**

**yasyādhikyaṁ bhaved yatra sa tena vyapadiśyate ||26||**

atha **prītiḥ—**

**svasmād bhavanti ye nyūnās te’nugrāhyā harer matāḥ |**

**ārādhyatvātmikā teṣāṁ ratiḥ prītir itīritā ||27||**

**tatrāsakti-kṛd anyatra prīti-saṁhāriṇī hy asau ||28||**

yathā mukunda-mālāyām (8)–

divi vā bhuvi vā mamāstu vāso

narake vā narakāntaka prakāmam |  
avadhīrita-śāradāravindau

caraṇau te maraṇe’pi cintayāmi ||29||

atha **sakhyam**—

**ye syus tulyā mukundasya te sakhāyaḥ satāṁ matāḥ |**

**sāmyād viśrambha-rūpaiṣāṁ ratiḥ sakhyam ihocyate |**

**parihāsa-prahāsādi-kāriṇīyam ayantraṇā ||30||**

yathā—

māṁ puṣpitāraṇya-didṛkṣayāgataṁ

nimeṣa-viśleṣa-vidīrṇa-mānasāḥ |

te saṁspṛśantaḥ pulakāñcita-śriyo

dūrād ahaṁpūrvikayādya remire ||31||

yathā vā—

śrīdāma-dor-vilasitena kṛto’si kāmaṁ

dāmodara tvam iha darpa-dhurā daridraḥ |

sadyas tvayā tad api kathanam eva kṛtvā

devyai hriye trayam adāyi jvalāñjalīnām ||32||

atha **vātsalyam—**

**guravo ye harer asya te pūjyā iti viśrutāḥ |**

**anugraha-mayī teṣāṁ ratir vātsalyam ucyate |**

**idaṁ lālana-bhavyāśīś cibuka-sparśanādi-kṛt ||33||**

yathā—

agrāsi yan-nirabhisandhi-virodha-bhājaḥ

kaṁsasya kiṅkara-gaṇair girito’py udagraiḥ |

gās tatra rakṣitum asau gahane mṛdur me

bālaḥ prayāty avirataṁ bata kiṁ karomi ||34||

yathā vā—

sutam aṅgulibhiḥ snuta-stanī

cibukāgre dadhatī dayārdra-dhīḥ |

samalālayad ālayāt puraḥ

sthiti-bhājaṁ vraja-rāja-gehinī ||35||

**mitho harer mṛgākṣyāś ca sambhogasyādi-kāraṇam |**

**madhurāpara-paryāyā priyatākhyoditā ratiḥ |**

**asyāṁ kaṭākṣa-bhrū-kṣepa-priya-vāṇī-smitādayaḥ ||36||**

yathā govinda-vilāse—

ciram utkuṇṭhita-manaso rādhā-mura-vairiṇoḥ ko’pi |

nibhṛta-nirīkṣaṇa-janmā pratyāśā-pallavo jayati ||37||

**yathottaram asau svāda-viśeṣollāsa-mayy api |**

**ratir vāsanayā svādvī bhāsate kāpi kasyacit ||38||**

atha **gauṇī—**

**vibhāvotkarṣajo bhāva-viśeṣo yo’nugṛhyate |**

**saṅkucantyā svayaṁ ratyā sa gauṇī ratir ucyate ||39||**

**hāso vismaya utsāhaḥ śokaḥ krodho bhayaṁ tathā |**

**jugupsā cety asau bhāva-viśeṣaḥ saptadhoditaḥ ||40||**

**api kṛṣṇa-vibhāvatvam ādya-ṣaṭkasya sambhavet |**

**syād dehādi-vibhāvatvaṁ saptamyās tu rater vaśāt ||41||**

**hāsādāv atra bhinne’pi śuddha-sattva-viśeṣataḥ |**

**parārthāyā rater yogād rati-śabdaḥ prayujyate ||42||**

**hāsottarā ratir yā syāt sā hāsa-ratir ucyate |**

**evaṁ vismaya-raty-ādyā vijñeyā ratayaś ca ṣaṭ ||43||**

**kañcit kālaṁ kvacid bhakte hāsādyāḥ sthāyitām amī |**

**ratyā cāru-kṛtā yānti tal-līlādy-anusārataḥ ||44||**

**tasmād aniyatādhārāḥ sapta sāmayikā ime |**

**sahajā api līyante baliṣṭhena tiraskṛtāḥ ||45||**

**kāpy avyabhicarantī sā svādhārān sva-svarūpataḥ |**

**ratir ātyantika-sthāyī bhāvo bhakta-jane’ khile |**

**syur etasyā vinā-bhāvād bhāvāḥ sarve nirarthakāḥ ||46||**

**vipakṣādiṣu yānto’pi krodhādyāḥ sthāyitāṁ sadā |**

**labhante rati-śūnyatvān na bhakti-rasa-yogyatām ||47||**

**aviruddhair api spṛṣṭā bhāvaiḥ sañcāriṇo’khilāḥ |**

**nirvedādyā vilīyante nārhanti sthāyitāṁ tataḥ ||48||**

**ity ato mati-garvādi-bhāvānāṁ ghaṭate na hi |**

**sthāyitā kaiścid iṣṭāpi pramāṇaṁ tatra tad-vidaḥ ||49||**

**sapta hāsādayas tv ete tais tair nītāḥ supuṣṭatām |**

**bhakteṣu sthāyitāṁ yānto rucir ebhyo vitanvate ||50||**

tathā coktam—

aṣṭānām eva bhāvānāṁ saṁskārādhāyitā matā |

tat-tiraskṛta-saṁskārāḥ pare na sthāyitocitāḥ ||51||

tatra **hāsa-ratiḥ—**

**ceto-vikāso hāsaḥ syād vāg-veṣehādi-vaikṛtāt |**

**sa dṛg-vikāsana-sauṣṭha-kapola-spandanādikṛt ||52||**

**kṛṣṇa-sambandhi-ceṣṭotthaḥ svayaṁ saṅkucad-ātmanā |**

**pratyānugṛhyamāṇo’yaṁ hāso hāsa-ratir bhavet ||53||**

yathā—

mayā dṛg api nārpitā sumukhi dadhni tubhyaṁ śape

sakhī tava nirargalā tad api me mukhaṁ jighrati |

praśādhi tad imāṁ mudhā cchalita-sādhum ity acyute

vadaty ajani dūtikā hasita-rodhane na kṣamā ||54||

**atha vismaya-ratiḥ—**

**lokottarārtha-vīkṣāder vismayaś citta-vistṛtiḥ |**

**atra syur netra-vistāra-sādhūkti-pulakādayaḥ |**

**pūrvokta-rītyā niṣpannaḥ sa vismaya-ratir bhavet ||55||**

yathā—

gavāṁ gopālānām api śiśu-gaṇaḥ pīta-vasano

lasac-chrīvatsāṅkaḥ pṛthu-bhuja-catuṣkair dhṛta-ruciḥ |

kṛta-stotrārambhaḥ sa vidhibhir ajāṇḍālibhir alaṁ

para-brahmollāsān vahati kim idaṁ hanta kim idam ||56||

atha **utsāha-ratiḥ—**

**stheyasī sādhubhiḥ ślāghya-phale yuddhādi-karmaṇi |**

**satvarā mānasāsaktir utsāha iti kīrtyate ||57||**

**kālānavekṣaṇaṁ tatra dhairya-tyāgodyamādayaḥ |**

**siddhaḥ pūrvokta-vidhinā sa utsāha ratir bhavet ||58||**

yathā—

kālindī-taṭa-bhuvi patra-śṛṅga-vaṁśī

nikvāṇair iha mukharī-kṛtāmbarāyām |

visphūrjann agha-damanena yoddhu-kāmaḥ

śrīdāmā parikaram udbhaṭaṁ babandha ||59||

atha **śoka-ratiḥ—**

**śokas tv iṣṭa-viyogādyaiś citta-kleśa-bharaḥ smṛtaḥ |**

**vilāpa-pāta-niḥśvāsa-mukha-śoṣa-bhramādi-kṛt |**

**pūrvokta-vidhinaivāyaṁ siddhaḥ śoka-ratir bhavet ||60||**

yathā śrī-daśame (10.7.25)—

ruditam anu niśamya tatra gopyo

bhṛśam anutapta-dhiyo’śru-pūrṇa-mukhyaḥ |

rurudur anupalabhya nanda-sūnuṁ

pavana upārata-pāṁśu-varṣa-vege ||61||

yathā vā—

avalokya phaṇīndra-yantritaṁ

tanayaṁ prāṇa-sahasra-vallabham |

hṛdayaṁ na vidīryati dvidhā

dhig imāṁ martya-tanoḥ kaṭhoratām ||62||

atha **krodha-ratiḥ—**

**prātikūlyādibhiś citta-jvalanaṁ krodha īryate |**

**pāruṣya-bhrū-kuṭī-netra-lauhityādi-vikāra-kṛt ||63||**

**evaṁ pūrvoktavat-siddhaṁ viduḥ krodha-ratiṁ budhāḥ |**

**dvidhāsau kṛṣṇa-tad-vairi-bhāvatvena kīrtitā ||64||**

atha **kṛṣṇa-vibhāvāḥ**, yathā—

kaṇṭha-sīmani harer dyuti-bhājaṁ

rādhikā-maṇi-saraṁ paricitya |

taṁ cireṇa jaṭilā vikaṭa-bhrū-

bhaṅga-bhīmatara-dṛṣṭir dadarśa ||65||

**tad-vairi-vibhāvāḥ**, yathā—

atha kaṁsa-sahodarogra-dāve

harim abhyudyati tīvra-heti-bhāji |

rabhasād alikāmbare pralamba-

dviṣato’bhūd bhrū-kuṭī-payoda-rekhā ||66||

atha **bhaya-ratiḥ—**

**bhayaṁ cittāticāñcalyaṁ mantu-ghorekṣaṇādibhiḥ |**

**ātma-gopana-hṛcchoṣa-vidrava-bhramaṇādikṛt ||67||**

**niṣpannaṁ pūrvavad idaṁ budhā bhaya-ratiṁ viduḥ |**

**eṣāpi krodha-rativad dvi-vidhā kathitā budhaiḥ ||68||**

tatra **kṛṣṇa-vibhāvāḥ—**

yācitaḥ paṭimabhiḥ syamantakaṁ

śauriṇā sadasi gāndinī-sutaḥ |  
vastra-gūḍha-maṇir eṣa mūḍha-dhīs

tatra śuṣyad-adharaḥ klamaṁ yayau ||69||

**duṣṭa-vibhāva-jāḥ**, yathā—

bhairavaṁ bruvati hanta hanta gokula-

dvāri vārida-nibhe vṛṣāsure |

putra-gupti-dhṛta-yatna-vaibhavā

kampra-mūrtir abhavad vrajeśvarī ||70||

atha **jugupsā-ratiḥ—**

**jugupsā syād ahṛdyānubhavāc citta-nimīlanam |**

**tatra niṣṭhīvanaṁ vaktra-kūṇanaṁ kutsanādayaḥ |**

**rater anugrahāj jātā sā jugupsā-ratir matā ||71||**

yathā—

yadavadhi mama cetaḥ kṛṣṇa-pādāravinde

nava-nava-rasa-dhāmany udyataṁ rantum āsīt |

tadavadhi bata nārī-saṅgame smaryamāne

bhavati mukha-vikāraḥ suṣṭhu-niṣṭhīvanaṁ ca ||72||

**ratitvāt prathamaikaiva sapta hāsādayas tathā |**

**ity aṣṭau sthāyino yāvad rasāvasthāṁ na saṁśritāḥ ||73||**

**cet svatantrās trayas-triṁśad bhaveyur vyabhicāriṇaḥ |**

**ihāṣṭau sāttvikāś caite bhāvākhyās tān asaṅkhyakāḥ ||74||**

**kṛṣṇānvayād guṇātīta-prauḍhānanda-mayā api |**

**bhānty amī triguṇotpanna-sukha-duḥkha-mayā iva ||75||**

**tatra sphuranti hrī-bodhotsāhādyāḥ sāttvikā iva |**

**tathā rājasavad-garva-harṣa-supti-hasādayaḥ |**

**viṣāda-dīnatā-moha-śokādyās tāmasā iva ||76||**

**prāyaḥ sukha-mayāḥ śītā uṣṇā duḥkha-mayā iha |**

**citreyaṁ paramānanda-sāndrāpy uṣṇā ratir matā ||77||  
śītair bhāvair baliṣṭhais tu puṣṭā śītāyate hy asau |**

**uṣṇais tu ratir atyuṣṇā tāpayantīva bhāsate ||78||**

**ratir dvidhāpi kṛṣṇādyaiḥ śrutair avagataiḥ smṛtaiḥ |**

**tair vibhāvāditāṁ yadbhis tad-bhakteṣu raso bhavet ||79||**

**yathā dadhy-ādikaṁ dravyaṁ śarkarā-maricādibhiḥ |**

**saṁyojana-viśeṣeṇa rasālākhyo raso bhavet ||80||**

**tad atra sarvathā sākṣāt kṛṣṇādy-anubhavādbhutaḥ |**

**prauḍhānanda-camatkāro bhaktaiḥ ko’py anurasyate ||81||**

**sa raty-ādi-vibhāvādyair ekībhāva-mayo’pi san |**

**jñapta-tat-tad-viśeṣaś ca tat-tad-udbhedato bhavet ||82||**

yathā coktam—

pratīyamānāḥ prathamaṁ vibhāvādyās tu bhāgaśaḥ |

gacchanto rasa-rūpatvaṁ militā yānty akhaṇḍatām ||83||

yathā marica-khaṇḍāder ekībhāve prapānake |

udbhāsaḥ kasyacit kvāpi vibhāvādes tathā rase ||84||

**rate kāraṇa-bhūtā ye kṛṣṇa-kṛṣṇa-priyādayaḥ |**

**stambhādyāḥ kāra-bhūtāś ca nirvedādyāḥ sahāyakāḥ ||85||**

**hitvā kāraṇa-kāryādi-śabda-vācyatvam atra te |**

**rasodbodhe vibhāvādi-vyapadeśatvam āpnuyuḥ ||86||**

**rates tu tat-tad-āsvāda-viśeṣāyātiyogyatām |**

**vibhāvayanti kurvantīty uktā dhīrair vibhāvakāḥ ||87||**

**tāṁ cānubhāvayanty antas tadvanty āsvāda-nirbharām |**

**ity uktā anubhāvās te kaṭākṣādyāḥ sa-sāttvikāḥ ||88||**

**sañcārayanti vaicitrīṁ nayante tāṁ tathā-vidhām |**

**ye nirvedādayo bhāvās te tu sañcāriṇo matāḥ ||89||**

**eteṣāṁ tu tathā-bhāve bhagavat-kāvya-nāṭyayoḥ |**

**sevām āhuḥ paraṁ hetuṁ kecit tat-pakṣa-rāgiṇaḥ ||90||**

**kintu tatra sudustarka-mādhuryādbhuta-sampadaḥ |**

**rater asyāḥ prabhāvo’yaṁ bhavet kāraṇam uttamam ||91||**

**mahā-śakti-vilāsātmā bhāvo’cintya-svarūpa-bhāk |**

**raty-ākhyā ity ayaṁ yukto na hi tarkeṇa bādhitum |**

**bhāratādy-uktir eṣā hi prāktanair apy udāhṛtā ||92||**

yathoktam udyama-parvaṇi [ma.bhā. 6.6.11]—

acintyāḥ khalu ye bhāvā na tāṁs tarkeṇa yojayet

prakṛtibhyaḥ paraṁ yac ca tad acintyasya lakṣaṇam ||93||

**vibhāvatādīn ānīya kṛṣṇādīn mañjulā ratiḥ |**

**etair eva tathābhūtaiḥ svaṁ saṁvardhayati sphuṭam ||94||**

**yathā svair eva salilaiḥ paripūrya balāhakān |**

**ratnālayo bhavaty ebhir vṛṣṭais tair eva vāridhiḥ ||95||**

**nave raty-aṅkure jāte hari-bhaktasya kasyacit |**

**vibhāvatvādi-hetutvaṁ kiñcit tat kāvya-nāṭyayoḥ ||96||**

**harer īṣac-chruti-vidhau rasāsvādaḥ satāṁ bhavet |**

**rater eva prabhāvo’yaṁ hetus teṣāṁ tathākṛtau ||97||**

**mādhuryādy-āśrayatvena kṛṣṇādīṁs tanute ratiḥ |**

**tathānubhūyamānās te vistīrṇāṁ kurvate ratim ||98||**

**atas tasya vibhāvādi-catuṣkasya rater api |**

**atra sāhāyikaṁ vyaktaṁ mitho’jasram avekṣyate ||99||**

**kintv etasyāḥ prabhāvo’pi vairūpye sati kuñcati |**

**vairūpyas tu vibhāvāder anaucityam udīryate ||100||**

**alaukikyā prakṛtyeyaṁ sudurūhā rasa-sthitiḥ |**

**yatra sādhāraṇatayā bhāvāḥ sādhu sphuranty amī ||101||**

**eṣāṁ sva-para-sambandha-niyamānirṇayo hi yaḥ |**

**sādhāraṇyaṁ tad evoktaṁ bhāvānāṁ pūrva-sūribhiḥ ||102||**

tad uktaṁ śrī-bharatena—

śaktir asti vibhāvādeḥ kāpi sādhāraṇī-kṛtau |

pramātā tad-abhedena svaṁ yayā pratipadyate ||103|| iti |

**duḥkhādayaḥ sphuranto’pi jātu bhāntaḥ svīyatayā hṛdi |**

**prauḍhānanda-camatkāra-carvaṇām eva tanvate ||104||**

**parāśrayatayāpy ete jātu bhāntaḥ sukhādayaḥ |**

**hṛdaye paramānanda-sandoham upacinvate ||105||**

**sad-bhāvaś ced vibhāvādeḥ kiñcin-mātrasya jāyate |**

**sadyaś catuṣṭayākṣepāt pūrṇataivopapadyate ||106||**

**kiṁ ca—**

**ratiḥ sthitānukāryeṣu laukikatvādi-hetubhiḥ |**

**rasaḥ syān neti nāṭya-jñā yad āhur yuktam eva tat ||107||**

**alaukikī tv iyaṁ kṛṣṇa-ratiḥ sarvādbhutādbhutā |**

**yoge rasa-viśeṣatvaṁ gacchanty eva hari-priye ||108||**

**viyoge tv adbhutānanda-vivartatvaṁ dadhaty api |**

**tanoty eṣā pragāḍhārti-bharābhāsatvam ūrjitā ||109||**

**tatrāpi vallavādhīśa-nandanālambanā ratiḥ |**

**sāndrānanda-camatkāra-paramāvadhir iṣyate ||110||**

**yat-sukhaugha-lavāgastyaḥ pibaty eva sva-tejasā |**

**remaśa-mādhurī-sākṣātkārānandābdhim apy alam ||111||**

**kiṁ ca—**

**paramānanda-tādātmyād ratyāder asya vastutaḥ |**

**rasasya sva-prakāśatvam akhaṇḍatvaṁ ca sidhyati ||112||**

**pūrvam uktād dvidhā bhdedān mukhya-gauṇatayā rateḥ |**

**bhaved bhakti-raso’py eṣa mukhya-gauṇatayā dvidhā ||113||**

**pañcadhāpi rater aikyān mukhyas tv eka ihoditaḥ |**

**saptadhātra tathā gauṇa iti bhakti-raso’ṣṭadhā ||114||**

tatra **mukhyaḥ—**

**mukhyas tu pañcadhā śāntaḥ prītaḥ preyāṁś ca vatsalaḥ |**

**madhuraś cety amī jñeyā yathā-pūrvam anuttamāḥ ||115||**

atha **gauṇaḥ—**

**hāsyo’dbhutas tathā vīraḥ karuṇo raudra ity api |**

**bhayānakaḥ sa bībhatsa iti gauṇaś ca saptadhā ||116||**

**evaṁ bhakti-raso bhedād dvayor dvādaśadhocyate |**

**vastutas tu purāṇādau pañcadhaiva vilokyate ||117||**

**śvetaś citro’ruṇaḥ śoṇaḥ śyāmaḥ pāṇḍura-piṅgalau |**

**gauro dhūmras tathā raktaḥ kālo nītaḥ kramād amī ||118||**

**kapilo mādhavopendrau nṛsiṁho nanda-nandanaḥ |**

**balaḥ kūrmas tathā kalkī rāghavo bhārgavaḥ kiriḥ |**

**mīna ity eṣu kathitāḥ kramād dvādaśa devatāḥ ||119||**

**pūrter vikāra-vistāra-vikṣepa-kṣobhatas tathā |**

**sarva-bhakti-rasāsvādaḥ pañcadhā parikīrtitaḥ ||120||**

**pūrtiḥ śānte vikāśas tu prītādiṣv api pañcasu |**

**vīre’dbhute ca vistāro vikṣepaḥ karuṇograyoḥ |**

**bhayānake’tha bībhatse kṣobho dhīrair udāhṛtaḥ ||121||**

**akhaṇḍa-sukha-rūpatve’py eṣām asti kvacit kvacit |**

**raseṣu gahanāsvāda-viśeṣaḥ ko’py anuttamaḥ ||122||**

**pratīyamānā apy ajñair grāmyaiḥ sapadi duḥkhavat |**

**karuṇādyā rasāḥ prājñaiḥ prauḍhānanda-mayā matāḥ ||123||**

**alaukika-vibhāvatvaṁ nītebhyo rati-līlayā |**

**sad-uktyā ca sukhaṁ tebhyaḥ syāt suvyaktam iti sthitiḥ ||124||**

tathā ca nāṭyādau—

karuṇādāv api rase jāyate yat paraṁ sukham |

sucetasām anubhavaḥ pramāṇaṁ tatra kevalam ||125||

**sarvatra karuṇākhyasya rasasyaivopapādanāt |**

**bhaved rāmāyaṇādīnām anyathā duḥkha-hetutā ||126||**

**tathātve rāma-pādābja-prema-kallola-vāridhiḥ |**

**prītyā rāmāyaṇaṁ nityaṁ hanumān śṛṇuyāt katham ||127||**

**api ca—**

**sañcārī syāt samāno vā kṛṣṇa-ratyāḥ suhṛd-ratiḥ |**

**adhikā puṣyamāṇā ced bhāvollāsā ratiḥ ||128||**

**phalgu-vairāgya-nirdagdhāḥ śuṣka-jñānāś ca haitukāḥ |**

**mīmāṁsakā viśeṣeṇa bhaktyāsvāda-bahirmukhāḥ ||129||**

**ity eṣa bhakti-rasikaś caurād iva mahā-nidhiḥ |**

**jaran-mīmāṁsakād rakṣyaḥ kṛṣṇa-bhakti-rasaḥ sadā ||130||**

**sarvathaiva durūho’yam abhaktair bhagavad-rasaḥ |**

**tat-pādāmbuja-sarvasvair bhaktair evānurasyate ||131||**

**vyatītya bhāvanā-vartma yaś camatkāra-kāra-bhūḥ |**

**hṛdi sattvojjvale bāḍhaṁ svadate sa raso mataḥ ||132||**

**bhāvanāyāḥ pade yas tu budhenānanya-buddhinā |**

**bhāvyate gāḍha-saṁskāraiś citte bhāvaḥ sa kathyate ||133||**

**gopāla-rūpa-śobhāṁ dadhad api raghunātha-bhāva-vistārī |**

**tuṣyatu sanātanātmā daikṣiṇa-vibhāge sudhāmbunidheḥ ||134||**

iti śrī-śrī-bhakti-rasāmṛta-sindhau dakṣiṇa-vibhāge

bhakti-rasa-sāmānya-nirūpaṇe sthāyi-bhāva-laharī pañcamī |

iti śrī-śrī-bhakti-rasāmṛta-sindhau

sāmānya-bhagavad-bhakti-rasa-nirūpako nāma

dakṣiṇa-vibhāgaḥ samāptaḥ ||

—o)0(o—

(3)

mukhya-bhakti-rasa-nirūpakaḥ

paścima-vibhāgaḥ

(3.1)

# śānti-bhakti-rasākhyā

### prathama-laharī

**dhṛta-mugdha-rūpa-bhāro bhāgavatārpita-pṛthu-premā |**

**sa mayi sanātana-mūrtis tanotu puruṣottamas tuṣṭim ||1||**

**rasāmṛtābdher bhāge’tra tṛtīye paścimābhidhe |**

**mukhyo bhakti-rasaḥ pañcavidhaḥ śāntādīr īryate ||2||**

**ato’tra pāñcavidhyena laharyaḥ pañca kīrtitāḥ |**

**athāmī pañca lakṣyante rasāḥ śāntādayaḥ kramāt ||3||**

tatra **śānta-bhakti-rasaḥ**—

**vakṣyamāṇair vibhāvādyaiḥ śamināṁ svādyatāṁ gataḥ**

**sthāyī śānti-ratir dhīraiḥ śānta-bhakti-rasaḥ smṛtaḥ ||4||**

**prāyaḥ sva-sukha-jātīyaṁ sukhaṁ syād atra yoginām |**

**kintv ātma-saukhyam aghanaṁ ghanaṁ tv īśam ayaṁ sukham ||5||**

**tatrāpīśa-svarūpānubhavasyaivoru-hetutā |**

**dāsādi-van-mano-jñatva-līlāder na tathā matā ||6||**

tatra **ālambanāḥ—**

**caturbhujaś ca śāntāś ca asminn ālambanā matāḥ ||7||**

tatra **caturbhujaḥ—**

śyāmākṛtiḥ sphurati cāru-caturbhujo’yam

ānanda-rāśir akhilātma-sindhu-taraṅgaḥ |

yasmin gate nayanayoḥ pathi nirjihīte

pratyak-padāt paramahaṁsa-muner mano’pi ||8||

**saccidānanda-sāndrāṅga ātmārāma-śiromaṇiḥ |**

**paramātmā paraṁ brahma śamo dāntaḥ śucir vaśī ||9||**

**sadā svarūpa-samprāpto hatāri-gati-dāyakaḥ |**

**vibhur ity ādi guṇavān asminn ālambano hariḥ ||10||**

atha **śāntāḥ—**

**śāntāḥ syuḥ kṛṣṇa-tat-preṣṭha-kāruṇyena ratiṁ gatāḥ |**

**ātmārāmās tadīyādhva-baddha-śraddhāś ca tāpasāḥ ||11||**

atha **ātmārāmāḥ—**

**ātmārāmās tu sanaka-sananda-mukhā matāḥ |**

**prādhānyāt sanakādīnāṁ rūpaṁ bhaktiś ca kathyate ||12||**

tatra **rūpam—**

**te pañcaṣābda-bālābhāś catvāras tejasojjvalāḥ |**

**gaurāṅgā vāta-vasanāḥ prāyeṇa sahacāriṇaḥ ||13||**

tatra ca **bhaktiḥ—**

samasta-guṇa-varjite karaṇataḥ pratīcīnatāṁ

gate kim api vastuni svayam adīpi tāvat sukham |

na yāvad iyam adbhutā nava-tamāla-nīla-dyuter

mukunda sukha-cid-ghanā tava babhūva sākṣāt-kṛtiḥ ||14||

atha **tāpasāḥ—**

**bhaktir muktyaiva nirvighnety ātta-yukta-viraktatāḥ |**

**anujjhita-mumukṣā ye bhajante te tu tāpasāḥ ||15||**

yathā—

kadā śaila-droṇyāṁ pṛthula-viṭapi-kroḍa-vasatir

vasānaḥ kaupīnaṁ racita-phala-kandāśana-ruciḥ |

hṛdi dhyāyaṁ dhyāyaṁ muhur iha mukundābhidham ahaṁ

cidānandaṁ jyotiḥ kṣaṇam iva vineṣyāmi rajanīḥ ||16||

**bhaktātmārāma-karuṇā prapañcenaiva tāpasāḥ |**

**śāntākhya-bhāva-candrasya hṛd-ākāśe kalāṁ śritāḥ ||17||**

atha **uddīpanāḥ—**

**śrutir mahopaniṣadāṁ vivikta-sthāna-sevanam |**

**antar-vṛtti-viśeṣo’sya sphūrtis tattva-vivecanam ||18||**

**vidyāśakti-pradhānatvaṁ viśva-rūpa-pradarśanam |**

**jñāni-bhaktena saṁsargo brahma-satrādayas tathā |**

**eṣv asādhāraṇāḥ proktā budhair uddīpanā amī ||19||**

atra **mahopaniṣac-chrutiḥ**, yathā—

akleśāḥ kamala-bhuvaḥ praviśya goṣṭhīṁ

kurvantaḥ śruti-śirasāṁ śrutiṁ śruta-jñāḥ |

uttuṅgaṁ yad-uparasaṅgamāya raṅgaṁ

yogīndrāḥ pulaka-bhṛto navāpy avāpuḥ ||20||

**pādābja-tulasī-gandhaḥ śaṅkha-nādo mura-dviṣaḥ |**

**puṇya-śailaḥ śubhāraṇyaṁ siddha-kṣetraṁ svarāpagā ||21||**

**viṣayādi-kṣayiṣṇutvaṁ kālasyākhila-hāritā |**

**ityādy uddīpanā sādhāraṇās teṣāṁ kilāśritaiḥ ||22||**

atha **pādābja-tulasī-gandho**, yathā tṛtīye (3.15.43)—

tasyāravinda-nayanasya padāravinda-

kiñjalka-miśra-tulasī-makaranda-vāyuḥ |

antar-gataḥ sva-vivareṇa cakāra teṣāṁ

saṅkṣobham akṣara-juṣām api citta-tanvoḥ ||23||

atha **anubhāvāḥ—**

**nāsāgra-nyasta-netratvam avadhūta-viceṣṭitam |**

**yuga-mātrekṣita-gatir jñāna-mudrā-pradarśanam ||24||**

**harer dviṣy api na dveṣo nātibhaktiḥ priyeṣv api |**

**siddhatāyās tathā jīvan-mukteś ca bahu-mānitā ||25||**

**nairapekṣyaṁ nirmamatā nirahaṅkāritā kathā |**

**maunam ity ādayaḥ śītāḥ syur asādhāraṇāḥ kriyāḥ ||26||**

tatra **nāsāgra-nayanatvaṁ**, yathā—

nāsikāgra-dṛg ayaṁ puro muniḥ

spanda-bandhura-śirā virājate |

citta-kandara-taṭīm anākulām

asya nūnam avagāhate hariḥ ||27||

**jṛmbhāṅga-moṭanaṁ bhakter upadeśo harer natiḥ |**

**stavādayaś ca dāsādyaiḥ śītāḥ sādhāraṇāḥ kriyāḥ ||28||**

tatra **jṛmbhā**, yathā—

hṛdayāmbare dhruvaṁ te

bhāvāmbara-maṇir udeti yogīndra |

yad idaṁ vadanāmbhojaṁ

jṛmbhām avalambate bhavataḥ ||29||

atha **sāttvikāḥ—**

**romāñca-sveda-kampādyāḥ sāttvikāḥ pralayaṁ vinā ||30||**

atha **romāñco**, yathā—

pāñcajanya-janito dhvanir antaḥ

kṣobhayan sapadi biddha-samādhiḥ |

yogināṁ giri-guhā-nilayānāṁ

pudgale pulaka-pālim anaiṣīt ||31||

**eṣāṁ nirabhimānānāṁ śarīrādiṣu yoginām |**

**sāttvikās tu jvalanty eva na tu dīptā bhavanty amī ||32||**

atha **sañcāriṇaḥ—**

**sañcārino’tra nirvedo dhṛtir harṣo matiḥ smṛtiḥ |**

**viṣādotsukatāvega-vitarkādyāḥ prakīrtitāḥ ||33||**

tatra **nirvedo**, yathā—

asmin sukha-ghana-mūrtau

paramātmani vṛṣṇi-pattane sphurati

ātmārāmatayā me

vṛthā gato bata ciraṁ kālaḥ ||34||

atha **sthāyī—**

**atra śānti-ratiḥ sthāyī samā sāndrā ca sā dvidhā ||35||**

tatra **ādyā,** yathā**—**

samādhau yoginas tasminn asamprajñāta-nāmani |  
līlayā mayi labdhe’sya babhūvotkampinī tanuḥ ||36||

**sāndrā**, yathā—

sarvāvidyā-dhvaṁsato yaḥ samastād

āvirbhūto nirvikalpe samādhau |

jāte sākṣād yādavendre sa vindan

mayy ānandaḥ sāndratāṁ koṭidhāsīt ||37||

**śānto dvidhaiṣa pārokṣya-sākṣātkāra-vibhedataḥ ||38||**

atha **parokṣyaṁ**, yathā—

prayāsyati mahat-tapaḥ saphalatāṁ kim aṣṭāṅgikā

munīśvara purātanī parama-yogacaryāpy asau |

narākṛti-navāmbuda-dyuti-dharaṁ paraṁ brahma me

vilocana-camatkṛtiṁ kathaya kiṁ nu nirmāsyati ||39||

yathā vā—

kṣetre kuroḥ kim api caṇḍakaroparāge

sāndraṁ mahaḥ pathi vilocanayor yadāsīt |

tan nīrada-dyuti-jayi smarad utsukaṁ me

na pratyag-ātmani mano ramate pureva ||40||

**sākṣātkāro**, yathā—

paramātmatayātimedurād

bata sākṣāt-karaṇa-pramodataḥ |

bhagavann adhikaṁ prayojanaṁ

katarad brahma-vido’pi vidyate ||41||

yathā vā—

hṛṣṭaḥ kambu-pati-svanair bhuvi luṭhac-cīrāñcalaḥ sañcalan

mūrdhnā ruddha-dṛg-aśrubhiḥ pulakito drāg eṣa līna-vrataḥ |

akṣṇor aṅganam añjana-tviṣi para-brahmaṇy avāpte mudā

mudrābhiḥ prakaṭīkaroty avamatiṁ yogī svarūpa-sthitau ||42||

**bhavet kadācit kutrāpi nanda-sūnoḥ kṛpā-bharaḥ |**

**prathamaṁ jñāna-niṣṭho’pi so’traiva ratim udvahet ||43||**

yathā bilvamaṅgaloktiḥ—

advaita-vīthī-pathikair upāsyāḥ

svānanda-siṁhāsana-labdha-dīkṣāḥ |

śaṭhena kenāpi vayaṁ haṭhena

dāsī-kṛtā gopa-vadhū-viṭena ||44||

**tat-kāruṇya-ślathībhūta-jñāna-saṁskāra-santatiḥ |**

**eṣa bhakti-rasānanda-nipuṇaḥ syād yathā śukaḥ ||45||**

**śamasya nirvikāratvān nāṭyajñair naiṣa manyate |**

**śānty-ākhyāyā rater atra svīkārān na virudhyate ||46||**

**śamo man-niṣṭhatā buddher[[15]](#footnote-16) iti śrī-bhagavad-vacaḥ |**

**tan-niṣṭhā durghaṭā buddher etāṁ śānta-ratiṁ vinā ||47||**

**kevala-śānto’pi**, śrī-viṣṇu-dharmottare yathā—

nāsti yatra sukhaṁ duḥkhaṁ na dveṣo na ca matsaraḥ |

samaḥ sarveṣu bhūteṣu sa śāntaḥ prathito rasaḥ ||48||

**sarvathaivam ahaṅkāra-rahitatvaṁ vrajanti cet |**

**atrāntarbhāvam arhanti dharma-vīrādayas tadā ||49||**

**sthāyinam eke tu nirveda-sthāyinaṁ pare |**

**śāntam eva rasaṁ pūrve prāhur ekam anekadhā ||50||**

**nirvedo viṣaye sthāyi tattva-jñānodbhavaḥ sa cet |**

**iṣṭāniṣṭa-viyogāpti-kṛtas tu vyabhicāry asau ||51||**

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

śānta-bhakti-rasa-laharī prathamā |

—o)0(o—

(3.2)

## prīti-bhakti-rasākhyā

### dvitīya-laharī

**śrīdhara-svāmibhiḥ spaṣṭam ayam eva rasottamaḥ |**

**raṅga-prasaṅge sa-premakākhyaḥ prakīrtitaḥ ||1||**

**rati-sthāyitayā nāma-kaumudī-kṛdbhir apy asau |**

**śāntatvenāyam evāddhā sudevādyaiś ca varṇitaḥ ||2||**

**ātmocitair vibhāvādyaiḥ prītir āsvādanīyatām |**

**nītā cetasi bhaktānāṁ prīti-bhakti-raso mataḥ ||3||**

**anugrāhyasya dāsatvāl lālyatvād apy ayaṁ dvidhā |**

**bhidyate sambhrama-prīto gaurava-prīta ity api ||4||**

**dāsābhimānināṁ kṛṣṇe syāt prītiḥ sambhramottarā |  
pūrvavat puṣyamāṇo’yaṁ sambhrama-prīta ucyate ||5||**

tatra **ālambanāḥ—**

**hariś ca tasya dāsāś ca jñeyā ālambanā iha ||6||**

tatra **hariḥ—**

**ālambano’smin dvibhujaḥ kṛṣṇo gokula-vāsiṣu |**

**anyatra dvi-bhujaḥ kvāpi kutrāpy eṣu catur-bhujaḥ ||7||**

tatra **vraje—**

navāmbudhara-bandhuraḥ kara-yugena vaktrāmbuje

nidhāya muralīṁ sphurat-puraṭa-nindi paṭṭāmbaraḥ |

śikhaṇḍa-kṛta-śekharaḥ śikhariṇas taṭe paryaṭana-

prabhur divi divaukaso bhuvi dhinoti naḥ kiṅkarān ||8||

anyatra **dvi-bhujo**, yathā—

prabhur ayam aniśaṁ piśaṅga-vāsāḥ

kara-yuga-bhāg arikambur ambudābhaḥ |

nava-ghana iva cañcalāpinaddho

ravi-śaśi-maṇḍala-maṇḍitaś cakāsti ||9||

tatra **caturbhujo**, yathā lalita-mādhave (5.15)—

cañcat-kaustubha-kaumudī-samudayaḥ kaumodakī-cakrayoḥ

sakhyenojjvalitais tathā jalajayor āḍhyaś caturbhir bhujaiḥ |

divyālaṅkaraṇena saṅkaṭa-tanuḥ saṅgī vihaṅgeśitur

māṁ vyasmārayad eṣa kaṁsa-vijayī vaikuṇṭha-goṣṭhī-śriyam ||10||

**brahmāṇḍa-koṭi-dhāmaika-roma-kūpaḥ kṛpāmbudhiḥ |**

**avicintya-mahā-śaktiḥ sarva-siddhi-niṣevitaḥ ||11||**

**avatārāvalī-bījaṁ sadātmārāma-hṛd-guṇaḥ |**

**īśvaraḥ paramārādhyaḥ sarvajñaḥ sudṛḍha-vrataḥ ||12||**

**samṛddhimān kṣamā-śīlaḥ śaraṇāgata-pālakaḥ |**

**dakṣiṇaḥ satya-vacano dakṣaḥ sarva-śubhaṅkaraḥ ||13||**

**pratāpī dhārmikaḥ śāstra-cakṣur bhakta-suhṛttamaḥ |**

**vadānyas tejasā yuktaḥ kṛtajñaḥ kīrti-saṁśrayaḥ ||14||**

**varīyān balavān prema-vaśya ity ādibhir guṇaiḥ |**

**yutaś catur-vidheṣv eṣa dāseṣv ālambano hariḥ ||15||**

atha **dāsāḥ—**

**dāsās tu praśritās tasya nideśa-vaśa-vartiṇaḥ |**

**viśvastāḥ prabhutā-jñāna-vinamrita-dhiyaś ca te ||16||**

yathā—

prabhur ayam akhilair guṇair garīyān

iha tulanām aparaḥ prayāti nāsya |

iti pariṇata-nirṇayena namrān

hita-caritān hari-sevakān bhajadhvam ||17||

**caturdhāmī adhikṛtāśrita-pāriṣadānurāgāḥ ||18||**

tatra **adhikṛtāḥ—**

**brahma-śaṅkara-śakrādyāḥ proktā adhikṛtā budhaiḥ |**

**rūpaṁ prasiddham evaiṣāṁ tena bhaktir udīryate ||19||**

yathā—

kā paryety ambikeyaṁ harim avakalayan kampate kaḥ śiro’sau

taṁ kaḥ stauty eṣa dhātā praṇamati viluṭhan kaḥ kṣitau vāsavo’yam |

kaḥ stabdho hasyate’ddhā danujabhid-anujaiḥ pūrvajo’yaṁ mametthaṁ

kālindī jāmbavatyāṁ tridaśa-paricayaṁ jāla-randhrād vyatānīt ||20||

atha **āśritāḥ**—

**te śaraṇyā jñāni-carāḥ sevā-niṣṭhās tridhāśritāḥ ||21||**

yathā—

kecid bhītāḥ śaraṇam abhitaḥ saṁśrayante bhavantaṁ

vijñātārthās tvad-anubhavataḥ prāsya kecin mumukṣām |

śrāvaṁ śrāvaṁ tava nava-navāṁ mādhurīṁ sādhu-vṛndād

vṛndāraṇyotsava kila vayaṁ deva sevemahi tvām ||22||

tatra **śaraṇyāḥ—**

**śaraṇyāḥ kāliya-jarāsandha-baddha-nṛpādayaḥ ||23||**

yathā—

api gahanāgasi nāge

prabhu-vara mayy adbhutādya te karuṇā |

bhaktair api durlabhayā

yad ahaṁ pada-mudrayojjvalitaḥ ||24||

yathā vā aparādha-bhañjane—

kāmādīnāṁ kati na katidhā pālitā durnideśās

teṣāṁ jātā mayi na karuṇā na trapā nopaśāntiḥ |

utsṛjyaitān atha yadu-pate sāmprataṁ labdha-buddhis

tvām āyātaḥ śaraṇam abhayaṁ māṁ niyuṅkṣvātma-dāsye ||25||

atha **jñāni-carāḥ—**

**ye mumukṣāṁ parityajya harim eva samāśritāḥ |**

**śaunaka-pramukhās te tu proktā jñāni-carāḥ budhaiḥ ||26||**

yathā vā hari-hakti-sudhodaye—

aho mahātman bahu-doṣa-duṣṭo’py

ekena bhāty eṣa bhavo guṇena |  
sat-saṅgamākhyena sukhāvahena

kṛtādya no yena kṛśā mumukṣā ||27||

yathā vā padyāvalyām (77)—

dhyānātītaṁ kim api paramaṁ ye tu jānanti tattvaṁ

teṣām āstāṁ hṛdaya-kuhare śuddha-cinmātra ātmā |

asmākaṁ tu prakṛti-madhuraḥ smera-vaktrāravindo

megha-śyāmaḥ kanaka-paridhiḥ paṅkajākṣo’yam ātmā ||28||

atha **sevā-niṣṭhāḥ—**

**mūlato bhajanāsaktāḥ sevā-niṣṭhā itīritāḥ |**

**candradhvajo harihayo bahulāśvas tathā nṛpāḥ |**

**ikṣvākuḥ śrutadevāś ca puṇḍarīkādayaś ca te ||29||**

yathā—

ātmārāmān api gamayati tvad-guṇo gāna-goṣṭhīṁ

śūnyodyāne nayati vihagān apy alaṁ bhikṣu-caryām |

ity utkarṣaṁ kam api sa-camatkāram ākarṇya citraṁ

sevāyāṁ te sphuṭam aghahara śraddhayā gardhito’smi ||30||

atha **pāriṣadāḥ—**

**uddhavo dāruko jaitraḥ śrutadevaś ca śatrujit |**

**nandopananda-bhadrādyāḥ pārṣadā yadu-pattane ||31||**

**niyuktāḥ santy amī mantra-sārathyādiṣu karmasu |**

**tathāpi kvāpy avasare paricaryāṁ ca kurvate |**

**kauraveṣu tathā bhīṣma-parīkṣid-vidurādayaḥ ||32||**

**teṣāṁ rūpaṁ**, yathā—

sarasāḥ sarasīruhākṣa-veṣās

tridiveśāvali-jaitra-kānti-leśāḥ |

yadu-vīra-sabhāsadaḥ sadāmī

pracurālaṅkaraṇojjvalā jayanti ||33||

**bhaktiḥ**, yathā—

śaṁsan dhurjaṭi-nirjayādi-virudaṁ bāṣpāvaruddhākṣaraṁ

śaṅkā-pañca-lavaṁ madād agaṇayan kālāgni-rudrād api |

tvayy evārpita-buddhir uddhava-mukhas tvat-pārṣadānāṁ gaṇo

dvāri dvāravatī-purasya purataḥ sevotsukas tiṣṭhati ||34||

**eteṣāṁ pravaraḥ śrīmān uddhavaḥ prema-viklavaḥ ||35||**

**tasya rūpaṁ—**

kālindī-madhura-tviṣaṁ madhupater mālyena nirmālyatāṁ

labdhenāñcitam ambareṇa ca lasad-gorocanā-rociṣā |

dvandvenārgala-sundareṇa bhujayor jiṣṇum abjekṣaṇaṁ

mukhyaṁ pāriṣadeṣu bhakti-laharī-ruddhaṁ bhajāmy uddhavam ||36||

**bhaktiḥ**, yathā—

mūrdhany āhuka-śāsanaṁ praṇayate brahmeśayoḥ śāsitā

sindhuṁ prārthayate bhuvaṁ tanutarāṁ brahmāṇḍa-koṭīśvaraḥ |

mantraṁ pṛcchati mām apeśala-dhiyaṁ vijñāna-vārāṁ nidhir

vikrīḍaty asakṛd vicitra-caritaḥ so’yaṁ prabhur mādṛśām ||37||

atha **anugāḥ—**

**sarvadā paricaryāsu prabhor āsakta-cetasaḥ |**

**purasthāś ca vrajasthāś cety ucyate anugā dvidhā ||38||**

tatra **purasthāḥ—**

**sucandro maṇḍanaḥ stambaḥ sutambādyāḥ purānugāḥ |**

**eṣāṁ pārṣadavat prāyo rūpālaṅkāraṇādayaḥ ||39||**

**sevā** yathā—

upari kanaka-daṇḍaṁ maṇḍano vistṛṇīte

dhuvati kila sucandraś cāmaraṁ candra-cārum |

upaharati sutambaḥ suṣṭhu tāmbūla-vīṭīṁ

vidadhati paricaryāḥ sādhavo mādhavasya ||40||

atha **vraja-sthāḥ—**

**raktakaḥ patrakaḥ patrī madhukaṇṭho madhuvrataḥ |**

**rasāla-suvilāsāś ca premakando marandakaḥ ||41||**

**ānandaś candrahāsaś ca payodo vakulas tathā |**

**rasadaḥ śāradādyāś ca vrajasthā anugā matāḥ ||42||**

eṣāṁ **rūpaṁ**, yathā—

maṇi-maya-vara-maṇḍanojjvalāṅgān

puraṭa-javā-madhuliṭ-paṭīra-bhāsaḥ |

nija-vapur-anurūpa-divya-vastrān

vraja-pati-nandana-kiṅkarān namāmi ||43||

**sevā**, yathā—

drutaṁ kuru pariṣkṛtaṁ bakula pīta-paṭṭāṁśukaṁ

varair agurubhir jalaṁ racaya vāsitaṁ vārida |

rasāla parikalpayor agalatādalair vīṭikāḥ

parāga-paṭalī gavāṁ diśam arundha paurandarīm ||44||

**vrajānugeṣu sarveṣu varīyān raktako mataḥ ||45||**

asya **rūpaṁ**, yathā—

ramya-piṅga-paṭam aṅga-rociṣā

kharvitoru-śata-parvikā-rucam |

suṣṭhu goṣṭha-yuvarāja-sevinaṁ

rakta-kaṇṭham anuyāmi raktakam ||46||

**bhaktiḥ**, yathā—

girivara-bhṛti bhartṛ-dārake’smin

vraja-yuvarājatayā gate prasiddhim |

śṛṇu rasada sadā padābhisevā-

paṭṭimaratā ratir uttamā mamāstu ||47||

**dhūryo dhīraś ca vīraś ca tridhā pāriṣad-ādikaḥ ||48||**

tatra **dhūryaḥ—**

**kṛṣṇe’sya preyasī-varge dāsādau ca yathāyatham |  
yaḥ prītiṁ tanute bhaktaḥ sa dhūrya iha kīrtyate ||49||**

yathā—

devaḥ sevyatayā yathā sphurati me devyas tathāsya priyāḥ

sarvaḥ prāṇa-samānatāṁ pracinute tad-bhakti-bhājāṁ gaṇaḥ |

smṛtvā sāhasikaṁ bibhemi tam ahaṁ bhaktābhimānonnataṁ

prītiṁ tat-praṇate khare’py avidadhad yaḥ svāsthyam ālambate ||50||

atha **dhīraḥ—**

**āśritya preyasīm asya nātisevāparo’pi yaḥ |**

**tasya prasāda-pātraṁ syān mukhyaṁ dhīraḥ sa ucyate ||51||**

yathā—

kam api pṛthag-anuccair nācarāmi prayatnaṁ

yadukula-kamalārka tvat-prasāda-śriye’pi |  
samajani nanu devyāḥ pārijātārcitāyāḥ

parijana-nikhilāntaḥ-pātinī me yad-ākhyā ||52||

**atha vīraḥ—**

**kṛpāṁ tasya samāśritya prauḍhāṁ nānyam apekṣate |**

**atulāṁ yo vahan kṛṣṇe prītiṁ vīraḥ sa ucyate ||53||**

yathā—

pralamba-ripur īśvaro bhavatu kā kṛtis tena me

kumāra-makara-dhvajād api na kiñcid āste phalam |

kim anyad aham uddhataḥ prabhu-kṛpā-kaṭākṣa-śriyā

priyā pariṣad-agrimāṁ na gaṇayāmi bhāmām api ||54||

caturthe ca (4.20.28)—

jagaj-jananyāṁ jagad-īśa vaiśasaṁ

syād eva yat-karmaṇi naḥ samīhitam

karoṣi phalgv apy uru dīna-vatsalaḥ

sva eva dhiṣṇye’bhiratasya kiṁ tayā ||55||

**eteṣu tasya dāseṣu trividheṣv āśritādiṣu |**

**nitya-siddhāś ca siddhāś ca sādhakāḥ parikīrtitaḥ ||56||**

atha **uddīpanāḥ—**

**anugrahasya samprāptis tasyāṅghri-rajasāṁ tathā |**

**bhuktāvaśiṣṭa-bhaktāder api tad-bhakta-saṅgatiḥ |**

**ity ādayo vibhāvāḥ syur eṣv asādhāraṇā matāḥ ||57||**

tatra **anugraha-samprāptiḥ**, yathā—

kṛṣṇasya paśyata kṛpāṁ kṛpādyāḥ kṛpaṇe mayi |

dhyeyo’sau nidhane hanta dṛśor adhvānam abhyagāt ||58||

**muralī-śṛṅgayoḥ svānaḥ smita-pūrvāvalokanam |**

**guṇotkarṣa-śrutiḥ padma-padāṅka-nava-nīradāḥ |**

**tad-aṅga-saurabhādyās tu sarvaiḥ sādhāraṇā matāḥ ||59||**

atra **muralī-svano**, yathā vidagdha-mādhave (1.30)—

sotkaṇṭhaṁ muralī-kalā-parimalān ākarṇya ghūrṇat-tanor

etasyākṣi-sahasrataḥ surapater aśrūṇi sasrur bhuvi |

citraṁ vāri-dharān vināpi tarasā yair adya dhārā-mayair

dūrāt paśyata deva-mātṛkam abhūd vṛndāṭavī-maṇḍalam ||60||

atha **anubhāvāḥ—**

**sarvataḥ svaniyogānām ādhikyena parigrahaḥ |**

**īrṣyā-lavena cāspṛṣṭā maitrī tat-praṇate jane |**

**tan-niṣṭhādyāḥ śītāḥ syur eṣv asādhāraṇāḥ kriyāḥ ||61||**

tatra **svaniyogasya sarvata ādhikyaṁ**, yathā—

aṅga-stambhārambham uttuṅgayantaṁ

premānandaṁ dāruko nābhyanandat

kaṁsārāter vījane yena sākṣād

akṣodīyān antarāyo vyadhāyi ||62||

**udbhāsvarāḥ puroktā ye tathāsya suhṛd-ādayaḥ |**

**virāgādyāś ca ye śītāḥ proktāḥ sādhāraṇās tu te ||63||**

tatra **nṛtyam**, yathā śrī-daśame (10.86.38)—

śrutadevo’cyutaṁ prāptaṁ svagṛhān janako yathā |

natvā munīṁś ca saṁhṛṣṭo dhunvan vāso nanarta ha ||64||

yathā vā—

tvaṁ kalāsu vimukho’pi nartanaṁ

prema-nāṭya-guruṇāsi pāṭhitaḥ |

yad vicitra-gati-caryayāñcitaś

citrayasy ahaha cāraṇān api ||65||

atha **sāttvikāḥ**—

**stambhādyāḥ sāttvikāḥ sarve prītādi-tritaye matāḥ ||66||**

yathā,

gokulendra-guṇa-gāna-rasena

stambham adbhutam asau bhajamānaḥ |

paśya bhakti-rasa-maṇḍapa-mūla-

stambhatāṁ vahati vaiṣṇava-varyaḥ ||67||

śrī-daśame (10.85.38)—

sa indraseno bhagavat-padānujaṁ

bibhran muhuḥ prema-vibhinnayā dhiyā |

uvāca hānanda-jalākulekṣaṇaḥ

prahṛṣṭa-romā nṛpa gadgadākṣaram ||68||

atha **vyabhicāriṇaḥ—**

**harṣo dhṛtiś cātra nirvedo’tha viṣaṇṇatā |**

**dainyaṁ cintā smṛtiḥ śaṅkā matir autsukya-cāpale ||69||**

**vitarkāvega-hrī-jāḍya-mohonmādāvahitthikāḥ |**

**bodhaḥ svapnaḥ klamo vyādhir mṛtiś ca vyabhicāriṇaḥ ||70||**

**itareṣāṁ madādīnāṁ nātipoṣakatā bhavet |**

**yoge trayaḥ syur dhṛty-antā ayoge tu klamādayaḥ |**

**ubhayatra pare śeṣā nirvedādyāḥ satāṁ matāḥ ||71||**

tatra **harṣo**, yathā prathame (1.11.5)—

prīty-utphulla-mukhāḥ procur harṣa-gadgadayā girā |

pitaraṁ sarva-suhṛdam avitāram ivārbhakāḥ ||72||

yathā vā—

harim avalokya puro bhuvi

patito daṇḍa-praṇāma-śata-kāmaḥ |

pramada-vimugdho nṛpatiḥ

punar utthānaṁ visasmāra ||73||

**klamo**, yathā skānde—

aśoṣayan manas tasya mlāpayan mukha-paṅkajam |

ādhis tad-virahe deva grīṣme sara ivāṁśumān ||74||

**nirvedo**, yathā—

dhanyāḥ sphurati tava sūrya karāḥ sahasraṁ

ye sarvadā yadupateḥ padayoḥ patanti |

bandhyo dṛśāṁ darśaśatī dhriyate mamāsau

dūre muhūrtam api yā na vilokate tam ||75||

atha **sthāyī—**

**sambhramaḥ prabhutā-jñānāt kampaś cetasi sādaraḥ |**

**anenaikyaṁ gatā prītiḥ sambhrama-prītir ucyate |**

**eṣā rase’tra kathitā sthāyi-bhāvatayā budhaiḥ ||76||**

**āśritādeḥ puraivoktaḥ prakāro rati-janmani |**

**tatra pāriṣadādes tu hetuḥ saṁskāra eva hi |**

**saṁskārodbodhakās tasya darśana-śravaṇādayaḥ ||77||**

**eṣā tu sambhrama-prītiḥ prāpnuvaty uttarottaram |**

**vṛddhiṁ premā tataḥ snehas tato rāga iti tridhā ||78||**

tatra **sambhrama-prītiḥ**, yathā śrī-daśame (10.38.6)—

mamādyāmaṅgalaṁ naṣṭaṁ phalavāṁś caiva me bhavaḥ |

yan namasye bhagavato yogi-dhyeyāṅghri-paṅkajam ||79||

yathā vā—

kalinda-nandinī-kula-kadamba-vana-vallabham |

kadā namaskariṣāmi gopa-rūpaṁ tam īśvaram ||80||

atha **premā—**

**hrāsa-śaṅkā-cyutā baddha-mūlā premeyam ucyate |**

**asyānubhāvāḥ kathitās tatra vyasanitādayaḥ ||81||**

yathā—

aṇimādi-saukhya-vīcīm avīci-duḥkha-pravāhaṁ vā |

naya māṁ vikṛtir na hi me tvat-pada-kamalāvalambasya ||82||

yathā vā—

ruṣājvalita-buddhinā bhṛgu-sutena śapto’py alaṁ

mayā hṛta-jagat-trayo’py atanu-kaitavaṁ tanvatā |

vinindya kṛta-bandhano’py uraga-rāja-pāśair balād

arajyata sa mayy aho dviguṇam eva vairocaniḥ ||83||

atha **snehaḥ—**

sāndraś citta-dravaṁ kurvan premā sneha itīryate |

kṣaṇikasyāpi neha syād visleṣasya sahiṣṇutā ||84||

yathā—

dambhena bāṣpāmbu-jharasya keśavaṁ

vīkṣya dravac-cittam asusruvat tava |

ity uccakair dhārayato vicittatāṁ

citrā na te dāruka dāru-kalpatā ||85||

yathā vā—

patnīṁ ratna-nidheḥ parām upaharan pūreṇa bāṣpāmbhasāṁ

rajyan-mañjula-kaṇṭha-garbha-luṭhita-stotrākṣaropakramaḥ |

cumban phulla-kadamba-ḍambara-tulāṅgaiḥ samīkṣyācyutaṁ

stabdho’py abhyadhikāṁ śriyaṁ praṇamatāṁ vṛndād dadhāroddhavaḥ ||

atha **rāgaḥ**—

**snehaḥ sa rāgo yena syāt sukhaṁ duḥkham api sphuṭam |**

**tat-sambandha-lave’py atra prītiḥ prāṇa-vyayair api ||87||**

yathā—

gurur api bhujagād bhīs takṣakāt prājya-rājya-

cyutir atiśayinī ca prāya-caryā ca gurvī |

atanuta mudam uccaiḥ kṛṣṇa-līlā-sudhāntar-

viharaṇa-sacivatvād auttareyasya rājñaḥ ||88||

yathā vā—

keśavasya karuṇā-lave’pi ced

bāḍavo’pi kila ṣāḍavo mama |

asya yady adayatā-kuśa-sthalī

pūrṇa-siddhir api me kuśasthalī ||89||

**prāya ādya-dvaye premā snehaḥ pāriṣadeṣv asau |**

**parīkṣiti bhaved-rāgo dāruke ca tathoddhave ||90||**

**vrajānugeṣv anekeṣu raktaka-pramukheṣu ca |**

**asminn abhyudite bhāvaḥ prāyaḥ syāt sakhya-leśa-bhāk ||91||**

yathā—

śuddhāntān militaṁ bāṣpa-ruddha-vāg uddhavo harim |

kiñcit-kuñcita-netrāntaḥ svāntena pariṣasvaje ||92||

**ayoga-yogāv etasya prabhedau kathitāv ubhau ||93||**

atha **ayogaḥ—**

**saṅgābhāvo harer dhīrair ayoga iti kathyate |**

**ayoge tan-manaskatvaṁ tad-guṇādy-anusandhayaḥ ||94||**

**tat-prāpty-apāya-cintādyāḥ sarveṣāṁ kathitāḥ kriyāḥ |**

**utkaṇṭhitaṁ viyogaś cety ayoge’pi dvidhocyate ||95||**

tatra **utkaṇṭhitam—**

**adṛṣṭa-pūrvasya harer didṛkṣotkaṇṭhitaṁ matam ||96||**

yathā nārasiṁhe—

cakāra meghe tad-varṇe bahu-māna-ratiṁ nṛpaḥ |

pakṣapātena tan-nāmni mṛge padme ca tad-dṛśi ||97||

yathā va, śrī-daśame (10.38.10)—

apy adya viṣṇor manujatvam īyuṣor

bhārāvatārāya bhuvo nijecchayā

lāvaṇya-dhāmno bhavitopalambhanaṁ

mahyaṁ na na syāt phalam añjasā dṛśaḥ ||98||

**atrāyoga-prasaktānāṁ sarveṣām api sambhave |**

**autsukya-dainya-nirveda-cintānāṁ cāpalasya ca |**

**jaḍatonmāda-mohānām api syād atiriktatā ||99||**

tatra **autsukyaṁ**, yathā śrī-kṛṣṇa-karṇāmṛte (41)—

amūny adhanyāni dināntarāṇi

hare tvad-ālokanam antareṇa |

anātha-bandho karuṇaika-sindho

hā hanta hā hanta kathaṁ nayāmi ||100||

yathā vā,

vilocana-sudhāmbudhes tava padāravinda-dvayī

vilocana-rasa-cchaṭām anupalabhya vikṣubhyataḥ |

mano mama manāg api kvacid anāpnuvan nirvṛtiṁ

kṣaṇārdham api manyate vraja-mahendra varṣa-vrajam ||101||

**dainyaṁ**, yathā tatraiva[[16]](#footnote-17)—

nibaddha-mūrdhāñjalir eṣa yāce

nīrandhra-dainyonnati-mukta-kaṇṭham |

dayāmbudhe deva bhavat-kaṭākṣa-

dākṣiṇya-leśena sakṛn niṣiñca ||102||

yathā vā—

asi śaśi-mukuṭādyair apy alabhyekṣaṇas tvaṁ

laghur aghahara kīṭād apy ahaṁ kūṭa-karmā |

iti visadṛśatāpi prārthane prārthayāmi

snapaya kṛpaṇa-bandho mām apāṅga-cchaṭābhiḥ ||103||

**nirvedo**, yathā—

sphuṭaṁ śritavator api śruti-niṣevayā ślāghyatāṁ

mamābhava-niratayor bhavatu netrayor mandayoḥ |

bhaven na hi yayoḥ padaṁ madhurima-śriyām āspadaṁ

padāmbujanakhāṅkurād api visāri rocis tava ||104||

**cintā**m, yathā—

hari-pada-kamalāvaloka-tṛṣṇā

taralamater api yogyatām avīkṣya |

avanata-vadanasya cintayā me

hari hari niḥśvasato niśāḥ prayāti ||105||

**cāpalaṁ**, yathā śrī-kṛṣṇa-karṇāmṛte (32)—

tvac-chaiśavaṁ tri-bhuvanādbhutam ity avehi

mac-cāpalaṁ ca tava vā mama vādhigamyam |

tat kiṁ karomi viralaṁ muralī-vilāsi

mugdhaṁ mukhāmbujam udīkṣitum īkṣaṇābhyām ||106||

yathā vā—

hriyam aghahara muktvā dṛk-pataṅgī mamāsau

bhayam api damayitvā bhakta-vṛndāt tṛṣārtā |

niravadhim avicārya svasya ca kṣodimānaṁ

tava caraṇa-sarojaṁ leḍhum anivcchatīśa ||107||

**jaḍatā**, yathā saptame (7.4.37)—

nyasta-krīḍanako bālo jaḍavat tan-manastayā |

kṛṣṇa-graha-gṛhītātmā na veda jagad īdṛśam ||108||

yathā vā—

nimeṣonmuktākṣaḥ katham iha parispanda-vidhurāṁ

tanuṁ bibhrad bhavyaḥ pratikṛtir ivāste dvija-patiḥ |

aye jñātaṁ vaṁśī-rasika-nava-rāga-vyasaninā

puraḥ śyāmāmbhode bata vinihitā dṛṣṭir amunā ||109||

**unmādo**, yathā saptame (7.4.40)—

nadati kvacid utkaṇṭho vilajjo nṛtyati kvacit |

kvacit tad-bhāvanā-yuktas tanmayo’nucakāra ha ||110||

yathā vā—

kvacin naṭati niṣpaṭaṁ kvacid asambhavaṁ stambhate

kvacid vihasati sphuṭaṁ kvacid amandam ākrandati |

lasaty analasaṁ kvacit kvacid apārtham ārtāyate

harer abhinavoddhura-praṇaya-sīdhum atto muniḥ ||111||

**moho**, yathā hari-bhakti-sudhodaye—

ayogyam ātmānam itīśa-darśane

sa manyamānas tad-anāpti-kātaraḥ |

udbela-duḥkhārṇava-magna-mānasaḥ

śrutāśrudhāro dvija mūrcchitāpatat ||112||

yathā vā—

hari-caraṇa-vilokābdhi-tāpāvalībhir

bata vidhūta-cid-ambhasy atra nas tīrtha-varye |

śruti-puṭa-parivāheneśanāmāmṛtāni

kṣipata nanu satīrthāś ceṣṭatāṁ prāṇa-haṁsaḥ ||113||

atha **viyogaḥ—**

**viyogo labdha-saṅgena vicchedo danuja-dviṣā ||114||**

yathā—

bali-suta-bhuja-ṣaṇḍa-khaṇḍanāya

kṣataja-puraṁ puruṣottame prayāte |

vidhūta-vidhura-buddhir uddhavo’yaṁ

viraha-niruddha-manā niruddhavo’bhūt ||115||

**aṅgeṣu tāpaḥ kṛśatā jāgaryālamba-śūnyatā |**

**adhṛtir jaḍatā vyādhir unmādo mūrcchitaṁ budhaiḥ |**

**viyoge sambhrama-prīter daśāvasthāḥ prakīrtitāḥ ||116||**

**anavasthitir ākhyātā cittasyālamba-śūnyatā |**

**arāgitā tu sarvasminn adhṛtiḥ kathitā budhaiḥ |**

**anye’ṣṭau prakaṭārthatvāt tāpādyā na hi lakṣitāḥ ||117||**

tatra **tāpo**, yathā—

asmān dunoti kamalaṁ tapanasya mitraṁ

ratnākaraś ca baḍavānala-gūḍha-mūrtiḥ |

indīvaraṁ vidhu-suhṛt katham īśvaraṁ vā

taṁ smārayan munipate dahatīha sabhyān ||118||

**kṛśatā**, yathā—

dadhati tava tathādya sevakānāṁ

bhuja-parighāḥ kṛśatāṁ ca pāṇḍutāṁ ca |

patati bata yathā mṛṇāla-buddhyā

sphuṭam iha pāṇḍava-mitra pāṇḍu-pakṣaḥ ||119||

**jāgaryā**, yathā—

virahān mura-dviṣaś ciraṁ vidhurāṅge parikhinna-cetasi |

kṣaṇadāḥ kṣaṇa-dāyitojjhitā bahulāśve bahulās tadābhavan ||120||

**ālambana-śūnyatā**, yathā—

vijaya-ratha-kuṭumbinā vinānyan

na kila kuṭumbam ihāsti nas trilokyām |

bhramad idam anavekṣya yat-padābjaṁ

kvacid api na vyavatiṣṭhate’dya cetaḥ ||121||

**adhṛtiḥ**, yathā—

prekṣya piñcha-kulam akṣi pidhatte

naicikī-nicayam ujjhati dūre |

vaṣṭi yaṣṭim api nādya murāre

raktakas tava padāmbuja-raktaḥ ||122||

**jaḍatā**, yathā—

yaudhiṣṭhiraṁ puram upeyuṣi padmanābhe

khedānala-vyatikarair ativiklavasya |

svedāśrubhir na hi paraṁ jalatām avāpur

aṅgāni niṣkriyatayā ca kiloddhavasya ||123||

**vyādhir**, yathā—

cirayati maṇim anveṣṭuṁ

calite murabhidi kuśasthalī-purataḥ |

samajani dhṛta-nava-vyādhiḥ

pavana-vyādhir yathārthākhyaḥ ||124||

**unmādo**, yathā—

proṣite bata nijādhidaivate

raivate navam avekṣya nīradam |

bhrānta-dhīr ayam adhīram uddhavaḥ

paśya rauti[[17]](#footnote-18) ramate namasyati ||125||

**mūrcchitaṁ**, yathā—

samajani daśā viśleṣāt te padāmbuja-sevināṁ

vraja-bhuvi tathā nāsīn nidrā-lavo’pi yathā purā |

yadu-vara dara-śvāsenāmī vitarkita-jīvitāḥ

satatam adhunā niśceṣṭāṅgās taṭāny adhiśerate ||126||

**mṛtiḥ**, yathā—

danuja-damana yāte jīvane tvayy akasmāt

pracura-viraha-tāpair dhvanta-hṛt-paṅkajāyām |

vrajam abhi paritas te dāsa-kāsāra-paṅktau

na kila vasatim ārtāḥ kartum icchanti haṁsāḥ ||127||

**aśivatvān na ghaṭate bhakte kutrāpy asau mṛtiḥ |**

**kṣobhakatvād viyogasya jāta-prāyeti kathyate ||128||**

atha **yogaḥ—**

**kṛṣṇena saṅgamo yas tu sa yoga iti kīrtyate |**

**yoge’pi kathitaḥ siddhis tuṣṭiḥ sthitir iti tridhā ||129||**

tatra **siddhiḥ—**

**utkaṇṭhite hareḥ prāptiḥ siddhir ity abhidhīyate ||130||**

yathā śrī-kṛṣṇa-karṇāmṛte (57)—

mauliś candraka-bhūṣaṇo marakata-stambhābhirāmaṁ vapur

vaktraṁ citra-vimugdha-hāsa-madhuraṁ bāle vilole dṛśau |

vācaḥ śaiśava-śītayā mada-gaja-ślāghyā vilāsa-sthitir

mandaṁ mandam aye ka eṣa mathurā-vīthīṁ mitho gāhate ||131||

yathā vā śrī-daśame (10.38.34)—

rathāt tūrṇam avaplutya so’krūraḥ prema-vihvalaḥ |

papāta caraṇopānte daṇḍavad rāma-kṛṣṇayoḥ ||132||

**tuṣṭiḥ—**

**jāte viyoge kaṁsāreḥ samprāptis tuṣṭir ucyate ||133||**

yathā prathame (1.11.10)—

kathaṁ vayaṁ nātha ciroṣite tvayi

prasanna-dṛṣṭyākhila-tāpa-śoṣaṇam |

jīvema te sundara-hāsa-śobhitam

apaśyamānā vadanaṁ manoharam ||134||

yathā vā—

samakṣam akṣamaḥ prekṣya harim añjali-bandhane |  
dāruko dvārakā-dvāri tatra citra-daśāṁ yayau ||135||

**sthitiḥ—**

**saha-vāso mukundena sthitir nigaditā budhaiḥ ||136||**

yathā haṁsadūte (50)[[18]](#footnote-19)**—**

purastād ābhīrī-gaṇa-bhayada-nāmā sa kaṭhino

maṇi-stambhālambī kuru-kula-kathāṁ saṅkalayitā |

sa jānubhyām aṣṭāpada-bhuvanam avaṣṭabhya bhavitā

guroḥ śiṣyo nūnaṁ pada-kamala-saṁvāhana-rataḥ ||137||

**nijāvasara-śuśrūṣā-vidhāne sāvadhānatā |**

**puras tasya niveśādyā yoge’mīṣāṁ kriyā matāḥ ||138||**

**kecid asyā rateḥ kṛṣṇa-bhakty-āsvāda-bahirmukhāḥ |**

**bhavatvam eva niścitya na rasāvasthatāṁ jaguḥ ||139||**

**iti tāvad asādhīyo yat purāṇeṣu keṣucit |**

**śrīmad-bhāgavate caiṣa prakaṭo dṛśyate rasaḥ ||140||**

tathā hi ekādaśe (11.3.32)—

kvacit rudanty acyuta-cintayā kvacid

dhasanti nandanti vadanty alaukikāḥ |

nṛtyanti gāyanty anuśīlayanty ajaṁ

bhavanti tūṣṇīṁ param etya nirvṛtāḥ ||141||

saptame ca (7.7.34)—

niśamya karmāṇi guṇān atulyān

vīryāṇi līlā-tanubhiḥ kṛtāni |

yadātiharṣotpulakāśru-gadgadaṁ

protkaṇṭha udgāyati rauti nṛtyati ||142||

**eṣātra bhakta-bhāvānāṁ prāyikī prakriyoditā |**

**kintu kālādi-vaiśiṣṭyāt kvacit syāt sīma-laṅghanam ||143||**

atha **gaurava-prītiḥ—**

**lālyābhimānināṁ kṛṣṇe syāt prītir gauravottarā |**

**sā vibhāvādibhiḥ puṣṭā gaurava-prītir ucyate ||144||**

tatra **ālambanāḥ—**

**hariś ca tasya lālyāś ca bhavanty ālambanā iha ||145||**

tatra **hariḥ**, yathā**—**

ayam upahita-karṇaḥ prastute vṛṣṇi-vṛddhair

yadupatir itihāse manda-hāsojjvalāsyaḥ |

upadiśati sudharmā-madhyam adhyāsya dīvyan

hitam iha nijayāgre ceṣṭayaivātmajān naḥ ||146||

**mahā-gurur mahā-kīrtir mahā-buddhir mahā-balaḥ |**

**rakṣī lālaka ity ādyair guṇair ālambano hariḥ ||147||**

atha **lālyāḥ—**

**lālyāḥ kila kaniṣṭhatva-putratvādy-abhimāninaḥ |**

**kaniṣṭhāḥ sāraṇa-gada-subhadra-pramukhāḥ smṛtāḥ |**

**pradyumna-cārudeṣṇādyāḥ sāmbādyāś ca kumārakāḥ ||148||**

**eṣāṁ rūpaṁ**, yathā—

api murāntaka-pārṣada-maṇḍalād

adhika-maṇḍana-veśa-guṇa-śriyaḥ |

āsata-pīta-sita-dyutibhir yutā

yadu-kumāra-gaṇāḥ puri remire ||149||

**eṣāṁ bhaktiḥ**, yathā—

sagdhiṁ bhajanti hariṇā mukham unnamayya

tāmbūla-carvitam adanti ca dīyamānam |

ghrātāś ca mūrdhni parirabhya bhavanty adasrāḥ

sāmbādayaḥ kati purā vidadhus tapāṁsi ||150||

**rukmiṇī-nandanas teṣu lālyeṣu pravaro mataḥ ||151||**

**tasya rūpam—**

sa jayati śambara-damanaḥ sukumāro yadu-kumāra-kula-mauliḥ |

janayati janeṣu janaka-bhrāntiṁ yaḥ suṣṭhu rūpeṇa ||152||

**asya bhaktiḥ—**

prabhāvati samīkṣyatāṁ divi kṛpāmbudhir mādṛśāṁ

sa eṣa paramo gurur garuḍa-go yadūnāṁ patiḥ |

yataḥ kim api lālanaṁ vayam avāpya daroddhurāḥ

purārim api saṅgare guru-ruṣaṁ tiraskurmahe ||153||

**ubhayeṣāṁ sadārādhya-dhiyaiva bhajatām api |**

**sevakānām ihaiśvarya-jñānasyaiva pradhānatā ||**

**lālyānāṁ tu sva-sambandha-sphūrter eva samantataḥ ||154||**

**vraja-sthānāṁ paraiśvarya-jñāna-śūnya-dhiyām api |**

**asty eva vallavādhīśa-putratvaiśvarya-vedanam ||155||**

atha **uddīpanāḥ—**

**uddīpanās tu vātsalya-smita-prekṣādayo hareḥ ||156||**

yathā—

agre sānugrahaṁ paśyann agrajaṁ vyagra-mānasaḥ |

gadaḥ padāravinde’sya vidadhe daṇḍavan-natim ||157||

atha **anubhāvāḥ—**

**anubhāvās tu tasyāgre nīcāsana-niveśanam |**

**guror vartmānusāritvaṁ dhuras tasya parigrahaḥ |**

**svairācāra-vimokṣādyāḥ śītā lālyeṣu kīrtitāḥ ||158||**

tatra **nīcāsana-niveśanam**, yathā**—**

yadu-sadasi surendrair drāg upavrajyamānāḥ

sukhada-karaka-vārbhir brahmaṇābhyukṣitāṅgaḥ |

madhuripum abhivandya svarṇa-pīṭhāni muñcan

bhuvam abhi makarāṅko rāṅkavaṁ svīcakāra ||159||

**dāsaiḥ sādhārāṇāś cānye procyante’mīṣu kecana |**

**praṇāmo mauna-bāhulyaṁ saṅkocaṁ praśrayāḍhyatā |**

**nija-prāṇa-vyayenāpi tad-ājñā-paripālanam ||160||**

**adho-vadanatā sthairyaṁ kāsa-hāsādi-varjanam |**

**tadīyātirahaḥ-keli-vārtādy-uparamādayaḥ ||161||**

atha **sāttvikāḥ—**

kandarpa vindati mukunda-padāravinda-

dvandve dṛśoḥ padam asau kila niṣprakampā |

prāleya-bindu-nicitaṁ dhṛta-kaṇṭakā te

svinnādya kaṇṭaki-phalaṁ tanur anvakārṣīt ||162||

**atha vyabhicāriṇaḥ—**

**anantaroktāḥ sarve’tra bhavanti vyabhicāriṇaḥ ||163||**

tatra **harṣo**, yathā—

dūre darendrasya nabhasy udīrṇe

dhvanau sthitānāṁ yadu-rājadhanyām |

tanūruhais tatra kumārakāṇāṁ

naṭaiś ca hṛṣyadbhir akāri nṛtyam ||164||

**nirvedo**, yathā—

dhanyaḥ sāmba bhavān sa-riṅgaṇam ayan pārśve rajaḥ-karbūro

yas tātena vikṛṣya vatsalatayā svotsaṅgam āropitaḥ |

dhiṅ māṁ durbhagam atra śaṅkara-mayair durdaiva-visphūrjitaiḥ

prāptā na kṣaṇikāpi lālana-ratiḥ sā yena bālye pituḥ ||165||

atha **sthāyī**—

**deha-sambandhitāmānād guru-dhīr atra gauravam |**

**tanmayī lālake prītir gaurava-prītir ucyate ||166||**

**sthāyi-bhāvo’tra sā caiṣām āmūlāt svayam ucchritā |**

**kañcid viśeṣam āpannā premeti sneha ity api |**

**rāga ity ucyate cātra gaurava-prītir eva sā ||167||**

**tatra gaurava-prītiḥ**, yathā—

mudrāṁ bhinatti na rada-cchadayor amandāṁ

vaktraṁ ca nonnamayati sravad-asra-kīrṇam |

dhīraḥ paraṁ kim api saṅkucatīṁ jhaṣāṅko

dṛṣṭiṁ kṣipaty aghabhidaś caraṇāravinde ||168||

**premā**, yathā—

dviṣadbhiḥ kṣodiṣṭhair jagad-avihitecchasya bhavataḥ

karād ākṛṣyaiva prasabham abhimanyāv api hate |

subhadrāyāḥ prītir danuja-damana tvad-viṣayikā

prapede kalyāṇī na hi malinimānaṁ lavam api ||169||

**sneho**, yathā—

vimuñca pṛthu-vepathuṁ visṛja kaṇṭhākuṇṭhāyitaṁ

vimṛjya mayi nikṣipa prasarad-aśru-dhāre dṛśau |

karaṁ ca makara-dhvaja prakaṭa-kaṇṭakālaṅkṛtaṁ

nidhehi savidhe pituḥ kathaya vatsa kaḥ sambhramaḥ ||170||

**rāgo**, yathā—

viṣam api sahasā sudhām ivāyaṁ

nipibati cet pitur iṅgitaṁ jhaṣāṅkaḥ |

visṛjati tad-asammatir yadi syād

viṣam iva tāṁ tu sudhāṁ sa eva sadyaḥ ||171||

**triṣv evāyoga-yogādyā bhedāḥ pūrvavad īritāḥ ||172||**

tatra **utkaṇṭhitam**, yathā—

śambaraḥ sumukhi labdha-durvipaḍ-

ḍambaraḥ sa ripur ambarāyitaḥ |

ambu-rāja-mahasaṁ kadā guruḥ

kambu-rāja-karam īkṣitāsmahe ||173||

**atha viyogaḥ—**

mano mameṣṭām api geṇḍu-līlāṁ

na vaṣṭi yogyāṁ ca tathāstra-yogyām |

gurau puraṁ kauravam abhyupete

kārām iva dvāravatīm avaiti ||174||

**siddhiḥ—**

militaḥ śambara-purato madanaḥ purato vilokayan pitaram |

ko’ham iti svaṁ pramadān na dhīr adhīr apy asau veda ||175||

**tuṣṭiḥ—**

militam adhiṣṭhita-garuḍaṁ prekṣya yudhiṣṭhira-purān murārātim |

ajani mudā yadu-nagare sambhrama-bhūmā kumārāṇām ||176||

**sthitiḥ—**

kuñcayann akṣiṇī kiñcid bāṣpa-niṣpandi-pakṣiṇī |

vandate pādayor dvandvaṁ pituḥ prati-dinaṁ smaraḥ ||177||

**utkaṇṭhita-viyogādye yad yad vistāritaṁ na hi |**

**sambhrama-prītivaj jñeyaṁ tat tad evākhilaṁ budhaiḥ ||178||**

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

prīti-bhakti-rasa-laharī dvitīyā |

**—o)0(o—**

(3.3)

## preyo-bhakti-rasākhyā tṛtīya-laharī

**sthāyi-bhāvo vibhāvādyaiḥ sakhyam ātmocitair iha |**

**nītaś citte satāṁ puṣṭiṁ rasaḥ preyān udīryate ||1||**

tatra **ālambanāḥ—**

**hariś ca tad-vayasyāś ca tasminn ālambanā matāḥ ||2||**

tatra **hariḥ—**

**dvibhujatvādi-bhāg atra prāgvad ālambano hariḥ ||3||**

tatra **vraje**, yathā—

mahendra-maṇi-mañjula-dyutir amanda-kunda-smitaḥ

sphurat-puraṭa-ketakī-kusuma-ramya-paṭṭāmbaraḥ |

srag-ullasad-uraḥ-sthalaḥ kvaṇita-veṇur atrāvrajan

vrajād aghaharo haraty ahaha naḥ sakhīnāṁ manaḥ ||4||

**anyatra**, yathā—

cañcat-kaustubha-kaumudī-samudayaṁ kaumodakī-cakrayoḥ

sakhyenojjvalitais tathā jalajayor āḍhyaṁ caturbhir bhujaiḥ |

dṛṣṭvā hāri-harin-maṇi-dyuti-haraṁ śauriṁ hiraṇyāmbaraṁ

jagmuḥ pāṇḍu-sutāḥ pramoda-sudhayā naivātma-sambhāvanām ||5||

**suveṣaḥ sarva-sal-lakṣma-lakṣito balināṁ varaḥ |**

**vividhādbhuta-bhāṣā-vid vāvadūkaḥ supaṇḍitaḥ ||6||**

**vipula-pratibho dakṣaḥ karuṇo vīra-śekharaḥ |**

**vidagdho buddhimān kṣantā rakta-lokaḥ samṛddhimān |**

**sukhī varīyān ity ādyā guṇās tasyeha kīrtitā ||7||**

atha **tad-vayasyāḥ—**

**rūpa-veṣa-guṇādyais tu samāḥ samyag-ayantritāḥ |**

**viśrambha-sambhṛtātmāno vayasyās tasya kīrtitāḥ ||8||**

yathā—

sāmyena bhīti-vidhureṇa vidhīyamāna-

bhakti-prapañcam anudañcad-anugraheṇa |

viśrambha-sāra-nikuramba-karambitena

vandetarām aghaharasya vayasya-vṛndam ||9||

**te pura-vraja-sambandhād dvi-vidhāḥ prāya īritāḥ ||10||**

tatra **pura-sambandhinaḥ—**

**arjuno bhīmasenaś ca duhitā drupadasya ca |**

**śrīdāma-bhūsurādyāś ca sakhāyaḥ pura-saṁśrayāḥ ||11||**

**eṣāṁ sakhyam**, yathā—

śirasi nṛpatir drag aghrāsīd aghārim adhīra-dhīr

bhuja-parighayoḥ śliṣṭau bhīmārjunau pulakojjvalau |

pada-kamalayoḥ sāsrau dasrātmajau ca nipetatus

tam avaśādhiyaḥ prauḍhānandād arundhata pāṇḍavāḥ ||12||

**śreṣṭhaḥ pura-vayasyeṣu bhagavān vānaradhvajaḥ ||13||**

**asya rūpaṁ**, yathā—

gāṇḍīva-pāṇiḥ kari-rāja-śuṇḍā-

ramyorur indīvara-sundarābhaḥ |

rathāṅginā ratna-rathādhirohī

sa rohitākṣaḥ sutarām arājīt ||14||

**sakhyaṁ**, yathā—

paryaṅke mahati surāri-hantur aṅke

niḥśaṅka-praṇaya-nisṛṣṭa-pūrva-kāyaḥ |

unmīlan-nava-narma-karmaṭho’yaṁ

gāṇḍīvī smita-vadanāmbujo vyarājīt ||15||

atha **vraja-sambandhinaḥ—**

**kṣaṇādarśanato dīnāḥ sadā saha-vihāriṇaḥ |**

**tad-eka-jīvitāḥ proktā vayasyā vraja-vāsinaḥ |**

**ataḥ sarva-vayasyeṣu pradhānatvaṁ bhajanty amī ||16||**

**eṣāṁ rūpaṁ**, yathā—

balānuja-sadṛg-vayo-guṇa-vilāsa-veṣa-śriyaḥ

priyaṅkaraṇa-vallakī-dala-viṣāṇa-veṇv-aṅkitāḥ |

mahendra-maṇi-hāṭaka-sphaṭika-padma-rāga-tviṣaḥ

sadā praṇaya-śālinaḥ sahacarā hareḥ pāntu vaḥ ||17||

**sakhyaṁ**, yathā—

unnidrasya yayus tavātra viratiṁ sapta-kṣapās tiṣṭhato

hanta śrānta ivāsi nikṣipa sakhe śrīdāma-pāṇau girim |

ādhir vidhyati nas tvam arpaya kare kiṁ vā kṣaṇaṁ dakṣiṇe

doṣṇas te karavāma kāmam adhunā savyasya saṁvāhanam ||18||

yathā vā śrī-daśame (10.12.11)—

itthaṁ satāṁ brahma-sukhānubhūtyā

dāsyaṁ gatānāṁ para-daivatena |

māyāśritānāṁ nara-dārakeṇa

sākaṁ vijahruḥ kṛta-puṇya-puñjāḥ ||19||

**eṣu kṛṣṇasya sakhyaṁ**, yathā—

sahacara-nikurambaṁ bhrātar ārya praviṣṭaṁ

drutam agha-jaṭharāntaḥ-koṭare prekṣamāṇaḥ |

skhalad-aśiśira-bāṣpa-kṣālita-kṣāma-gaṇḍaḥ

kṣaṇam aham avasīdan śūnya-cittas tadāsam ||20||

**suhṛdaś ca sakhāyaś ca tathā priya-sakhāḥ pare |**

**priya-narma-vayasyāś cety uktā goṣṭhe catur-vidhāḥ ||21||**

tatra **suhṛdaḥ—**

**vātsalya-gandhi-sakhyāṁ tu kiñcit te vayasādhikāḥ |**

**sāyudhās tasya duṣṭebhyaḥ sadā rakṣā-parāyaṇāḥ ||22||**

**subhadra-maṇḍalībhadra-bhadravardhana-gobhaṭāḥ |**

**yakṣendrabhaṭa-bhadrāṅga-vīrabhadrā mahā-guṇāḥ |**

**vijayo balabhadrādyāḥ suhṛdas tasya kīrtitāḥ ||23||**

**eṣāṁ sakhyaṁ**, yathā—

dhunvan dhāvasi maṇḍalāgram amalaṁ tvaṁ maṇḍalībhadra kiṁ

gurvīṁ nārya gadāṁ gṛhāṇa vijaya kṣobhaṁ vṛthā mā kṛthāḥ |

śaktiṁ na kṣipa bhadravardhana puro govardhanaṁ gāhate

garjann eṣa ghano balī na tu balīvardākṛtir dānavaḥ ||24||

**suhṛtsu maṇḍalībhadra-balabhadrau kilottamau ||25||**

atra **maṇḍalībhadrasya rūpam**, yathā—

pāṭala-paṭala-sad-aṅgo lakuṭa-karaḥ śekharī śikhaṇḍena |

dyuti-maṇḍalī-mali-nibhāṁ bhāti dadhan maṇḍalībhadraḥ ||26||

asya **sakhyaṁ**, yathā—

vana-bhramaṇa-kelibhir gurubhir ahni khinnīkṛtaḥ

sukhaṁ svapitu naḥ suhṛd vraja-niśānta-madhye niśi |

ahaṁ śirasi mardanaṁ mṛdu karomi karṇe kathāṁ

tvam asya visṛjann alaṁ subala sakthinī lālaya ||27||

**baladevasya rūpaṁ**, yathā—

gaṇḍāntaḥ-sphurad-eka-kuṇḍalam ali-cchannāvataṁsotpalaṁ

kastūrī-kṛta-citrakaṁ pṛthu-hṛdi bhrājiṣṇu guñjā-srajam |

taṁ vīraṁ śarad-ambuda-dyuti-bharaṁ saṁvīta-kālāmbaraṁ

gambhīra-svanitaṁ pralamba-bhujam ālambe pralamba-dviṣam ||28||

asya **sakhyaṁ**, yathā—

jani-tithir iti putra-prema-saṁvītayāhaṁ

snapayitum iha sadmany ambayā stambhito’smi |

iti subala girā me sandiśa tvaṁ mukundaṁ

phaṇi-pati-hrada-kacche nādya gaccheḥ kadāpi ||29||

atra **sakhāyaḥ—**

**kaniṣṭha-kalpāḥ sakhyena sambandhāḥ prīti-gandhinā |**

**viśāla-vṛṣabhaurjasvi-devaprastha-varūthapāḥ ||30||**

**maranda-kusumāpīḍa-maṇibandha-karandhamāḥ |**

**ity-ādayaḥ sakhāyo’sya sevā-sakhyaika-rāgiṇaḥ ||31||**

**eṣāṁ sakhyaṁ**, yathā—

viśāla visinī-dalaiḥ kalaya vījana-prakriyāṁ

varūthapa vilambitālaka-varūtham utsāraya |

mṛṣā vṛṣabha jalpitaṁ tyaja bhajāṅga-saṁvāhanaṁ

yad ugra-bhuja-saṅgare gurum agāt klamaṁ naḥ sakhā ||32||

**sarveṣu sakhiṣu śreṣṭho devaprastho’yam īritaḥ ||33||**

**tasya rūpaṁ**, yathā—

bibhrad geṇḍuṁ pāṇḍurodbhāsa-vāsāḥ

pāśā-baddhottuṅga-maulir balīyān |

bandhūkābhaḥ sindhur aspardhi-līlo

devaprasthaḥ kṛṣṇa-pārśvaṁ pratasthe ||34||

**asya sakhyaṁ**, yathā—

śrīdāmnaḥ pṛthulāṁ bhujām abhi śiro vinyasya viśrāmiṇaṁ

dāmnaḥ savya-kareṇa ruddha-hṛdayaṁ śayyā-virājat-tanum |

madhye sundari kandarasya padayoḥ saṁvāhanena priyaṁ

devaprastha itaḥ kṛtī sukhayati premṇā vrajendrātmajam ||35||

atha **priya-sakhāḥ—**

**vayas-tulyāḥ priya-sakhā sakhyaṁ kevalam āśritāḥ |**

**śrīdāmā ca sudāmā ca dāmā ca vasudāmakaḥ ||36||**

**kiṅkiṇi-stokakṛṣṇāṁśu-bhadrasena-vilāsinaḥ |**

**puṇḍarīka-viṭaṅkākṣa-kalaviṅkādayo’py amī ||37||**

**ramayanti priya-sakhāḥ kelibhir vividhaiḥ sadā |**

**niyuddha-daṇḍa-yuddhādi-kautukair api keśavam ||38||**

**eṣāṁ sakhyaṁ**, yathā—

sagadgada-padair hariṁ hasati ko’pi vakroditaiḥ

prasārya bhujayor yugaṁ pulaki kaścid āśliṣyati |

kareṇa calatā dṛśau nibhṛtam etya rundhe paraḥ

kṛśāṅgi sukhayanty amī priya-sakhāḥ sakhāyaṁ tava ||39||

**eṣu priya-vayasyeṣu śrīdāmā pravaro mataḥ ||40||**

**tasya rūpam**, yathā—

vāsaḥ piṅgaṁ bibhrataṁ śṛṅga-pāṇiṁ

baddha-spardhaṁ sauhṛdān mādhavena |

tāmroṣṇīṣaṁ śyāma-dhāmābhirāmaṁ

śrīdāmānaṁ dāma-bhājaṁ bhajāmi ||41||

**sakhyaṁ**, yathā—

tvaṁ naḥ projjhya kaṭhora yāmuna-taṭe kasmād akasmād gato

diṣṭyā dṛṣṭim ito’si hanta niviḍāśleṣaiḥ sakhīn prīṇaya |

brūmaḥ satyam adarśane tava manāk kā dhenavaḥ ke vayaṁ

kiṁ goṣṭhaṁ kim abhīṣṭam ity acirataḥ sarvaṁ viparyasyati ||42||

atha **priya-narma-vayasyāḥ—**

**priya-narma-vayasyās tu pūrvato’py abhito varāḥ |**

**ātyantika-rahasyeṣu yuktā bhāva-viśeṣiṇaḥ |**

**subalārjuna-gandharvās te vasantojjvalādayaḥ ||43||**

**eṣāṁ sakhyaṁ**, yathā—

rādhā-sandeśa-vṛndaṁ kathayati subalaḥ paśya kṛṣṇasya karṇe

śyāmā-kandarpa-lekhaṁ nibhṛtam upaharaty ujjvalaḥ pāṇi-padme |

pālī-tāmbūlam āsye vitarati caturaḥ kokilo mūrdhni dhatte

tārā-dāmeti narma-praṇayi-sahacarās tanvi tanvanti sevām ||44||

**priya-narma-vayasyeṣu prabalau subalārjunau ||45||**

tatra **subalasya rūpaṁ**, yathā—

tanu-ruci-vijita-hiraṇyaṁ

hari-dayitaṁ hāriṇaṁ harid-vasanam |

subalaṁ kuvalaya-nayanaṁ

naya-nandita-bāndhavaṁ vande ||46||

**asya sakhyaṁ**, yathā—

vayasya-goṣṭhyām akhileṅgiteṣu

viśāradāyām api mādhavasya |

anyair durūhā subalena sārdhaṁ

saṁjñā-mayī kāpi babhūva vārtā ||47||

**ujjvalasya rūpaṁ**, yathā—

aruṇāmbaram uccalekṣaṇaṁ

madhu-puṣpa-balibhiḥ prasādhitam |

hari-nīla-ruciṁ hari-priyaṁ

maṇi-hārojjvalam ujjvalaṁ bhaje ||48||

**asya sakhyaṁ**, yathā—

śaktāsmi mānam avituṁ katham ujjvalo’yaṁ

dūtaḥ sameti sakhi yatra milaty adūre |

sāpatrapāpi kulajāpi pativratāpi

kā vā vṛṣasyati na gopa-vṛṣaṁ kiśorī ||49||

**ujjvalo’yaṁ viśeṣeṇa sadā narmokti-lālasaḥ ||50||**

yathā—

sphurad-atanu-taraṅgāvardhitānalpa-velaḥ

sumadhura-rasa-rūpo durgamāvāra-pāraḥ |

jagati yuvati-jātir nimnagā tvaṁ samudras

tad iyam aghahara tvām eti sarvādhvanaiva ||51||

**eteṣu ke’pi śāstreṣu ke’pi lokeṣu viśrutāḥ ||52||**

**nitya-priyāḥ sura-carāḥ sādhakāś ceti te tridhā |**

**kecid eṣu sthirā jātyā mantrivat tam upāsate ||53||**

**taṁ hāsayanti cāpalāḥ kecid vaihāsikopamāḥ |**

**kecid ārjava-sāreṇa saralāḥ śīlayanti tam ||54||**

**vāmā vakrima-cakreṇa kecid vismāyayanty amum |**

**kecit pragalbhāḥ kurvanti vitaṇḍām amunā |**

**saumyāḥ sūnṛtayā vācā dhanyā dhinvanti taṁ pare ||55||**

**evaṁ vividhayā sarve prakṛtyā madhurā amī |**

**pavitra-maitrī-vaicitrī-cārutām upacinvate ||56||**

atha **uddīpanāḥ—**

**uddīpanā vayo-rūpa-śṛṅga-veṇu-darā hareḥ |**

**vinoda-narma-vikrānti-guṇāḥ preṣṭha-janās tathā |**

**rāja-devāvatārādi-ceṣṭānukaraṇādayaḥ ||57||**

atha **vayaḥ—**

**vayaḥ kaumāra-paugaṇḍa-kaiśoraṁ ceha sammatam |**

**goṣṭhe kaumāra-paugaṇḍe kaiśoraṁ pura-goṣṭhayoḥ ||58||**

tatra **kaumāraṁ**, yathā—

**kaumāraṁ vatsale vācyaṁ tataḥ saṅkṣipya likhyate ||59||**

yathā śrī-daśame (10.13.11)—

bibhrad veṇuṁ jaṭhara-paṭayoḥ śṛṅga-vetre ca kakṣe

vāme pāṇau masṛṇa-kavalaṁ tat-phalāny aṅgulīṣu |

tiṣṭhan madhye sva-parisuhṛdo hāsayan narmabhiḥ svaiḥ

svarge loke miṣati bubhuje yajña-bhug bāla-keliḥ ||60||

atha **paugaṇḍam—**

**ādyaṁ madhyaṁ tathā śeṣaṁ paugaṇḍaṁ ca tridhā bhavet ||61||**

tatra **ādyaṁ paugaṇḍaṁ—**

**adharādeḥ sulauhityaṁ jaṭharasya ca tānavam |**

**kambu-grīvodgamādyaṁ ca paugaṇḍe prathame sati ||62||**

yathā—

tundaṁ vindati te mukunda śanakair aśvattha-patra-śriyaṁ

kaṇṭhaṁ kambuvad ambujākṣa bhajate rekhā-trayīm ujjvalām |

ārundhe kuruvinda-kandala-ruciṁ bhū-candra danta-cchado

lakṣmīr ādhunikī dhinoti suhṛdām akṣīṇi sā kāpy asau ||63||

**puṣpa-maṇḍana-vaicitrī citrāṇi giri-dhātubhiḥ |**

**pīta-paṭṭa-dukūlādyam iha proktaṁ prasādhanam ||64||**

**sarvāṭavī-pracāreṇa naicikī-caya-cāraṇam |**

**niyuddha-keli-nṛtyādi-śikṣārambho’tra ceṣṭitam ||65||**

yathā—

vṛndāraṇye samastāt surabhiṇi surabhī-vṛnda-rakṣā-vihārī

guñjāhārī śikhaṇḍa-prakaṭita-mukuṭaḥ pīta-paṭṭāmbara-śrīḥ |

karṇābhyāṁ karṇikāre dadhad alam urasā phulla-mallīka-mālyaṁ

nṛtyan dor-yuddha-raṅge naṭavad iha sakhīn nandayaty eṣa kṛṣṇaḥ ||66||

atha **madhya-paugaṇḍam—**

**nāsā suśikharā tuṅgā kapolau maṇḍalākṛtī |**

**pārśvādy-aṅgaṁ suvalitaṁ paugaṇḍe sati madhyame ||67||**

yathā—

tila-kusuma-vihāsi-nāsikā-śrīr

nava-maṇi-darpaṇa-darpa-nāśi-gaṇḍaḥ |

harir iha parimṛṣṭa-pārśva-sīmā

sukhayati suṣṭhu sakhīn sva-śobhayaiva ||68||

**uṣṇīṣaṁ paṭṭa-sūtrottha-pāśenātra taḍit-tviṣā |**

**yaṣṭiḥ śyāmā tri-hastoccā svarṇāgrety ādi-maṇḍanam |**

**bhāṇḍīre krīḍanaṁ śailoddhāraṇādyaṁ ca ceṣṭitam ||69||**

yathā—

yaṣṭiṁ hasta-traya-parimitāṁ prāntayoḥ svarṇa-baddhāṁ

bibhral-līlāṁ caṭula-camarī-cāru-cūḍojjvala-śrīḥ |

baddhoṣṇīṣaḥ puraṭa-rucinā paṭṭi-pāśena pārśve

paśya krīḍan sukhayati sakhe mitra-vṛndaṁ mukundaḥ ||70||

**paugaṇḍa-madhya evāyaṁ harir dīvyan virājate |**

**mādhuryādbhuta-rūpatvāt kaiśorāgrāṁśa-bhāg iva ||71||**

atha **śeṣa-paugaṇḍam—**

**veṇī nitamba-lambāgrā līlālaka-latā-dyuti |**

**aṁsayos tuṅgatety ādi paugaṇḍe carame sati ||72||**

yathā—

agre līlālaka-latikayālaṅkṛtaṁ bibhrad āsyaṁ

cañcad-veṇī-śikhara-śikhayā cumbita-śreṇi-bimbaḥ |

uttuṅgāṁsa-cchavir aghaharo raṅgam aṅga-śriyaiva

nyasyann eva priya-savayasāṁ gokulān nirjihīte ||73||

**uṣṇīṣe vakrimā līlā-sarasī-ruha-pāṇitā |**

**kāśmīreṇordhva-puṇḍrādyam iha maṇḍanam īritam ||74||**

yathā—

uṣṇīṣe dara-vakrimā kara-tale vyājṛmbhi-līlāmbujaṁ

gaura-śrīr alike kilordhva-tilakaḥ kastūrikā-bindumān |

veṣaḥ keśava peśalaḥ subalam apy āghūrṇayaty adya te

vikrāntaṁ kim uta svabhāva-mṛdulāṁ goṣṭhābalānāṁ tatim ||75||

**atra bhaṅgī girāṁ narma-sakhaiḥ karṇa-kathā-rasaḥ |**

**eṣu gokula-bālānāṁ śrī-ślāghety-ādi-ceṣṭitam ||76||**

yathā—

dhūrtas tvaṁ yad avaiṣi hṛd-gatam ataḥ karṇe tava vyāhare

keyaṁ mohanatā-samṛddhir adhunā godhuk-kumārī-gaṇe |

atrāpi dyuti-ratna-rohaṇa-bhuvo bālāḥ sakhe pañca-ṣāḥ

pañceṣur jagatāṁ jaye nija-dhurāṁ yatrārpayan mādyati ||77||

atha **kaiśoram—**

**kaiśoraṁ pūrvam evoktaṁ saṅkṣepeṇocyate tataḥ ||78||**

yathā—

paśyotsikta-balī-trayī-vara-late vāsas taḍin-mañjule

pronmīlad-vana-mālikā-parimala-stome tamāla-tviṣi |  
ukṣaty ambaka-cātakān smita-rasair dāmodarāmbhodhare

śrīdāmā ramaṇīya-roma-kalikākīrṇāṅga-śākhī babhau ||79||

**prāyaḥ kiśora evāyaṁ sarva-bhakteṣu bhāsate |**

**tena yauvana-śobhāsya neha kācit prapañcitā ||80||**

atha **rūpaṁ**, yathā—

alaṅkāram alaṅkṛtvā tavāṅgaṁ paṅkajekṣaṇa |

sakhīn kevalam evedaṁ dhāmnā dhīman dhinoti naḥ ||81||

atha **śṛṅgaṁ**, yathā—

vraja-nija-vaḍabhī-vitardikāyām

uṣasi viṣāṇa-vare ruvaty udagram |

ahaha savayasāṁ tadīya-romṇām

api nivahāḥ samam eva jāgrati sma ||82||

**veṇur**, yathā—

suhṛdo na hi yāta kātarā

harim anveṣṭum itaḥ sutāṁ raveḥ |

kathayann amum atra vaiṇava-

dhvani-dūtaḥ śikhare dhinoti naḥ ||83||

**śaṅkho**, yathā—

pāñcālī-patayaḥ śrutvā pāñcajanyasya nisvanam |

pañcāsya paśya muditāḥ pañcāsya-pratimāṁ yayuḥ ||84||

**vinodo**, yathā—

sphurad-aruṇa-dukūlaṁ jāguḍair gaura-gātraṁ

kṛta-vara-kavarīkaṁ ratna-tāṭaṅka-karṇam |

madhuripum iha rādhā-veṣam udvīkṣya sākṣāt

priya-sakhi subalo’bhūd vismitaḥ sa-smitaś ca ||85||

**athānubhāvāḥ—**

**niyuddha-kanduka-dyūta-vāhya-vāhādi-kelibhiḥ |**

**laguḍālaguḍi-krīḍā-saṅgaraiś cāsya toṣaṇam ||86||**

**palyaṅkāsana-dolāsu saha-svāpopaveśanam |**

**cāru-citra-parīhāso vihāraḥ salilāśaye ||87||**

**yugmatve lāsya-gānādyāḥ sarva-sādhāraṇāḥ kriyāḥ ||88||**

tatra **niyuddhena toṣaṇaṁ**, yathā—

aghahara jitakāśī yuddha-kaṇḍūla-bāhus

tvam aṭasi sakhi-goṣṭhyām ātma-vīryaṁ stuvānaḥ |

kathaya kim u mamoccaiś caṇḍa-dor-daṇḍa-ceṣṭā-

viramita-raṇa-raṅgo niḥsahāṅgaḥ sthito’si ||89||

**yuktāyuktādi-kathanaṁ hita-kṛtye pravartanam |**

**prāyaḥ puraḥsaratvādyāḥ suhṛdām īritāḥ kriyāḥ ||90||**

**tāmbulādy-arpaṇaṁ vaktre tilaka-sthāsaka-kriyā |**

**patrāṅkura-vilekhādi sakhīnāṁ karma kīrtitam ||91||**

**nirjitī-karaṇaṁ yuddhe vastre dhṛtvāsya karṣaṇam |**

**puṣpādy-ācchedanaṁ hastāt kṛṣṇena sva-prasādhanam |**

**hastāhasti-prasaṅgādyāḥ proktāḥ priya-sakha-kriyāḥ ||92||**

**dūtyaṁ vraja-kiśorīṣu tāsāṁ praṇaya-gāmitā |**

**tābhiḥ keli-kalau sākṣāt sakhyuḥ pakṣa-parigrahaḥ ||93||**

**asākṣāt sva-sva-yūtheśā-pakṣa-sthāpana-cāturī |**

**karṇākarṇi-kathādyāś ca priya-narma-sakha-kriyāḥ ||94||**

**vanya-ratnālaṅkārair mādhavasya prasādhanam |**

**puras tauryatrikaṁ tasya gavāṁ sambhālana-kriyāḥ ||95||**

**aṅga-saṁvāhanaṁ mālya-gumphanaṁ bījanādayaḥ |**

**etāḥ sādhāraṇā dāsair vayasyānāṁ kriyā matāḥ |**

**pūrvokteṣv aparāś cātra jñeyā dhīrair yathocitam ||96||**

atha **sāttvikāḥ,** tatra **stambho**, yathā—

niṣkrāmantaṁ nāgam unmathya kṛṣṇaṁ

śrīdāmāyaṁ drāk pariṣvaktu-kāmaḥ |

labdha-stambhau sambhramārambha-śālī

bāhu-stambhau paśya notkṣeptum īṣṭe ||97||

**svedo**, yathā—

krīḍotsavānanda-rasaṁ mukunde

svāty-ambude varṣati ramya-ghoṣe |  
śrīdāma-mūrtir vara-śuktir eṣā

svedāmbu-muktā-paṭalīṁ prasūte ||98||

**romāñco**, yathā dāna-keli-kaumudyām (37)—

api guru-puras tvām utsaṅge nidhāya visaṅkaṭe

vipula-pulakollāsaṁ svarā pariṣvajate hariḥ |

praṇayati tava skandhe cāsau bhujaṁ bhujagopamaṁ

kva subala purā siddha-kṣetre cakatha kiyat-tapaḥ ||99||

**svara-bhedādi catuṣkaṁ**, yathā—

praviṣṭavati mādhave bhujaga-rāja-bhājaṁ hradaṁ

tadīya-suhṛdas tadā pṛthula-vepathu-vyākulāḥ |

vivarṇa-vapuṣaḥ kṣaṇād vikaṭa-gharghara-dhmāyino

nipatya nikaṭa-sthalī-bhuvi suṣuptim ārebhire ||100||

**aśru**, yathā—

dāvaṁ samīkṣya vicarantam iṣīka-tulais

tasya kṣayārtham iva bāṣpa-jharaṁ kirantī |

svām apy upekṣya tanum ambuja-māla-bhāriṇy

ābhīra-vīthir abhito harim āvariṣṭa ||101||

atha **vyabhicāriṇaḥ—**

**augryaṁ trāsaṁ tathālasyaṁ varjayitvākhilāḥ pare |**

**rase preyasi bhāva-jñaiḥ kathitā vyabhicāriṇaḥ ||102||**

**tatrāyoge madaṁ harṣaṁ garvaṁ nidrāṁ dhṛtiṁ vinā |**

**yoge mṛtiṁ klamaṁ vyādhiṁ vināpasmṛti-dīnate ||103||**

tatra **harṣo**, yathā—

niṣkramayya kila kāliyoragaṁ

vallaveśvara-sute samīyuṣi |

sammadena suhṛdaḥ skhalat-padās

tad-giraś ca vivaśāṅgatāṁ dadhuḥ ||104||

**atha sthāyī—**

**vimukta-sambhramā yā syād viśrambhātmā ratir dvayoḥ |**

**prāyaḥ samānayor atra sā sakhya-sthāyi-śabda-bhāk ||105||**

**viśrambho gāḍha-viśvāsa-viśeṣaḥ yantraṇojjhitaḥ |**

**eṣā sakhya-ratir vṛddhiṁ gacchantī praṇayaḥ kramāt |**

**premā snehas tathā rāga iti pañca-bhidoditā ||106||**

tatra **sakhya-ratiḥ**, yathā—

mukundo gāndinī-putra tvayā sandiśyatām iti |

garuḍāṅka guḍākeśas tvāṁ kadā parirapsyate ||107||

**praṇayaḥ—**

**prāptāyāṁ sambhramādīnāṁ yogyatāyām api sphuṭam |**

**tad-gandhenāpy asaṁspṛṣṭā ratiḥ praṇaya ucyate ||108||**

yathā—

surais tripura-jin mukhair api vidhīyamāna-stuter

api prathayataḥ parām adhika-pārameṣṭhya-śriyam |

dadhat-pulakinaṁ harer adhi-śirodhi savyaṁ bhujaṁ

samaskuruta pāṁśumān śirasi candrakān arjunaḥ ||109||

**prema,** yathā—

bhavaty udayatīśvare suhṛdi hanta rājya-cyutir

mukunda vasatir vane para-gṛhe ca dāsya-kriyā |

iyaṁ sphuṭam amaṅgalā bhavatu pāṇḍavānāṁ gatiḥ

parantu vavṛdhe tvayi dvi-guṇam eva sakhyāmṛtam ||110||

**sneho**, yathā śrī-daśame (10.15.18)—

anye tad-anurūpāṇi manojñāni mahātmanaḥ |

gāyanti sma mahārāja sneha-klinna-dhiyaḥ śanaiḥ ||111||

yathā vā—

ārdrāṅga-skhalad-accha-dhātuṣu suhṛd-gotreṣu līlā-rasaṁ

varṣaty ucchvasiteṣu kṛṣṇa-mudire vyaktaṁ babhūvādbhutam |

yā prāg āsta sarasvatī drutam asau līnopakaṇṭha-sthale

yā nāsīd udagād dṛśoḥ pathi sadā nīrorudhāvātra sā ||112||

**rāgo**, yathā—

astreṇa duṣpariharā haraye vyakāri

yā patri-paṅktir akṛpeṇa kṛpī-sutena |

utplutya gāṇḍiva-bhṛtā hṛdi gṛhyamāṇā

jātāsya sā kusuma-vṛṣṭir ivotsavāya ||113||

yathā vā—

kusumāny avacinvataḥ samantād

vana-mālā-racanocitāny araṇye |

vṛṣabhasya vṛṣārkajā marīcir

divasārdhe’pi babhūva kaumudīva ||114||

atha **ayoge utkaṇṭhitaṁ**, yathā—

dhanur-vedam adhīyāno madhyamas tvayi pāṇḍavaḥ |

bāṣpa-saṅkīrṇayā kṛṣṇaḥ girāśleṣaṁ vyajijñapat ||115||

atha **viyoge**, yathā—

aghasya jaṭharānalāt phaṇi-hradasya ca kṣveḍato

davasya kavalād api tvam avitātra yeṣām abhūḥ |

itas tritayato’py atiprakaṭa-ghora-dhāṭī-dharāt

kathaṁ na viraha-jvarād avasitān sakhīn adya naḥ ||116||

**atrāpi pūrvavat proktās tāpādyās tā daśā daśa ||117||**

tatra **tāpaḥ—**

prapannāḥ bhāṇḍīre’py adhika-śiśire caṇḍim abharaṁ

tuṣāre’pi prauḍhiṁ dinakara-sutā-srotasi gataḥ |

apūrvaḥ kaṁsāre subala-mukha-mitrāvalim asau

balīyān uttāpas tava viraha-janmā jvalayati ||118||

**kṛśatā—**

tvayi prāpte kaṁsa-kṣitipati-vimokṣāya nagarīṁ

gabhīrād ābhīrāvali-tanuṣu khedād anudinam |

catūrṇāṁ bhūtānām ajani tanimā dānava-ripo

samīrasya ghrānādhvani pṛthulatā kevalam abhūt ||119||

**jāgaryā**, yathā—

netrāmbuja-dvandvam avekṣya pūrṇaṁ

bāṣpāmbu-pūreṇa varūthapasya |

tatrānuvṛttiṁ kila yādavendra

nirvidya nidrā-madhupī mumoca ||120||

**ālambana-śūnyatā**—

gate vṛndāraṇyāt priya-suhṛdi goṣṭheśvara-sute

laghu-bhṛtaṁ sadyaḥ patad-atitarām utpatad api |

na hi bhrāmaṁ bhrāmaṁ bhajati caṭulaṁ tulam iva me

nirālambaṁ cetaḥ kvacid api vilambaṁ lavam api ||121||

**adhṛtiḥ**—

racayati nija-vṛttau pāśupālye nivṛttiṁ

kalayati ca kalānāṁ vismṛtau yatna-koṭim |

kim aparam iha vācyaṁ jīvite’py adya dhatte

yaduvara virahāt te nārthitāṁ bandhu-vargaḥ ||122||

**jaḍatā—**

anāśrita-paricchadāḥ kṛśa-viśīrṇa-rukṣāṅgakāḥ

sadā viphala-vṛttayo virahitāḥ kila cchāyayā |

virāva-parivarjitās tava mukunda goṣṭhāntare

sphurati suhṛdāṁ gaṇāḥ śikhara-jāta-vṛkṣā iva ||123||

**vyādhiḥ—**

viraha-jvara-saṁjvareṇa te jvalitā viślatha-gātra-bandhanā |

yaduvīra taṭe viceṣṭate ciram ābhīra-kumāra-maṇḍalī ||124||

**unmādaḥ—**

vinā bhavad-anusmṛtiṁ viraha-vibhrameṇādhunā

jagad-vyavahṛti-kramaṁ nikhilam eva vismāritāḥ |

luṇṭhanti bhuvi śerate bata hasanti dhāvanty amī

rudanti mathurā-pate kim api vallavānāṁ gaṇāḥ ||125||

**mūrcchitam—**

dīvyatīha madhure mathurāyāṁ

prāpya rājyam adhunā madhu-nāthe |

viśvam eva muditaṁ ruditāndhe

gokule tu muhur ākulatābhūt ||126||

**mṛtiḥ—**

kaṁsārer viraha-jvarormi-janita-jvālāvalī-jarjarā

gopāḥ śaila-taṭe tathā śithilita-śvāsāṅkurāḥ śerate |

vāraṁ vāram akharva-locana-jalair āplāvya tān niścalān

śocanty adya yathā ciraṁ paricaya-snigdhāḥ kuraṅgā api ||127||

**prokteyaṁ virahāvasthā spaṣṭa-līlānusārataḥ |**

**kṛṣṇena viprayogaḥ syān na jātu vraja-vāsinām ||128||**

tathā ca skānde mathurā-khaṇḍe—

vatsair vatsatarībhiś ca sadā krīḍati mādhavaḥ |

vṛndāvanāntara-gataḥ sa-rāmo bālakair vṛtaḥ ||129||

atha **yoge siddhir**, yathā—

pāṇḍavaḥ puṇḍarīkākṣaṁ prekṣya cakri-niketane |

citrākāraṁ bhajann eva mitrākāram adarśayat ||130||

**tuṣṭir,** yatha śrī-daśame (10.71.27)—

taṁ mātuleyaṁ parirabhya nirvṛto

bhīmaḥ smayan prema-javākulendriyaḥ |

yamau kirīṭī ca suhṛttamaṁ mudā

prabṛddha-bāṣpaḥ parirebhire’cyutam ||131||

yathā vā—

kurujāṅgale harim avekṣya puraḥ

priya-saṅgamaṁ vraja-suhṛn-nikarāḥ |

bhuja-maṇḍalena maṇi-kuṇḍalinaḥ

pulakāñcitena pariṣaṣvajire ||132||

**sthitir**, yathā śrī-daśame (10.12.12) —

yat-pāda-pāṁsur bahu-janma-kṛcchrato

dhṛtātmabhir yogibhir apy alabhyaḥ |

sa eva yad-dṛg-viṣayaḥ svayaṁ sthitaḥ

kiṁ varṇyate diṣṭam ato vrajaukasām ||133||

**dvayor apy eka-jātīya-bhāva-mādhurya-bhāg asau |**

**preyān kām api puṣṇāti rasaś citta-camatkṛtim ||134||**

**prīte ca vatsale cāpi kṛṣṇa-tad-bhaktayoḥ punaḥ |**

**dvayor anyonya-bhāvasya bhinna-jātīyatā bhavet ||135||**

**preyān eva bhavet preyān ataḥ sarva-raseṣv ayam |**

**sakhya-sampṛkta-hṛdayaiḥ sadbhir evānubudhyate ||136||**

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

preyo-bhakti-rasa-laharī tṛtīyā |

--o)0(o--

(3.4)

# vatsala-bhakti-rasākhyā caturtha-laharī

**vibhāvādyais tu vātsalyaṁ sthāyī puṣṭim upāgataḥ |**

**eṣa vatsala-nāmātra prokto bhakti-raso budhaiḥ ||1||**

tatra **ālambanāḥ—**

**kṛṣṇaṁ tasya gurūṁś cātra prāhur ālambanān budhāḥ ||2||**

tatra **kṛṣṇo**, yathā—

nava-kuvalaya-dāma-śyāmalaṁ komalāṅgaṁ

vicalad-alaka-bhṛṅga-krānta-netrāmbujāntam |

vraja-bhuvi viharantaṁ putram ālokayantī

vraja-pati-dayitāsīt prasnavotpīḍa-digdhā ||3||

**śyāmāṅgo ruciraḥ sarva-sal-lakṣaṇa-yuto mṛduḥ |**

**priya-vāk saralo hrīmān vinayī mānya-māna-kṛt |**

**dātety-ādi-guṇo kṛṣṇo vibhāva iti kathyate ||4||**

**evaṁ guṇasya cāsyānugrāhyatvād eva kīrtitā |**

**prabhāvānāspadatayā vedyasyātra vibhāvatā ||5||**

tathā śrī-daśame (10.8.45)—

trayyā copaniṣadbhiś ca sāṅkhya-yogaiś ca sātvataiḥ |

upagīyamāna-māhātmyaṁ hariṁ sāmanyatātmajam ||6||

yathā vā—

viṣṇur nityam upāsyate sakhi mayā tenātra nītāḥ kṣayaṁ

śaṅke pūtanikādayaḥ kṣiti-ruhau tau vātyayonmūlitau |

pratyakṣaṁ girir eṣa goṣṭa-patinā rāmeṇa sārdhaṁ dhṛtas

tat-tat-karma duranvayaṁ mama śiśoḥ kenāsya sambhāvyate ||7||

atha **guravaḥ—**

**adhikaṁ-manya-bhāvena śikṣā-kāritayāpi ca |**

**lālakatvādināpy atra vibhāvā guravo matāḥ ||8||**

yathā—

bhūry-anugraha-citena cetasā

lālanotkam abhitaḥ kṛpākulam |

gauraveṇa guruṇā jagad-guror

gauravaṁ gaṇam agaṇyam āśraye ||9||

**te tu tasyātra kathitā vraja-rājñī vrajeśvaraḥ |**

**rohiṇī tāś ca vallavyo yāḥ padmaja-hṛtātmajāḥ ||10||**

**devakī tat-sapatnyaś ca kuntī cānakadundubhiḥ |**

**sāndīpani-mukhāś cānye yathā-pūrvam amī varāḥ |**

**vrajeśvarī-vrajādhīśau śreṣṭhau gurujaneṣv imau ||11||**

tatra **vrajeśvaryā rūpaṁ**, yathā śrī-daśame (10.9.3)—

kṣaumaṁ vāsaḥ pṛthu-kaṭi-taṭe bibhratī sūtra-naddhaṁ

putra-sneha-snuta-kuca-yugaṁ jāta-kampaṁ ca subhrūḥ |

rajjv-ākarṣa-śrama-bhuja-calat-kaṅkaṇau kuṇḍale ca

svinnaṁ vaktraṁ kabara-vigalan-mālatī nirmamantha ||

yathā vā—

ḍorī-juṭita-vakra-keśa-paṭalā sindūra-bindūllasat-

sīmānta-dyutir aṅga-bhūṣaṇa-vidhiṁ nāti-prabhūtaṁ śritā |

govindāsya-nisṛṣṭa-sāśru-nayana-dvandvā navendīvara-

śyāma-śyāma-rucir vicitra-sicayā goṣṭheśvarī pātu vaḥ ||13||

**vātsalyam**, yathā—

tanau mantra-nyāsaṁ praṇayati harer gadgadamayī

sa-bāṣpākṣī rakṣā-tilakam alike kalpayati ca |

snuvānā pratyūṣe diśati ca bhuje kārmaṇam asau

yaśodā mūrteva sphurati suta-vātsalya-paṭalī ||14||

**vrajādhīśasya rūpaṁ,** yathā—

tila-taṇḍulitaiḥ kacaiḥ sphurantaṁ

nava-bhāṇḍīra-palāśa-cāru-celam |

ati-tundilam indu-kānti-bhājaṁ

vraja-rājaṁ vara-kūrcam arcayāmi ||15||

**vātsalyam**, yathā—

avalambya karāṅguliṁ nijāṁ

skhalad-aṅghri prasarantam aṅgane |

urasi sravad-aśru-nirjharo

mumude prekṣya sutaṁ vrajādhipaḥ ||16||

atha **uddīpanāḥ—**

**kaumārādi-vayo-rūpa-veśāḥ śaiśava-cāpalam |**

**jalpita-smita-līlādyāḥ budhair uddīpanāḥ smṛtāḥ ||17||**

tatra **kaumāram—**

**ādyaṁ madhyaṁ tathā śeṣaṁ kaumāraṁ tri-vidhaṁ matam ||18||**

tatra **ādyam—**

**sthūla-madhyorutāpāṅga-śvetimā svalpa-dantatā |**

**pravyakta-mārdavatvaṁ ca kaumāre prathame sati ||19||**

yathā—

tri-catura-daśana-sphuran-mukhenduṁ

pṛthutara-madhya-kaṭi-rakoru-sīmā |

nava-kuvalaya-komalaḥ kumāro

mudam adhikāṁ vraja-nāthayor vyatānīt ||20||

**asmin muhuḥ pada-kṣepa-kṣaṇike rudita-smite |**

**svāṅguṣṭha-pānam uttāna-śayanādyaṁ ca ceṣṭitam ||21||**

yathā—

mukha-puṭa-kṛta-pādāmbhoruhāṅguṣṭha-mūrdha-

pracala-caraṇa-yugmaṁ putram uttāna-suptam |

kṣaṇam iha virudantaṁ smera-vaktraṁ kṣaṇaṁ sā

tilam api viratāsīn nekṣituṁ goṣṭha-rājñī ||22||

**atra vyāghra-nakhaṁ kaṇṭhe rakṣā-tilaka-maṅgalam |**

**paṭṭa-ḍorī kaṭau haste sūtram ity ādi maṇḍanam ||23||**

yathā—

tarakṣu-nakha-maṇḍalaṁ nava-tamāla-patra-dyutiṁ

śiśuṁ rucira-rocanā-kṛta-tamāla-patra-śriyam |

dhṛta-pratisaraṁ kaṭi-sphurita-paṭṭa-sūtra-srajaṁ

vrajeśa-gṛhiṇī sutaṁ na kila vīkṣya tṛptiṁ yayau ||24||

atha **madhyamam—**

**dṛk-taṭī-bhāg-alakatānagnatā cchidri-karṇatā |**

**kalokti-riṅganādyaṁ ca kaumāre sati madhyame ||25||**

yathā—

vicalad-alaka-ruddha-bhrū-kuṭī cañcalākṣaṁ

kala-vacanam udañcan nūtana-śrotra-randhram |

alaghu-racita-riṅgaṁ gokule dig-dukūlaṁ

tanayam amṛta-sindhau prekṣya mātā nyamāṅkṣīt ||26||

**ghrāṇasya śikhare muktā nava-nītaṁ karāmbuje |**

**kiṅkiṇy-ādi ca kaṭyādau prasādhanam ihoditam ||27||**

yathā—

kvaṇita-kanaka-kiṅkiṇī-kalāpaṁ

smita-mukham ujjvala-nāsikāgram uktam |

kara-dhṛta-navanīta-piṇḍam agre

tanayam avekṣya nananda nanda-patnī ||28||

atha **śeṣam—**

**atra kiñcit kṛśaṁ madhyam īṣat-prathima-bhāg uraḥ |**

**śiraś ca kāka-pakṣāḍhyaṁ kaumāre carame sati ||29||**

yathā—

sa manāg apacīyamāna-madhyaḥ

prathimopakrama-śikṣaṇārthi-vakṣāḥ |

dadhad-ākula-kāka-pakṣa-lakṣmīṁ

jananīṁ stambhayati sma divya-ḍimbhaḥ ||30||

**dhaṭī phaṇa-paḍī cātra kiñcid-vanya-vibhūṣaṇam |**

**laghu-vetraka-ratnādi maṇḍanaṁ parikīrtitam ||31||**

**vatsa-rakṣā vrajābhyarṇe vayasyaiḥ saha khelanam |**

**pāva-śṛṅga-dalādīnāṁ vādanādy atra ceṣṭitam ||32||**

yathā—

śikhaṇḍa-kṛta-śekharaḥ phaṇa-paṭīṁ dadhat

kare ca laguḍīṁ laghuṁ savayasāṁ kulair āvṛtaḥ |

avann iha śakṛt-karīn parisare vrajasya priye

sutas tava kṛtārthayaty ahaha paśya netrāṇi naḥ ||33||

atha **paugaṇḍam—**

**paugaṇḍādi puraivoktaṁ tena saṅkṣipya likhyate ||34||**

yathā—

pathi pathi surabhīṇān aṁśukottaṁsi-mūrdhā

dhavalim ayug-apāṅgo maṇḍitaḥ kañcukena |

laghu laghu pariguñjan-mañju-mañjīra-yugmaṁ

vraja-bhuvi mama vatsaḥ kacca-deśād upaiti ||35||

atha **kaiśoram—**

aruṇima-yug-apāṅgas tuṅga-vakṣaḥ-kapāṭī-

viluṭhad-amala-hāro ramya-romāvali-śrīḥ |

puruṣa-maṇir ayaṁ me devaki śyāmalāṅgas

tvad-udara-khani-janmā netram uccair dhinoti ||36||

**navyena yauvanenāpi dīvyan goṣṭhendra-nandanaḥ |**

**bhāti kevala-vātsalya-bhājāṁ paugaṇḍa-bhāg iva ||37||**

**sukumāreṇa paugaṇḍa-vayasā saṅgato’py asau |**

**kiśorābhaḥ sadā dāsa-viśeṣāṇāṁ prabhāsate ||38||**

atha **śaiśava-cāpalam—**

pārīr bhinatti vikiraty ajire dadhīni

santānikāṁ harati kṛntati mantha-daṇḍam |

vahnau kṣipaty avirataṁ nava-nītam itthaṁ

mātuḥ pramoda-bharam eva haris tanoti ||39||

yathā vā—

prekṣya prekṣya diśaḥ sa-śaṅkam asakṛn mandaṁ padaṁ nikṣipan

nāyāty eṣa latāntare sphuṭam ito gavyaṁ hariṣyan hariḥ |

tiṣṭha svairam ajānatīva mukhare caurya-bhramad-bhrū-lataṁ

trasyal-locanam asya śuṣyad-adharaṁ ramyaṁ didṛkṣe mukham ||40||

atha **anubhāvāḥ—**

**anubhāvāḥ śiro-ghrāṇaṁ kareṇāṅgābhimārjanam |**

**āśīrvādo nideśaś ca lālanaṁ pratipālanam |**

**hitopadeśa-dānādyā vatsale parikīrtitāḥ ||41||**

atra **śiro-ghrāṇam**, yathā śrī-daśame (10.13.33)—

tad-īkṣaṇotprema-rasāplutāśayā

jātānurāgā gata-manyavo’rbhakān |

uduhya dorbhiḥ parirabhya mūrdhani

ghrāṇair avāpuḥ paramāṁ mudaṁ te ||42||

yathā vā—

dugdhena digdhā kuca-vicyutena

samagram āghrāya śiraḥ sapiccham |

kareṇa goṣṭheśitur aṅganeyam

aṅgāni putrasya muhur mamārja ||43||

**cumbāśleṣau tathāhvānaṁ nāma-grahaṇa-pūrvakam |**

**upālambhādayaś cātra mitraiḥ sādhāraṇāḥ kriyāḥ ||44||**

atha **sāttvikāḥ—**

**navātra sāttvikāḥ stanya-srāvaḥ stambhādayaś ca te ||45||**

tatra **stanya-srāvo**, yathā śrī-daśame (10.13.22)—

tan-mātaro veṇu-rava-tvarotthitā

utthāpya dorbhiḥ parirabhya nirbharam |

sneha-snuta-stanya-payaḥ-sudhāsavaṁ

matvā paraṁ brahma sutān apāyayan ||46||

yathā vā lalita-mādhave (1.46)—

niculita-giri-dhātu-sphīta-patrāvalīkān

akhila-surabhi-reṇūn kṣālayadbhir yaśodā |

kuca-kalasa-vimuktaiḥ sneha-mādhvīka-madhyais

tava navam abhiṣekaṁ dugdha-pūraiḥ karoti ||47||

**stambhādayo**, yathā—

katham api parirabdhuṁ na kṣamā stabdha-gātrī

kalayitum api nālaṁ bāṣpa-pura-plutākṣī |

na ca sutam upadeṣṭuṁ ruddha-kaṇṭhī samarthā

dadhatam acalam āsīd vyākulā gokuleśā ||48||

atha **vyabhicāriṇaḥ—**

**tatrāpasmāra-sahitāḥ prītoktāḥ vyabhicāriṇaḥ ||49||**

tatra **harṣo**, yathā śrī-daśame (10.17.19)—

yaśodāpi mahābhāgā naṣṭa-labdha-prajā satī |

pariṣvajāṅkam āropya mumocāśru-kalāṁ muhuḥ ||50||

yathā vā vidagdha-mādhave (1.20)—

jita-candra-parāga-candrikā

naladendīvara-candana-śriyam |

parito mayi śaitya-mādhurīṁ

vahati sparśa-mahotsavas tava ||51||

atha **sthāyī—**

**sambhramādi-cyutā yā syād anukampe’nukampituḥ |  
ratiḥ saivātra vātsalyaṁ sthāyī bhāvo nigadyate ||52||**

**yaśodādes tu vātsalya-ratiḥ prauḍhā nisargataḥ |**

**premavat snehavad bhāti kadācit kila rāgavat ||53||**

tatra **vātsalya-ratir**, yathā śrī-daśame (10.6.43)

nandaḥ sva-putram ādāya pretyāgatam udāra-dhīḥ |

mūrdhny upāghrāya paramāṁ mudaṁ lebhe kurūdvaha ||54||

yathā vā—

vinyasta-śruti-pālir adya muralī-nisvāna-śuśrūṣā

bhūyaḥ prasrava-varṣiṇī dviguṇitotkaṇṭhā pradoṣodaye |

gehād aṅganam aṅganāt punar asau gehaṁ viśanty ākulā

govindasya muhur vrajendra-gṛhiṇī panthānam ālokate ||55||

**premavad**, yathā—

prekṣya tatra muni-rāja-maṇḍalaiḥ

stūyamānam asi mukta-sambhramā |

kṛṣṇam aṅkam abhi gokuleśvarī

prasnutā kuru-bhuvi nyavīviśat ||56||

yathā vā—

devakyā vivṛta-prasū-caritayāpy unmṛjyamānānane

bhūyobhir vasudeva-nandanatayāpy udghūṣyamāṇe janaiḥ |

govinde mihira-grahotsukatayā kṣetraṁ kuror āgate

premā vallava-nāthayor atitarām ullāsam evāyayau ||57||

**snehavat**, yathā—

pīyūṣa-dyutibhiḥ stanādri-patitaiḥ kṣīrotkarair jāhnavī

kālindī ca vilocanābja-janitair jātāñjana-śyāmalaiḥ |

ārān-madhyama-vedim āpatitayoḥ klinnā tayoḥ saṅgame

vṛttāsi vraja-rājñi tat-suta-mukha-prekṣāṁ sphuṭaṁ vāñchasi ||58||

**rāgavat**, yathā—

tuṣāvati tuṣānalo’py upari tasya baddha-sthitir

bhavantam avalokate yadi mukunda goṣṭheśvarī |

sudhāmbudhir api sphuṭaṁ vikaṭa-kāla-kūṭaty alaṁ

sthitā yadi na tatra te vadana-padmam udvīkṣyate ||59||

**atha ayoge utkaṇṭhitam**, yathā—

vatsasya hanta śarad-indu-vinindi-vaktraṁ

sampādayiṣyati kadā nayanotsavaṁ naḥ |

ity acyute viharati vraja-bāṭikāyām

ūrvī tvarā jayati devaka-nandinīnām ||60||

yathā vā—

bhrātas tanayaṁ bhrātur

mama sandiśa gāndinī-putra |

bhrātṛvyeṣu vasantī

didṛkṣate tvāṁ hare kuntī ||61||

**viyogo**, yathā śrī-daśame (10.46.28)—

yaśodā varṇyamānāni putrasya caritāṇi ca |

śṛṇvaty aśrūṇy asrākṣīt sneha-snuta-payodharā ||62||

yathā vā—

yāte rāja-puraṁ harau mukha-taṭī vyākīrṇa-dhūmrālakā

paśya srasta-tanuḥ kaṭhora-luṭhanair dehe vraṇaṁ kurvatī |

kṣīṇā goṣṭha-mahī-mahendra-mahiṣī hā putra putrety asau

krośantī karayor yugena kurute kaṣṭād uras-tāḍanam ||63||

**bahūnām api sad-bhāve viyoge’tra tu kecana |**

**cintā viṣāda-nirveda-jāḍya-dainyāni cāpalam |**

**unmāda-mohāv ity ādyā atyudrekaṁ vrajanty amī ||64||**

**atra cintā—**

manda-spandam abhūt klamair alaghubhiḥ sandānitaṁ mānasaṁ

dvandvaṁ locanayoś cirād avicala-vyābhugna-tāraṁ sthitam |

niśvāsaiḥ sravad eva pākam ayate stanyaṁ ca taptair idaṁ

nūnaṁ vallava-rājñi putra-virahodghūrṇābhir ākramyase ||65||

**viṣādaḥ—**

vadana-kamalaṁ putrasyāhaṁ nimīlati śaiśave

nava-taruṇimārambhonmṛṣṭaṁ na ramyam alokayam |

abhinava-vadhū-yuktaṁ cāmuṁ na harmyam aveśayaṁ

śirasi kuliśaṁ hanta kṣiptaṁ śvaphalka-sutena me ||66||

**nirvedaḥ—**

dhig astu hata-jīvitaṁ niravadhi-śriyo’py adya me

yayā na hi hareḥ śiraḥ snuta-kucāgram āghrāyate |

sadā nava-sudhā-duhām api gavāṁ parārdhaṁ ca dhik

sa luñcati na cañcalaḥ surabhi-gandhi yāsāṁ dadhi ||67||

**jāḍyam—**

yaḥ puṇḍarīkekṣaṇa tiṣṭhatas te

goṣṭhe karāmbhoruha-maṇḍano’bhūt |

taṁ prekṣya daṇḍa-stimitendriyād yad

daṇḍākṛtis te jananī babhūva ||68||

**dainyam—**

yācate bata vidhātar udasrā

tvāṁ radais tṛṇam udasya yaśodā |

gocare sakṛd api kṣaṇam adya

matsaraṁ tyaja mamānaya vatsam ||69||

**cāpalam—**

kim iva kurute harmye tiṣṭhann ayaṁ nirapatrapo

vrajapatir iti brūte mugdho’yam atra mudā janaḥ |

ahaha tanayaṁ prāṇebhyo’pi priyaṁ parihṛtya taṁ

kaṭhina-hṛdayo goṣṭhe svairī praviśya sukhīyati ||70||

**unmādaḥ—**

kva me putro nīpāḥ kathayata kuraṅgāḥ kim iha vaḥ

sa babhrāmābhyarṇe bhaṇata tam udantaṁ madhukarāḥ |

iti bhrāmaṁ bhrāmaṁ bhrama-bhara-vidūnā yadupate

bhavantaṁ pṛcchantī diśi diśi yaśodā vicarati ||71||

**mohaḥ**—

kuṭumbini manas taṭe vidhuratāṁ vidhatse kathaṁ

prasāraya dṛśaṁ manāk tava sutaḥ puro vartate |

idaṁ gṛhiṇi gṛhaṁ na kuru śūnyam ity ākulaṁ

sa śocati tava prasūṁ yadu-kulendra nandaḥ pitā ||72||

atha **yoge siddhiḥ—**

vilokya raṅga-sthala-labdha-saṅgamaṁ

vilocanābhīṣṭa-vilokanaṁ harim |

stanyair asiñcan nava-kañcukāñcalaṁ

devyaḥ kṣaṇād ānakadundubhi-priyāḥ ||73||

**tuṣṭir**, yathā prathame (1.11.30)—

tāḥ putram aṅkam āropya sneha-snuta-payodharāḥ |

harṣa-vihvalitātmānaḥ siṣicur netrajair jalaiḥ ||74||

yathā vā lalita-mādhave (10.14)—

nayanayoḥ stanayor api yugmataḥ

paripatadbhir asau payasāṁ jharaiḥ |

ahaha vallava-rāja-gṛheśvarī

sva-tanayaṁ praṇayād abhiṣiñcati ||75||

**sthitir**, yathā vidagdha-mādhave (1.19)—

ahaha kamala-gandher atra saundarya-vṛnde

vinihita-nayaneyaṁ tvan-mukhendor mukunda |

kuca-kalasa-mukhābhyām ambara-knopam ambā

tava muhur atiharṣād varṣati kṣīra-dhārām ||76||

**svīkurvate rasam imaṁ nāṭya-jñā api kecana ||77||**

tathāhuḥ [sā.da. 3.201]—

sphuṭaṁ camatkāritayā vatsalaṁ ca rasaṁ viduḥ |

sthāyī vatsalatāsyeha putrādy-ālambanaṁ matam ||78||

kiṁ ca—

**apratītau hari-rateḥ prītasya syād apuṣṭatā |**

**preyasas tu tirobhāvo vatsalaysāsya na kṣatiḥ ||79||**

**eṣā rasa-trayī proktā prītādiḥ paramādbhutā |**

**tatra keṣucid apy asyāḥ saṅkulatvam udīryate ||80||**

**saṅkarṣaṇasya sakhyas tu prīti-vātsalya-saṅgatam |**

**yudhiṣṭhirasya vātsalyaṁ prītyā sakhyena cānvitam ||81||**

**āhuka-prabhṛtīnāṁ tu prītir vātsalya-miśritā |**

**jarad-ābhīrikādīnāṁ vātsalyaṁ sakhya-miśritam ||82||**

**mādreya-nāradādīnāṁ sakhyaṁ prītyā karambitam |**

**rudra-tārkṣyoddhavādīnāṁ prītiḥ sakhyena miśritā ||83||**

**aniruddhāpi-naptṝṇām evaṁ kecid babhāṣire |**

**evaṁ keṣucid anyeṣu vijñeyaṁ bhāva-miśraṇam ||84||**

iti śrī-śrī-bhakti-rasāmṛta-sindhau

paścima-vibhāge mukhya-bhakti-rasa-pañcaka-nirūpaṇe

vatsala-bhakti-rasa-laharī caturthī |

--o)0(o--

(3.5)

## madhura-bhakti-rasākhyā pañcama-laharī

**ātmocitair vibhāvādyaiḥ puṣṭiṁ nītā satāṁ hṛdi |**

**madhurākhyo bhaved bhakti-raso’sau madhurā ratiḥ ||1||**

**nivṛttānupayogitvād durūhatvād ayaṁ rasaḥ |**

**rahasyatvāc ca saṁkṣipya vitatāṇgo vilikhyate ||2||**

tatra **ālambanāḥ—**

**asmin ālambanaḥ kṛṣṇaḥ priyās tasya tu subhruvaḥ ||3||**

tatra **kṛṣṇaḥ**—

**tatra kṛṣṇaḥ asamānordhva-saundarya-līlā-vaidigdhī-sampadām |**

**āśrayatvena madhure harir ālambano mataḥ ||4||**

yathā śrī-gīta-govinde (1.11)—

viśveṣām anurañjanena janayann ānandam indīvara-

śreṇī-śyāmala-komalair upanayann aṅgair anaṅgotsavam |

svacchandaṁ vraja-sundarībhir abhitaḥ praty-aṅgam āliṅgitaḥ

śṛṅgāraḥ sakhi mūrtimān iva madhau mugdho hariḥ krīḍati ||5||

atha **tasya preyasyaḥ—**

nava-nava-vara-mādhurī-dhurīṇāḥ

praṇaya-taraṅga-karambitās taraṅgāḥ |

nija-ramaṇatayā hariṁ bhajantiḥ

praṇamata tāḥ paramādbhutāḥ kiśorīḥ ||6||

**preyasīṣu harer āsu pravarā vārṣabhānavī ||7||**

**asyā rūpaṁ—**

mada-cakita-cakorī-cārutā-cora-dṛṣṭir

vadana-damita-rākārohiṇī-kānta-kīrtiḥ |

avikala-kala-dhautoddhūti-dhaureyaka-śrīr

madhurima-madhu-pātrī rājate paśya rādhā ||8||

**asyā ratiḥ—**

narmoktau mama nirmitoru-paramānandotsavāyām api

śrotrasyānta-taṭīm api sphuṭam anādhāya sthitodyan-mukhī |

rādhā lāghavam apy anādara-girāṁ bhaṅgībhir ātanvatī

maitrī-gauravato’py asau śata-guṇāṁ mat-prītim evādadhe ||9||

tatra **kṛṣṇa-ratir**, yathā śrī-gīta-govinde (3.1)—

kaṁsārir api saṁsāra-vāsanābaddha-śṛṅkhalām |

rādhām ādhāya hṛdaye tatyāja vraja-sundarīḥ ||10||

atha **uddīpanāḥ |**

**uddīpanā iha proktā muralī-nisvanādayaḥ ||11||**

yathā padyāvalyām (172)[[19]](#footnote-20)

guru-jana-gañjanam ayaśo

gṛha-pati-caritaṁ ca dāruṇaṁ kim api |

vismārayati samastaṁ

śiva śiva muralī murārāteḥ ||12||

atha **anubhāvāḥ**—

**anubhāvās tu kathitā dṛg-natekṣā-smitādayaḥ ||13||**

yathā lalita-mādhave (1.14)—

kṛṣṇāpaṅga-taraṅgita-dyumaṇijā-sambheda-veṇī-kṛte

rādhāyāḥ smita-candrikā-suradhunī-pure nipīyāmṛtam |

antas toṣa-tuṣāra-samplava-lava-vyālīḍhatāpodgamāḥ

krāntvā sapta jaganti samprati vayaṁ sarvordhvam adhyāsmahe ||14||

atha **sāttvikāḥ,** yathā padyāvalyām (181)—

kāmaṁ vapuḥ pulakitaṁ nayane dhṛtāsre

vācaḥ sa-gadgada-padāḥ sakhi kampi vakṣaḥ |

jñātaṁ mukunda-muralī-rava-mādhurī te

cetaḥ sudhāṁśu-vadane taralīkaroti ||15||

atha **vyabhicāriṇaḥ—**

**ālasyaugrye vinā sarve vijñeyā vyabhicāriṇaḥ ||16||**

tatra **nirvedo**, yathā padyāvalyām (221)—

mā muñca pañcaśara pañca-śarīṁ śarīre

mā siñca sāndra-makaranda-rasena vāyo |

aṅgāni tat-praṇaya-bhaṅga-vigarhitāni

nālambituṁ katham api kṣamate’dya jīvaḥ ||17||

**harṣo**, yathā dāna-keli-kaumudyām (34)—

kuvalaya-yuvatīnāṁ lehayann akṣi-bhṛṅgaiḥ

kuvalaya-dala-lakṣmī-laṅgimāḥ svāṅga-bhāsaḥ |

mada-kala-kalabhendrollaṅghi-līlā-taraṅgaḥ

kavalayati dhṛtiṁ me kṣmādharāraṇya-dhūrtaḥ ||18||

atha **sthāyī—**

**sthāyī bhāvo bhavaty atra pūrvoktā madhurā ratiḥ ||19||**

yathā padyāvalyām (158)—

bhrūvalli-tāṇḍava-kalā-madhurānana-śrīḥ

kaṅkelli-koraka-karambita-karṇa-pūraḥ |

ko’yaṁ navīna-nikaṣopala-tulya-veṣo

vaṁśīraveṇa sakhi mām avaśīkaroti ||20||

**rādhā-mādhavayor eva kvāpi bhāvaiḥ kadāpy asau |**

**sajātīya-vijātīyair naiva vicchidyate ratiḥ ||21||**

yathā—

ito dūre rājñī sphurati parito mitra-paṭalī

dṛśor agre candrāvalir upari śailasya danujaḥ |

asavye rādhāyāḥ kusumita-latā saṁvṛta-tanau dṛg-

anta-śrīr lolā taḍid iva mukundasya valate ||22||

ghorā khaṇḍita-śaṅkhacūḍam ajiraṁ rundhe śivā tāmasī

brahmiṣṭha-śvasanaḥ śama-stuti-kathā prāleyam āsiñcati |

agre rāmaḥ sudhā-rucir vijayate kṛṣṇa-pramodocitaṁ

rādhāyās tad api praphullam abhajan mlāniṁ na bhāvāmbujam ||23||

**sa vipralambha-sambhoga-bhedena dvi-vidho mataḥ ||24||**

tatra **vipralambhaḥ—**

**sa pūrva-rāgo mānaś ca pravāsādi-mayas tathā |**

**vipralambho bahu-vidho vidvadbhir iha kathyate ||25||**

tatra **pūrva-rāgaḥ—**

**prāg-asaṅgatayor bhāvaḥ pūrva-rāgo bhaved dvayoḥ ||26||**

yathā padyāvalyām (181)—

akasmād ekasmin pathi sakhi mayā yāmuna-taṭaṁ

vrajantyā dṛṣṭo yo nava-jaladhara-śyāmala-tanuḥ |

sa dṛg-bhaṅgyā kiṁ vākuruta na hi jāne tata idaṁ

mano me vyālolaṁ kvacana gṛha-kṛtyo na lagate ||27||

yathā śrī-daśame (10.53.2)—

yathā vinidrā yac cittā rukmiṇī kamalekṣaṇā |

tathāham api tac-citto nidrāṁ ca na labhe niśi |

vedāhaṁ rukmiṇyā dveṣān mamodvāho nivāritaḥ ||28||

atha **mānaḥ** |

**mānaḥ prasiddha evātra ||29||**

yathā śrī-gīta-govinde (2.1)—

viharati vane rādhā sādhāraṇa-praṇaye harau

vigalita-nijotkarṣād īṛsyā-vaśena gatānyataḥ |

kvacid api latā-kuñje guñjan-madhu-vrata-maṇḍalī-

mukhara-nikhare līnā dīnāpy uvāca rahaḥ sakhīm ||30||

atha **pravāsaḥ**—

**pravāsaḥ saṅga-vicyutiḥ ||31||**

yathā padyāvalyām (350)—

hastodare vinihitaika-kapola-pāler

aśrānta-locana-jala-snapitānanāyāḥ |

prasthāna-maṅgala-dināvadhi mādhavasya

nidrā-lavo’pi kuta eva saroruhākṣyāḥ ||32||

yathā prahlāda-saṁhitāyām uddhava-vākyam—

bhagavān api govindaḥ kandarpa-śara-pīḍitaḥ |

na bhuṅkte na svapiti ca cintayan vo hy aharniśam ||33||

atha **sambhogaḥ—**

**dvayor militayor bhogaḥ sambhoga iti kīrtyate ||34||**

yathā padyāvalyām (199)—

paramānurāga-parayātha rādhayā

parirambha-kauśala-vikāśi-bhāvayā |

sa tayā saha smara-sabhājanotsavaṁ

niravāhayac chikhi-śikhaṇḍa-śekharaḥ ||35||

**śrīmad-bhāgavatādy-arha-śāstra-darśitayā dṛśā |**

**iyam āviṣkṛtā mukhya-pañca-bhakti-rasā mayā ||36||**

**gopāla-rūpa-śobhāṁ dadhad api raghunātha-bhāva-vistārī |**

**tuṣyatu sanātanātmā paścima-bhāge rasāmbu-nidheḥ ||37||**

iti śrī-śrī-bhakti-rasāmṛta-sindhau

paścima-vibhāge madhurākhya-bhakti-rasa-laharī caturthī |

**iti śrī-śrī-bhakti-rasāmṛta-sindhau**

**mukhya-bhakti-rasa-nirūpakaḥ paścima-vibhāgaḥ samāptaḥ |**

# uttara-vibhāgaḥ

(4.1)

# hāsya-bhakti-rasākhyā

## prathama-laharī

**bhakti-bhareṇa prītiṁ kalayann urarīkṛta-vrajāsaṅgaḥ |**

**tanutāṁ sanātanātmā bhagavān mayi sarvadā tuṣṭim ||1||**

**rasāmṛtābdher bhāge’tra turīye tūttārābhidhe |**

**rasaḥ sapta-vidho gauṇo maitrī-vaira-sthitir mithaḥ ||2||**

**rasābhāsāś ca tenātra laharyo nava kīrtitāḥ |**

**prāg atrāniyatādhārāḥ kadācit kvāpy uditvarāḥ ||3||**

**gauṇā bhakti-rasāḥ sapta lekhyā hāsyādayaḥ kramāt ||4||**

**bhaktānāṁ pañcadhoktānām eṣāṁ madhyata eva hi |**

**kvāpy ekaḥ kvāpy anekaś ca gauṇeṣv ālambano mataḥ ||5||**

tatra **hāsya-bhakti-rasaḥ**—

**vakṣyamāṇair vibhāvādyaiḥ puṣṭiṁ hāsa-ratir gatā |**

**hāsya-bhakti-raso nāma budhair eṣa nigadyate ||6||**

**asminn ālambanaḥ kṛṣṇas tathānyo’pi tad-anvayī |**

**vṛddhāḥ śiśu-mukhāḥ prāyaḥ proktā dhīrais tad-āśrayāḥ |**

**vibhāvanādi-vaiśiṣṭyāt pravarāś ca kvacin matāḥ ||7||**

tatra **kṛṣṇo**, yathā—

yāsyāmy asya na bhīṣaṇasya savidhaṁ jīrṇasya śīrṇākṛter

mātar neṣyati māṁ pidhāya kapaṭād ādhārikāyām asau |

ity uktvā cakitākṣam adbhuta-śiśāv udvīkṣyamāṇe harau

hāsyaṁ tasya niruddhato’py atitarāṁ vyaktaṁ tadāsīn muneḥ ||8||

atha **tad-anvayī—-**

**yac ceṣṭā kṛṣṇa-viṣayā proktaḥ so’tra tad-anvayī ||9||**

yathā—

dadāmi dadhi-phāṇitaṁ vivṛṇu vaktram ity agrato

niśamya jaratī-giraṁ vivṛta-komalauṣṭhe sthite |

tayā kusumam arpitaṁ navam avetya bhugnānane

harau jahasur uddhuraṁ kim api suṣṭhu goṣṭhārbhakāḥ ||10||

yathā vā—

asya prekṣya karaṁ śiśor munipate śyāmasya me kathyatāṁ

tathyaṁ hanta cirāyur eṣa bhavitā kiṁ dhenu-koṭīśvaraḥ |

ity ukte bhagavan mayādya paritaś cīreṇa kiṁ cāruṇā

drāg āvirbhavad-uddhura-smitam idaṁ vaktraṁ tvayā rudhyate ||11||

**uddīpanā hares tādṛg-vāg-veṣa-caritādayaḥ |**

**anubhāvās tu nāsauṣṭha-gaṇḍa-niṣpandanādayaḥ ||12||**

**harṣālasyāvahitthādyā vijñeyā vyabhicāriṇaḥ |**

**sā hāsa-ratir evātra sthāyi-bhāvatayoditā ||13||**

**ṣoḍhā hāsa-ratiḥ syāt smita-hasite vihasitāvahasite ca |**

**apahasitātihasitake jyeṣṭhādīnāṁ kramād dve dve ||14||**

**vibhāvanādi-vaicitryād uttamasyāpi kutracit |**

**bhaved vihasitādyaṁ ca bhāvajñair iti bhaṇyate ||15||**

tatra **smitam—**

**smitaṁ tv alakṣya-daśanaṁ netra-gaṇḍa-vikāśa-kṛt ||16||**

yathā—

kva yāmi jaratī khalā dadhi-haraṁ didhīrṣanty asau

pradhāvati javena māṁ subala maṅkṣu rakṣāṁ kuru |

iti skhalad-udīrite dravati kāndiśīke harau

vikasvara-mukhāmbujaṁ kulam abhūn munīnāṁ divi ||17||

**hasitam—**

**tad eva dara-saṁlakṣya-dantāgraṁ hasitaṁ bhavet ||18||**

yathā—

mad-vaśena puraḥ-sthito harir asau putro’ham evāsmi te

paśyety acyuta-jalpa-viśvasitayā saṁrambha-rajyad-dṛśā |

mām eti skhalad-akṣare jaṭilayā vyākruśya niṣkāsite

putre prāṅgataḥ sakhī-kulam abhūd dantāṁśu-dhautādharam ||19||

**vihasitam—**

**sa-svanaṁ dṛṣṭa-daśanaṁ bhaved vihasitaṁ tu tat ||20||**

yathā—

muṣāṇa dadhi meduraṁ viphalam antarā śaṅkase

sa-niḥśvasita-ḍambaraṁ jaṭilayātra nidrāyate |

iti bruvati keśave prakaṭa-śīrṇa-danta-sthalaṁ

kṛtaṁ hasitam utsvanaṁ kapaṭa-suptayā vṛddhayā ||21||

**avahasitam—**

**tac cāvahasitaṁ phulla-nāsaṁ kuñcita-locanam ||22||**

yathā—

lagnas te nitarāṁ dṛśor api yuge kiṁ dhātu-rāgo ghanaḥ

prātaḥ putra balasya vā kim asitaṁ vāsas tvayāṅge dhṛtam |

ity ākarṇya puro vrajeśa-gṛhiṇī-vācaṁ sphuran-nāsikā

dūtī saṅkucad-īkṣaṇāvahasitaṁ jātā na roddhuṁ kṣamā ||23||

**apahasitam—**

**tac cāpahasitaṁ sāśru-locanaṁ kampitāṁsakam ||24||**

yathā—

udasraṁ devarṣir divi dara-taraṅgad-bhuja-śirā

yad abhrāṇy uddaṇḍo daśana-rucibhiḥ pāṇḍarayati |

sphuṭaṁ brahmādīnāṁ naṭayitari divye vraja-śiśau

jaratyāḥ prastobhān naṭati tad anaiṣīd dṛśam asau ||25||

**atihasitam—**

**sahasra-tālaṁ kṣiptāṅgaṁ tac cātihasitaṁ viduḥ ||26||**

yathā—

vṛddhe tvaṁ valitānanāsi valibhiḥ prekṣya suyogyām atas

tvām udvoḍhum asau balī-mukha-varo māṁ sādhayaty utsukaḥ |

ābhir vipluta-dhīr vṛṇe na hi paraṁ tvatto bali-dhvaṁsanād

ity uccair mukharā-girā vijahasuḥ sottālikā bālikāḥ ||27||

**yasya hāsaḥ sa cet kvāpi sākṣān naiva nibadhyate |**

**tathāpy eṣa vibhāvādi-sāmarthyād upalabhyate ||28||**

yathā—

śimbī-lambi-kucāsi dardura-vadhū-vispardhi nāsākṛtis

tvaṁ jīryad-duli-dṛṣṭir oṣṭha-tulitāṅgārā mṛdaṅgodarī |

kā tvattaḥ kuṭile parāsti jaṭilā-putri kṣitau sundarī

puṇyena vraja-subhruvāṁ tava dhṛtiṁ hartuṁ na vaṁśī kṣamā ||29||

**eṣa hāsya-rasas tatra kaiśikī-vṛtti-vistṛtau |**

**śṛṅgārādi-rasodbhedo bahudhaiva prapañcitaḥ ||30||**

iti śrī-śrī-bhakti-rasāmṛta-sindhāv uttara-vibhāge

hāsya-bhakti-rasa-nirūpaṇe adbhuta-bhakti-rasa-laharī prathamā ||

(4.2)

# adbhuta-bhakti-rasākhyā

## dvitīya-laharī

**ātmocitair vibhāvādyaiḥ svādyatvaṁ bhakta-cetasi |**

**sā vismaya-ratir nītād- bhuto-bhakti-raso bhavet ||1||**

**bhaktaḥ sarva-vidho’py atra ghaṭate vismayāśrayaḥ |**

**lokottara-kriyā-hetur viṣayas tatra keśavaḥ ||2||**

**tasya ceṣṭā-viśeṣādyās tasminn uddīpanā matāḥ |**

**kriyās tu netra-vistāra-stambhāśru-pulakādayaḥ ||3||**

**āvega-harṣa-jāḍyādyās tatra syur vyabhicāriṇaḥ |**

**sthāyī syād vismaya-ratiḥ sā lokottara-karmataḥ |**

**sākṣād anumitaṁ ceti tac ca dvividham ucyate ||4||**

tatra **sākṣāt**, yathā—

**sākṣād aindriyakaṁ dṛṣṭa-śruta-saṅkīrtitādikam ||5||**

tatra **dṛṣṭaṁ**, yathā—

ekam eva vividhodyama-bhājaṁ

mandireṣu yugapan nikhileṣu |

dvārakām abhi samīksya mukundaṁ

spandanojjhita-tanur munir āsīt ||6||

yathoktaṁ śrī-daśame (10.69.2)—

citraṁ bataitad ekena vapuṣā yugapat pṛthak |

gṛheṣu dvy-aṣṭa-sāhasraṁ striya eka udāvahat ||7||

yathā vā—

kva stanya-gandhi-vadanendur asau śiśus te

govardhanaḥ śikhara-ruddha-ghanaḥ kva cāyam |

bhoḥ paśya savya-kara-kandūkitācalendraḥ

khelann iva sphurati hanta kim indra-jālam ||8||

**śrutaṁ**, yathā—

yāny akṣipan praharaṇāni bhaṭāḥ sa devaḥ

pratyekam acchinadamuni śara-trayeṇa |

ity ākalayya yudhi kaṁsaripoḥ prabhāvaṁ

sphārekṣaṇaḥ kṣitipatiḥ pulakī tadāsīt ||9||

**saṅkīrtitaṁ,** yathā—

ḍimbāḥ svarṇa-nibhāmbarā ghana-ruco jātāś caturbāhavo

vatsāś ceti vadan kṛto’smi vivaśaḥ stambha-śriyā paśyata |

āścaryaṁ kathayāmi vaḥ śṛṇuta bhoḥ pratyekam ekaikaśaḥ

stūyante jagad-aṇḍavadbhir abhitas te hanta padmāsanaiḥ ||10||

**anumitaṁ**, yathā—

unmīlya vraja-śiśavo dṛśaṁ purastād

bhāṇḍīraṁ punar atulya vilokayantaḥ |

sātmānaṁ paśu-paṭalīṁ ca tatra dāvād

unmuktāṁ manasi camatkriyām avāpuḥ ||11||

apriyādeḥ kriyā kuryān nālaukiky api vismayam |  
asādhāraṇy api manāk karoty eva priyasya sā ||12||

**priyāt priyasya kim uta sarva-lokottarottarā |**

**ity atra vismaye proktā raty-anugraha-mādhurī ||13||**

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe adbhuta-bhakti-rasa-laharī dvitīyā ||

(4.3)

# vīra-bhakti-rasākhyā

## tṛtīya-laharī

**saivotsāha-ratiḥ sthāyī vibhāvādyair nijocitaḥ |**

**ānīyamānā svādyatvaṁ vīra-bhakti-raso bhavet ||1||**

**yuddha-dāna-dayā-dharmaiś caturdhā-vīra ucyate |**

**ālambana iha prokta eṣa eva caturvidhaḥ ||2||**

**utsāhas tv eṣa bhaktānāṁ sarveṣām eva sambhavet ||3||**

tatra **yuddha-vīraḥ—**

**paritoṣāya kṛṣṇasya dadhad utsāham āhave |**

**sakhā bandhu-viśeṣo vā yuddha-vīra ihocyate ||4||**

**pratiyoddhā mukundo vā tasmin vā prekṣake sthite |**

**tadīyecchāveśenātra bhaved anyaḥ suhṛd-varaḥ ||5||**

tatra **kṛṣṇo**, yathā—

aparājita-māninaṁ haṭhāc

caṭulaṁ tvām abhibhūya mādhava |

dhinuyām adhunā suhṛd-gaṇaṁ

yadi na tvaṁ samarāt parāñcasi ||6||

yathā vā—

saṁrambha-prakaṭīkṛta-pratibhaṭārambha-śriyoḥ sādbhutaṁ

kālindī-puline vayasya-nikarair ālokyamānas tadā |

avyutthāpita-sakhyayor api varāhaṅkāra-visphūrjitaḥ

śrīdāmnaś ca bakī-dviṣaś ca samarāṭopaḥ paṭīyān abhūt ||7||

**suhṛd-varo**, yathā—

sakhi-prakara-mārgaṇān agaṇitān kṣipan sarvatas

tathādya laguḍaṁ kramād bhramayati sma dāmā kṛtī |

amaṁsta racita-stutir vrajapates tanujo’py amuṁ

samṛddha-pulako yathā laguḍa-pañjarāntaḥ-sthitam ||8||

**prāyaḥ prakṛta-śūrāṇāṁ sva-pakṣair api karhicit |**

**yuddha-keli-samutsāho jāyate paramādbhutaḥ ||9||**

tathā ca hari-vaṁśe—

tathā gāṇḍīva-dhanvānaṁ vikrīḍan madhusūdanaḥ |

jigāya bharata-śreṣṭhaṁ kuntyāḥ pramukhato vibhuḥ ||10|| iti |

**katthitāsphoṭa-vispardhā-vikramāstra-grahādayaḥ |**

**pratiyodha-sthitāḥ santo bhavanty uddīpanā iha ||11||**

tatra **katthitam—**

piṇḍīśūras tvam iha subalaṁ kaitavenābalāṅgaṁ

jitvā dāmodara yudhi vṛthā mā kṛthāḥ katthitāni |

mādyann eṣa tvad-alaghu-bhujāsarpa-darpāpahārī

mandradhvāno naṭati nikaṭe stokakṛṣṇaḥ kalāpī ||12||

**katthitādyāḥ sva-saṁsthāś ced anubhāvāḥ prakīrtitāḥ |**

**tathaivāhopuruṣikā kṣveḍitākrośa-valganam ||13||**

**asahāye’pi yuddhecchā samarād apalāyanam |**

**bhītābhaya-pradānādyā vijñeyāś cāpare budhaiḥ ||14||**

tatra **katthitam,** yathā—

protsāhayasyatitarāṁ kim ivāgraheṇa

māṁ keśisūdana vidann api bhadrasenam |

yoddhuṁ balena samam atra sudurbalena

divyārgalā pratibhaṭas trapate bhujo me ||15||

**āhopuruṣikā**, yathā—

dhṛtāṭope gopeśvara-jaladhi-candre parikaraṁ

nibadhnaty ullāsād bhuja-samara-caryā-samucitam |

sa-romāñcaṁ kṣveḍā-niviḍa-mukha-bimbasya naṭataḥ

sudāmnaḥ sotkaṇṭhaṁ jayati muhur āhopuruṣikā ||16||

**catuṣṭaye’pi vīrāṇāṁ nikhilā eva sāttvikāḥ |**

**garvāvega-dhṛti-vrīḍā-mati-harṣāvahitthikāḥ |**

**amarṣotsukatāsūyā-smṛty-ādyā vyabhicāriṇaḥ ||17||**

**yuddhotsāha-ratis tasmin sthāyi-bhāvatayoditā |**

**yā svaśakti-sahāyādyair āhāryā sahajāpi vā |**

**jigīṣā stheyasī yuddhe sā yuddhotsāha īryate ||18||**

tatra **sva-śaktyā āhāryotsāha-ratir**, yathā—

sva-tāta-śiṣṭyā sphuṭam apy anicchann

āhūyamānaḥ puruṣottamena |

sa stoka-kṛṣṇo dhṛta-yuddha-tṛṣṇaḥ

prodyamya daṇḍaṁ bhramayāñcakāra ||19||

**sva-śaktyā sahajotsāha-ratir**, yathā—

śuṇḍākāraṁ prekṣya me bāhu-daṇḍaṁ

mā tvaṁ bhaiṣīḥ kṣudra re bhadrasena |

helārambheṇādya nirjitya rāmaṁ

śrīdāmāhaṁ kṛṣṇam evāhvayeya ||20||

yathā va—

balasya balino balāt suhṛd-anīkam āloḍayan

payodhim iva mandaraḥ kṛta-mukunda-pakṣa-grahaḥ |

janaṁ vikaṭa-garjitair vadhirayan sa dhīra-svaro

hareḥ pramadam ekakaḥ samiti bhadraseno vyadhāt ||21||

**sahāyenāhāryotsāha-ratir**, yathā—

mayi valgati bhīma-vikrame

bhaja bhaṅgaṁ na hi saṅgarāditaḥ |

iti mitra-girā varūthapaḥ

sa-virūpaṁ vibruvan hariṁ yayau ||22||

**sahāyena sahajotsāha-ratir**, yathā—

saṅgrāma-kāmuka-bhujaḥ svayam eva kāmaṁ

dāmodarasya vijayāya kṛtī sudāmā |

sāhāyyam atra subalaḥ kurute balī cej

jāto maṇiḥ sujaṭito vara-hāṭakena ||23||

**suhṛd eva pratibhaṭo vīre kṛṣṇasya na tvariḥ |**

**sa bhakta-kṣobha-kāritvād raudre tv ālambano rase |**

**rāgābhāvo dṛg-ādīnāṁ raudrād asya vibhedakaḥ ||24||**

atha **dāna-vīraḥ—**

**dvi-vidho dāna-vīraḥ syād ekas tatra bahu-pradaḥ |**

**upasthita-durāpārtha-tyāgī cāpara ucyate ||25||**

tatra **bahu-pradaḥ—**

**sahasā dīyate yena svayaṁ sarvasvam apy uta |**

**dāmodarasya saukhyāya procyate sa bahu-pradaḥ ||26||**

**sampradānasya vīkṣādyā asminn uddīpanā matāḥ |**

**vāñchitādhika-dātṛtvaṁ smita-pūrvābhibhāṣaṇam ||27||**

**sthairya-dākṣiṇya-dhairyādyā anubhāvā ihoditāḥ |**

**vitarkautsukya-harṣādyā vijñeyā vyabhicāriṇaḥ ||28||**

**dānotsāha-ratis tv atra sthāyi-bhāvatayoditā |**

**pragāḍhā stheyasī ditsā dānotsāha itīryate ||29||**

**dvidhā bahu-prado’py eṣa vidvadbhir iha kathyate |**

**syād ābhyudayikas tv ekaḥ paras tat-sampradānakaḥ ||30||**

tatra **ābhyudāyikaḥ—**

**kṛṣṇasyābhyudayārthaṁ tu yena sarvasvam arpyate |**

**arthibhyo brāhmaṇādibhyaḥ sa ābhyudāyiko bhavet ||31||**

yathā—

vrajapatir iha sūnor jātakārthaṁ tathāsau

vyatarad amala-cetāḥ sañcayaṁ naicikīnām |

pṛthur api nṛga-kīrtiḥ sāmprataṁ saṁvṛtāsīd

iti nijagadur uccair bhūsurā yena tṛptāḥ ||32||

atha **tat-sampradānakaḥ—**

**jñātaye haraye svīyam ahaṁtā-mamatāspadam |**

**sarvasvaṁ dīyate yena sa syāt tat-sampradānakaḥ ||33||**

**tad-dānaṁ prīti-pūjābhyāṁ bhaved ity uditaṁ dvidhā ||34||**

tatra **prīti-dānam—**

**prīti-dānaṁ tu tasmai yad dadyād bandhv-ādi-rūpiṇe ||35||**

yathā—

cārcikyaṁ vaijayantīṁ paṭam uru-puraṭodbhāsuraṁ bhūṣaṇānāṁ

śreṇiṁ māṇikya-bhājaṁ gaja-ratha-turagān karburān karbureṇa |

dattvā rājyaṁ kuṭumbaṁ svam api bhagavate ditsur apy anyad uccair

deyaṁ kutrāpy adṛṣṭvā makha-sadasi tadā vyākulaḥ pāṇḍavo’bhūt ||36||

**pujā-dānaṁ—**

**pujā-dānaṁ tu tasmai yad vipra-rūpāya dīyate ||37||**

yathā aṣṭame (8.20.11)—

yajanti yajñaṁ kratubhir yam ādṛtā

bhavanta āmnāya-vidhāna-kovidāḥ |

sa eva viṣṇur varado’stu vā paro

dāsyāmy amuṣmai kṣitim īpsitāṁ mune ||38||

yathā vā daśa-rūpake[[20]](#footnote-21)—

lakṣmī-payodharotsaṅga-kuṅkumāruṇito hareḥ |

balinaiva sa yenāsya bhikṣā-pātrīkṛtaḥ karaḥ ||39||

atha **upasthita-durāpārtha-tyāgī—**

**upasthita-durāpārtha-tyagy asau yena neṣyate |**

**hariṇā dīyamāno’pi sārṣṭy-ādis tuṣyatā varaḥ ||40||**

**pūrvato’tra viparyasta-kārakatvaṁ dvayor bhavet |**

**asminn uddīpanāḥ kṛṣṇa-kṛpālāpa-smitādayaḥ ||41||**

**anubhāvās tad-utkarṣa-varṇana-draḍhimādayaḥ |**

**atra sañcāritā bhūmnā dhṛter eva samīkṣyate ||42||**

**tyāgotsāha-ratir dhīraiḥ sthāyī bhāva ihoditaḥ |**

**tyāgecchā tādṛśī prauḍhā tyāgotsāha itīryate ||43||**

yathā hari-bhakti-sudhodaye (7.28)—

sthānābhilāṣī tapasi sthito’haṁ

tvāṁ prāptavān deva-munīndra-guhyam |

kācaṁ vicinvann api divya-ratnaṁ

svāmin kṛtārtho’smi varaṁ na yāce ||44||

yathā vā tṛtīye (3.15.48)—

nātyantikaṁ vigaṇayanty api te prasādaṁ

kiṁ vānyad arpita-bhayaṁ bhruva unnayais te |

ye’ṅga tvad-aṅghri-śaraṇā bhavataḥ kathāyāḥ

kīrtanya-tīrtha-yaśasaḥ kuśalā rasa-jñāḥ ||45||

**ayam eva bhavann uccaiḥ prauḍha-bhāva-viśeṣa-bhāk |**

**dhuryādīnāṁ tṛtīyasya vīrasya padavīṁ vrajet ||46||**

atha **dayā-vīraḥ—**

**kṛpārdra-hṛdayatvena khaṇḍaśo deham arpayan |**

**kṛṣṇāyācchanna-kṛpāya dayā-vīra ihocyate ||47||**

**uddīpanā iha proktās tad-ārti-vyañjanādayaḥ |**

**nija-prāṇa-vyayenāpi vipanna-trāṇa-śīlatā ||48||**

**āśvāsanoktayaḥ sthairyam ity ādyās tatra vikriyāḥ |**

**autsukyam atiharṣādyā jñeyāḥ sañcāriṇo budhaiḥ ||49||**

**dayotsāha-ratis tv atra sthāyi-bhāva udīryate |**

**dayodreka-bhṛd utsāho dayotsāha ihoditaḥ ||50||**

yathā—

vande kuṭmalitāñjalir muhur ahaṁ vīraṁ mayūra-dhvajaṁ

yenārdhaṁ kapaṭa-dvijāya vapuṣaḥ kaṁsa-dviṣe ditsatā |

kaṣṭaṁ gadgadikākulo’smi kathanārambhād aho dhīmatā

sollāsaṁ krakacena dāritam abhūt patnī-sutābhyāṁ śivaḥ ||51||

**hareś cet tattva-vijñānaṁ naivāsya ghaṭate dayā |**

**tad-abhāve tv asau dāna-vīre’ntar-bhavati sphuṭam ||52||**

**vaiṣṇavatvād ratiḥ kṛṣṇe kriyate’nena sarvadā |**

**kṛtātra dvija-rūpe ca bhaktis tenāsya bhaktatā ||53||**

**antar-bhāvaṁ vadanto’sya dāna-vīre dayātmanaḥ |**

**vopadevādayo dhīrā vīram ācakṣate tridhā ||54||**

atha **dharma-vīraḥ—**

**kṛṣṇaika-toṣaṇe dharme yaḥ sadā pariniṣṭhitaḥ |**

**prāyeṇa dhīra-śāntas tu dharma-vīraḥ sa ucyate ||55||**

**uddīpanā iha proktāḥ sac-chāstra-śravaṇādayaḥ |**

**anubhāvā nayāstikya-sahiṣṇutva-yamādayaḥ ||56||**

**dharmotsāha-ratir dhīraiḥ sthāyī bhāva ihocyate |**

**dharmaikābhiniveśas tu dharmotsāho mataḥ satām ||57||**

yathā—

bhavad abhi rati-hetūn kurvatā sapta-tantūn

puram abhi puru-hūte nityam evopahūte |

danuja-damana tasyāḥ pāṇḍu-putreṇa gaṇḍaḥ

suciram araci śacyāḥ savya-hastāṅka-śāyī ||58||

**yajñaḥ pūjā-viśeṣo’sya bhujādy-aṅgāni vaiṣṇavaḥ |**

**dhyātvendrādy-āśrayatvena yad eṣv āhutir arpyate ||59||**

**ayaṁ tu sākṣāt tasyaiva nideśāt kurute makhān |**

**yudhiṣṭhiro’mbudhiḥ premṇāṁ mahā-bhāgavatottamaḥ ||60||**

**dānādi-trividhaṁ vīraṁ varṇayantaḥ parisphuṭam |**

**dharma-vīraṁ na manyante katicid dhanikādayaḥ[[21]](#footnote-22) ||61||**

iti śrī-śrī-bhakti-rasāmṛta-sindhāv uttara-vibhāge

vīra-bhakti-rasa-nirūpaṇe adbhuta-bhakti-rasa-laharī tṛtīyā ||

--o)0(o--

[4.4]

# karuṇa-bhakti-rasākhyā caturtha-laharī

**ātmocitair vibhāvādyair nītā puṣṭiṁ satāṁ hṛdi |**

**bhavec choka-ratir bhakti-raso hi karuṇābhidhaḥ ||1||**

**avyucchinna-mahānando’py eṣa prema-viśeṣataḥ |**

**aniṣṭāpteḥ padatayā vedyaḥ kṛṣṇo’sya ca priyaḥ ||2||**

**tathānavāpta-tad-bhakti-saukhyaś ca sva-priyo janaḥ |**

**ity asya viṣayatvena jñeyā ālambanās tridhā ||3||**

**tat-tad-vedī ca tad-bhakta āśrayatvena ca tridhā |**

**so’py aucityena vijñeyaḥ prāyaḥ śāntādi-varjitaḥ |**

**tat-karma-guṇa-rūpādyā bhavaty uddīpanā iha ||4||**

**anubhāvā mukhe śoṣo vilāpaḥ srasta-gātratā |**

**śvāsa-krośana-bhūpāta-ghātoras tāḍanādayaḥ ||5||**

**atrāṣṭau sāttvikā jāḍya-nirveda-glāni-dīnatāḥ |**

**cintā-viṣāda-autsukya-cāpalonmāda-mṛtyavaḥ |**

**ālasyāpasmṛti-vyādhi-mohādyā vyabhicāriṇaḥ ||6||**

**hṛdi śokatayāṁśena gatā pariṇatiṁ ratiḥ |**

**uktā śoka-ratiḥ saiva sthāyī bhāva ihocyate ||7||**

tatra **kṛṣṇo**, yathā śrī-daśame (10.16.10)—

taṁ nāga-bhoga-parivītam adṛṣṭa-ceṣṭam

ālokya tat-priya-sakhāḥ paśupā bhṛśārtāḥ |

kṛṣṇe’rpitātma-suhṛd-artha-kalatra-kāmā

duḥkhānuśoka-bhayam ūḍha-dhiyo nipetuḥ ||8||

yathā vā—

phaṇi-hradam avagāḍhe dāruṇaṁ piñcha-cūḍe

skhalad-aśiśira-bāṣpa-stoma-dhautottarīyā |

nikhila-karaṇa-vṛtti-stambhinīm ālalambe

viṣam agatim avasthāṁ goṣṭha-rājasya rājñī ||9||

**tasya priya-jano**, yathā—

kṛṣṇa-priyāṇām ākarṣe śaṅkha-cūḍena nirmite |

nīlāmbarasya vaktrendur nīlimānaṁ muhur dadhe ||10||

**sva-priyo**, yathā haṁsadūte (54)—

virājante yasya vraja-śiśu-kula-steya-vikala-

svayambhū-cūḍāgrair lulita-śikharāḥ pāda-nakharāḥ |

kṣaṇaṁ yān ālokya prakaṭa-paramānanda-vivaśaḥ

sa devarṣir muktān api tanu-bhṛtaḥ śocati bhṛśam ||11||

yathā vā—

mātar mādri gatā kutas tvam adhunā hā kvāsi pāṇḍo pitaḥ

sāndrānanda-sudhābdhir eṣa yuvayor nābhūd dṛśāṁ gocaraḥ |

ity uccair nakulānujo vilapati prekṣya pramodākulo

govindasya padāravinda-yugala-proddāma-kānti-cchaṭām ||12||

**ratiṁ vināpi ghaṭate hāsyāder udgamaḥ kvacit |**

**kadācid api śokasya nāsya sambhāvanā bhavet ||13||**

**rater bhūmnā kraśimnā ca śoko bhūyān kṛśaś ca saḥ |**

**ratyā sahāvinā-bhāvāt kāpy etasya viśiṣṭatā ||14||**

api ca—

**kṛṣṇaiśvaryādy-avijñānaṁ kṛtaṁ naiṣām avidyayā |**

**kintu premottara-rasa-viśeṣeṇaiva tat kṛtam ||15||**

**ataḥ prādurbhavan śoko labdhāpy udbhaṭatāṁ muhuḥ |**

**durūhām eva tanute gatiṁ saukhyasya kām api ||16||**

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe karuṇa-bhakti-rasa-laharī caturthī ||

# 4.5

# raudra-bhakti-rasākhyā pañcama-laharī

**nītā krodha-ratiḥ puṣṭiṁ vibhāvādyair nijocitaiḥ |**

**hṛdi bhakta-janasyāsau raudra-bhakti-raso bhavet ||1||**

**kṛṣṇo hito’hitaś ceti krodhasya viṣayas tridhā |**

**kṛṣṇe sakhī-jaraty-ādyāḥ krodhasyāśrayatāṁ gatāḥ |**

**bhaktāḥ sarva-vidhā eva hite caivāhite tathā ||2||**

tatra **kṛṣṇe sakhyāḥ krodhaḥ—**

**sakhī-krodhe bhavet sakhyāḥ kṛṣṇād atyāhite sati ||3||**

yathā vidagdha-mādhave (2.37)

antaḥ-kleśa-kalaṅkitāḥ kila vayaṁ yāmo’dya yāmyāṁ purīṁ

nāyaṁ vañcana-sañcaya-praṇayinaṁ hāsaṁ tathāpy ujjhati |

asmin sampuṭite gabhīra-kapaṭair ābhīra-pallī-viṭe

hā medhāvini rādhike tava kathaṁ premā garīyān abhūt ||4||

tatra **jaratyāḥ krodhaḥ—**

**krodho jaratyā vadhv-ādi-sambandhe prekṣite harau ||5||**

yathā—

are yuvati-taskara prakaṭam eva vadhvāḥ paṭas

tavorasi nirīkṣyate bata na neti kiṁ jalpasi |

aho vraja-nivāsinaḥ śṛṇuta kiṁ na vikrośanaṁ

vrajeśvara-sutena me suta-gṛhe’gnir utthāpitaḥ ||6||

**govardhanaṁ mahā-mallaṁ vinānyeṣāṁ vrajaukasām |**

**sarveṣām eva govinde ratiḥ prauḍhā virājate ||7||**

atha **hitaḥ—**

**hitas tridhānavahitaḥ sāhasī cerṣyur ity api ||8||**

tatra **anavahitaḥ—**

**kṛṣṇa-pālana-kartāpi tat-karmābhiniveśataḥ |**

**kvacit tatra pramatto yaḥ prokto’navahito’tra saḥ ||9||**

yathā—

uttiṣṭha mūḍha kuru mā vilambaṁ

vṛthaiva dhik paṇḍita-māninī tvam |

kraṭyat-palāśi-dvayam antarā te

baddhaḥ suto’sau sakhi bambhramīti ||10||

atha **sāhasī—**

**yaḥ prerako bhaya-sthāne sāhasī sa nigadyate ||11||**

yathā—

govindaḥ priya-suhṛdāṁ giraiva yātas

tālānāṁ vipinam iti sphuṭaṁ niśamya |

bhrū-bheda-sthapuṭita-dṛṣṭir ādyam eṣāṁ

ḍimbhānāṁ vraja-pati-gehinī dadarśa ||12||

atha **īrṣyuḥ—**

**īrṣyur māna-dhanā proktā prauḍherṣyākrānta-mānasā ||13||**

yathā—

durmāna-mantha-mathite kathayāmi kiṁ te

dūraṁ prayāhi savidhe tava jājjvalīmi |

hā dhik priyeṇa cikurāñcita-piñcha-koṭyā

nirmañchitāgra-caraṇāpy aruṇānanāsi ||14||

atha **ahitaḥ—**

**ahitaḥ syād dvidhā svasya hareś ceti prabhedataḥ ||15||**

tatra **svasyāhitaḥ—**

**ahitaḥ svasya sa syād yaḥ kṛṣṇa-sambandha-bādhakaḥ ||16||**

yathā uddhava-sandeśe (74)—

kṛṣṇaṁ muṣṇan akaruṇa-balād gopa-nārī-vadhārthī

mā maryādām yadu-kula-bhuvām bhindhire gāndineyaḥ |

iti uttuṅgā mama madhu-pure yātrayā tatra tāsāṁ

vitrastānāṁ parivavalire vallavīnāṁ vilāpāḥ ||17||

**atha harer ahitaḥ—**

**ahitas tu hares tasya vairi-pakṣo nigadyate ||18||**

yathā—

harau śruti-śiraḥ-śikhā maṇi-marīci-nīrājita

sphurac-caraṇa-paṅkaje’py avamatiṁ vyanakty atra yaḥ |

ayaṁ kṣipati pāṇḍavaḥ śamana-daṇḍa-ghoraṁ haṭhāt

trir asya mukuṭopari sphuṭam udīrya savyaṁ padam ||19||

**solluṇṭha-hāsa-vakrokti-kaṭākṣānādarādayaḥ |**

**kṛṣṇāhita-hitasthāḥ syur amī uddīpanā iha ||20||**

**hasta-nispeṣaṇaṁ danta-ghaṭṭanaṁ rakta-netratā |**

**daṣṭauṣṭhatātibhrū-kuṭī bhujāsphālana-tāḍanāḥ ||21||**

**tuṣṇīkatā natāsyatvaṁ niśvāso bhugna-dṛṣṭitā |**

**bhartsanaṁ mūrdha-vidhūtir dṛg-ante pāṭala-cchaviḥ ||22||**

**bhrū-bhedādhara-kampādyā anubhāvā ihoditāḥ |**

**atra stambhādayaḥ sarve prākaṭyaṁ yānti sāttvikāḥ ||23||**

**āvego jaḍatā garvo nirvedo moha-cāpale |**

**asūyaugryaṁ tathāmarṣa-śramādyā vyabhicāriṇaḥ ||24||**

**atra krodha-ratiḥ sthāyī sa tu krodhas tridhā mataḥ |**

**kopo manyus tathā roṣas tatra kopas tu śatru-gaḥ ||25||**

**manyur bandhuṣu te pūjya-sama-nyūnās tridhoditāḥ |**

**roṣas tu dayite strīṇām ato vyabhicaraty asau ||26||**

**hasta-peṣādayaḥ kope manyau tuṣṇīkatādayaḥ |**

**dṛg-anta-pāṭalatvādyā roṣe tu kathitāḥ kriyāḥ ||27||**

tatra **vairiṇi**, yathā—

nirudhya puram unmade harim agādha-sattvāśrayaṁ

mṛdhe magadha-bhūpatau kim api vaktram ākrośati |

dṛśaṁ kavalita-dviṣad-visara-jāṅgale nunoda

dahad-iṅgala-pravala-piṅgalāṁ lāṅgalī ||28||[[22]](#footnote-23)

**pūjyo**, yathā vidagdha-mādhave (2.22)—

krośantyāṁ kara-pallavena balavān sadyaḥ pidhatte mukhaṁ

dhāvantyāṁ bhaya-bhāji vistṛta-bhujo rundhe puraḥ paddhatim |

pādānte viluṭhaty asau mayi muhur daṣṭādharāyāṁ ruṣā

mātaś caṇḍi mayā śikhaṇḍa-mukuṭād ātmābhirakṣyaḥ katham ||29||

**same,** yathā—

jvalati durmukhi marmaṇi murmuras

tava girā jaṭile niṭile ca me |

giridharaḥ spṛśati sma kadā madād

duhitaraṁ duhitur mama pāmari ||30||

**nyūne**, yathā—

hanta svakīya-kuca-mūrdhni manoharo’yaṁ

hāraś cakāsti hari-kaṇṭha-taṭī-cariṣṇuḥ |

bhoḥ paśyata svakula-kajjala-mañjarīyaṁ

kuṭena māṁ tad api vañcayate vadhūṭī ||31||

**asmin na tādṛśo manyau vartate raty-anugrahaḥ |**

**udāharaṇa-mātrāya tathāpy eṣa nidarśitaḥ ||32||**

**krodhāśrayāṇāṁ śatrūṇāṁ caidyādīnāṁ svabhāvataḥ |**

**krodho rati-vinābhāvān na bhakti-rasatāṁ vrajet ||33||**

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe raudra-bhakti-rasa-laharī pañcamī ||

--o)0(o--

[4.6]

## bhayānaka-bhakti-rasākhyā

### ṣaṣṭha-laharī

**vakṣyamāṇair vibhāvādyaiḥ puṣṭiṁ bhaya-ratir gatā |**

**bhayānakābhidho bhakti-raso dhīrair udīryate ||1||**

**kṛṣṇaś ca dāruṇāś ceti tasminn ālambanā dvidhā |**

**anukampyeṣu sāgassu kṛṣṇas tasya ca bandhuṣu ||2||**

**dāruṇāḥ snehataḥ śaśvat-tad-aniṣṭhāpti-darśiṣu |**

**darśanāc chravaṇāc ceti smaraṇāc ca prakīrtitāḥ ||3||**

tatra **anukampyeṣu kṛṣṇo**, yathā—

kiṁ śuṣyad-vadano’pi muñca khacitaṁ citte pṛthuṁ vepathuṁ

viśvasya prakṛtiṁ bhajasva na manāg apy asti mantuṁ tava |  
uṣma-mrakṣitam ṛkṣa-rāja rabhasād vistīrya vīryaṁ tvayā

pṛthvī pratyuta yuddha-kautuka-mayī sevaiva me nirmitā ||4||

yathā vā—

mura-mathana puras te ko bhujaṅgas tapasvī

laghu-haram iti kārṣīr mā sma dīnāya manyum |

gurur ayam aparādhas tathyam ajñānato’bhūd

aśaraṇam atimūḍhaṁ rakṣa rakṣa prasīda ||5||

**bandhuṣu dāruṇā darśanād**, yathā—

hā kiṁ karomi taralaṁ bhavanāntarāle

gopendra gopaya balād uparudhya bālam |

kṣmā-maṇḍalena saha cañcalayan mano me

śṛṅgāṇi laṅghayati paśya turaṅga-daityaḥ ||6||

**śravaṇād**, yathā—

śṛṇvantī turaga-dānavaṁ ruṣā

gokulaṁ kila viśantam uddhuram |

drāg abhūt tanaya-rakṣaṇākulā

śuṣyad-āsya-jalajā vrajeśvarī ||7||

**smaraṇād,** yathā—

virama virama mātaḥ pūtanāyāḥ prasaṅgāt

tanum iyam adhunāpi smaryamāṇā dhunoti |  
kavalayitum ivāndhīkṛtya bālaṁ ghurantī

vapur atipuruṣaṁ yā ghoram āviścakāra ||8||

**vibhāvasya bhrū-kuṭy-ādyās tasminn uddīpanā matāḥ |**

**mukha-śoṣaṇam ucchvāsaḥ parāvṛtya vilokanam ||9||**

**sva-saṅgopanam udghūrṇā śaraṇānveṣaṇaṁ tathā |**

**krośanādyāḥ kriyāś cātra sāttvikāś cāśru-varjitāḥ ||10||**

**iha santrāsa-maraṇa-cāpalāvega-dīnatāḥ |**

**viṣāda-mohāpasmāra-śaṅkādyā vyabhicāriṇaḥ ||11||**

**asmin bhagna-ratiḥ sthāyī bhāvaḥ syād aparādhataḥ |**

**bhīṣaṇebhyaś ca tatra syād bahudhaivāparādhitā ||12||**

**taj-jā bhīr nāparatra syād anugrāhya-janān vinā |**

**ākṛtyā ye prakṛtyā ye ye prabhāveṇa bhīṣaṇāḥ ||13||**

**etad-ālambanā bhītiḥ kevala-prema-śāliṣu |**

**nārī-bālādiṣu tathā prāyeṇātropajāyate ||14||**

**ākṛtyā pūtanādyāḥ syuḥ prakṛtyā duṣṭa-bhū-bhujaḥ |**

**bhīṣaṇās tu prabhāveṇa surendra-giriśādayaḥ ||15||**

**sadā bhagavato bhītiṁ gatā ātyantikīm api |**

**kaṁsādyā rati-śūnyatvād atra nālambanā matāḥ ||16||**

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe bhayānaka-bhakti-rasa-laharī ṣaṣṭhī ||

--o)0(o--

[4.7]

## bībhatsa-bhakti-rasākhyā

### saptama-laharī

**puṣṭiṁ nija-vibhāvādyair jugupsā-ratir āgatā |**

**asau bhakti-raso dhīrair bībhatsākhya itīryate ||1||**

**asminn āśrita-śāntādyā dhīrair ālambanā matāḥ ||2||**

yathā—

pāṇḍityaṁ rata-hiṇḍakādhvani gato yaḥ kāma-dīkṣā-vratī

kurvan pūrvam aśeṣa-ṣiḍga-nagarī sāmrājya-caryām abhūt |

citraṁ so’yam udīrayan hari-guṇān udbāṣpa-dṛṣṭir jano

dṛṣṭe strī-vadane vikūṇita-mukho viṣṭabhya niṣṭhīvati ||3||

**atra niṣṭhīvanaṁ vaktra-kūṇanaṁ ghrāṇa-saṁvṛtiḥ |**

**dhāvanaṁ kampa-pulaka-prasvedādyāś ca vikriyāḥ ||4||**

**iha glāni-śramonmāda-moha-nirveda-dīnatāḥ |**

**viṣāda-cāpalāvega-jāḍyādyo vyabhicāriṇaḥ ||5||**

**jugupsā-ratir atra syāt sthāyī sā ca vivekajā |**

**prāyikī ceti kathitā jugupsā dvi-vidhā budhaiḥ ||6||**

tatra **vivekajā—**

**jāta-kṛṣṇa-rater bhakta-viśeṣasya tu kasyacit |**

**vivekotthā tu dehādau jugupsā syād vivekajā ||7||**

yathā—

ghana-rudhira-maye tvacā pinaddhe

piśita-vimiśrita-visra-gandha-bhāji |

katham iha ramatāṁ budhaḥ śarīre

bhagavati hanta rater lave’py udīrṇe ||8||

atha **prāyikī—**

**amedhya-pūty-anubhavāt sarveṣām eva sarvataḥ |**

**yā prāyo jāyate seyaṁ jugupsā prāyikī matā ||9||**

yathā—

asṛṅ-mūtrākīrṇe ghana-śamala-paṅka-vyatikare

vasann eṣa klinno jaḍa-tanur ahaṁ mātur udare |

labhe cetaḥ-kṣobhaṁ tava bhajana-karmākṣamatayā

tad asmin kaṁsāre kuru mayi kṛpā-sāgara kṛpām ||10||

yathā vā—

ghrāṇodghūrṇaka-pūta-gandhi-vikaṭe kīṭākule dehalī-

srasta-vyādhita-yūtha-gūtha-ghaṭanā-nirdhūta-netrāyuṣi |

kārā-nāmani hanta māgadha-yamenāmī vayaṁ nārake

kṣiptās te smṛtim ākalayya naraka-dhvaṁsinn iha prāṇimaḥ ||11||

**labdha-kṛṣṇa-rater eva suṣṭhu pūtaṁ manaḥ sadā |**

**kṣubhyaty ahṛdy aleśe’pi tato’syāṁ raty-anugrahaḥ ||12||**

**hāsyādīnāṁ rasatvaṁ yad gauṇatvenāpi kīrtitam |**

**prācāṁ matānusāreṇa tad vijñeyaṁ manīṣibhiḥ ||13||**

**amī pañcaiva śāntādyā harer bhakti-rasā matāḥ |**

**eṣu hāsyādayaḥ prāyo bibhrati vyabhicāritām ||14||**

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe bībhatsa-bhakti-rasa-laharī saptamī ||

--o)0(o--

[4.8]

## rasānāṁ maitrī-vaira-sthiti-nāmnī

### aṣṭama-laharī

**athāmīṣāṁ krameṇaiva śāntādīnāṁ parasparam |**

**mitratvaṁ śātravatvaṁ ca rasānām abhidhīyate ||1||**

**śāntasya prīta-bībhatsa-dharma-vīrāḥ suhṛd-varāḥ |**

**adbhutaś caiṣa prītādiṣu catuḥṣv api ||2||**

**dviṣann asya śucir yuddhavīro raudro bhayānakaḥ ||3||**

**suhṛt-prītasya bībhatsaḥ śānto vīra-dvayaṁ tathā |**

**vairī śucir yuddha-vīro raudraś caika-vibhāvakaḥ ||4||**

**preyasas tu śucir hāsyo yuddha-vīraḥ suhṛd-varāḥ |**

**dviṣo vatsala-bībhatsa-raudrā bhīṣmaś ca pūrvavat ||5||**

**vatsalasya suhṛd-dhāsyaḥ karuṇo bhīṣma-bhit tathā |**

**śatruḥ śucir yuddha-vīraḥ prīto raudraś ca pūrvavat ||6||**

**śucer hāsyas tathā preyān suhṛd asya prakīrtitaḥ |**

**dviṣo vatsala-bībhatsa-śānta-raudra-bhayānakāḥ |**

**prāhur eke’sya suhṛdaṁ vīra-yugmaṁ pare ripum ||7||**

**mitraṁ hāsyasya bībhatsaḥ śuciḥ preyān savatsalaḥ |**

**pratipakṣas tu karuṇas tathā prokto bhayānakaḥ ||8||**

**adbhutasya suhṛd vīraḥ pañca śāntādayas tathā |**

**pratipakṣo bhaved asya raudro bībhatsa eva ca ||9||**

**vīrasya tv adbhuto hāsyaḥ preyān prītis tathā suhṛt |**

**bhayānako vipakṣo’sya kasyacic chānta eva ca ||10||**

**karuṇasya suhṛd-raudro vatsalaś ca vilokyate |**

**vairī hāsyo’sya sambhoga-śṛṅgāraś cādbhutas tathā ||11||**

**raudrasya karuṇaḥ prokto vīraś cāpi suhṛd-varaḥ |**

**pratipakṣas tu hāsye’sya śṛṅgāro bhīṣaṇo’pi ca ||12||**

**bhayānakasya bībhatsaḥ karuṇaś ca suhṛd-varaḥ |**

**dviṣantu vīra-śṛṅgāra-hāsya-raudrāḥ prakīrtitāḥ ||13||**

**bībhatsasya bhavec chānto hāsyaḥ prītis tathā suhṛt |**

**śatruḥ śucis tathā preyān jñeyā yuktyā pare ca te ||14||**

tatra **suhṛt-kṛtyam—**

**kathitebhyaḥ pare ye syus te taṭasthāḥ satāṁ matāḥ ||15||**

**suhṛdā miśraṇāṁ samyag āsvādaṁ kurute rasam ||16||**

**dvayos tu miśraṇe sāmyaṁ duḥśakaṁ syāt tulā-dhṛtam |**

**tasmād aṅgāṅgi-bhāvena melanaṁ viduṣāṁ matam ||17||**

**bhaven mukhyo’tha vā gauṇo raso’ṅgī kila yatra yaḥ |**

**kartavyaṁ tatra tasyāṅgaṁ suhṛd eva raso budhaiḥ ||18||**

**athāṅgitvaṁ prathamato mukhyānām iha likhyate |**

**aṅgatāṁ yatra suhṛdo mukhyā gauṇāś ca bibhrati ||19||**

tatra **śānte’ṅgini prītasyāṅgatā**, yathā—

jīva-sphuliṅga-vahner mahaso ghana-cit-svarūpasya |

tasya padāmbuja-yugalaṁ kiṁ vā saṁvāhayiṣyāmi ||20||

atra mukhye’ṅgini mukhyasyāṅgatā |

tatraiva **bībhatsasya**, yathā—

aham iha kapha-śukra-śoṇitānāṁ

pṛthu-kutupe kutukī rataḥ śarīre |

śiva śiva paramātmano durātmā

sukha-vapuṣaḥ smaraṇe’pi mantharo’smi ||21||

atra mukhya eva gauṇasya |

tatraiva **prītasyādbhuta-bībhatsayoś ca**, yathā—

hitvāsmin piśitopanaddha-rudhira-klinne mudaṁ vigrahe

prīty-utsikta-manāḥ kadāham asakṛd-dustarka-caryāspadam |

āsīnaṁ puraṭāsanopari paraṁ brahmāmbuda-śyāmalaṁ

seviṣye cala-cāru-cāmara-marut-sañcāra cāturyataḥ ||22||

atra mukhya eva mukhyasya gauṇayoś ca |

atha **prīte śāntasya**, yathā—

niravidyatayā sapady ahaṁ

niravadyaḥ pratipadya-mādhurīm |  
aravinda-vilocanaṁ kadā

prabhumindīvara-sundaraṁ bhaje ||23||

atra mukhye mukhyasya |

tatraiva **bībhatsasya**, yathā—

smaran prabhu-pādāmbhojaṁ naṭann aṭati vaiṣṇavaḥ |

yas tu dṛṣṭyā padminīnām api suṣṭhu hṛṇīyate ||24||

atra mukhye gauṇasya |

tatraiva **bībhatsa-śānta-vīrāṇāṁ**, yathā—

tanoti mukha-vikriyāṁ yuvati-saṅga-raṅgodaye

na tṛpyati na sarvataḥ sukha-maye samādhāv api |

na siddhiṣu ca lālasāṁ vahati labhyamānāsv api

prabho tava padārcane param upaiti tṛṣṇāṁ manaḥ ||25||

atra mukhye mukhyasya gauṇayoś ca |

atha **preyasi śucer,** yathā—

dhanyānāṁ kila mūrdhanyāḥ subalāmur vrajābalāḥ |

adharaṁ piñcha-cūḍasya calāś culūkayanti yāḥ ||26||

atra mukhye mukhyasya |

tatraiva **hāsasya**, yathā—

dṛśos taralitair alaṁ vraja nivṛtya mugdhe vrajaṁ

vitarkayasi māṁ yathā na hi tathāsmi kiṁ bhūriṇā |

itīrayati mādhave nava-vilāsinīṁ chadmanā

dadarśa subalo balad-vikaca-dṛṣṭir asyānanam ||27||

atra mukhye gauṇasya |

tatraiva **śucihāsyayor**, yathā—

mihira-duhitur udyad-vañjulaṁ mañju-tīraṁ

praviśati subalo’yaṁ rādhikā-veṣa-gūḍhaḥ |

sa-rabhasam abhipaśyan kṛṣṇam abhyutthitaṁ yaḥ

smita-vikaśita-gaṇḍaṁ svīyam āsyaṁ vṛṇoti ||28||

atra mukhye mukhya-gauṇayoḥ |

atha **vatsale karuṇasya—**

nirātapatraḥ kāntāre santataṁ mukta-pādukaḥ |

vatsān avati vatso me hanta santapyate manaḥ ||29||

atra mukhye gauṇasya |

tatraiva **hāsyasya**, yathā—

putras te navanīta-piṇḍam atanuṁ muṣṇan mamāntar-gṛhād

vinyasyāpasasāra tasya kaṇikāṁ nidrāṇa-ḍimbhānane |

ity uktā kula-vṛddhayā suta-mukhe dṛṣṭiṁ vibhugna-bhruṇi

smerāṁ nikṣipatī sadā bhavatu vaḥ kṣemāya goṣṭheśvarī ||30||

atrāpi mukhye gauṇasya |

tatraiva **bhayānakādbhuta-hāsya-karuṇānāṁ**, yathā—

kamprā svedini cūrṇa-kuntala-taṭe sphārekṣaṇā tuṅgite

savye doṣṇi vikāśi-gaṇḍa-phalakā līlāsya-bhaṅgī-śate |

bibhrāṇasya harer girīndram udayad-bāṣpā cirordhva-sthitau

pātu prasnava-sicyamāna-sicayā viśvaṁ vrajādhīśvarī ||31||

atrāpi mukhye catūrṇāṁ gauṇānām |

**kevale vatsale nāsti mukhyasya khalu sauhṛdam |**

**ato’tra vatsale tasya natarāṁ likhitāṅgatā ||32||**

atha **ujjvale preyaso**, yathā—

mad-veṣa-śīlita-tanoḥ subalasya paśya

vinyasya mañju-bhuja-mūrdhni bhujaṁ mukundaḥ |

romāñca-kañcuka-juṣaḥ sphuṭam asya karṇe

sandeśam arpayati tanvi mad-artham eva ||33||

atra mukhye mukhyasya |

tatraiva **hāsyasya**, yathā—

svasāsmi tava nirdaye paricinoṣi na tvaṁ kutaḥ

kuru praṇaya-nirbharaṁ mama kṛśāṅgi kaṇṭha-graham |

iti bruvati peśalaṁ yuvati-veṣa-gūḍhe harau

kṛtaṁ smitam abhijñayā guru-puras tadā rādhayā ||34||

atra mukhye gauṇasya |

tatraiva **preyo-vīrayor** yathā—

mukundo’yaṁ candrāvali-vadana-candre caṭulabhe

smara-smerām ārād dṛśam asakalām arpayati ca |

bhujām aṁse sakhyuḥ pulakini dadhānaḥ phani-nibhām

ibhāri-kṣveḍābhir vṛṣa-danujam udyojayati ca ||35||

atra mukhye mukhya-gauṇayoḥ |

atha **gauṇānām aṅgitā—**

**hāsyādīnāṁ tu gauṇānāṁ yad-udāharaṇaṁ kṛtam |**

**tenaiṣām aṅgitā vyaktā mukhyānāṁ ca tathāṅgatā |**

**tathāpy alpa-viśeṣāya kiñcid eva vilikhyate ||36||**

atha **hāsye’ṅgini śucer aṅgatā**, yathā—

madanāndhatayā tri-vakrayā

prasabhaṁ pīta-paṭāñcale dhṛte |

adadhād vinataṁ janāgrato

harir utphulla-kapolam ānanam ||37||

atra gauṇe’ṅgini mukhyasyāṅgatā |

**vīre preyaso**, yathā—

senānyaṁ vijitam avekṣya bhadrasenaṁ

māṁ yoddhuṁ milasi puraḥ kathaṁ viśāla |

rāmāṇāṁ śatam api nodbhaṭoru-dhāmā

śrīdāmā gaṇayati re tvam atra ko’si ||38||

atrāpi gauṇe’ṅgini mukhyasya |

**raudre preyo-vīrayor**, yathā—

yadunandana nindanoddhataṁ

śiśupālaṁ samare jighāṁsubhiḥ |

atilohita-locanotpalair

jagṛhe pāṇḍu-sutair varāyudham ||39||

atra gauṇe mukhya-gauṇayoḥ |

**adbhute preyo-vīra-hāsyānāṁ**, yathā—

mitrāṇīka-vṛtaṁ gadāyudhi guruṁ-manyaṁ pralamba-dviṣaṁ

yaṣṭyā durbalayā vijitya purataḥ solluṇṭham udgāyataḥ |

śrīdāmnaḥ kila vīkṣya keli-samarāṭopotsave pāṭavaṁ

kṛṣṇaḥ phulla-kapolakaḥ pulakavān visphāra-dṛṣṭir babhau ||40||

atra gauṇe mukhyasya gauṇayoś ca |

**evam anyasya gauṇasya jñeyā kavibhir aṅgitā |**

**tathā ca mukhya-gauṇānāṁ rasānām aṅgatāpi ca ||41||**

**so’ṅgī sarvātigo yaḥ syān mukhyo gauṇo’thavā rasaḥ |**

**sa evāṅgaṁ bhaved aṅgi-poṣī sañcāritāṁ vrajan ||42||**

tathā ca nāṭyācāryāḥ paṭhanti—

eka eva bhavet sthāyī raso mukhyatamo hi yaḥ |

rasās tad-anuyāyitvād anye syur vyabhicāriṇaḥ ||43||

śrī-viṣṇu-dharmottare ca—

rasānāṁ samavetānāṁ yasya rūpaṁ bhaved bahu |

sa mantavyo rasaḥ sthāyī śeṣāḥ saṅcāriṇo matāḥ ||44||

**stokād vibhāvanāj jātaḥ samprāpya vyabhicāritām |**

**puṣṇan nija-prabhuṁ mukhyaṁ gauṇas tatraiva līyate ||45||**

**prodyan vibhāvanotkarṣāt puṣṭiṁ mukhyena lambhitaḥ |**

**kuñcatā nija-nāthena gauṇo’py aṅgitvam aśnute ||46||**

**mukhyas tv aṅgatvam āsādya puṣṇann indram upendravat |**

**gauṇam evāṅginaṁ kṛtvā nigūḍha-nija-vaibhavaḥ ||47||  
anādi-vāsanodbhāsa-vāsite bhakta-cetasi |**

**bhāty eva na tu līnaḥ syād eṣa sañcāri-gauṇavat ||48||**

**aṅgī mukhyaḥ svam atrāṅgair bhāvais tair abhivardhayan |**

**sajātīyair vijātīyaiḥ svatantraḥ san virājate ||49||**

**yasya mukhyasya yo bhakto bhaven nitya-nijāśrayaḥ |**

**aṅgī sa eva tatra syān mukhyo’py anyo’ṅgatāṁ vrajet ||50||**

**kiṁ ca—**

**āsvādodreka-hetutvam aṅgasyāṅgatvam aṅgini |**

**tad vinā tasya sampāto vaiphalyāyaiva kalpate ||51||**

**yathā mṛṣṭa-rasālāyāṁ yavasādeḥ kathañcana |**

**tac-carvaṇe bhaved eva satṛṇābhyavahāritā ||52||**

atha **vairi-kṛtyam—**

**janayaty eva vairasyaṁ rasānāṁ vairiṇā yutiḥ |**

**sumṛṣṭa-pānakādīnāṁ kṣāra-tiktādinā yathā ||53||**

yathā hi—

brahmiṣṭhāyā niṣphalo me vyatītaḥ

kālo bhūyān hā samādhi-vratena |

sāndrānandaṁ tan mayā brahma mūrtaṁ

koṇenākṣṇaḥ sāci-savyasya naikṣi ||54||

tatra śāntasyojjvalena vairasyam |

kṣaṇam api pitṛ-koṭi-vatsalaṁ taṁ

sura-muni-vandita-pādam indireśam |

abhilaṣati varāṅganā-nakhāṅkaiḥ

prabhum īkṣitaṁ mano me ||55||

tatra prītasyojjvalenaiva |

dorbhyām argala-dīrghābhyāṁ sakhe parirabhasva mām |

śiraḥ kṛṣṇa tavāghrāya vihariṣye tatas tvayā ||56||

atra preyaso vatsalena |

yaṁ samasta-nigamāḥ parameśaṁ

sātvatās tu bhagavantam uśanti |

tat suteti bata sāhasikīṁ tvāṁ

vyāji-hīrṣatu kathaṁ mama jihvā ||57||

atra vatsalasya prītena |

taḍid-vilāsa-taralā nava-yauvana-sampadaḥ |

adyaiva dūti tena tvaṁ mayā ramaya mādhavam ||58||

atrojjvalasya śāntena |

ciraṁ jīveti saṁyujya kācid āśīrbhir acyutam |

kailāsa-sthā vilāsena kāmukī pariṣaṣvaje ||59||

atra śucer vatsalena |

**śuceḥ sambandha-gandho’pi kathañcid yadi vatsale |**

**kvacid bhavet tataḥ suṣṭhu vairasyāyaiva kalpate ||60||**

piśitāsṛṅ-mayī nāhaṁ satyam asmi tavocitā |

svāpāṅga-biddhāṁ śyāmāṅga kṛpayāṅgī-kuruṣva mām ||61||

atra śucer bībhatsena |

**evam anyāpi vijñeyā prājñai rasa-virodhitā |**

**prāyeṇeyaṁ rasābhāsa-kakṣāyāṁ paryavasyati ||62||**

**kiṁ ca—**

**dvāyor ekatarasyeha bādhyatvenopavarṇane |**

**smaryamāṇatayāpy uktau sāmyena vacane’pi ca ||63||**

**rasāntareṇa vyavadhau taṭa-sthena priyeṇa vā |**

**viṣayāśraya-bhede ca gauṇena dviṣatā saha |**

**ity ādiṣu na vairasyaṁ vairiṇo janayed yutiḥ ||64||**

tatra **ekatarasya bādhyatvena varṇane**, yathā vidagdha-mādhave (2.18)—

pratyāhṛtya muniḥ kṣaṇaṁ viṣayato yasmin mano dhitsate

bālāsau viṣayeṣu dhitsati tataḥ pratyāharantī manaḥ |

yasya sphūrti-lavāya hanta hṛdaye yogī sumutkaṇṭhate

mugdheyaṁ kila tasya paśya hṛdayān niṣkrāntim ākāṅkṣati ||65||

**bādhyatvam atra śāntasya śucer utkarṣa-varṇanāt ||66||**

**smaryamāṇatve**, yathā—

sa eṣa vaihāsikatā-vinodair

vrajasya hāsodgama-saṁvidhātā |

phaṇīśvareṇādya vikṛṣyamāṇaḥ

karoti hā naḥ paridevanāni ||67||

**sāmyena vacane**, yathā—

viśrānta-ṣoḍaśa-kalā nirvikalpā nirāvṛtiḥ |

sukhātmā bhavatī rādhe brahma-vidyeva rājate ||68||

yathā vā—

rādhā śāntir ivonnidraṁ nirnimeṣekṣaṇaṁ ca mām |

kurvatī dhyāna-lagnaṁ ca vāsayaty adri-kandare ||69||

**vasāntareṇa vyavadhau**, yathā—

tvaṁ kāsi śāntā kim ihāntarīkṣe

draṣṭuṁ paraṁ brahma kutas tatākṣī |

asyātirūpāt kim ivākulātmā

rambhe samāviśya bhidā smareṇa ||70||

atrādbhutena vyavadhiḥ |

**viṣaya-bhinnatve**, yathā śrī-daśame (10.60.45)—

tvak-śmaśru-roma-nakha-keśa-pinaddham antar

māṁsāsthi-rakta-kṛmi-viṭ-kapha-pitta-vātam |

jīvac-chavaṁ bhajati kāntam ati-vimūḍhā

yā te padābja-makarandam ajighratī strī ||71||

yathā vā vidagdha-mādhave (2.31)—

tasyāḥ kānta-dyutini vadane mañjule cākṣi-yugme

tatrāsmākaṁ yad-avadhi sakhe dṛṣṭir eṣā niviṣṭā |

satyaṁ brūmas tad-avadhi bhaved indum indīvaraṁ ca

smāraṁ smāraṁ mukha-kuṭilatā-kāriṇīyaṁ hṛṇīyā ||72||

ubhayatra śuci-bībhatsayoḥ |

**āśraya-bhinnatve**, yathā—

vijayinam ajitaḥ vilokya raṅga-

sthala-bhuvi sambhṛta-sāṁyugīna-līlam |

paśupa-savayasāṁ vapūṁṣi bhejuḥ

pulaka-kulaṁ dviṣatāṁ tu kālimānam ||73||

atra vīra-bhayānakayoḥ |

**viṣayāśraya-bhede’pi mukhyena dviṣatā saha |**

**saṅgatiḥ kila mukhyasya vairasyāyaiva jāyate ||74||**

tatra **viṣaya-bhede**, yathā—

vimocayārgalābandhaṁ vilambaṁ tāta nācara |

yāmi kāśya-gṛhaṁ yūnā manaḥ śyāmena me hṛtam ||75||

atra śuceḥ prītena |

**āśraya-bhede**, yathā—

rukmiṇī-kuca-kāśmīra-paṅkiloraḥ-sthalaṁ kadā |

sadānandaṁ paraṁ brahma dṛṣṭyā seviṣyate mayā ||76||

atra śāntasya śucinā |

**anurakta-dhiyo bhaktāḥ kecana jñāna-vartmani |**

**śāntasyāśraya-bhinnatve vairasyaṁ nānumanvate ||77||**

**kiṁ ca—**

**bhṛtyayor nāyakasyeva nisarga-dveṣiṇor api |**

**aṅgayor aṅginaḥ puṣṭyai bhaved ekatra saṅgatiḥ ||78||**

yathā—

kumāras te mallī-kusuma-sukumāraḥ priyatame

gariṣṭho’yaṁ keśī girivad iti me vellati manaḥ |

śivaṁ bhūyāt paśyonnamita-bhuja-medhir muhur amuṁ

khalaṁ kṣundan kuryāṁ vrajam atitarāṁ śālinam aham ||79||

atra vidviṣau vīrabhayānakau vatsalaṁ puṣṇītaḥ |

yathā—

kamprā svedini cūrṇa-kuntala-taṭe ity ādi (BRS 4.8.31) ||80||

tatra hāsya-karuṇau vatsalam eva puṣṇītaḥ |

**api ca—**

**mitho vairāv api dvau yau bhāvau dharma-sutādiṣu |**

**kālādi-bhedat prākaṭyaṁ tau vindantau na duṣyataḥ ||81||**

**adhirūḍhe mahā-bhāve viruddhair virasāḥ yutiḥ |**

**na syād ity ujjvale rādhā-kṛṣṇayor darśitaṁ purā ||82||**

**kvāpy acintya-mahā-śaktau mahā-puruṣa-śekhare |**

**rasāvali-samāveśaḥ svādāyaivopajāyate ||83||**

tatra **rasānāṁ viṣayatve**, yathā lalita-mādhave (3.4)—

daityācāryās tad-āsye vikṛtim aruṇatāṁ malla-varyāḥ sakhāyo

gaṇḍaunnatyaṁ khaleśāḥ pralayam ṛṣigaṇā dhyāna-muṣṇāsram ambāḥ |

romāñcaṁ sāṁyugīnāḥ kam api nava-camatkāram antaḥ sureśā

lāsyaṁ dāsāḥ kaṭākṣaṁ yayur asita-dṛśaḥ prekṣya raṅge mukundam ||84||

**āśrayatve, yathā—**

svasmin dhūrye’py amānī śiśuṣu gari-dhṛtāv udyateṣu smitāsyas

thūtkārī dadhni visre praṇayiṣu vivṛta-prauḍhir indre’ruṇākṣaḥ |

goṣṭhe sāśrur vidūne guruṣu hari-makhaṁ prāsya kampaḥ sa pāyād

āsāre sphāra-dṛṣṭir yuvatiṣu pulakī bibhrad adriṁ vibhur vaḥ ||85||

iti śrī-śrī-bhakti-rasāmṛta-sindhāv uttara-vibhāge

rasānāṁ maitrī-vaira-sthiti-nāmnī laharī aṣṭamī ||

**4.9**

# rasābhāsākhyā navama-laharī

**pūrvam evānuśiṣṭena vikalā rasa-lakṣaṇā |**

**rasā eva rasābhāsā rasa-jñair anukīrtitāḥ ||1||**

**syus tridhoparasāś cānu-rasāś cāparasāś ca te |**

**uttamā madhyamāḥ proktāḥ kaniṣṭhāś cety amī kramāt ||2||**

atra **uparasāḥ**—

**prāptaiḥ sthāyi-vibhāvānu-bhāvādyais tu virūpatām |**

**śāntādayo rasā eva dvādaśoparasā matāḥ ||3||**

tatra **śāntoparasāḥ—**

**brahma-bhāvāt para-brahmaṇy advaitādhikya-yogataḥ |**

**tathā bībhatsa-bhūmādeḥ śānto hy uparaso bhavet ||4||**

tatra **ādyaṁ**, yathā—

vijñāna-suṣamādhaute samādhau yad udañcati |

sukhaṁ dṛṣṭe tad evādya purāṇa-puruṣe tvayi ||5||

**dvitīyaṁ**, yathā—

yatra yatra viṣaye mama dṛṣṭis

taṁ tam eva kalayāmi bhavantam |

yan nirañjana parāvara-bījaṁ

tvāṁ vinā kim api nāparam asti ||6||

atha **prītoparasaḥ—**

**kṛṣṇasyāgre’tidhārṣṭyena tad-bhakteṣv avahelayā |**

**svābhīṣṭa-devatānyatra paramotkarṣa-vīkṣayā |**

**maryādātikramādyaiś ca prītoparasatā matā ||7||**

tatra **ādyaṁ**, yathā—

praṇayan vapur vivaśatāṁ satāṁ kulair

avadhīryamāṇa-naṭano’py anargalaḥ |

vikira prabho dṛśam ihety akuṇṭha-vāk

caṭulo baṭu-vyavṛṇutātmano ratim ||8||

atha **preya-uparasaḥ—**

**ekasminn eva sakhyena hari-mitrādy-avajñayā |**

**yuddha-bhūmādinā cāpi preyānuparaso bhavet ||9||**

tatra **ādyaṁ**, yathā—

suhṛd ity udito bhiyā cakampe

chalito narma-girā stutiṁ cakāra |

sa nṛpaḥ pariripsato bhujābhyāṁ

hariṇā daṇḍavad agrataḥ papāta ||10||

atha **vatsaloparasaḥ—**

**sāmarthyādhikyābhijñānāl lālanādy-aprayatnataḥ |**

**karuṇasyātirekādes turyāś coparaso bhavet ||11||**

tatra **ādyaṁ**, yathā—

mallānāṁ yad-avadhi parvatodbhaṭānām

unmāthaṁ sapadi tavātmajād apaśyam |

nodvegaṁ tad-avadhi yāmi jāmi tasmin

drāghiṣṭhām api samitiṁ prapadyamāne ||12||

atha **śṛṅgāroparasaḥ** | tatra **sthāyi-vairūpyam—**

**dvayor ekatarasyaiva ratir yā khalu dṛśyate |**

**yān ekatra tathaikasya sthāyinaḥ sā virūpatā |**

**vibhāvasyaiva vairūpyaṁ sthāyiny atropacaryate ||13||**

tatra **ekatra ratir,** yathā lalita-mādhave—

manda-smitaṁ prakṛti-siddham api vyudantaṁ

saṅgopitaś ca sahajo’pi dṛśos taraṅgaḥ |

dhūmāyite dvija-vadhū-madanārti-vahnāv

ahnāya kāpi gaitri aṅkuritām ayāsīt ||14||

**atyantābhāva evātra rateḥ khalu vivakṣitaḥ |**

**etasyāḥ prāg-abhāve tu śucir noparaso bhavet ||15||**

**anekatra ratir**, yathā—

gāndharvi kurvāṇam avekṣya līlām

agre dharaṇyāṁ sakhi kāma-pālam |

ākarṇayantī ca mukunda-reṇuṁ

bhinnādya sādhvi smarato dvidhāsi ||16||

**kecit tu nāyakasyāpi sarvathā tulya-rāgataḥ |**

**nāyikāsv apy anekāsu vadanty uparasaṁ śucim ||17||**

**vibhāva-vairūpyam—**

**vaidagdhyaujjvalya-viraho vibhāvasya virūpatā |**

**latā-paśu-pulindīṣu vṛddhāsv api sa vartate ||18||**

**tatra latā**, yathā—

sakhi madhu kiratī niśamya vaṁśīṁ

madhu-mathanena kaṭākṣitātha mṛdvī |

mukula-pulakitā latāvalīyaṁ

ratim iha pallavitāṁ hṛdi vyanakti ||19||

**paśur**, yathā—

paśyādbhutās tuṅga-madaḥ kuraṅgīḥ

pataṅga-kanyā-puline’dya dhanyāḥ |

yāḥ keśavāṅge tad-apāṅga-pūtāḥ

sānaṅga-raṅgāṁ dṛśam arpayanti ||20||

**pulindī**, yathā—

kālindī-puline paśya pulindī pulakācitā |

harer dṛk-cāpalaṁ vīkṣya sahajaṁ yā vighūrṇate ||21||

**vṛddhā**, yathā—

kajjalena kṛta-keśa-kālimā

bilva-yugma-racitonnata-stanī |

paśya gauri kiratī dṛg-añcalaṁ

smerayaty aghaharaṁ jaraty asau ||22||

**sthāyino’tra virūpatvam eka-rāgatayāpi cet |**

**ghaṭetāsau vibhāvasya virūpatve’py udāhṛtiḥ ||23||**

**śucitvaujjvalya-vaidigdhyāt suveśatvāc ca kathyate |**

**śṛṅgārasya vibhāvatvam anyatrābhāsatā tataḥ ||24||**

atha **anubhāva-vairūpyam—**

**samayānāṁ vyatikrāntir grāmyatvaṁ dhṛṣṭāpi ca |**

**vairūpyam anubhāvāder manīṣibhir udīritam ||25||**

tatra **samaya-vyatikrāntiḥ—**

**samayāḥ khaṇḍitādīnāṁ priye roṣoditādayaḥ |**

**puṁsaḥ smitādayaś cātra priyayā tāḍanādiṣu |**

**eteṣām anyathā-bhāvaḥ samayānāṁ vyatikramaḥ ||26||**

tatra **ādyaṁ**, yathā —

kāntā-nakhāndhito’py adya parihṛtya hare hriyam |

kailāsa-vāsinīṁ dāsīṁ kṛpā-dṛṣṭyā bhajasva mām ||27||

atha **grāmyatvam —**

**bāla-śabdādy-upanyāso virasokti-prapañcanam |**

**kaṭī-kaṇḍūtir ity ādyaṁ grāmyatvaṁ kathitaṁ budhaiḥ ||28||**

tatra **ādyaṁ**, yathā —

kiṁ naḥ phaṇi-kiśorīṇāṁ tvaṁ puṣkara-sadāṁ sadā |

muralī-dhvaninā nīvīṁ gopa-bāla vilumpasi ||29||

atha **dhṛṣṭatā—**

**prakaṭa-prārthanādiḥ syāt sambhogādes tu dhṛṣṭatā ||30||**

yathā—

kānta kailāsa-kuñjo’yaṁ ramyāhaṁ nava-yauvanā |

tvaṁ vidagdho’si govinda kiṁ vā vācyam ataḥ param ||31||

**evam eva tu gauṇānāṁ hāsādīnām api svayam |**

**vijñeyoparasatvasya manīṣibhir udāhṛtiḥ ||32||**

atha **anurasāḥ—**

**bhaktādibhir vibhāvādyaiḥ kṛṣṇa-sambandha-varjitaiḥ |**

**rasā hāsyādayaḥ sapta śāntaś cānurasā matāḥ ||33||**

**tatra hāsyānurasaḥ—**

tāṇḍavaṁ vyadhita hanta kakkhaṭī

markaṭī bhrū-kuṭībhis tathoddhuram |

yena vallava-kadambakaṁ babhau

hāsa-ḍambara-karambitānanam ||34||

atha **adbhutānurasaḥ—**

bhāṇḍīra-kakṣe bahudhā vitaṇḍāṁ

vedānta-tantre śuka-maṇḍalasya |

ākarṇayan nirnimiṣākṣi-pakṣmā

romāñcitāṅgaś ca surarṣir āsīt ||35||

**evam evātra vijñeyā vīrāder apy udāhṛtiḥ ||36||**

**aṣṭāv amī taṭastheṣu prākaṭyaṁ yadi bibhrati |**

**kṛṣṇādibhir vibhāvādyair gatair anubhavādhvani ||37||**

atha **aparasāḥ—**

**kṛṣṇa-tat-pratipakṣaś ced viṣayāśrayatāṁ gatāḥ |**

**hāsādīnāṁ tadā te’tra prājñair aparasā matāḥ ||38||**

tatra **hāsyāparasaḥ—**

palāyamānam udvīkṣya capalāyata-locanam |

kṛṣṇam ārāj jarāsandhaḥ solluṇṭham ahasīn muhuḥ ||39||

**evam anye’pi vijñeyās te’dbhutāparasādayaḥ |**

**uttamās tu rasābhāsāḥ kaiścid rasatayoditāḥ ||40||**

tathā hi—

bhāvāḥ sarve tad-ābhāsā rasābhāsāś ca kecana |

amī prokta-rasābhijñaiḥ sarve’pi rasanād rasāḥ ||41||

**bhāratādyāś catasras tu rasāvasthāna-sūcikāḥ |**

**vṛttayo nāṭya-mātṛtvād uktā nāṭaka-lakṣaṇe ||42||**

**granthasya gaurava-bhayād asyā bhakti-rasa-śriyaḥ |**

**samāhṛtiḥ samāsena mayā seyaṁ vinirmitā ||**

**gopāla-rūpa-śobhāṁ dadhad api raghunātha-bhāva-visārī |**

**tuṣyatu sanātano’sminn uttara-bhāge rasāmṛtāmbhodheḥ ||**

iti śrī-śrī-bhakti-rasāmṛta-sindhāv uttara-vibhāge

rasābhāsa-laharī navamī ||

iti śrī-śrī-bhakti-rasāmṛta-sindhau gauṇa-bhakti-rasa-nirūpaṇo nāma caturtho vibhāgaḥ samāptaḥ |

rāmāṅga-śatru-gaṇite śāke gokulam adhiṣṭhitenāyam |

bhakti-rasāmṛta-sindhur viṭaṅkitaḥ kṣudra-rūpeṇa ||

samāpto’yaṁ śrī-śrī-bhakti-rasāmṛta-sindhuḥ ||

1. Padyāvalī, 53. Anonymous. [↑](#footnote-ref-2)
2. Not found in my edition. [↑](#footnote-ref-3)
3. Not found in critical edition. [↑](#footnote-ref-4)
4. Not found in critical edition. (Check again.) [↑](#footnote-ref-5)
5. Śiśupāla-vadha. [↑](#footnote-ref-6)
6. Stotra-ratnam. [↑](#footnote-ref-7)
7. Not in any of the extant KK centuries. [↑](#footnote-ref-8)
8. kuṇḍa iti kvacit. [↑](#footnote-ref-9)
9. Not in any of the KK centuries. [↑](#footnote-ref-10)
10. Critical edition, 76.16 [↑](#footnote-ref-11)
11. In critical edition, appendix 29. [↑](#footnote-ref-12)
12. Puruṣottama-devasya. SRK 127, SKM 238. [↑](#footnote-ref-13)
13. In critical editon, appendix 29. [↑](#footnote-ref-14)
14. Attributed to Dāmodara in Padyāvalī. Also found in Amaru 55; SKM 2.140.5 keśaṭasya; Smv 86.14; SāhD 3.105 (as an example of *mada*); Daśa 2.22. [↑](#footnote-ref-15)
15. 11.19.36 [↑](#footnote-ref-16)
16. Karṇāmṛta? Not found in any of the three centuries. [↑](#footnote-ref-17)
17. nautīti viśvanāthaḥ | [↑](#footnote-ref-18)
18. This actually appears to be a mix of verses 50-51. Check my comment in *Mystic Poetry.*. [↑](#footnote-ref-19)
19. credited to Sarva-vidyā-vinoda. [↑](#footnote-ref-20)
20. Dhanika to 4.72. [↑](#footnote-ref-21)
21. Commentator on *Daśarūpaka.* [↑](#footnote-ref-22)
22. Three syllables missing in the last line. Copyist error or typo? [↑](#footnote-ref-23)